
Niekada  nebuvau  matęs  nieko  panašaus:  jam  prieš  akis  kilpose 
iš  vielos  kabo  du  apskriti  stikliukai.  Negi  jis  aklas?  Suprasčiau 
tai,  jei  jis  norėtų  paslėpti  nereginčias  akis.  Bet  juk  jis  ne  aklas. 
Stikliukai  tamsūs  ir  iš  išorės  atrodo  neperregimi,  nors  jis  pro  juos 
mato.  Jis  man  paaiškina,  kad  tai  naujas  išradimas. 

-  Jie  apsaugo  akis  nuo  akinančios  saulės,  -  sako.  -  Čia, 
dykumoje,  jie  smarkiai  gelbsti.  Nereikia  nuolatos  markstytis. 
Ir  galvą  mažiau  skauda.  Žiūrėkit.  -  Jis  švelniai  paliečia  akių 
kampučius.  -  Jokių  raukšlių.  -  Ir  vėl  nuleidžia  tuos  stikliukus. 
Tikra  teisybė.  Jo  oda  visai  kaip  jaunuolio.  -  Pas  mus  visi  juos 
nešioja. 

Mudu  sėdim  geriausioje  smuklės  salėje,  tarp  mūsų  -  plokš¬ 
čias  butelis  ir  dubenėlis  su  riešutais.  Neaptarinėjame,  kodėl 
jis  čia  atsirado.  Jo  atvykimo  čionai  aplinkybės  ypatingos,  ir  to 
pakanka.  Verčiau  renkamės  kalbą  apie  medžioklę.  Jis  pasakoja, 
kaip  neseniai  buvo  išjojęs  į  paskutinį  žvėrių  pjudymą  šunimis  ir 
buvo  nudobti  tūkstančiai  elnių,  šernų,  lokių,  tokia  jų  gausybė, 
kad  kalnus  skerdienos  teko  palikti  pūti  („O  buvo  gaila").  Aš 
jam  pasakoju  apie  didžiulius  žąsų  ir  ančių  pulkus,  kurie  mig¬ 
ruodami  kasmet  nutupia  ant  ežero,  ir  apie  tai,  kaip  čiabuviai 
įvilioja  juos  į  spąstus.  Pasisiūlau  naktį  nuplukdyti  jį  čiabuvių 
valtimi  pažvejoti. 

-  Tą  reginį  pamatyti  būtina,  -  sakau,  -  žvejai  uždega  deglus 
ir  muša  būgnus  virš  vandens,  varydami  žuvis  į  tinklus. 

Jis  linksi  galvą.  Pasakoja,  kaip  lankėsi  kitoje  pasienio  pro¬ 
vincijoje,  kur  žmonės  valgo  kai  kurias  gyvačių  rūšis  ir  laiko  jas 
skanėstu,  ir  kaip  jis  ten  nušovė  milžinišką  antilopę. 

Jis  neužtikrintai  skinasi  kelią  tarp  keistų  baldų,  bet  tamsių 
akinių  nenusiima.  Pasišalina  anksti.  Jis  apsistojo  čia,  smuklėje, 
nes  nieko  geresnio  mūsų  mieste  nėra.  Aš  įtikinau  personalą,  kad 
jis  labai  įtakingas  svečias. 

-  Pulkininkas  Džolas  -  iš  Trečiojo  skyriaus,  -  pasakiau  jiems.  - 
O  Trečiasis  skyrius  dabar  -  svarbiausias  Civilinės  saugos  tarny¬ 
bos  padalinys.  -  Bent  taip  mes  girdime  iš  paskalų,  kurios  pasiekia 
mus  iš  sostinės  gerokai  pavėlavusios.  Smuklės  savininkas  prita¬ 
ria,  kambarinės  mandagiai  linksi  galvas.  -  Privalome  padaryti 
jam  gerą  įspūdį. 

Išsinešu  savo  čiužinį  ant  tvirtovės  pylimo,  kur  naktinis  vė¬ 
jelis  leidžia  bent  kiek  atsipūsti  nuo  karščio.  Mėnesienoje  ant 
plokščių  miesto  stogų  išskiriu  kitų  miegančiųjų  siluetus.  Iš  po 
riešutmedžių  aikštėje  atsklinda  prislopinti  balsai.  Patamsy  lyg 
jonvabalis  žėri  kažkieno  pypkė:  prigęsta  ir  vėl  sušvinta.  Vasara 
pamažėle  ritasi  į  pabaigą.  Sodai  dejuoja  po  savo  našta.  Sostinėje 
nesilankiau  nuo  pat  jaunystės. 

Nubundu  dar  prieš  aušrą  ir  nutipenu  laiptais  žemyn  pro 
miegančius  kareivius:  jie  vartosi  ir  dūsauja,  sapnuodami  motinas 
ir  mylimąsias.  Iš  dangaus  į  mus  žvelgia  tūkstančiai  žvaigždžių. 
Mes  iš  tikrųjų  čia  esam  ant  pasaulio  stogo.  Nubundi  naktį  po 
atviru  dangum  -  ir  tau  užgniaužia  kvapą. 

Sukryžiavęs  kojas  sargybinis  sėdi  prie  vartų  ir,  apglėbęs  muš¬ 
kietą,  kietai  miega.  Durininko  niša  uždaryta,  jo  vežimėlis  stovi 
lauke.  Praeinu  pro  šalį. 

*  *  * 


-  Sąlygų  kaliniams  laikyti  čia  nėra,  -  paaiškinu.  -  Nusikalti¬ 
mai  čia  -  retas  daiktas  ir  sankcijos  dažniausiai  būna  bauda  arba 
priverstinis  darbas.  Šita  pašiūrė,  kaip  matote,  -  paprasčiausias 
prie  svirno  pristatytas  sandėlis. 

Jos  viduje  ankšta  ir  dvokia.  Langų  nėra.  Du  kaliniai  guli  su¬ 
rišti  ant  grindų.  Tas  dvokas  sklinda  nuo  jų,  seno  šlapimo  dvokas. 
Pakviečiu  sargybinį: 

-  Atnešk  jiems  kuo  apsiplauti  ir,  būk  malonus,  paskubėk. 

Įvedu  svečią  į  vėsią  svirno  prieblandą. 

-  Šiemet  tikimės  surinkti  iš  bendruomenės  žemės  tris  tūks¬ 
tančius  bušelių.  Sėjame  tik  kartą  per  metus.  Oras  buvo  mums 
labai  palankus. 

Kalbame  apie  žiurkes  ir  kaip  kontroliuoti  jų  skaičių.  Kai  grįž¬ 
tame  į  pašiūrę,  ji  tvoskia  drėgnais  pelenais,  o  kaliniai  jau  klūpo 
kampe  pasiruošę.  Vienas  jų  -  senis,  kitas  -  dar  tik  berniukas. 

-  Jie  buvo  pagauti  vos  prieš  kelias  dienas,  -  sakau.  -  Mažiau 
kaip  už  dvidešimties  mylių  nuo  čia  buvo  surengtas  užpuolimas. 
Tai  neįprastas  dalykas.  Šiaip  jau  jie  laikosi  atokiai  nuo  forto.  Ši¬ 
tuos  du  pačiupo  vėliau.  Jie  sakosi  neturį  nieko  bendro  su  užpuo¬ 
limu.  Aš  nežinau.  Gal  jie  ir  sako  tiesą.  Jei  norite  juos  pašnekinti, 
aš,  žinoma,  padėsiu  susikalbėti. 

Berniuko  veidas  ištinęs  ir  sudaužytas,  viena  akis  išburkusi 
nuo  sumušimo,  neatsimerkia.  Atsiklaupiu  priešais  jį,  patapšnoju 
per  skruostą. 

-  Klausyk,  berniuk,  -  prabylu  pasienio  dialektu,  -  mes  norim 
su  tavim  pasikalbėti. 

Berniukas  neatsiliepia. 

-  Jis  apsimeta,  -  sako  sargybinis.  -  Juk  jis  supranta. 

-  Kas  jį  sumušė?  -  klausiu. 

-  Ne  aš,  -  atsako  sargybinis.  -  Jį  tokį  atvedė. 

-  Kas  tave  sumušė?  -  klausiu  berniuko. 

Bet  jis  manęs  nesiklauso.  Žiūri  per  mano  petį,  ne  į  sargybinį, 
o  į  šalia  jo  stovintį  pulkininką  Džolą. 

Pasisuku  į  Džolą. 

-  Ko  gero,  jis  nieko  panašaus  nematė.  -  Mosteliu  ranka.  -  Tu¬ 
riu  galvoje  akinius.  Tikriausiai  mano,  kad  jūs  aklas. 

Bet  Džolas  nenusišypso  atsakydamas.  Kalinių  akivaizdoje 
reikia  išsaugoti  tam  tikrą  oficialumą,  topteli  man. 

Pritupiu  priešais  senį. 

-  Paklausyk,  tėve.  Mes  atvedėme  tave  čionai,  nes  pagavome 
po  to,  kai  buvo  nuvaryti  tie  gyvuliai.  Tu  supranti,  kad  tai  ne 
juokas.  Žinai,  kad  gali  būti  už  tai  nubaustas. 

Senis  apsilaižo  lūpas.  Jo  veidas  pilkas  ir  išsekęs. 

-  Tėve,  ar  matai  šitą  poną?  Jis  atvažiavo  pas  mus  iš  sostinės. 
Jis  lanko  visas  pasienio  tvirtoves.  Jo  darbas  -  sužinoti  tiesą.  Kito 
darbo  jis  neturi.  Jis  tik  aiškinasi  tiesą.  Jei  nenori  kalbėti  su  manim, 
turėsi  kalbėti  su  juo.  Ar  supratai? 

-Jūsų  kilnybe,  -  prabyla  senis.  Jo  balsas  gargždžia,  ir  jis  atsi- 
krenkščia.  -  Jūsų  kilnybe,  mes  nieko  nežinome  apie  tą  vagystę. 
Kareiviai  mus  sustabdė  ir  surišo.  Nei  iš  šio,  nei  iš  to.  Mes  ėjome 
pas  gydytoją.  Jis  mano  sesers  vaikas.  Jis  turi  žaizdą,  kuri  negyja. 
Mes  ne  vagys.  Parodyk  savo  žaizdą  jų  kilnybėms. 

Berniukas  ranka  ir  dantimis  mitriai  atriša  skarmalą,  kuriuo 
apmuturiuotas  jo  žastas.  Paskutiniai  to  tvarsčio  sluoksniai,  prisi¬ 
sunkę  sukepusio  kraujo  ir  pūlių,  prilipę  prie  kūno,  bet  jis  nuplėšia 
skarmalo  kraštą  ir  parodo  man  skaisčiai  raudoną  žaizdos  kraštą. 

-  Matote,  -  sako  senis,  -  niekaip  neužgyja,  ko  tik  nebandėme.  Aš 
vedžiau  jį  pas  gydytoją,  kai  kareiviai  mus  sustabdė.  Štai  ir  viskas. 

Einu  atgal  su  svečiu  per  aikštę.  Mus  aplenkia  trys  moterys, 
grįžtančios  nuo  drėkinimo  užtvankos,  ant  galvų  nešasi  krepšius 
su  skalbiniais.  Smalsiai  nužiūri  mus,  nors  įtempti  jų  kaklai  ne¬ 
krusteli.  Saulė  pliekste  plieskia. 

-  Šitie  du  -  vieninteliai  kaliniai,  kuriuos  mes  sulaikėme  per 
daugelį  metų,  -  sakau.  -  Tiesiog  atsitiktinumas:  jeigu  ne  jie,  išvis 
neturėtume  jokio  barbaro  jums  parodyti.  Vadinamasis  banditiz¬ 
mas  mus  ne  itin  vargina.  Būna,  kas  pavagia  kelias  avis  ar  nuvilio¬ 
ja  kokį  mulą  nuo  karavano.  Kartais  mes  už  tai  surengiame  jiems 
gaudynes.  Juk  jie  daugiausia  -  skurstantys  gentainiai,  turi  vos 
vieną  kitą  gyvulį  ir  gyvena  palei  upę.  Tad  plėšikavimas  tampa 
jiems  gyvenimo  būdu.  Senis  sako,  kad  jiedu  ėjo  pas  gydytoją. 
Galimas  daiktas,  tai  teisybė.  Juk  niekas  neims  senio  ir  ligoto 
vaiko  į  žygį. 

Staiga  aš  supratau,  kad  užstoju  juos. 

-  Žinoma,  negali  būti  tikras.  Bet  netgi  jei  jie  meluoja,  kokia 
jums  nauda  iš  jų,  iš  tokių  paprastų  žmogelių? 

Stengiuosi  užgniaužti  susierzinimą,  kurį  man  kelia  mįslingas 
jo  tylėjimas  ir  apgailėtinai  teatrališkas  tamsių  jo  skydų,  den¬ 
giančių  sveikas  akis,  paslaptingumas.  Jis  vaikšto  sudėjęs  rankas 
priešais  save,  kaip  moteris. 

-  Ir  vis  dėlto,  -  sako  jis,  -  aš  privalau  juos  apklausti.  Šįvakar, 
jeigu  jūs  nieko  prieš.  Pasiimsiu  savo  padėjėją.  Ir  dar  reikės  žmo¬ 
gaus,  kuris  galėtų  padėti  man  susikalbėti.  Gal  tas  sargybinis.  Ar 
jis  kalba  tuo  dialektu? 

-  Mes  čia  visi  susikalbame.  Pageidautumėt,  kad  manęs  ten 
nebūtų? 

-  Jums  tai  pasirodys  nuobodu.  Mes  dirbame  nustatytais  me¬ 
todais. 

Aš  negirdžiu  jokių  riksmų,  nors  vėliau  žmonės  tvirtins  juos  gir¬ 
dėję.  Tą  vakarą,  dirbdamas  savo  darbus,  visąlaik  galvoju  apie 
tai,  kas  dabar  tikriausiai  vyksta,  ir  net  mano  klausa  prisiderina 
prie  žmogaus  skausmo  registro.  Bet  svirnas  -  masyvus  pastatas 
su  sunkiomis  durimis  ir  mažulyčiais  langeliais;  jis  stovi  už  sker¬ 
dyklos  ir  už  malūno  pietiniame  kvartale.  Be  to,  tai,  kas  kitados 
buvo  sargybos  postas,  o  vėliau  pasienio  fortas,  peraugo  į  žem¬ 
dirbių  gyvenvietę,  į  trijų  tūkstančių  sielų  apgyventą  miestelį,  kur 
kasdienybės  garsai,  triukšmas,  skleidžiamas  visų  tų  sielų  šiltą 
vasaros  vakarą,  nesiliauja  dėl  to,  kad  kažkur  kažkas  rėkia.  (Aš 
jau  lyg  ir  pradedu  teisintis.) 

Vėl  susitikęs  su  pulkininku  Džolu,  kai  jis  randa  truputį  laisvo 
laiko,  užvedu  kalbą  apie  kankinimus. 

-  O  kas,  jei  jūsų  kalinys  sako  teisybę,  bet  supranta,  kad  jūs 
juo  netikit?  -  klausiu.  -  Argi  ne  baisu?  Įsivaizduokit  sau:  žmogus 
pasirengęs  prisipažinti,  prisipažįsta,  nebeturi  ko  prisipažinti,  yra 
palūžęs,  bet  vis  tiek  verčiamas  prisipažinti  dar  daugiau!  Kokia 
atsakomybė  tenka  kvotėjui!  Kaip  jūs  atpažįstate,  kada  žmogus 
sako  jums  tiesą? 

-  Iš  balso  tono,  -  paaiškina  Džolas.  -  Kai  žmogus  sako  tiesą, 
jo  balso  tembras  įgauna  tam  tikrą  toną.  Specialus  pasirengimas 
ir  patirtis  išmoko  mus  jį  atpažinti. 

-  Tiesos  tonas!  Ar  jūs  girdite  jį  kasdienėje  kalboje?  Ar  galite 
atskirti,  kada  aš  sakau  tiesą? 

Dabar  mudu  artimiausi  nuo  tada,  kai  susipažinome,  bet  jis, 
mostelėjęs  ranka,  atsainiai  nubraukia  tą  akimirką. 

-  Ne,  jūs  ne  taip  mane  supratote.  Dabar  aš  kalbu  tik  apie 
ypatingą  situaciją,  apie  situaciją,  kai  turiu  išgauti  tiesą,  kai  pri- 

valau  griebtis  spaudimo,  kad  tą  tiesą  atskleisčiau.  Iš  pradžių  aš 
girdžiu  tik  melą,  suprantate,  -  taip  jau  būna,  -  taigi  iš  pradžių 
melas,  paskui  spaudimas,  tada  dar  daugiau  melo,  tada  dar  dau¬ 
giau  spaudimo,  po  to  lūžis,  tada  dar  didesnis  spaudimas,  o  jau 
tada  tiesa. 

Tiesa  -  tai  skausmas,  visa  kita  kelia  tik  abejones.  Štai  ką  aš 
sužinau  iš  pokalbio  su  pulkininku  Džolu,  kurį  -  su  tais  smailėjan¬ 
čiais  nagais,  su  tomis  violetinėmis  nosinėmis,  su  tomis  dailiomis 
pėdomis  minkštuose  batuose  -  įsivaizduoju  vėl  sostinėje,  kur  jam 
taip  maga  greičiau  sugrįžti,  vaikštinėjantį  per  pertraukas  teatro 
fojė  ir  tyliai  besišnekučiuojantį  su  draugais. 

(O  kita  vertus,  kas  aš  toks,  kad  tvirtinčiau,  jog  mudu  skiria 
mylių  mylios?  Aš  su  juo  geriu,  aš  su  juo  valgau,  aš  rodau  jam 
mūsų  įžymybes,  aš  visokeriopai  jam  padedu,  kaip  reikalau¬ 
jama  jo  mandate,  ir  taip  toliau.  Imperija  nereikalauja,  kad  jos 
tarnai  mylėtų  vienas  kitą,  ji  reikalauja  tik  kad  jie  atliktų  savo 
pareigą.) 


*  *  * 


Ataskaita,  kurią  jis  pateikia  man  kaip  teismo  pareigūnui,  trumpa. 

„Tardymo  metu  suimtojo  parodymuose  buvo  akivaizdžių 
prieštaravimų.  Juos  nurodžius  suimtasis  įsiuto  ir  puolė  jį  kvo- 
čiantį  pareigūną.  Prasidėjo  muštynės,  per  kurias  suimtasis  smar¬ 
kiai  atsitrenkė  į  sieną.  Mėginimai  jį  atgaivinti  buvo  nesėkmingi." 

Išsamumo  dėlei,  kaip  to  reikalauja  įstatymo  raidė,  išsikviečiu 
sargybinį  ir  prašau  jį  paliudyti,  kas  nutiko.  Jis  pasakoja,  aš  užra¬ 
šau  jo  žodžius:  „Suimtasis  tapo  nebevaldomas  ir  puolė  atvykusį 
pareigūną.  Buvau  pakviestas  jo  sutramdyti.  Bet  man  įėjus  vidun 
grumtynės  buvo  jau  pasibaigusios.  Suimtasis  gulėjo  be  sąmonės. 

jam  iš  nosies  tekėjo  kraujas."  Parodau  jam,  kur  pasirašyti.  Jis 
pagarbiai  paima  iš  manęs  plunksnakotį. 

-  Ar  tas  pareigūnas  paaiškino  tau,  ką  turi  sakyti?  -  tyliai 
klausiu. 

-  Taip,  -  patvirtina  sargybinis. 

-  Ar  suimtojo  rankos  buvo  surištos? 

-  Taip,  sere.  Atsiprašau,  ne,  sere. 

Liepiu  jam  eiti  ir  užpildau  laidotuvių  orderį. 

Tačiau  prieš  eidamas  gulti  pasiimu  žibintą,  pereinu  per  aikš¬ 
tę  ir  apylankomis,  per  užpakalines  gatves,  grįžtu  prie  svirno. 
Ten  jau  kitas  susisupęs  į  antklodę  sargybinis  miega  prie  pa¬ 
šiūrės  durų,  toks  pat  kaimietis  vaikinukas.  Svirplys  liaujasi 
svirpęs,  kai  priartėju.  Velkė  garsiai  sužvanga,  bet  vaikinukas 
nenubunda.  Pakeliu  žibintą  aukštyn  ir  įeinu  vidun,  suvokda¬ 
mas,  kad  braunuosi  į  tai,  kas  tapo  šventa  ar  nešventa  teritorija, 
jeigu  tarp  jų  esama  kokio  nors  skirtumo,  į  valstybės  paslapčių 
draustinį. 

Berniukas  guli  kampe  ant  šiaudų,  gyvas  ir  sveikas.  Atrodo, 
kad  jis  miega,  tačiau  įtampos  kupina  poza  jį  išduoda.  Jo  rankos 
surištos  priekyje.  Kitame  kampe  guli  ilgas  baltas  ryšulys. 

Pažadinu  sargą. 

-  Kas  tau  liepė  palikti  čia  kūną?  Kas  jį  užsiuvo? 

Jis  girdi  mano  balse  pyktį. 

-  Tas  vyras,  kuris  atėjo  su  kitu  jo  kilnybe,  pone.  Jis  čia  buvo, 
kai  prasidėjo  mano  pamaina.  Ir  pasakė  berniukui,  aš  girdėjau: 
„Pamiegok  su  savo  seneliu,  kad  jis  nesušaltų."  Paskui  suvaidino, 
kad  ketina  užsiūti  į  drobulę  ir  berniuką,  į  tą  pačią  drobulę,  bet 
neužsiuvo. 

Berniukas  vis  dar  guli  visiškai  sustingęs,  kietai  sumerkęs  vo¬ 
kus,  kai  mudu  išnešame  lavoną.  Kieme,  sargybiniui  pašviečiant 

žibintu,  užkabinu  siūlę  peilio  galu,  išardau  ją  ir  atmetu  audeklą 
nuo  senio  veido. 

Žila  barzda  sulipusi  nuo  sukepusio  kraujo.  Lūpos  sutraišky¬ 
tos,  užstumtos  ant  dantenų,  dantys  sulaužyti.  Viena  akis  užvir¬ 
tusi  aukštyn,  kitos  vietoje  -  kruvina  skylė. 

-  Uždenk,  -  paliepiu. 

Sargybinis  suriša  drobulės  kraštus.  Jie  atsiriša. 

-  Man  buvo  pasakyta,  kad  jis  atsitrenkė  galva  į  sieną.  O  tu 
ką  manai?  -  Jis  baikščiai  žiūri  į  mane.  -  Surask  kokią  virvelę  ir 
tvirtai  surišk. 

Pakeliu  žibintą  virš  berniuko.  Jis  nė  nekrustelėjo,  bet  kai  pasi¬ 
lenkiu  paglostyti  jam  skruosto,  krūpteli,  ima  drebėti,  traukuliai 
bangomis  ritasi  visu  jo  kūnu. 

-  Paklausyk,  berniuk,  -  sakau.  -  Aš  tavęs  nenuskriausiu. 

Jis  atvirsta  aukštielninkas  ir  užsidengia  veidą  surištomis  ran¬ 
komis.  Jos  ištinusios,  violetinės.  Aš  mėginu  atmegzti  pančius. 
Viskas,  ką  stengiuosi  nuveikti  to  berniuko  labui,  išeina  nerangiai. 

-  Klausyk,  tu  privalai  pasakyti  pareigūnui  teisybę.  Jam  nieko 
kito  iš  tavęs  nereikia,  tik  išgirsti  teisybę.  Kai  tik  bus  tikras,  kad 
sakai  teisybę,  jis  tavęs  nebeskriaus.  Bet  privalai  jam  pasaky¬ 
ti  viską,  ką  žinai.  Į  kiekvieną  klausimą  turi  sakyti  tiesą.  Jeigu 
skaudės,  nenusimink.  -  Galiausiai  atrišau  mazgą  ir  atlaisvinau 
virvę.  -  Patrink  delnus  vieną  į  kitą,  reikia  išvarinėti  kraują. 

Pradedu  trinti  jo  delnus  tarp  savųjų.  Raukydamasis  iš  skaus¬ 
mo,  jis  sulenkia  pirštus.  Aš  negaliu  įsivaizduoti  esąs  kas  nors 
geresnis  už  motiną,  guodžiančią  vaiką  pertraukomis  tarp  tėvo 
įtūžio  priepuolių.  Ir  jau  supratau,  kad  tardytojas  gali  dėvėti  dvi 
kaukes,  kalbėti  dviem  balsais,  vienu  šiurkščiu,  kitu  masinančiu. 

-  Ar  jis  gavo  ko  nors  pavalgyt  šįvakar?  -  klausiu  sargybinio. 

-  Nežinau. 

-  Ar  tu  valgei? 

Jis  purto  galvą.  Man  darosi  vis  nejaukiau  ir  nejaukiau.  Ku¬ 
rio  galo  aš  įsipainiojau  į  visą  šitą  reikalą?  Nežinau,  kuo  viskas 
baigsis.  Pasisuku  į  sargybinį. 

-  Aš  jau  išeinu,  bet  noriu,  kad  tu  padarytum  tris  dalykus. 
Pirmiausia:  kai  berniuko  delnai  atsigaus,  vėl  juos  suriši,  bet  ne 
taip  stipriai,  kad  ištintų.  Antra:  lavoną  palik  ten,  kur  jis  guli, 
kieme.  Atgal  į  svirną  nenešk.  Anksti  ryte  atsiųsiu  laidotojus, 
kad  jį  paimtų,  atiduosi  jį  jiems.  Jeigu  kas  nors  ims  klausinėti, 
sakyk,  kad  aš  taip  liepiau.  Trečia:  dabar  užrakinsi  pašiūrę  ir  eisi 
su  manim.  Duosiu  tau  maisto  berniukui  iš  virtuvės,  tada  sugrįši 
ir  pamaitinsi  jį.  Eime. 

Aš  visiškai  neketinau  veltis  į  šitą  reikalą.  Esu  miestelio  teisė¬ 
jas,  Imperijai  tarnaujantis  atsakingas  pareigūnas,  nekantriai  stu¬ 
miantis  šitame  tingiame  pasienyje  dienas,  kol  sulauksiu  pensijos. 
Renku  Bažnyčios  dešimtines  ir  mokesčius,  administruoju  bend¬ 
ruomenės  žemes,  prižiūriu,  kad  įgulai  nieko  netrūktų,  vadovauju 
jaunesniesiems  karininkams  -  kitokių  čia  nėra,  -  nenuleidžiu 
akių  nuo  prekybos  ir  dusyk  per  savaitę  pirmininkauju  teismo 
posėdžiams.  O  visa  kita  -  grožiuosi  saulėtekiais  ir  saulėlydžiais, 
valgau,  miegu  ir  jaučiuosi  patenkintas.  Kai  numirsiu,  tikiuosi 
pelnyti  tris  smulkaus  šrifto  eilutes  Imperijos  laikraštyje.  Nieko  dau¬ 
giau  ir  nenorėjau  -  tik  ramaus  gyvenimo  ramiais  laikais. 

Bet  pernai  iki  mūsų  iš  sostinės  jau  atsklisdavo  pasakojimai 
apie  barbarų  keliamus  neramumus.  Prekeivių  karavanai,  anks¬ 
čiau  keliaudavę  saugiais  keliais,  dabar  jau  būdavo  užpuldinėjami 
ir  apiplėšiami.  Pagausėjo  ir  gyvulių  grobimo  atvejų,  be  to,  jie 
tapo  įžūlesni.  Dingo  keletas  gyventojų  surašinėtojų,  vėliau  jie 
buvo  rasti  paskubom  iškastuose  kapuose.  Buvo  šauta  į  vieną 
gubernatorių,  kai  jis  keliavo  po  provinciją  ją  inspektuodamas. 

Būta  susirėmimų  ir  su  pasienio  sargybiniais.  Sklido  kalbos,  kad 
barbarų  gentys  ginkluojasi;  Imperija  turi  griebtis  saugumo  prie¬ 
monių,  nes  karas  neišvengiamas. 

Pats  su  tais  neramumais  nebuvau  susidūręs.  Aš  asmeniškai 
pastebėjau,  kad  kiekviena  karta  bent  vieną  sykį  būtinai  sukelia 
isteriją  dėl  barbarų.  Nėra  pasienyje  gyvenančios  moters,  kuri  ne¬ 
sapnavo,  kaip  tamsi  barbaro  ranka  išlenda  iš  po  lovos  ir  čiumpa 
ją  už  kulkšnies,  nėra  vyro,  kuris  negąsdino  savęs  lėbaujančių  jo 
namuose  barbarų  vaizdais:  jie  daužo  lėkštes,  padega  užuolaidas, 
žagina  jo  dukteris.  Tie  sapnai  -  pernelyg  nerūpestingo  gyvenimo 
padarinys.  Parodykit  man  barbarų  kariuomenę,  tada  patikėsiu. 

Sostinėje  buvo  baiminamasi,  kad  šiaurinės  ir  vakarinės  gentys 
galiausiai  nenutartų  susijungti.  Generalinio  štabo  karininkus 
pradėta  siųsti  tikrinti  pasienio.  Kai  kurios  įgulos  buvo  sustip¬ 
rintos.  Prekeiviams,  kurie  to  reikalavo,  buvo  suteikiama  karinė 
palyda.  Ir  pasienyje  pirmą  kartą  pasirodė  Civilinės  saugos  tar¬ 
nybos  Trečiojo  skyriaus  pareigūnai,  prieš  vyriausybę  nukreiptos 
slaptos  veiklos  specialistai,  kovotojai  už  tiesą,  tardymo  meistrai. 
Taigi,  manau,  jau  baigėsi  virtinė  mano  nerūpestingų  metų,  kai  aš 
galėdavau  užmigti  ramia  širdim,  žinodamas,  kad,  čia  pastūmus, 
ten  patraukus,  viskas  tekės  po  senovei.  O,  kad  aš  būčiau  perda¬ 
vęs  tuos  du  paikus  sulaikytuosius  pulkininkui:  „Štai,  pulkinin¬ 
ke,  jūs  išmanote  tuos  reikalus,  tad  spręskite,  ką  su  jais  daryti!", 
samprotauju,  kad  aš  būčiau,  kaip  turėjau,  išvykęs  į  medžioklę 
kelioms  dienoms,  gal  apsilankęs  aukštupyje,  o  paskui,  jau  namie, 
neskaitęs  tos  ataskaitos  arba  tik  permetęs  ją  abejingai  akimis, 
padėjęs  apačioje  antspaudą  ir  nepasiteiravęs,  ką  reiškia  žodis 
„tardymas",  kas  po  juo  slypi  kaip  šmėkla  už  akmens,  -  kad  bū¬ 
čiau  taip  protingai  pasielgęs,  dabar  gal  ir  galėčiau  sugrįžti  prie 
savo  įprastų  užsiėmimų:  paprastos  medžioklės,  medžioklės  su 

sakalais,  tingaus  geidulių  tenkinimo,  ir  taip  sulaukti,  kol  baigsis 
tie  neramumai  ir  nuslūgs  bangos,  virpinančios  pasienį.  Deja,  aš 
niekur  neišjojau:  trumpam  užsikimšau  ausis,  kad  negirdėčiau 
aimanų,  tolydžio  sklindančių  iš  svirno  pašiūrės,  kur  laikomi 
padargai,  o  paskui  naktį  pasiėmiau  žibintą  ir  pats  nugoglinau 
pasižiūrėti,  kas  tenai  dedasi. 


*  *  * 


Žemę  nuo  horizonto  iki  horizonto  užklojo  baltas  sniegas.  Jis 
krinta  iš  dangaus,  kur  šviesa  sklinda  ne  iš  vieno  taško,  o  pasi¬ 
skirsčiusi  taip,  tarytum  saulė  būtų  ištirpusi  rūke  ir  virtusi  aura. 
Sapne  žengiu  pro  kareivinių  vartus,  praeinu  pliką  vėliavos  stie¬ 
bą.  Priešais  driekiasi  aikštė,  jos  pakraščiai  susilieja  su  švytinčiu 
dangum.  Sienos,  medžiai,  namai  sunyko,  neteko  tvirtumo,  pa¬ 
sitraukė  kažkur  į  pasaulio  kraštą. 

Man  slenkant  ta  aikšte,  iš  baltumos  tolydžio  nyra  tamsūs 
pavidalai:  vaikai  ten  stato  sniego  pilį,  iškėlė  ant  jos  raudoną 
vėliavėlę.  Jie  ginasi  nuo  šalčio  pirštinėmis,  aulinukais,  šalikais. 
Gniūžtę  po  gniūžtės  neša  sniegą,  jų  pilies  sienos  darosi  vis  sto¬ 
resnės,  ryškesnės.  Jie  iškvepia  baltą  garą.  Pylimas  aplink  pilį  jau 
pusiau  supiltas.  Įtempiu  klausą,  stengiuosi  ką  nors  išskirti  jų 
keistame  ir  plūduriuojančiame  klegesyje,  bet  nieko  nepagaunu. 

Suvokiu,  kad  aš  -  didžiulis  tamsus  šešėlis,  todėl  manęs  neste¬ 
bina,  kad  man  artėjant  vaikai  ištirpsta  ir  vienoje,  ir  kitoje  pusėje. 
Išskyrus  vieną.  Vyresnė  už  kitus,  gal  netgi  nebe  vaikas,  ji  sėdi 
sniege  atsukusi  man  vaurotą  nugarą  ir  lipdo  pilies  vartus,  jos 
kojos  šleivos,  ji  rausia  sniegą,  plekšnoja  jį,  formuoja.  Aš  stoviu 
jai  už  nugaros,  stebiu.  Ji  neatsigręžia.  Mėginu  įsivaizduoti  jos 
veidą  tarp  tų  smailos  vauros  vainiklapių,  bet  man  nepavyksta. 

*  *  * 


Berniukas  guli  aukštielninkas,  nuogas,  miega,  kvėpuoja  tankiai  ir 
negiliai.  Jo  oda  blizga  nuo  prakaito.  Ant  rankos  pirmą  sykį  nėra 
tvarsčio,  ir  aš  matau  piktą  atvirą  žaizdą,  kurią  jis  slėpė.  Priartinu 
žibintą.  Jo  pilvas  ir  slėpsnos  nusėti  šašiukų,  mėlynių  ir  įpjovų, 
iš  kai  kurių  vis  dar  sunkiasi  kraujas. 

-  Ką  jie  jam  darė?  -  pašnibždomis  klausiu  sargybinio,  to  pa¬ 
ties  vaikinuko,  kuris  čia  buvo  vakar. 

-  Darbavosi  peiliu,  -  atšnibžda  jis  man.  -  Tiesiog  peiliuku,  va 
tokiu.  -  Nykščiu  ir  smiliumi  parodo  jo  ilgį.  Paskui  sučiupęs  me¬ 
namą  peiliuką  smogia  juo  į  miegančio  berniuko  kūną  ir  švelniai 
pasuka  ašmenis  kaip  raktą,  iš  pradžių  kairėn,  paskui  dešinėn. 
Tada  ištraukia  jį,  nuleidžia  ranką  ir  sustingsta. 

Atsiklaupiu  prie  berniuko,  žibintu  pašviečiu  į  jo  veidą  ir  jį 
papurtau.  Jis  vangiai  atsimerkia  ir  vėlei  užsimerkia.  Atsidūsta, 
skubrus  jo  kvėpavimas  sulėtėja. 

-  Klausyk!  -  sakau  jam.  -  Tu  sapnuoji  baisų  sapną.  Nubusk. 

Jis  atsimerkia  ir  markstydamasis  nuo  šviesos  žiūri  į  mane. 

Sargybinis  atneša  kaušą  vandens. 

-  Ar  jis  gali  sėdėti?  -  klausiu. 

Sargybinis  papurto  galvą.  Paskui  pakelia  berniuką  ir  prikiša 
kaušą  jam  prie  lūpų. 

-  Klausyk,  -  kreipiuosi  į  berniuką.  -  Jie  man  pasakė,  kad  tu 
prisipažinai.  Sako,  kad  tu  patvirtinai,  jog  judu  su  tuo  senuku  ir 
kiti  jūsų  klano  vyrai  vogėte  avis  ir  arklius.  Tu  pasakei,  kad  tavo 
klano  vyrai  ginkluojasi  ir  kad  pavasarį  jūs  visi  susivienysite  ir 
pradėsite  didįjį  karą  prieš  Imperiją.  Ar  tu  kalbi  teisybę?  Ar  su¬ 
pranti,  ką  reikš  toks  tavo  prisipažinimas?  Ar  supranti?  -  Nutylu, 
jis  palydi  tuščiu  žvilgsniu  tą  mano  įkarštį,  kaip  žmogus,  pavargęs 

nuo  ilgos  distancijos  bėgimo.  -  Juk  dabar  kareiviai  ims  puldinėti 
taviškius.  Prasidės  žudynės.  Tavo  gentainiai,  gal  net  tėvai,  broliai 
ir  seserys,  žus.  Nejaugi  tu  iš  tikrųjų  to  nori? 

Jis  nieko  neatsako.  Aš  papurtau  jo  petį,  pliaukšteliu  per 
skruostą.  Jis  net  nevirpteli,  sakytum  pliaukštelėjau  lavonui. 

-  Matyt,  jam  labai  bloga,  -  sušnibžda  man  už  nugaros  sargy¬ 
binis,  -  labai  bloga  ir  labai  skauda. 

Berniukas  pažiūri  į  mane  ir  užsimerkia. 


*  *  * 


Iškviečiu  vienintelį  mūsų  gydytoją,  senuką,  kuris  užsidirba  duo¬ 
ną  raudamas  dantis  ir  gamindamas  meilės  eliksyrus  iš  kaulų  mil¬ 
tų  ir  driežų  kraujo.  Jis  uždeda  ant  žaizdos  molio  pavilgą  ir  sutepa 
tepalu  šimtus  mažyčių  įkirtų.  Pažada,  kad  po  savaitės  berniukas 
jau  galės  vaikščioti.  Pataria  maitinti  jį  sočiu  maistu  ir  skubiai  pa¬ 
sišalina.  Nepaklausia,  kaip  vaikas  buvo  šitaip  sužalotas. 

Bet  pulkininkas  nekantrauja.  Jis  sumanė  skubiai  užpulti  tuos 
klajoklius  ir  pagrobti  daugiau  belaisvių.  Jis  nori,  kad  berniukas 
vyktų  su  juo  kaip  vedlys.  Manęs  paprašo,  kad  išskirčiau  jam 
trisdešimt  iš  keturiasdešimties  įgulos  kareivių  ir  parūpinčiau 
jiems  arklius. 

Mėginu  jį  atkalbėti. 

-  Neužsigaukite,  pulkininke,  -  sakau,  -  bet  jūs  nesate  pro¬ 
fesionalus  karys,  jums  niekad  nėra  tekę  kariauti  šituose  nesve¬ 
tinguose  kraštuose.  Ir  vedliu  jūs  turėsite  tik  šitą  vaiką,  kuriam 
keliate  siaubą  ir  kuris  pasakys  bet  ką,  kas  jam  šaus  į  galvą,  vien 
kad  įsiteiktų  jums,  ir  kuris  dar  per  silpnas  keliauti.  Kareiviai 
irgi  jums  nepadės,  juk  jie  paprasčiausi  šauktiniai  kaimiečiai, 
daugumas  jų  nebuvo  nuėję  nuo  gyvenvietės  toliau  kaip  penkias 

mylias.  O  barbarai,  kuriuos  jūs  vejatės,  užuos  jus  artinantis  jau 
pačią  pirmą  dieną  ir  pradings  dykumoje.  Jie  nugyveno  čia  visą 
gyvenimą,  jiems  šitos  vietos  gerai  pažįstamos.  O  mudu  čia  sve¬ 
timi,  jūs  netgi  svetimesnis  už  mane.  Nuoširdžiai  patariu  jums 
nesileisti  į  tą  žygį. 

Jis  įdėmiai  klausosi  manęs  ir  netgi  (kaip  man  atrodo)  truputį 
skatina  mane  kalbėti.  Neabejoju,  vėliau  tas  pokalbis  bus  užrašy¬ 
tas  su  prierašu,  kad  aš  „nepatikimas".  Išgirdęs  viską,  ką  norėjo, 
jis  atmeta  mano  prieštaravimus: 

-  Aš  privalau  įvykdyt  man  patikėtą  užduotį,  teisėjau.  Ir  tiktai 
aš  galiu  nuspręsti,  kada  mano  darbas  bus  baigtas. 

Keliaus  jis  savo  dvirate  karieta,  prie  kurios  stogo  pririšta 
kelioninė  lova  ir  sudedamas  rašomasis  staliukas.  Aš  parūpinu 
būriui  arklių,  vežimų,  pašaro  ir  maisto  trims  savaitėms.  Jį  lydi 
įgulos  jaunesnysis  leitenantas.  Pasikalbu  su  leitenantu  akis  į  akį: 

-  Nepasikliaukit  vedliu.  Jis  nusilpęs  ir  įbaugintas.  Sekite  oro 
permainas.  Žymėkitės  orientyrus.  Pirmoji  jūsų  pareiga  -  parvežti 
mūsų  svečią  gyvą  ir  sveiką. 

Jis  nusilenkia. 

Aš  vėl  prieinu  prie  Džolo,  mėginu  išgauti  jo  ketinimus  bend¬ 
rais  bruožais. 

-  Taip,  -  sako  jis,  -  aš,  žinoma,  nesitikiu,  kad  pavyks  viską 
numatyti  iš  anksto.  Bet  apskritai  mes  iš  pradžių  surasime  jūsų 
klajoklių  stovyklą,  o  paskui  jau  elgsimės  taip,  kaip  padiktuos 
aplinkybės. 

-  Aš  klausiu  jūsų  tik  todėl,  -  paaiškinu,  -  kad,  jums  pasikly¬ 
dus,  mūsų,  o  ne  kieno  nors  kito  pareiga  bus  jus  surasti  ir  grąžinti 
į  civilizaciją. 

Abu  nutylame,  ir  kiekvienas  savaip  mėgaujamės  pastarojo 
žodžio  ironija. 

-  Na,  taip,  -  prabyla  jis.  -  Bet  vargu  ar  taip  nutiks.  Juk  mums 
pavyko  gauti  iš  jūsų  puikius  apylinkės  žemėlapius. 

-  Tie  žemėlapiai,  pulkininke,  sudaryti  tik  remiantis  kitų  žmo¬ 
nių  žodžiais.  Aš  tik  sudėjau  draugėn  tai,  ką  girdėjau  per  pas¬ 
taruosius  dešimt  dvidešimt  metų  pasakojant  keliautojus.  Pats 
niekada  nesilankiau  tose  vietovėse,  kur  jūs  ketinat  vykti.  Aš 
tiesiog  jus  įspėju. 

Mane  taip  trikdė  jo  viešnagė  mūsų  mieste,  kad  jau  nuo  ant¬ 
ros  dienos  buvau  su  juo  tik  šaltai  mandagus.  Man  regis,  kaip 
keliaujantis  budelis,  jis  jau  buvo  įpratęs  prie  to,  kad  jo  šalinamasi. 
(O  gal  budeliai  ir  kankintojai  vis  dar  laikomi  piktadariais  tik 
provincijose?)  Žiūriu  į  jį  ir  spėlioju,  kaip  jis  jautėsi  patį  pirmą 
kartą:  ar  kai  jį,  dar  tik  mokinį,  pakvietė  trūktelėti  replėmis  arba 
užveržti  varžtą,  ar  ką  jie  tenai  daro,  širdis  jam  virptelėjo  supratus, 
kad  tą  akimirką  jis  peržengia  leistiną  ribą?  Ir  dar  pagaunu  save 
spėliojant,  ar  jis  turi  kokį  nors  asmeninį  apsišvarinimo  ritualą, 
atliekamą  už  uždarų  durų,  kuris  jam  leistų  grįžus  laužti  duoną 
su  kitais  žmonėmis.  Gal  jis  labai  švariai  nusimazgoja  rankas  ar 
persivelka  kitais  drabužiais;  o  gal  Trečiasis  skyrius  sukūrė  naują 
žmogų,  gebantį  ramių  ramiausiai  pasinert  į  purvą  ir  lygiai  taip 
pat  ramiai  iš  jo  išnirti? 

Vėlai  vakare  girdžiu  kivirčijantis  ir  būgnijant  orkestrą  kitapus 
aikštės  po  senais  riešutmedžiais.  Ore  tvyro  rausva  pašvaistė  nuo 
krūvos  įkaitusių  anglių,  ant  kurių  kareiviai  kepa  visą  avį  -  „jo 
kilnybės"  dovaną.  Jie  girtaus  iki  paryčių,  paskui,  išaušus,  leisis 
į  kelionę. 

Į  svirną  nusigaunu  užpakalinėmis  gatvelėmis.  Sargybinio 
poste  nėra,  durys  į  pašiūrę  atviros.  Jau  ketinu  žengti  per  slenkstį, 
kai  išgirstu  viduj  kažin  ką  šnibždantis,  kikenant. 

Gręžiu  juodą  tamsą  akimis. 

-  Kas  čia?  -  klausiu. 

Kažkas  sutraška,  ir  į  mane  atsitrenkia  jaunasis  sargybinis. 

-  Atsiprašau,  pone,  -  ištaria  jis.  Nuo  jo  tvoskia  romu.  -  Suim¬ 
tasis  pasikvietė  mane,  ir  aš  mėginau  jam  padėti. 

Iš  tamsos  atvilnija  garsus  juokas. 

Aš  miegu,  nubundu  vėl  užgriaudus  šokių  muzikai  aikštėje, 
paskui  vėl  užmingu  ir  susapnuoju  aukštielninką  išsipleikusį 
kūną:  tankūs  juodi  gaktos  plaukai  su  aukso  atspindžiais  blizgiai 
driekias  aukštyn  pilvu  virš  slėpsnų  ir  sminga  žemyn  it  strėlė  į 
griovelį  tarp  kojų.  Kai  besteliu  ranką,  kad  juos  paglostyčiau,  jie 
pradeda  raitytis.  Tai  ne  plaukai,  o  bitės,  tankiai  sulipusios  viena 
su  kita:  permirkusios  medum,  lipnios,  jos  ropoja  iš  to  griovelio 
ir  plaka  sparneliais. 


*  *  * 


Galiausiai,  rodydamas  paskutinį  mandagumo  ženklą,  palydžiu 
pulkininką  iki  tos  vietos,  kur  kelias  palei  ežerą  sukasi  į  šiaurės  va¬ 
karus.  Saulė  jau  patekėjusi  ir,  atsimušusi  nuo  vandens  paviršiaus, 
žėri  taip  nuožmiai,  kad  gaunu  prisidengt  akis.  Kareiviai,  pavargę, 
pagiringi  po  nakties  ūžavimo,  velkasi  paskui  mus  pakrikę.  Kolo¬ 
nos  vidury,  prilaikomas  šalia  jojančio  sargybinio,  priekin  stumiasi 
kalinys.  Jo  veidas  išblyškęs,  jis  nepatogiai  apžergęs  arklį,  žaizdos 
jam  akivaizdžiai  tebeskauda.  Pačiame  gale  -  nešuliniai  arkliai  ir 
vežimai  su  vandens  statinėmis,  maistu  ir  sunkiuoju  kroviniu: 
ietimis,  dagtiniais  šautuvais,  amunicija,  palapinėmis.  Apskritai 
vaizdas  toli  gražu  ne  įkvepiantis:  kolona  joja  nesurikiuota,  kai 
kurie  vyrai  plikomis  galvomis,  kiti  užsivožę  sunkius  kavalerijos 
šalmus  su  plunksnomis,  dar  kiti  -  paprastas  odines  kepures. 
Jie  nusuka  akis  nuo  švytinčio  vandens  paviršiaus,  visi,  išskyrus 

vieną:  tas  rūsčiai  žvelgia  priekin  pro  aprūkusio  stiklo  šukę,  pri¬ 
klijuotą  prie  pagaliuko,  kurį  jis  laiko  prieš  akis  mėgdžiodamas 
savo  vadą.  Kažin,  kiek  išplis  tas  absurdiškas  maivymasis? 

Jojame  tylėdami.  Pjovėjai,  nuo  priešaušrio  triūsiantys  laukuo¬ 
se,  liaujasi  dirbę  ir  mojuoja  mums  rankomis,  kai  jojame  pro  šalį. 
Ties  kelio  posūkiu  trūkteliu  vadžias  ir  atsisveikinu. 

-  Linkiu  laimingai  pargrįžti,  pulkininke,  -  sakau.  Jis  neper¬ 
prantamai  linkteli  galvą,  įrėmintą  karietos  langelio. 

Taigi  joju  atgal,  nusimetęs  nuo  širdies  naštą,  laimingas,  kad  ir 
vėl  galiu  pats  vienas  pasinerti  į  pasaulį,  kurį  pažįstu  ir  suprantu. 
Užkopiu  ant  pylimo  ir  nulydžiu  akimis  tą  menką  koloną,  vingu¬ 
riuojančią  tolyn  šiaurės  vakarų  keliu  link  tolimos  žalios  dėmės, 
kur  upė  įteka  į  ežerą  ir  augmenijos  ruožas  išnyksta  dykumos 
ūkanoje.  Sunki  bronzinė  saulė  vis  dar  kabo  virš  vandens.  Į  pietus 
nuo  ežero  driekiasi  pelkės  ir  druskožemiai,  o  už  jų  -  melsvai 
pilkos  nuogos  kalvos.  Laukuose  ūkininkai  krauna  šieną  į  dvejas 
didžiules  vežėčias.  Laukinių  ančių  pulkas  apsuka  ratą  jiems  virš 
galvų  ir  nusklendžia  žemyn  prie  vandens.  Vasaros  pabaiga,  ra¬ 
mybės  ir  gausos  metas.  Ramybė  man  -  visų  svarbiausia,  gal  net 
ramybė  bet  kuria  kaina. 

Už  dviejų  mylių  į  pietus  nuo  miesto  dvi  kopos  paįvairina  tą 
plokščią  smėlingą  kraštovaizdį.  Gaudyti  pelkėse  varles  ir  lėkti 
nuo  tų  kopų  žemyn  nugludintomis  medinėmis  rogutėmis  -  pa¬ 
grindinės  vaikų  vasaros  pramogos,  pirmoji  -  rytais,  antroji  - 
vakarais,  kai  saulė  jau  leidžiasi  ir  smėlis  ima  vėsti.  Nors  vėjas 
pučia  visais  metų  laikais,  kopos  lieka  neišpustytos,  jas  sulaiko 
menkutės  žolės  gaubtas  ir  -  kaip  iš  netyčių  aptikau  prieš  kele¬ 
rius  metus  -  medžio  karkasai.  Nes  tos  kopos  dengia  griuvėsius 
namų,  pastatytų  kur  kas  anksčiau,  nei  buvo  prijungtos  vakarinės 
provincijos  ir  iškilo  tas  fortas. 

Kasinėti  tuos  griuvėsius  -  nuo  seno  vienas  iš  mano  mėgsta¬ 
mų  užsiėmimų.  Kai  nereikia  darbo  jėgos  drėkinimo  kanalams 
taisyti,  aš  smulkiems  prasižengėliams  skiriu  kelias  dienas  kasi¬ 
nėti  kopose;  ten  siunčiami  ir  nubausti  kareiviai,  o  buvo  ir  tokių 
laikų,  kai  aš  taip  užsidegdavau,  jog  net  mokėdavau  padieniams 
kasėjams  iš  savo  kišenės.  To  darbo  niekas  nemėgsta:  juk  kasėjai 
turi  plušėti  saulei  spiginant  ar  kandžioj  antis  vėjui,  neturėdami 
kur  pasislėpti  ir  smėliui  lekiant  iš  visų  pusių.  Žmonės  dirba 
nenoromis,  nesuprasdami  mano  susidomėjimo  (jis  jiems  atrodo 
kaip  keistas  įnoris),  atbaidomi  greičio,  su  kuriuo  smėlis  ir  vėl 
atslenka.  O  vis  dėlto  man  pavyko  per  kelerius  metus  atkasti  iki 
grindų  lygio  kelis  didžiausius  pastatus.  Paskutinis  boluoja  kaip 
sudužęs  laivas  dykumoje,  matomas  net  nuo  miesto  sienos.  Iš  to 
statinio,  gal  buvusio  visuomeninio  pastato  ar  šventovės,  aš  ir 
parsinešiau  tą  sunkų  iš  tuopos  išskaptuotą  karnizą,  papuoštą 
iš  vandens  iššokusių  susipynusių  žuvų  ornamentu,  kuris  dabar 
kabo  virš  mano  židinio  atbrailos.  Tenai  po  grindimis,  maiše,  ku¬ 
ris  vos  paliestas  sutrupėjo,  radau  ir  paslėptas  medines  skalas  su 
man  niekad  nematyto  rašto  raidėmis.  Tokių  skalų,  išmėtytų  tuose 
griuvėsiuose  it  skalbinių  segtukai,  mes  rasdavome  ir  anksčiau, 
bet  didžiuma  jų  buvo  taip  nublukintos  jas  gairinančio  smėlio, 
kad  rašmenys  paliko  nebeįskaitomi.  O  raidės  ant  šitų  naujų  skalų 
buvo  be  galo  ryškios,  lyg  būtų  parašytos  šiandien.  Vildamasis, 
kad  iššifruosiu  tą  raštą,  pradėjau  rinkti  visas  tas  skalas,  kiek  tik 
valiojau,  o  vaikus,  žaidžiančius  kopose,  paprotinau,  kad  kiekvie¬ 
na  rasta  skala  yra  verta  pinigėlio. 

Rąstai,  kuriuos  mes  atkasėm,  -  sausut  sausutėliai  ir  birūs. 
Daugumas  jų  dar  laikėsi  vien  tik  dėl  to,  kad  juos  sukaustė  smėlis, 
ir,  vos  iš  jo  ištraukti,  jie  sutrupa  akimoju.  Kiti  sulūžta  vos  pa¬ 
spausti.  Nežinau,  kiek  metų  tai  medienai.  Barbarų  -  o  jie  gyvulių 

augintojai,  palapinėse  gyvenantys  klajokliai  -  legendose  neužsi¬ 
menama  apie  jokią  nuolatinę  gyvenvietę  prie  to  ežero.  Žmonių 
palaikų  tuose  griuvėsiuose  nėra.  Jei  kapinių  ten  ir  esama,  kol  kas 
mes  jų  neradome.  Namuose  nėra  jokių  baldų.  Pelenų  krūvoje 
radau  nedegto  molio  šukių  ir  kažką  rudą,  kas  kitados  gal  buvo 
batas  ar  kepurė,  bet  subyrėjo  man  prieš  akis.  Nežinau,  iš  kur 
jie  gavo  medžio  namams  pastatyti.  Gal  tais  senais  laikais  nusi¬ 
kaltėliai,  vergai,  kareiviai  plumpindavo  dvylika  mylių  iki  upės 
ir  kirsdavo  ten  tuopas,  jas  supjaudavo,  sukraudavo  ir  vežimais 
gabendavo  atgal  į  dykrą,  ten  pastatė  namus  ir  tą  tvirtovę,  kiek 
man  žinoma,  o  paskui,  laikui  bėgant,  išmirė,  kad  šeimininkai, 
prefektai,  teisėjai,  kapitonai  galėtų  užkopti  ant  stogų  bei  bokštų 
rytais  ir  vakarais  ir  tyrinėti  pasaulį  nuo  horizonto  iki  horizonto, 
ieškodami  besiartinančių  barbarų  ženklo.  Gal  šitaip  kasinėda¬ 
mas  aš  prakrapščiau  tiktai  paviršių.  Gal  dešimčia  pėdų  žemiau 
stūkso  griuvėsiai  kitos  barbarų  nušluotos  tvirtovės,  kur  tūno 
kaulai  tų,  kurie  įsivaizdavo  būsią  saugūs  už  aukštų  mūrų.  Gal, 
stovėdamas  ant  atkastų  teismo  rūmų  grindų,  jeigu  tas  pastatas  iš 
tikrųjų  buvo  teismo  rūmai,  aš  stoviu  ant  galvos  kito  tokio,  kaip 
aš,  teisėjo,  kito  žilagalvio  Imperijos  tarno,  kuris  krito  vykdyda¬ 
mas  pareigą,  kai  galų  gale  susidūrė  su  barbarais  akis  į  akį.  Kaip 
man  tai  sužinoti?  Rausiantis  vis  giliau  kaip  zuikiui?  Ar  raidės, 
išpieštos  ant  tų  skalų,  man  tai  kada  nors  atskleis?  Maiše  buvo  du 
šimtai  penkiasdešimt  šešios  skalos.  O  gal  tas  tobulas  skaičius  - 
ne  atsitiktinumas?  Kai  pirmą  sykį  jas  suskaičiavau  ir  padariau 
tą  atradimą,  atlaisvinau  savo  kabineto  grindis  ir  išdėliojau  jas 
iš  pradžių  į  vieną  didelį  kvadratą,  paskui  į  šešiolika  mažesnių, 
paskui  kitomis  kombinacijomis,  manydamas,  kad  tai,  ką  maniau 
esant  skiemeninės  abėcėlės  raides,  iš  tiesų  gali  būti  elementai 
paveikslo,  kuris  staiga  man  atsivers  visut  visutėlaitis,  jeigu  pa- 

taikysiu  jį  sudėti:  senovės  barbarų  valdų  žemėlapis  ar  išnykusio 
panteono  atvaizdas.  Aš  net  mėginau  tyrinėti  tas  skalas  veidro¬ 
dyje,  dėlioti  stulpeliu,  sujungti  vienos  puselę  su  kitos  pusele. 

Vieną  vakarą  užsibuvau  tuose  griuvėsiuose,  vaikams  jau 
išsilaksčius  namo  vakarieniauti,  nusileidus  violetinėms  sute¬ 
moms,  įsižiebus  pirmosioms  žvaigždėms  ir  stojus  metui,  kai, 
anot  tikėjimų,  nubunda  šmėklos.  Priglaudžiau  ausį  prie  grindų, 
kaip  vaikai  mane  mokė,  kad  išgirsčiau,  ką  girdi  jie:  duslų  stuk¬ 
senimą  ir  aimanas  po  žeme,  tolimą  trūksmingą  būgnų  kalenimą. 
Skruostą  man  nuskalavo  smiltys,  lekiančios  iš  niekur  į  niekur 
per  tą  dykynę.  Paskutinė  šviesa  užgeso,  tvirtovės  kontūrai  ap¬ 
siblausė  dangaus  fone,  ištirpo  tamsoje.  Aš  laukiau  visą  valandą, 
susisupęs  į  apsiaustą  ir  atsirėmęs  į  kampo  statramstį  namuose, 
kur  žmonės  kitados,  matyt,  kalbėjo,  valgė,  grojo  muzikos  instru¬ 
mentais.  Sėdėjau  ir  žiūrėjau,  kaip  pateka  mėnulis,  atvėriau  savo 
jusles  nakčiai,  laukdamas  ženklo,  kuris  patvirtintų,  jog  tai,  kas 
mane  supa,  kas  guli  man  po  kojomis,  nėra  tik  smėlis,  trūnėsiai, 
rūdys,  šukės,  pelenai.  Ženklas  nepasirodė.  Nejaučiau  jokio  šmėk¬ 
lų  baimės  virpesio.  Ta  mano  gūžta  smėlyje  buvo  šilta.  Netrukus 
pagavau  save  knapsint  nosimi. 

Atsistojau,  pasirąžiau,  paskui  nuslimpinau  namo  per  aroma¬ 
tų  pritvinkusią  tamsybę,  susigaudydamas  pagal  namų  židinių 
atšvaitus,  blausiai  mirgančius  danguje.  Nei  šis,  nei  tas,  pama¬ 
niau:  užuot  ėjęs  namo,  sukirtęs  kareivišką  troškinį  ir  atsigulęs 
į  patogią  lovą,  žilabarzdis  vyriškis  sėdi  tamsoje  ir  laukia,  kol  jį 
užkalbins  istorijos  šunkelių  šmėklos.  Mus  čia  supanti  erdvė  - 
tik  erdvė,  nei  menkesnė,  nei  didingesnė  už  erdvę  virš  lūšnų, 
daugiabučių  namų,  šventyklų  ir  kontorų  sostinėje.  Erdvė  yra 
erdvė,  gyvenimas  yra  gyvenimas  -  ir  jie  visur  vienodi.  Bet  aš,  kitų 
žmonių  triūso  išlaikomas,  stokojantis  rafinuotų  ydų  laisvalaikiui 

užpildyti,  aš  kruopščiai  puoselėju  savo  melancholiją  ir  dykumos 
tuštumoje  stengiuos  įžvelgti  kažkokį  ypač  skaudų  istorijos  mo¬ 
mentą.  Apniktas  tuštybės,  dyko  buvimo,  suklaidintas!  Tad  kokia 
laimė,  kad  manęs  niekas  nemato! 


*  *  * 


Šiandien,  praėjus  vos  keturioms  dienoms  po  to,  kai  iškeliavo  eks¬ 
pedicija,  atvyksta  pirmieji  pulkininko  belaisviai.  Pro  savo  langą 
stebiu,  kaip  jie  kerta  aikštę,  lydimi  raitų  sargybinių,  apdulkėję, 
išsekę,  gūždamiesi  nuo  juos  apspitusios  minios  žiūrovų,  nuo 
liuoksinčių  vaikų  ir  lojančių  šunų.  Kareivinių  sienos  šešėlyje 
sargybiniai  nulipa  nuo  arklių;  belaisviai  iškart  pritupia  atsipūs¬ 
ti,  visi,  išskyrus  mažą  berniuką,  kuris  stovi  ant  vienos  kojos  ir, 
įsirėmęs  į  motinos  petį,  smalsiai  žiūri  į  tuos  spoksotojus.  Kažkas 
atneša  kibirą  vandens  ir  samtį.  Jie  godžiai  geria,  o  minia  vis  didė¬ 
ja  ir  taip  apsiaučia  juos,  kad  aš  jų  nebematau.  Palaukiu  kareivio, 
kuris  išsigauna  iš  tos  minios  ir  jau  žengia  per  kareivinių  kiemą. 

-  Ką  visa  šita  reiškia?  -  šaukiu  jam.  Jis  nulenkia  galvą,  kniau- 
siasi  po  kišenes.  -  Juk  jie  žvejai!  Kaip  tu  galėjai  juos  čia  atvaryti? 

Jis  kyšteli  man  laišką.  Perlaužiu  antspaudą  ir  skaitau:  „Pra¬ 
šom  laikyti  šituos  ir  būsimus  sulaikytuosius  visiškai  izoliuotus, 
iki  sugrįšiu/'  Po  jo  parašu  -  dar  vienas  antspaudas.  Trečiojo 
skyriaus  antspaudas,  kurį  jis  pasiėmė  su  savimi  į  dykumą,  ir  jei 
jis  žus,  aš  privalėsiu,  be  jokios  abejonės,  pasiųsti  antrą  ekspedi¬ 
ciją  jo  atgauti. 

-  Na  ir  kvėša!  -  šaukiu.  Šėlioju  po  kambarį.  Niekad  nepeik 
karininko  girdint  jo  vyrams,  tėvo  -  girdint  jo  vaikams,  bet  šitam 
žmogui  nejaučiu  nė  šlakelio  lojalumo.  -  Negi  niekas  jam  nepa¬ 
sakė,  kad  tai  žvejai?  Varyti  juos  čionai  -  tik  laiko  gaišinimas!  Jūs 

turėjote  padėti  jam  aptikti  vagis,  plėšikus.  Imperijos  įsibrovė¬ 
lius.  -  Išsviedžiu  laišką  pro  langą. 

Minia  prasiskiria,  praleisdama  mane,  ir  štai  aš  stoviu  pačiame 
viduryje  prieš  tuziną  apgailėtinų  belaisvių.  Jie  krūpčioja,  ma¬ 
tydami  mano  įsiūtį,  berniukas  priglunda  prie  motinos.  Pamoju 
sargybiniams. 

-  Išsklaidykit  minią  ir  nuveskit  tuos  žmones  į  kareivinių 
kiemą! 

Sargybiniai  nuvaro  belaisvius,  kareivinių  vartai  užsiveria 
mums  už  nugarų. 

-  O  dabar  pasiaiškinkit,  -  liepiu.  -  Negi  niekas  jam  nepasakė, 
kad  iš  šitų  belaisvių  jam  jokios  naudos?  Negi  niekas  jam  nepa¬ 
sakė,  kuo  skiriasi  žvejys  su  tinklais  nuo  laukinio  raito  klajoklio 
su  strėlėmis?  Negi  niekas  jam  nepasakė,  kad  jie  net  kalba  skir¬ 
tingomis  kalbomis? 

Vienas  kareivis  aiškina: 

-  Pamatę,  kad  mes  artinamės,  jie  mėgino  pasislėpti  tarp  nen¬ 
drių.  Pamatė  besiartinančius  raitelius  ir  mėgino  pasislėpti.  Todėl 
karininkas,  jo  kilnybė,  liepė  mums  juos  suimti.  Nes  jie  slėpėsi. 

Taip  susierzinau,  kad  vos  nenusikeikiau.  Policininkas!  Poli¬ 
cininko  logika! 

-  O  ar  jo  kilnybė  nepasakė,  kurio  galo  juos  čia  atsiuntė?  Ne¬ 
pasakė,  kodėl  negalėjo  apklausti  jų  vietoje? 

-  Niekas  iš  mūsų  juk  nekalba  jų  kalba,  pone. 

Žinoma,  nekalba!  Šitie  paupio  gyventojai  -  aborigenai,  netgi 
senesni  už  klajoklius.  Jie  gyvena  palei  upę  kolonijomis  po  dvi,  po 
tris  šeimas,  didžiąją  metų  dalį  žvejoja  ir  stato  spąstus,  o  rudenį 
nusiirta  prie  tolimų  pietinių  ežero  krantų,  ten  prisigaudo  raudo¬ 
nų  kirminų  ir  juos  susidžiovina,  pasistato  iš  nendrių  netvirtus 
būstus  ir  vilkėdami  kailiais  visą  žiemą  dejuoja  iš  šalčio.  Gyvena 


28 


bijodami  kiekvieno  sutiktojo,  lindėdami  nendryne,  ką  gi  jie  gali 
žinoti  apie  didžiąją  barbarų  kampaniją  prieš  Imperiją? 

Pasiunčiu  vieną  iš  kareivių  į  virtuvę  atnešti  maisto.  Jis  grįž¬ 
ta  su  vakarykštės  duonos  kepaliuku  ir  paduoda  jį  seniausiam 
belaisviui.  Senukas  pagarbiai  paima  duoną  abiem  rankom,  pa¬ 
uosto,  laužia  ir  siunčia  ratu.  Jie  prisikemša  bumas  tos  dangaus 
manos,  kramto  skubėdami,  nepakeldami  akių.  Viena  moteris 
išspjauna  sukramtytą  duoną  į  delną  ir  pamaitina  ja  kūdikį.  Pa- 
moju  kareiviui,  kad  atneštų  daugiau  duonos.  Mes  stovime  ir 
stebime,  kaip  jie  valgo,  tarsi  būtų  keisti  gyvuliai. 

-  Tegu  kol  kas  pabūna  kieme,  -  sakau  sargybiniams.  -  Mums 
bus  nepatogu,  bet  kitos  vietos  nėra.  Jei  vakare  atvės,  duosiu  naują 
nurodymą.  Žiūrėkite,  kad  juos  maitintų.  Sugalvokite,  ką  jiems 
veikti,  kad  rankos  būtų  užimtos.  O  vartus  laikykite  uždarytus. 
Jie  nepabėgs,  bet  aš  nenoriu,  kad  prisirinktų  vėpsotojų. 

Taigi  suvaldau  savo  pyktį  ir  darau,  ką  liepė  pulkininkas:  lai¬ 
kau  jo  niekam  nereikalingus  belaisvius  „izoliuotus".  O  po  dienos 
kitos  tie  laukiniai,  regis,  pamiršta,  kad  išvis  kada  turėjo  kitus 
namus.  Galutinai  sugundyti  gausybės  nemokamo  maisto,  ypač 
duonos,  jie  atsipalaiduoja,  šypsosi  visiems,  vaikšto  po  kareivinių 
kiemą  nuo  vieno  šešėlio  lopo  prie  kito,  pasnūduriuoja,  nubunda, 
džiugiai  sukrunta,  kai  priartėja  valgio  metas.  Jie  neslepia  savo 
nepadorių  įpročių.  Vienas  kareivinių  kiemo  kampas  tapo  išviete, 
kur  vyrai  ir  moterys  atvirai  nusilengvina,  kur  kiaurą  dieną  zyzia 
musės.  („Paduokite  jiems  kastuvą!"  -  sakau  sargybiniams;  bet 
jie  jo  nenaudoja.)  Mažasis  berniukas,  visai  atsikratęs  baimės, 
nuolat  bėgioja  į  virtuvę  ir  kaulija  iš  moterų  cukraus.  Be  duonos, 
cukrus  ir  arbata  -  toks  pat  didžiulis  atradimas  tiems  žmonėms. 
Kas  rytą  jie  gauna  nedidelį  supresuotų  arbatžolių  lapų  briketą 
ir  verdasi  arbatą  keturių  galonų  kibire,  pastatytame  ant  trikojo 

virš  ugnies.  Jie  čia  visai  patenkinti,  ir  jei  mes  jų  neišvarysime, 
ko  gero,  pasiliks  su  mumis  visiems  laikams,  -  regis,  taip  mažai 
tereikia,  kad  nuviliotum  juos  nuo  pirmykščio  būvio.  Aš  kiauras 
valandas  stebiu  juos  pro  viršutinį  langą  (kiti  dykinėtojai  turi 
spoksoti  pro  vartus).  Stebiu,  kaip  tos  moterys  gaudo  utėles,  šu¬ 
kuodamos  viena  kitai  ilgus  juodus  plaukus  ir  pindamos  juos  į 
kasas.  Kai  kurias  iš  jų  kankina  sauso  kosulio  priepuoliai.  Keista, 
kad,  be  kūdikio  ir  mažo  berniuko,  tarp  jų  nėra  vaikų.  Gal  kai 
kuriems,  vikresniems,  budresniems,  vis  dėlto  pavyko  pabėgti 
nuo  kareivių?  Tikėkimės.  Noriu  tikėti,  jog  kai  sugrąžinsim  juos 
į  namus  prie  upės,  jie  galės  papasakoti  savo  kaimynams  daug 
neįtikėtinų  istorijų.  Noriu  tikėti,  kad  jų  nelaisvės  istorija  apaugs 
legendomis,  kurias  seneliai  pasakos  vaikaičiams.  Bet  noriu  ti¬ 
kėti  ir  tuo,  kad  miesto  ir  lengvo  gyvenimo  bei  egzotiškų  valgių 
prisiminimai  nebus  per  stiprūs  ir  nepavilios  jų  grįžti.  Man  čia 
nereikia  visos  tos  elgetų  padermės. 

Kelias  dienas  tie  upiniai  -  tikra  pramoga  miestiečiams:  jų 
keistas  veblenimas,  nepasotinamas  apetitas,  gyvuliškas  begė¬ 
diškumas,  įnoringi  temperamentai.  Kareiviai  spokso  į  juos,  susi¬ 
grūdę  tarpduriuose,  laido  nešvankias  pastabas,  o  tie  nesupranta, 
kvatoja;  vartų  grotos  nuolat  aplipusios  vaikų  veidais;  o  aš  stebiu, 
nematomas  už  stiklo,  iš  viršaus. 

Paskui  staiga  visi  pajuntam,  kad  jie  nebekelia  užuojautos. 
Nešvarumai,  dvokas,  garsūs  jų  barniai,  kosčiojimai  -  viso  to 
mums  jau  per  akis.  Nutinka  toks  nemalonus  dalykas:  kareivis 
mėgina  įsitempti  vieną  iš  jų  moterų  vidun,  gal  jis  tiktai  vaidina, 
kas  žino,  bet  apmėtomas  akmenimis.  Pasklinda  gandas,  kad  jie 
serga  ir  užkrės  visą  miestą.  Nors  pr  i  verčiu  juos  iškasti  kiemo 
kampe  duobę  ir  ten  suversti  naktinius  teršalus,  virtuvės  per¬ 
sonalas  atsisako  duoti  jiems  lėkštes  ir  ima  mėtyti  jiems  maistą 

pro  duris,  tarsi  jie  iš  tikrųjų  būtų  gyvuliai.  Kareiviai  užrakina 
kareivinių  duris,  vaikai  jau  nebesirenka  prie  vartų.  Naktį  kažkas 
per  tvorą  permeta  nudvėsusią  katę  ir  kyla  triukšmas.  Ilgomis 
karštomis  dienomis  jie  vaikšto  lyg  apspangę  po  tuščią  kiemą. 
Kūdikis  verkia,  kosčioja,  verkia,  kosčioja  -  ir  aš  nebeištvėręs 
lekiu  slėptis  į  tolimiausią  savo  buto  kampą.  Parašau  piktą  laišką 
Trečiajam  skyriui,  niekad  neužmingančiam  Imperijos  sargui, 
kur  demaskuoju  vieno  iš  jo  agentų  nekompetentingumą.  „Kodėl 
jūs  siunčiate  tirti  pasienio  neramumų  pasienio  reikalų  neišma¬ 
nančius  žmones?"  -  rašau.  Man  dar  užtenka  proto  suplėšyti  tą 
laišką.  Jei  vidury  nakties  atversiu  vartus,  svarstau,  ar  tie  upiniai 
išsliūkins  lauk?  Bet  nieko  nedarau.  Paskui  vieną  dieną  atkreipiu 
dėmesį,  kad  kūdikis  liovėsi  verkęs.  Pažvelgęs  pro  langą  niekur 
jo  nematau.  Pasiunčiu  sargybinį  jo  ieškoti,  ir  jis  randa  mažytį 
lavonėlį  po  motinos  drabužiais.  Ji  jo  neatiduoda,  mes  gauname 
atplėšti  jį  nuo  jos.  Paskui  ji  kiaurą  dieną  tupi  pati  viena  užsiden¬ 
gusi  veidą  ir  atsisako  valgyti.  Atrodo,  kad  gentainiai  jos  vengia. 
Ar  atimdami  tą  kūdikį  ir  jį  palaidodami,  svarstau,  pažeidėme 
kokį  nors  jų  paprotį?  Ir  keikiu  pulkininką  Džolą  už  visas  man 
primestas  bėdas  ir,  be  kita  ko,  už  gėdą. 

Paskui  jis  netikėtai  grįžta  vidury  nakties.  Į  mano  miegą  įsi¬ 
veržia  nuo  pylimo  atsklindantys  trimitų  šaukiniai,  kareivinėse 
kyla  sumaištis,  kai,  čiupdami  savo  ginklus,  kareiviai  puola  stum¬ 
dytis.  Mano  galvoje  tvyro  migla,  lėtai  rengiuosi  ir  kai  galiausiai 
pasirodau  aikštėje,  kolona  jau  žygiuoja  pro  vartus:  vieni  raiti, 
kiti  veda  arklius  už  pavadžių.  Aš  stoviu  atokiau,  kol  susirin¬ 
kusi  minia  spiečiasi  aplink  juos,  liečia  kareivius,  spaudžia  juos 
glėbyje,  džiugiai  juokiasi  („Visi  gyvi  ir  sveiki!"  -  šaukia  kažkas), 
ir  galiausiai  priėjęs  kolonos  vidurį  išvystu  tai,  ko  mirtinai  bijo¬ 
jau:  juoda  karieta,  už  kurios  krypuoja  belaisviai,  virve  už  kaklų 

pririšti  vienas  prie  kito,  tokie  beformiai  pavidalai  su  avikailių 
apsiaustais,  užlieti  sidabrinės  mėnulio  šviesos,  o  už  jų  paskuti¬ 
niai  kareiviai  slimpina  priešais  vežimus  ir  nešulinius  gyvulius. 
Žmonių  renkasi  vis  daugiau  ir  daugiau,  kai  kurie  rankose  laiko 
liepsnojančius  deglus,  šurmulys  auga  ir,  nenorėdamas  būti  pul¬ 
kininko  triumfo  liudytoju,  aš  grįžtu  namo.  Tik  dabar  supran¬ 
tu,  kaip  prašoviau  pasirinkdamas  nejaukų  butą  virš  sandėlių 
ir  virtuvės,  skirtą  kariniam  komendantui,  kurio  jau  daug  metų 
nebeturime,  užuot  gyvenęs  patrauklioje  viloje  su  snapučiais  ant 
palangių,  skirtoje  civilinių  bylų  teisėjui.  Kaip  norėčiau  užsikimšti 
ausis  ir  negirdėti  triukšmo,  atsklindančio  iš  kiemo  apačioje,  ku¬ 
ris,  kaip  regis,  jau  visiems  laikams  tapo  kalėjimo  kiemu.  Jaučiuosi 
senas  ir  ligotas,  noriu  miego.  Pastaruoju  metu  aš  miegu,  kai  tik 
galiu,  o  kai  nubundu,  tai  keliuosi  labai  nenoriai.  Miegas  jau  lio¬ 
vėsi  man  buvęs  sveikatinga  vonia,  atkuriančia  gyvybines  jėgas, 
dabar  jis  -  tik  užsimiršimas,  naktinis  prisilietimas  prie  nebūties. 
Manau,  kad  gyvenimas  šiame  bute  man  pakenkė,  nors  ne  vien  jis. 
Jeigu  gyvenčiau  toje  teisėjo  viloje  ramiausioje  miesto  gatvelėje  ir 
vesčiau  teismo  posėdžius  pirmadieniais  bei  ketvirtadieniais,  kas 
rytą  jočiau  pamedžioti,  o  vakarais  skaityčiau  klasiką,  užsikimš- 
čiau  ausis  ir  nieko  negirdėčiau  apie  to  išsišokėlio  policininko 
veiklą,  jei  būčiau  pasiryžęs  pasišalinti  ir  pralaukti  šį  juodą  metą 
užsiimdamas  privačia  praktika,  gal  ir  nebesijausčiau  žmogumi, 
kuris,  patekęs  į  grįžtamosios  bangos  gniaužtus,  liaujasi  grūmę- 
sis,  liaujasi  plaukęs,  tik  pasisuka  veidu  į  atvirą  jūrą  ir  mirtį.  Bet 
būtent  suvokimas  to,  koks  mano  nerimas  atsitiktinis,  kaip  jis 
priklauso  nuo  kūdikio,  kuris  vieną  dieną  dejuoja  po  mano  langu, 
o  kitą  jau  nebedejuoja,  ir  skatina  mane  pajusti  didžiausią  gėdą, 
didžiausią  abejingumą  nebūčiai.  Ko  gero,  aš  per  daug  žinau;  ir, . 
regis,  išsigydyti  nuo  to  žinojimo,  sykį  juo  apsikrėtus,  neįmanoma. 

Man  nederėjo  pasiimt  žibinto  ir  eiti  pažiūrėti,  kas  dedasi  toje 
pašiūrėje  prie  svirno.  O  kita  vertus,  paėmus  į  rankas  žibintą,  jau 
nebebuvo  jokios  galimybės  jį  padėti  atgal.  Siūlas  mazgosi  pats 
apie  save,  aš  negaliu  rasti  jo  galo. 

Visą  kitą  dieną  pulkininkas  miega  savo  kambaryje  smuklėje, 
o  patarnautojai  atlieka  savo  pareigas  vaikščiodami  ant  pirštų 
galiukų.  Stengiuosi  nekreipti  dėmesio  į  naują  belaisvių  būrį  kie¬ 
me.  Labai  gaila,  kad  visos  kareivinių  durys  ir  laiptai,  vedantys 
į  mano  butą,  išeina  į  kiemą.  Vos  prašvitus  išskubu  lauk,  kiaurą 
dieną  skaičiuoju  miesto  nuomos  mokesčius,  o  jai  baigiantis  va¬ 
karieniauju  su  draugais.  Grįždamas  namo  sutinku  tą  jauną  lei¬ 
tenantą,  kuris  lydėjo  pulkininką  Džolą  į  dykumą,  ir  pasveikinu 
jį  laimingai  sugrįžus. 

-  Kodėl  gi  jūs  nepaaiškinot  pulkininkui,  kad  žvejai  negalės 
niekuo  padėti  jo  tyrimui? 

Jis  atrodo  sutrikęs. 

-  Aš  jam  sakiau,  -  aiškina,  -  bet  jis  man  tik  atšovė:  „Belaisviai 
yra  belaisviai/'  Nusprendžiau,  kad  mano  rangas  neleidžia  su 
juo  ginčytis. 

Kitą  dieną  pulkininkas  pradeda  tardymą.  Anksčiau  aš  ma¬ 
niau,  kad  jis  tingus,  tiesiog  toks  ydingų  polinkių  turintis  biuro¬ 
kratas.  Dabar  matau,  kaip  klydau.  Jis  stačiai  nenuilstantis  tiesos 
ieškotojas.  Tardymai  prasideda  ankstų  rytą  ir  vis  dar  tęsiasi, 
kai  pareinu  sutemus.  Į  pagalbininkus  jis  pasiėmė  medžiotoją, 
kuris  visą  gyvenimą  šaudė  aukštupyje  ir  žemupyje  šernus  ir 
moka  kokį  šimtą  upinių  kalbos  žodžių.  Upiniai  vienas  po  kito 
kviečiami  į  kambarį,  kur  pulkininkas  įsikūrė,  ir  klausinėjami,  ar 
nepastebėję  jojant  keistų  raitelių.  Net  vaikas  buvo  paklaustas: 
„Ar  svetimi  žmonės  nesilankė  naktį  pas  tavo  tėvą?"  (Aš,  žinoma, 
galiu  tik  nuspėti,  kas  vyksta  tame  kambaryje,  tą  baimę,  suglu- 

mimą,  pažeminimą.)  Paskui  belaisviai  vedami  ne  atgal  į  kiemą, 
o  į  pagrindinę  kareivinių  patalpą:  kareiviai  iš  ten  iškraustyti  ir 
apgyvendinti  mieste.  Uždaręs  visus  langus  sėdžiu  savo  bute, 
troškioje  bevėjo  vakaro  tvankumoje,  stengdamasis  skaityti  ir 
vis  įtempdamas  ausį,  kad  išgirsčiau  smurto  garsus  arba  kad  jų 
negirdėčiau.  Galiausiai  vidurnaktį  tardymas  baigiasi,  durų  nie¬ 
kas  jau  nebetranko,  niekas  nebetrepsi  kojomis,  kiemas,  užlietas 
mėnesienos,  nugrimzta  į  tylą,  ir  aš  leidžiu  sau  užmigti. 

Džiaugsmas  pradingo  iš  mano  gyvenimo.  Kiaurą  dieną 
krapštinėjuos  prie  sąrašų  ir  skaičių,  stengiuosi  kuo  labiau  vil¬ 
kinti  smulkias  užduotis  ir  taip  užpildyti  valandas.  Vakarieniauju 
smuklėje,  paskui,  nenorėdamas  grįžti  namo,  užkopiu  aukštyn  į 
pertvaromis  atskirtų  vienviečių  kambarėlių  labirintą,  kur  nak¬ 
voja  arklininkai,  o  merginos  smagina  vyrus. 

Miegu  kaip  užmuštas.  Kai  nubundu  vos  išbrėškus,  blausioje 
šviesoje  regiu,  kad  mano  mergina  guli  ant  grindų  susirietusi  į 
kamuoliuką.  Paliečiu  jos  petį. 

-  Kodėl  tu  miegi  čia? 

Ji  šypsosi. 

-  Nieko  baisaus.  Man  čia  visai  patogu.  -  Jai  iš  tikrųjų  patogu: 
gulėdama  ant  minkšto  demblio  iš  avikailio,  ji  rąžosi  ir  žiovauja,  o 
jos  dailus  kūnelis  net  ir  neužima  jo  viso.  -  Jūs  vartėtės  per  miegus 
ir  liepėte  man  dingti,  tad  nusprendžiau  verčiau  jau  atsigulti  čia. 

-  Ar  aš  liepiau  tau  dingti? 

-  Taip,  per  miegus.  Nesikrimskit.  -  Ji  įlipa  į  mano  lovą  ir 
prisiglaudžia.  Dėkingas  ją  apkabinu,  be  jokio  geismo. 

-  Norėčiau  čia  permiegoti  ir  šiąnakt,  -  sakau.  Ji  prisiglaudžia 
veidu  man  prie  krūtinės.  Staiga  suvokiu,  kad,  nesvarbu,  ką  jai 
bepasakyčiau,  ji  išklausys  su  užuojauta,  švelniai.  Bet  ką  gi  aš 
galiu  jai  pasakyti?  „Kol  mudu  miegam,  naktį  dedasi  šiurpūs 

dalykai"?  Šakalas  išplėšia  kiškiui  žarnas,  tačiau  pasaulis  gyvuoja 
kaip  gyvavęs. 

Dar  vieną  dieną  ir  naktį  praleidžiu  nuošaly  nuo  skausmo 
viešpatijos.  Užmingu  tos  merginos  glėbyje.  Ryte  ji  vėlei  guli  ant 
grindų.  Matydama,  kaip  susijaudinau,  ji  juokiasi: 

-  Jūs  išstūmėte  mane  rankomis  ir  kojomis.  Tik  prašom  nesi¬ 
krimsti.  Juk  mes  negalim  nesapnuoti  ar  nedaryti  to,  ką  sapnuojam. 

Aš  sudejuoju  ir  nusisuku  nuo  jos.  Pažįstu  ją  jau  metai,  kartais 
lankau  ją  šitame  kambaryje  du  kartus  per  savaitę.  Jaučiu  jai  ramų 
prieraišumą,  ir  tai,  matyt,  geriausia,  kas  gali  sieti  senstantį  vyrą 
su  dvidešimtmete  mergina;  be  jokios  abejonės,  daug  geriau  nei 
savininkiška  aistra.  Kartais  net  pamąstydavau,  gal  pasikviesti  ją 
gyventi  pas  save.  Stengiuosi  prisiminti,  kokį  slogutį  sapnavau, 
kad  ją  išstūmiau,  tačiau  man  nepavyksta. 

-  Pažadėk,  kad  išbudinsi  mane,  jei  dar  kada  taip  pasielgsiu,  - 
prašau  jos. 

Vėliau,  kai  sėdžiu  teisme,  savo  kabinete,  man  praneša,  kad 
atėjo  lankytojas.  Įeina  pulkininkas  Džolas  ir  atsisėda  priešais 
mane  nenusiėmęs  savo  tamsių  akidangčių.  Pasiūlau  jam  arbatos, 
ir  man  net  pačiam  keista,  kad  mano  ranka  nevirpteli.  Jis  sakosi 
išvažiuojąs.  Ar  turėčiau  pasistengti  nuslėpti  savo  džiaugsmą? 
Jis  sėdi  tiesut  tiesutėlis,  gurkšnoja  arbatą  ir  įdėmiai  apžiūrinėja 
kabinetą:  gausybę  lentynų  su  dokumentais,  sudėtais  į  krūvą  ir 
perrištais  kaspinėliu,  -  nuobodaus  valdininkavimo  dešimtmečių 
rezultatą,  nedidelę  spintą  su  teisės  knygomis,  popieriais  apgrioz- 
tą  rašomąjį  stalą.  Šiuo  tarpu  jis  jau  baigęs  savo  tardymus,  sako, 
ir  skubąs  grįžti  su  ataskaita  į  sostinę.  Jo  povyza  dvelkia  griežtai 
tramdomu  triumfu.  Supratingai  linguoju  galvą. 

-  Ar  galėčiau  kuo  nors  palengvinti  jums  kelionę?..  -  klausiu. 
Valandėlė  tylos.  Paskui,  lyg  akmenėlį  tvenkinin,  metu  į  tą  tylą 

savo  klausimą:  -  O  jūsų  tyrimai,  pulkininke,  tos  klajoklių  ir  abori¬ 
genų  apklausos,  -  ar  jos  buvo  tokios  sėkmingos,  kokių  tikėjotės? 

Prieš  atsakydamas  jis  sudeda  delnus  pirštas  į  pirštą.  Man 
atrodo,  jis  žino,  kaip  mane  erzina  jo  maivymasis. 

-  Taip,  teisėjau.  Galiu  pasakyti,  kad  jos  buvo  sėkmingos.  Ypač 
turint  omenyje,  kad  tokios  apklausos  koordinuotai  vykdomos 
visame  pasienyje. 

-  Puiku.  Gal  galėtumėte  pasakyti,  ar  mums  yra  ko  baimintis? 
Ar  galime  ramiai  miegoti  naktį? 

Jo  lūpų  kamputis  išvypsta  į  šypsenėlę.  Paskui  jis  atsistoja, 
nusilenkia,  apsisuka  ir  išeina.  Kitą  rytą  anksti  išvyksta  su  menka 
savo  palyda  atgal  į  sostinę,  pasirinkęs  ilgąjį  rytų  kelią.  Visą  tą 
sunkų  metą  mudviem  pavyko  elgtis  vienam  su  kitu  civilizuotai. 
Aš  visą  gyvenimą  tikėjau  civilizuotu  elgesiu,  o  vis  dėlto  šiuo 
atveju,  negaliu  to  paneigti,  man  bjauru  prisiminti,  kaip  elgiausi. 

Pirmiausia  aplankau  belaisvius.  Atrakinu  kareivines,  tapu¬ 
sias  jiems  kalėjimu,  -  koktus  prakaito  ir  ekskrementų  kvapas 
sukelia  man  šleikštulį,  ir  aš  kiek  tik  įmanoma  atlapoju  duris. 

-  Išveskite  juos  iš  ten!  -  šaukiu  pusnuogiams  kareiviams, 
kurie  stovi  kieme  ir  valgydami  košę  žiūri  į  mane.  Belaisviai 
abejingai  spokso  į  mane  iš  tamsos.  -  Eikit  tenai  ir  iškuopkit  ka¬ 
reivines!  -  šaukiu.  -  Noriu,  kad  viskas  būtų  išvalyta!  Išplauta 
vandeniu  su  muilu!  Kad  viskas  būtų  taip,  kaip  anksčiau! 

Kareiviai  skuba  vykdyti  mano  paliepimą,  bet  tikriausiai  klau¬ 
sia  savęs,  kodėl  aš  giežiu  dantį  ant  jų.  Belaisviai  išnyra  į  dienos 
šviesą.  Mirksėdami,  prisidengdami  akis.  Viena  moteris  nepaeina, 
jai  reikia  padėti.  Ji  visa  kreta  kaip  senutė,  nors  yra  jauna.  Kai 
kurie  taip  nusilpo,  kad  nepastovi  ant  kojų. 

Paskutinį  kartą  mačiau  juos  prieš  penkias  dienas  (jei  išvis  ga¬ 
liu  tvirtinti,  kad  juos  mačiau,  o  ne  išsiblaškęs,  nenoriai  permečiau 

akimis).  Ką  jie  ištvėrė  per  tas  penkias  dienas,  nežinau.  O  dabar, 
sargybinių  suvaryti,  susispietė  į  krūvelę  kiemo  kampe,  klajokliai 
ir  upiniai  drauge,  ligoti,  išbadėję,  suluošinti,  įbauginti.  Būtų  ge¬ 
riausia,  jei  šitas  tamsus  pasaulio  istorijos  puslapis  būtų  užverstas 
iškart,  jei  šitie  bjaurūs  žmonės  išnyktų  nuo  žemės  paviršiaus  ir 
mes  prisiektume,  kad  viską  pradėsime  iš  naujo  ir  vadovausime 
imperijai,  kurioje  nėra  neteisybės  ir  nebeliko  skausmo.  Juk  taip 
nedaug  kainuotų  nuvesti  juos  į  dykumą  (gal  prieš  tai  pavalgy¬ 
dinus,  kad  jie  paeitų),  priversti  juos  iš  paskutinių  jėgų  išsikasti 
tokią  duobę,  kad  pakaktų  vietos  visiems  sugulti  (ar  net  iškast  ją 
jiems!),  ir,  palikus  juos  ten  palaidotus  amžinai,  sugrįžti  į  tą  mūru 
apjuostą  miestą  kupiniems  naujų  ketinimų,  naujų  užmojų.  Bet 
tai  -  ne  mano  kelias.  Naujieji  Imperijos  žmonės  tiki  naujomis  pra¬ 
džiomis,  naujais  skyriais,  švariais  puslapiais,  o  aš  grumiuosi  su 
sena  istorija,  turėdamas  vilčių,  kad,  dar  prieš  baigiama  skaityti, 
ji  man  atskleis,  kodėl  gi  aš  maniau,  jog  dėl  to  verta  vargti.  Tad 
jei  jau  šito  krašto  valdžios  vairas  vėl  grąžintas  į  manas  rankas, 
įsakau  pamaitinti  belaisvius,  iškviesti  gydytoją,  kad  jis  padarytų 
viską,  ką  tik  gali,  kareivines  vėl  paversti  kareivinėmis  ir  taip 
pasitvarkyti,  kad  belaisviai  kuo  greičiau  grįžtų  į  savo  ankstesnį 
gyvenimą  ir  kuo  toliau  nuo  mūsų. 

Ji  klūpo  kareivinių  sienos  šešėlyje  už  kelių  jardų  nuo  vartų,  ap¬ 
simuturiavusi  duksliu  apsiaustu,  priešais  ją  ant  žemės  guli  at¬ 
versta  kailinė  kepurė.  Jos  tiesūs  juodi  antakiai  ir  žvilgantys  juodi 
plaukai  -  kaip  visų  barbarų.  Kodėl  barbare  elgetauja  mieste? 
Kepurėje  vos  keli  skatikai. 

Tądien  aš  praeinu  pro  ją  dar  du  kartus.  Kiekvienąsyk  ji  kaž¬ 
kaip  keistai  pažvelgia  į  mane:  kol  aš  toli,  žiūri  tiesiai  prieš  save,  o 
paskui,  kai  priartėju,  labai  lėtai  nusuka  galvą.  Praeidamas  antrą 
kartą  įmetu  į  kepurę  monetą. 

-  Jau  vėlu  ir  lauke  šalta,  -  sakau.  Ji  linkteli  galvą.  Saulė  lei¬ 
džiasi  už  juodų  debesų  ruožo,  šiaurės  vėjas  atneša  pirmąsias 
snaiges,  aikštė  tuščia,  aš  nueinu  tolyn. 

Kitą  dieną  jos  ten  nebėra.  Užkalbinu  vartų  sargą: 

-  Vakar  čia  visą  dieną  sėdėjo  moteris  ir  prašė  išmaldos.  Iš 
kur  ji  atsirado? 

Jis  sako,  kad  ji  akla.  Viena  iš  tų  pulkininko  atvarytų  barbarų. 
Jie  išėjo,  o  ją  paliko. 

Praėjus  kelioms  dienoms  matau  ją  kertant  aikštę:  ji  eina  lėtai, 
nerangiai,  remdamasi  dviem  lazdom,  avikailio  apsiaustas  velka¬ 
si  paskui  ją  per  dulkes.  Liepiu  atvesti  ją  į  mano  kabinetą,  ir  štai 
ji  stovi,  pasirėmusi  dviem  lazdom. 

-  Nusiimk  kepurę,  -  sakau.  Kareivis,  kuriam  liepiau  ją  atvesti, 
nuima  jai  kepurę.  Tai  toji  pati  mergina,  tie  patys  juodi  plaukai, 

ant  kaktos  pakirpti  nelygiais  kirpčiukais,  ta  pati  didelė  burna, 
juodos  akys,  žiūrinčios  tarsi  kiaurai  mane,  tarsi  pro  šalį. 

-  Man  sakė,  kad  tu  akla. 

-  Aš  matau,  -  atsako  ji.  Ir  nugręžia  akis  nuo  mano  veido, 
nukreipia  kažin  kur  į  dešinę  už  manęs. 

-  Iš  kur  tu  atvykai?  -  Nieko  negalvodamas  pažvelgiu  sau  per 
petį:  ji  stebeilija  į  tuščią  sieną.  Jos  žvilgsnis  sustingo.  Iš  anksto 
žinodamas  atsakymą,  pakartoju  klausimą.  Ji  tyli. 

Paleidžiu  kareivį.  Mudu  liekam  vieni. 

-  Aš  žinau,  kas  tu,  -  sakau.  -  Būk  gera,  atsisėsk.  -  Paimu  jos 
lazdas  ir  padedu  jai  atsisėsti  ant  taburetės.  Po  apsiaustu  ji  mūvi 
plačiomis  lininėmis  kelnėmis,  sukištomis  į  storapadžius  auli¬ 
nius  batus.  Tvoskia  dūmais,  seniai  skalbtais  drabužiais,  žuvimi. 
Rankos  sudiržusios. 

-  Tu  gyveni  iš  išmaldos?  -  klausiu.  -  Juk  žinai,  kad  mieste 
tau  ne  vieta.  Mes  galim  bet  kada  tave  išvaryti  ir  nusiųsti  atgal 
pas  taviškius. 

Ji  sėdi,  kraupiai  spoksodama  priešais  save. 

-  Pažiūrėk  į  mane,  -  sakau. 

-  Aš  žiūriu.  Aš  šitaip  žiūriu. 

Pamojuoju  ranka  jai  prieš  akis.  Ji  sumirksi.  Prieinu  arčiau  ir 
įdėmiai  žvelgiu  jai  į  akis.  Ji  perkelia  žvilgsnį  nuo  sienos  į  mane. 
Pieniškai  balti,  ryškūs  kaip  vaiko  akių  baltymai  pabrėžia  juodus 
vyzdžius.  Paliečiu  jos  skruostą,  ji  krūpteli. 

-  Aš  klausiau,  iš  ko  tu  gyveni. 

Ji  gūžteli  pečiais. 

-  Skalbiu. 

-  Kur  tu  gyveni? 

-  Gyvenu. 

-  Mes  neįsileidžiame  valkatų  į  miestą.  Žiema  jau  ne  už  kalnų. 
Privalai  susirasti,  kur  gyventi.  Kitaip  teks  grįžti  pas  saviškius. 


39 


Ji  užsispyrusi  sėdi  kaip  sėdėjusi.  Žinau,  kad  pilstau  iš  tuščio 
į  kiaurą. 

-  Galiu  pasiūlyti  tau  darbą.  Man  reikia,  kad  kas  nors  valytų 
šituos  kambarius  ir  apskalbtų  mane.  Moteris,  kuri  tai  daro  dabar, 
manęs  netenkina. 

Ji  supranta,  ką  aš  jai  siūlau.  Sėdi  apmirusi,  rankas  sudėjusi 
į  skreitą. 

-  Ar  tu  vieniša?  Atsakyk,  ko  klausiu. 

-  Taip.  -  Jos  balsas  virsta  šnibždesiu.  Ji  atsikrenkščia.  -  Taip. 

-Aš  tau  pasiūliau  dirbti  pas  mane.  Tau  nebegalima  elgetauti 

gatvėse.  Aš  negaliu  to  leisti.  Be  to,  privalai  turėti  pastogę.  Jei 
dirbsi  čia,  galėsi  gyventi  drauge  su  virėja. 

-  Jūs  nesuprantate.  Jums  netinka  tokia,  kaip  aš.  -  Ji  apčiuo¬ 
pomis  susiranda  savo  lazdas.  Dabar  jau  suprantu,  kad  ji  akla.  - 
Aš  juk...  -  Ji  pakelia  aukštyn  smilių,  apgniaužia  jį  ir  užlenkia. 
Neįsivaizduoju,  ką  tas  gestas  reiškia.  -  Ar  galiu  eiti?  -  Nueina  iki 
laiptų  pati  viena,  bet  ten  gauna  palaukti,  kol  padėsiu  jai  nulipti. 

Praeina  diena.  Aš  spoksau  pro  langą,  kur  vėjas  šuorais  gainio¬ 
ja  po  aikštę  dulkes.  Du  maži  berniukai  žaidžia  lanku.  Paleidžia 
jį  pavėjui.  Lankas  lekia  priekin,  sustoja,  palinguoja,  rieda  atgal, 
nuvirsta.  Berniukai  užverčia  galvas  ir  bėga  paskui  jį,  vėjas  atmeta 
plaukus  nuo  tyrų  jų  kaktų. 

Susirandu  tą  merginą  ir  sustoju  priešais.  Ji  sėdi  atsikolusi  į 
didelio  riešutmedžio  kamieną:  gal  net  užsnūdo,  neaišku. 

-  Eime,  -  sakau  paliesdamas  jos  petį.  -  Eime.  Visi  jau  viduj.  - 
Pakeliu  nuo  žemės  jos  kepurę,  nupurtau  dulkes  ir  jai  paduodu, 
padedu  atsistoti  ir  lėtai  kiūtinu  greta  jos  per  aikštę,  kuri  jau 
tuščia,  ir  tik  vartų  sargas  spokso  į  mus,  prisidengęs  delnu  akis. 

Židinyje  plieskia  ugnis.  Užtraukiu  užuolaidas,  uždegu  lempą. 
Sėstis  ant  taburetės  ji  atsisako,  bet  lazdas  atiduoda  ir  atsiklaupia 
vidury  kilimo. 

-  Viskas  visai  ne  taip,  kaip  tu  manai,  -  sakau.  Kiekvieną  žodį 
spauste  išspaudžiu.  Negi  aš  iš  tikrųjų  ketinu  teisintis?  Ji  kietai 
sučiaupė  lūpas,  girdėti,  aišku,  irgi  nieko  nenori,  jai  nieko  nereikia 
iš  senių,  juolab  kankinamų  sąžinės  graužaties.  Šmižinėju  aplink 
ją,  aiškinu  mūsų  įsakus  dėl  valkatavimo,  pats  savimi  bjaurė¬ 
damasis.  Sušilusi  uždarame  kambaryje,  jos  veido  oda  pradeda 
žvilgėti.  Ji  patampo  savo  apsiaustą,  apnuogina  prieš  ugnį  kaklą. 
Aš  ne  itin  skiriuosi  nuo  tų,  kurie  ją  kankino,  netikėtai  suvokiu; 
ir  krūpteliu. 

-  Parodyk  kojas,  -  sakau  kažkokiu  kitokiu,  kimiu  balsu,  nors, 
regis,  tai  mano  balsas.  -  Parodyk,  ką  jie  padarė  tavo  kojoms. 

Ji  man  nei  padeda,  nei  kliudo.  Nerangiai  atrišinėju  jos  ap¬ 
siausto  raištelius,  praskleidžiu  jį,  nutraukiu  batus.  Batai  -  vy¬ 
riški,  jai  gerokai  per  dideli.  Autais  apmuturiuotos  kojos  juose 
atrodo  beformės. 

-  Parodyk,  -  prašau. 

Ji  pradeda  vynioti  tuos  nešvarius  skarmalus.  Išeinu  iš  kam¬ 
bario,  nulipu  žemyn  į  virtuvę,  grįžtu  su  dubeniu  ir  šilto  vandens 
ąsočiu.  Ji  sėdi  ant  kilimo  ir  laukia,  jau  basa.  Jos  pėdos  plačios, 
pirštai  trumpi  ir  stori,  ant  nagų  purvo  plutelė. 

Ji  perbėga  pirštu  per  kulkšnį. 

-  Čia  sulaužė.  Kitą  koją  irgi.  -  Ji  lošteli  atgal,  atsiremia  į  grin¬ 
dis  alkūnėmis  ir  ištiesia  kojas  į  priekį. 

-  Skauda?  -  klausiu.  Pirštu  perbraukiu  per  lūžio  liniją,  nieko 
nepajuntu. 

-  Nebeskauda.  Užgijo.  Gal  vėl  pradės  skaudėti  per  šalčius. 

-  Verčiau  atsisėsk,  -  sakau.  Padedu  jai  nusivilkti  apsiaus¬ 
tą,  pasodinu  ant  taburetės,  įpilu  į  dubenį  vandens  ir  pradedu 
mazgoti  jai  kojas.  Iš  pradžių  kojų  raumenys  įsitempę,  paskui 
atsipalaiduoja. 

Mazgoju  lėtai:  iš  pradžių  suplaku  putas,  tvirtai  spaudžiu 
kietas  blauzdas,  ištrinu  pėdų  kaulus  ir  sausgysles,  išplaunu  tar¬ 
pupirščius.  Nepasikeldamas  keičiu  padėtį  ir  jau  sėdžiu  ne  veidu 
į  ją,  o  greta,  kad,  įspraudęs  koją  tarp  alkūnės  ir  šono,  galėčiau 
glostyti  pėdą  abiem  rankom. 

Užsimirštu,  pagautas  savo  judesių  ritmo.  Pamirštu  net  pačią 
merginą.  Kažkuri  laiko  dalis  man  išvis  pranyksta:  gal  manęs 
net  nėra  čia.  Kai  atsipeikėju,  pirštai  jau  suglebę,  merginos  koja 
tebemirksta  dubenyje,  mano  galva  nusvirus  ant  krūtinės. 

Nušluostau  dešinę  koją,  nušliurinu  į  kitą  pusę,  atraitoju  pla¬ 
čių  kelnių  klešnę  aukščiau  kelėno  ir,  kovodamas  su  snūdu,  pra¬ 
dedu  mazgoti  kairę  koją. 

-  Kartais  šitame  kambaryje  pasidaro  labai  karšta,  -  sakau. 
Jos  koja  vis  dar  taip  pat  stipriai  spaudžia  man  šoną.  Mazgoju 
toliau.  -  Paieškosiu  švarių  tvarsčių  tavo  kojai,  -  sakau,  -  bet 
vėliau.  -  Nustumiu  dubenį  į  šoną  ir  šluostau  jos  koją.  Jaučiu, 
kaip  mergina  stengiasi  atsistoti,  bet  dabar  tegu  daro  šitai  pati, 
pagalvoju.  Mano  akys  užsimerkia.  Daros  be  galo  malonu  būti 
užsimerkusiam  ir  mėgautis  palaimingu  svaiguliu.  Išsipleikiu  ant 
kilimo.  Ir  beregint  užmingu.  Vidury  nakties  nubundu  sustiręs 
nuo  šalčio.  Ugnis  užgesusi,  merginos  nebėra. 


Stebiu,  kaip  jinai  valgo.  Ji  valgo  taip,  kaip  valgo  neregiai:  spokso 
į  tolį,  daiktus  randa  apčiuopomis.  Jos  puikus  apetitas,  sveikos 
jaunos  valstietės  apetitas. 

-  Netikiu,  kad  tu  matai,  -  sakau. 

-  Taip,  aš  matau.  Tik  kai  žiūriu  tiesiai  į  priekį,  ten  nieko  nėra, 
ten...  -  Ji  patrina  priešais  save  orą,  tarsi  valytų  langą. 

-  Dėmė,  -  sufleruoju. 

-  Taip,  ten  dėmė.  Bet  aš  matau  tai,  kas  iš  kraštų.  Kaire  akim 
matau  geriau  nei  dešine.  Kaipgi  aš  vaikščiočiau,  jei  nematyčiau? 

-  Ar  tai  jie  tau  taip  padarė? 

-  Taip. 

-  Ką  jie  padarė? 

Ji  gūžteli  pečiais  ir  tyli.  Jos  lėkštė  tuščia.  Įdedu  jai  dar  pupų 
troškinio,  rodos,  jis  jai  labai  gardus.  Ji  per  greitai  viską  sušveičia, 
sudeda  delnus,  atsiriaugėja,  šypsosi. 

-  Nuo  pupų  pučia  vidurius,  -  sako. 

Kambaryje  šilta,  jos  apsiaustas  kabo  kampe,  batai  stovi  po  juo, 
dabar  ji  vilki  tik  balta  palaidine  ir  plačiomis  kelnėmis.  Kai  nežiūri 
į  mane,  aš  jai  -  tik  pilkas  pavidalas,  nenuspėjamai  judantis  jos 
akipločio  pakrašty.  O  kai  žiūri  į  mane  tiesiai,  aš  -  dėmė,  balsas, 
kvapas,  kažkoks  energijos  centras,  kuris  vieną  dieną  užminga 
mazgodamas  jai  kojas,  kitą  dieną  valgydina  ją  pupų  troškiniu, 
o  dar  kitą  dieną  -  ji  ir  pati  nežino. 

Pasodinu  ją,  pripilu  į  dubenį  vandens,  atraitoju  kelnių  kleš¬ 
nes  aukščiau  kelių.  Dabar,  kai  abi  jos  kojos  mirksta  vandenyje, 
matau,  kad  kairė  koja  į  vidų  pasukta  labiau  nei  dešinė  ir  kad 
stovėdama  ji  turi  labiau  remtis  išoriniais  padų  kraštais.  Jos  kulkš¬ 
nys  storos,  patinusios,  beformės,  oda  išvagota  violetinių  randų. 

Pradedu  ją  mazgoti.  Ji  pakelia  man  vieną  pėdą,  paskui  kitą. 
Minkštose  pieniškose  putose  minkau  ir  masažuoju  suglebusius 
pirštus.  Netrukus  mano  akys  užsimerkia,  galva  nusvyra  ant  krū¬ 
tinės.  Tai  ekstazė,  savotiška. 

Numazgojęs  pėdas,  imu  mazgoti  blauzdas.  Ji  turi  atsistoti 
dubenyje  ir  atsiremti  man  į  petį.  Mano  rankos  slysta  aukštyn 
žemyn  jos  blauzdomis  nuo  kulkšnies  iki  kelėno,  pirmyn  atgal,  vis 
glostydamos,  minkydamos.  Jos  kojos  trumpos,  tvirtos,  blauzdos 

raumeningos.  Kartais  mano  pirštai  pataiko  į  kelių  linkį,  užčiuo¬ 
pia  sausgysles,  spūsteli  duobutes  tarp  jų.  Lengvi  kaip  plunksnos 
pirštai  nuklysta  aukštyn,  paliečia  iš  užpakalio  šlaunis. 

Nuvedu  ją  prie  lovos,  nušluostau  šiltu  rankšluosčiu.  Pradedu 
karpyti  ir  valyti  jai  nagus,  tačiau  mane  iškart  užplūsta  miego  ban¬ 
gos.  Imu  knapsėti  nosimi,  sustingęs  palinkstu  į  priekį.  Atsargiai 
padedu  žirkles  į  šalį.  Paskui,  apsirengęs,  kaip  buvau,  atsigulu 
greta  merginos,  galva  prie  jos  kojų.  Apkabinu  blauzdas,  galvą 
padedu  jai  ant  kelių  ir  beregint  užmingu. 

Nubundu  tamsoje.  Lempa  užgesusi,  tvoskia  nudegusiu  dag¬ 
čių.  Atsistoju  ir  praskleidžiu  užuolaidas.  Mergina  guli.  Susirietu¬ 
si  į  kamuoliuką,  kelius  prisitraukusi  prie  krūtinės.  Kai  ją  paliečiu, 
ji  sudejuoja  ir  dar  labiau  susigūžia. 

-  Sušalsi,  -  sakau,  bet  ji  nieko  negirdi.  Užkloju  ją  antklode, 
paskui  dar  viena. 


*  *  * 


Pradžioje  vyksta  mazgojimo  ritualas,  kuriam  ji  jau  išsirengia 
nuogai.  Kaip  ir  anksčiau,  aš  numazgoju  jai  pėdas,  blauzdas,  sėd¬ 
menis.  Mano  muiluota  ranka  klaidžioja  tarp  jos  šlaunų,  abejingai, 
kaip  man  atrodo.  Ji  pakelia  rankas,  ir  aš  numazgoju  jai  pažastis. 
Paskui  pilvą,  krūtis.  Praskiriu  plaukus  ir  mazgoju  sprandą,  kak¬ 
lą.  Ji  kantri.  Nuskalauju  ją  švariu  vandeniu  ir  nušluostau. 

Ji  atsigula  ant  lovos,  ir  aš  įtrinu  jos  kūną  migdolų  aliejumi. 
Užsimerkiu,  visiškai  pasineriu  į  glostomųjų  judesių  ritmą,  o 
židinyje  ūžia  aukštai  sukrautų  malkų  ugnis. 

Nejaučiu  noro  įeiti  į  šitą  kresną,  mažą  kūną,  dabar  žvilgantį 
židinio  ugnies  atšvaituose.  Mudu  nesišnekame  jau  savaitę.  Aš  mai¬ 
tinu  ją,  suteikiau  jai  pastogę,  va  tokiu  neįprastu  būdu  naudojuosi 

jos  kūnu,  jeigu  čia  tinka  pavartoti  tokį  žodį.  Iš  pradžių  ji  suakme- 
nėdavo,  kai  leisdavau  sau  šiokį  tokį  intymumą,  bet  dabar  jos  kūnas 
paklūsta,  kai  įremiu  nosį  jai  į  pilvą  ar  šlaunimis  suspaudžiu  jos 
pėdas.  Ji  paklūsta  viskam.  Kartais  užsnūsta,  man  dar  nebaigus  jos 
mazgoti.  Miega  kietai,  kaip  vaikas. 

O  aš,  žvelgiant  jos  neregėms  akims,  galiu  toje  jaukioje  kamba¬ 
rio  šilumoje  išsirengti  nė  trupučio  nesivaržydamas  nei  savo  liesų 
blauzdų,  nei  glebnų  genitalijų,  nei  pilvuko,  nei  sudribusios  senio 
krūtinės,  nei  susiraukšlėjusio  kaip  kalakuto  kaklo.  Slampinėju 
po  kambarį,  nė  negalvodamas  apie  nuogumą,  kartais  sustoju 
pasišildyti  prie  židinio  ugnies,  kai  mergina  užminga,  arba  sėdžiu 
krėsle  ir  skaitau. 

Tačiau  dažniausiai  dar  ją  glostant  mane  tarsi  kirvio  kirtis  pri¬ 
veikia  miegas,  išsipleikęs  ant  jos  nugrimztu  į  užmarštį  ir  nubun¬ 
du  po  valandos  ar  dviejų  apdujęs,  nieko  nesuvokiantis,  ištroškęs. 
Tie  trumpi  laiko  tarpai  be  sapnų  -  kaip  mirtis  arba  kerai,  toks 
nugrimzdimas  tuštumon,  už  laiko  ribų. 

Vieną  vakarą,  trindamas  migdolų  aliejų  jai  į  galvos  odą  ir 
masažuodamas  smilkinius  bei  kaktą,  vienos  akies  kamputyje 
pastebiu  pilkšvą  raukšlelę,  sakytum  vikšras  būtų  įšliaužęs  tenai 
ir  gulėtų,  pakišęs  galvą  po  jos  voku. 

-  Kas  čia?  -  klausiu  braukdamas  pirštu  per  vikšrą. 

-  Čia  jie  mane  paženklino. 

-  Skauda? 

Ji  purto  galvą. 

-  Parodyk. 

Man  darosi  kaskart  aiškiau,  kad  negaliu  paleisti  tos  merginos, 
kol  neišsiaiškinsiu  ir  nesuprasiu  tų  ant  jos  kūno  paliktų  ženklų. 
Praskiriu  vokus  nykščiu  ir  smiliumi.  Ties  rausvu  vidiniu  viršu¬ 
tinio  voko  kraštu  vikšras  baigiasi  -  jo  galva  nukirsta.  Jokio  kito 
ženklo  nėra.  Pati  akis  sveika. 

Įsižiūriu  į  pačią  akį.  Kaipgi  man  patikėti,  kad,  žiūrėdama  į 
mane,  ji  nemato  nieko  -  gal  tiktai  mano  kojas,  kai  kurias  kamba¬ 
rio  dalis,  miglotą  šviesos  ratą,  o  vidury,  kur  stoviu  aš,  tik  dėmę, 
tuštumą?  Lėtai  braukiu  ranka  jai  priešais  veidą,  stebiu  jos  vyz¬ 
džius.  Jie  nejuda.  Ji  nesumirksi.  Bet  šypsosi. 

-  Kodėl  jūs  šitai  darote?  Manot,  kad  nematau? 

Jos  akys  rudos,  taip  tamsiai  rudos,  kad  beveik  juodos. 

Paliečiu  lūpomis  jos  kaktą. 

-  Ką  gi  jie  tau  padarė?  -  sumurmu.  Vos  apverčiu  liežuvį,  kojos 
linksta  iš  nuovargio.  -  Kodėl  nenori  man  pasakyti? 

Ji  purto  galvą.  Dar  nespėjęs  nugrimzti  į  nebūtį,  staiga  pri¬ 
simenu,  kad  mano  pirštai,  braukdami  jai  per  sėdmenis,  lyg  ir 
užčiuopė  kažin  ką  panašaus  į  kryžmą  rumbę.  Po  jos  oda. 

-  Nieko  nėra  blogiau  už  tai,  ką  sugebam  įsivaizduoti,  -  su¬ 
murmu.  Bet  ji  tarsi  negirdi.  Griūnu  ant  sofos,  tempdamas  ją  pas¬ 
kui  save,  žiovaudamas.  „Pasakyk  man,  -  noriu  ištarti,  -  nedaryk 
iš  to  paslapties,  juk  skausmas  -  tai  tik  skausmas",  bet  žodžiai 
nuo  manęs  pabėga.  Ranka  apglėbia  jos  pečius,  lūpos  įbestos  jai 
į  ausies  ertmę,  kankinamai  stengiuosi  kažką  jai  pasakyti,  bet 
mane  apgaubia  juoduma. 


*  *  * 


Išvadavau  ją  iš  elgetavimo  gėdos  ir  įtaisiau  indų  plovėja  kareivi¬ 
nėse.  „Iš  virtuvės  iki  teisėjo  lovos  -  tiktai  šešiolika  menkų  laip¬ 
telių",  -  mėgsta  sakyti  kareiviai  apie  virtuvės  merginas.  Kitas  jų 
mėgstamas  juokelis:  „Ką  teisėjas  daro  kiekvieną  rytą  prieš  eidamas 
į  darbą?  -  Įsodina  paskutinę  savo  merginą  į  orkaitę."  Juo  mies¬ 
tas  mažesnis,  juo  labiau  dūzgia  nuo  paskalų.  Čia  nuo  kitų  nieko 
nepaslėpsi.  Tų  paskalų  pritvinkęs  oras,  kuriuo  mes  kvėpuojame. 

Dalį  dienos  ji  plauna  indus,  skuta  daržoves,  padeda  kepti 
duoną  ir  virti  įprastinę  kareivišką  košę,  sriubą  ir  troškinį.  Be  jos, 
ten  darbuojasi  dar  tokia  sena  moteriškė,  viskam  vadovaujanti 
beveik  nuo  tų  laikų,  kai  pradėjau  čia  dirbti  teisėju,  ir  dvi  jau¬ 
nos  merginos,  kurių  jaunesnė  pernai  porą  kartų  buvo  užkopusi 
tais  šešiolika  laiptelių.  Iš  pradžių  bijojau,  kad  anos  dvi  prieš  ją 
susibaus,  bet  nieko  panašaus,  regis,  jos  greitai  susidraugavo. 
Išeidamas  į  kiemą  pro  virtuvės  duris,  kiekvienąkart  girdžiu  šiltu 
garu  apsiaustus  moteriškus  balsus,  tylų  čiulbėjimą,  kikenimą. 
Man  net  keista,  kad  juntu  pavydo  dilgsnius. 

-  Tu  nieko  prieš  tą  darbą?  -  klausiu  jos. 

-  Man  patinka  tos  merginos.  Jos  labai  malonios. 

-  Bent  jau  geriau  nei  elgetauti,  ar  ne? 

-  Taip. 

Trys  merginos,  jei  nenuklysta  kur  kitur,  miega  visos  drauge 
kambarėlyje  už  kelių  durų  nuo  virtuvės.  Į  tą  kambarėlį  ji  ir  ke¬ 
liauja  patamsyje,  jei  išsiunčiu  ją  lauk  naktį  ar  ankstų  rytą.  Neabe¬ 
joju,  kad  draugės  išplepėjo  apie  jos  pasimatymus  ir  smulkmenos 
dabar  aptarinėjamos  turgaus  aikštėje.  Juo  vyras  yra  senesnis,  juo 
absurdiškesnės  žmonėms  atrodo  jo  sueitys  su  moterim,  nelygi¬ 
nant  dvesiančio  gyvulio  konvulsijos.  Aš  negaliu  vaidinti  geleži¬ 
nio  žmogaus  ar  švento  našlio.  Kikenimas,  juokeliai,  supratingi 
žvilgsniai  -  tai  tik  dalis  tos  kainos,  kurią  sutinku  mokėti. 

-  Na  ir  kaip  tau  patinka  gyventi  mieste?  -  apdairiai  jos  tei¬ 
raujuosi. 

-  Apskritai  patinka.  Čia  yra  daugiau  kas  veikti. 

-  Ar  ilgiesi  ko  nors? 

-  Ilgiuosi  sesers. 

-  Jei  sugalvosi  grįžti,  -  sakau,  -  liepsiu  tave  parvežti. 

-  Kur  parvežti?  -  klausia  ji.  Guli  aukštielninka,  ramiai  sudėju¬ 
si  ant  krūtinės  rankas.  Aš  guliu  šalia  jos,  kalbu  tyliai.  Taip  viskas 

kaskart  ir  pasibaigia.  Tada  mano  ranka,  glostanti  jos  pilvą,  darosi 
nerangi  kaip  vėžys.  Erotinis  impulsas,  jeigu  tai  būta  jo,  užgęsta; 
su  nuostaba  regiu  save  prigludusį  prie  šitos  flegmatiškos  mergi¬ 
nos,  nevaliojantį  prisiminti,  kas  sužadino  man  geismą,  pykstantį 
ant  savęs  už  tai,  kad  geidžiu  jos  ir  negeidžiu. 

O  ji  pati  nesuvokia  mano  nuotaikų  kaitos.  Jos  gyvenimas  pa¬ 
mažėle  įeina  į  kasdienes  vėžes  ir,  rodos,  ji  tuo  patenkinta.  Rytais, 
kai  išeinu,  ji  ateina  tvarkyti  kambario.  Paskui  virtuvėje  padeda 
virti  pietus.  Jos  popietės  dažniausiai  laisvos.  Po  vakarienės,  iš- 
šveitusi  prikaistuvius  ir  keptuves,  išplovusi  grindis  ir  užgesinusi 
ugnį,  ji  palieka  drauges  ir  kopia  laiptais  pas  mane.  Nusirengia, 
atsigula  ir  laukia  nesuprantamų  mano  dėmesio  ženklų.  Kartais 
prisėdu  greta  jos,  glostau  jos  kūną  ir  laukiu,  kada  man  užkais 
kraujas,  nors  iš  tikrųjų  jis  niekad  neužkaista.  Kartais  tiesiog  už- 
pučiu  lempą  ir  atsigulu  greta.  Patamsy  ji  beregint  mane  užmiršta 
ir  užminga.  O  aš  guliu  šalia  to  sveiko  jauno  kūno,  kuris  nuo 
miego  prisirpsta  dar  daugiau  sveikatos  ir  tyloje  gydosi  net  tas 
vietas,  kur  buvo  nepagydomai  pažeistas,  -  akys,  pėdos,  -  kad 
vėl  taptų  sveikas,  nesužalotas. 

Sugrįžtu  mintimis  atgal,  stengiuosi  prisiminti,  kokia  ji  buvo 
anksčiau.  Beveik  tikiu,  kad  ją  mačiau  tą  dieną,  kai  kareiviai  at¬ 
vedė  prirakintą  už  kaklo  prie  kitų  belaisvių  barbarų.  Tikriausiai 
perbėgau  ją  žvilgsniu,  kai  ji  sėdėjo  drauge  su  tais  kitais  kareivi¬ 
nių  kieme  ir  laukė,  kas  dabar  bus.  Mano  akys  už  jos  užkliuvo,  bet 
tos  akimirkos  neprisimenu.  Tądien  ji  dar  nebuvo  paženklinta,  bet 
turiu  prisiversti  patikėti,  kad  ji  nebuvo  paženklinta,  kaip  turiu 
prisiversti  patikėti,  kad  kitados  ji  buvo  vaikas,  maža  mergytė 
su  kasytėmis,  lakstanti  paskui  mylimą  ėriuką  pasaulyje,  kur  aš 
žirgliojau  kažkur  labai  toli  pačiam  gyvenimo  žydėjime.  Kad  ir 
kaip  stengiuos  įtempti  atmintį,  pirmasis  prisiminimas  vis  tiek 
lieka  klūpančios  elgetos. 

Aš  jos  nepaėmiau.  Nuo  pat  pradžios  mano  geismas  krypo  ne 
tokia  tiesia  kryptimi,  ne  taip  tiesmukiškai.  Pakanka  pagalvoti, 
kad  mano  iškaršusį  lytis  įsiskverbia  į  šitą  karšto  kraujo  užlietą 
makštį,  ir  iškart  regiu  pilant  rūgštį  į  pieną,  pelenus  į  medų,  kreidą 
į  duoną.  Kai  pažvelgiu  į  jos  nuogą  kūną,  o  paskui  į  savąjį,  atrodo 
neįmanoma  patikėti,  kad  kitados  žmogaus  pavidalą  aš  įsivaizda¬ 
vau  kaip  gėlę,  išsiskleidžiančią  iš  strėnose  glūdinčio  pumpuro. 
Ir  jos,  ir  mano  kūnai  -  kažkas  išsklidusio,  dujų  pavidalo,  kažkas, 
kas  neturi  centro,  kas  vieną  akimirką  sukasi  kaip  sūkurys  va  čia, 
kitą  -  kreša,  tirštėja  kažkur  kitur,  bet  dažnai  ir  kažkas  plokščio, 
tuščio.  Kaip  debesis  danguj  nežino,  ką  daryti  su  kitu  debesiu, 
taip  ir  aš  nežinau,  ką  daryti  su  ja. 

Stebiu  ją  nusirengiant,  tikėdamasis,  kad  jos  judesiuose  aptik¬ 
siu  užuominą  į  būtąjį  atsipalaidavimą.  Bet  net  judesyje,  kuriuo 
ji  nusitraukia  per  galvą  palaidinį  ir  numeta  šalin,  justi  irzlumas, 
gynyba,  įtampa,  sakytum  ji  bijotų  atsitrenkti  į  nematomas  kliūtis. 
Jos  veide  -  žvilgsnis  padaro,  žinančio,  kad  yra  stebimas. 

Nupirkau  iš  medžiotojo  sidabrinį  lapiuką.  Jis  vos  kelių  mė¬ 
nesių,  ką  tik  nujunkytas,  jo  dantukai  -  kaip  smulkaus  pjūklo. 
Pirmą  dieną  jinai  nusinešė  jį  į  virtuvę,  bet  jis  išsigando  ugnies  ir 
triukšmo,  todėl  dabar  laikau  jį  viršuje,  kur  jis  gūžias  po  baldais 
kiaurą  dieną.  Naktį  kartais  girdžiu,  kaip  klaidžiodamas  po  kam¬ 
barį  jis  skrebina  medines  grindis.  Laka  pieną  iš  dubenėlio  ir  ėda 
virtos  mėsos  gabaliukus.  Laikyti  jį  visąlaik  namuose  neįmanoma, 
kambariai  prasmirdo  jo  išmatomis,  bet  išleisti  lakstyti  po  kiemą 
dar  per  anksti.  Kas  kelias  dienas  aš  vis  pasikviečiu  virėjos  vai¬ 
kaitį,  ir  jis  išvalo  tą  mėšlą  šliaužiodamas  už  bufeto  ir  po  kėdėmis. 

-  Labai  jau  gražus  padarėlis,  -  sakau. 

Ji  gūžteli  pečiais. 

-  Žvėriukų  vieta  -  lauke. 

-  Ar  nori,  kad  nuneščiau  prie  ežero  ir  paleisčiau? 

-  Negalima  to  daryti,  jis  dar  per  jaunas,  nudvės  iš  bado  arba 
jį  pagaus  šunys. 

Taigi  lapiukas  pasilieka.  Kartais  matau,  kaip  jo  smaila  nosytė 
išlenda  iš  kurio  nors  tamsaus  kampo.  Bet  dažniausiai  tik  girdžiu 
krebždesį  naktimis  ir  visur  juntu  aitrų  šlapimo  dvoką,  laukda¬ 
mas,  kol  jis  paaugs  ir  aš  galėsiu  jo  atsikratyti. 

-  Žmonės  sakys,  kad  aš  laikau  namuose  du  laukinius  žvėris: 
lapę  ir  merginą. 

Jai  nesuprantamas  tas  juokelis,  o  gal  ir  nepatinka.  Ji  sučiaupia 
lūpas  ir  įduria  akis  į  sieną,  žinau,  kad  iš  paskutiniųjų  stengiasi 
žiūrėt  į  mane  rūsčiai.  Užjaučiu  ją  visa  širdimi,  bet  ką  aš  galiu 
padaryti?  Ar  stovėčiau  prieš  ją  vilkėdamas  teisėjo  mantiją,  ar 
nuogas,  ar  išplėščiau  dėl  jos  iš  krūtinės  širdį,  -  vis  tiek  esu  tas 
pats  žmogus. 

-  Atleisk,  -  sakau  jai  ir  žodžiai  vangiai  sklinda  man  iš  burnos. 
Ištiesiu  ranką  su  penkiais  storais  pirštais,  glostau  jos  plaukus.  - 
Na,  žinoma,  kad  tai  ne  tas  pats. 


*  *  * 


Apklausiu  vieną  po  kito  kareivius,  kurie  ėjo  sargybą,  kai  buvo 
tardomi  belaisviai.  Ir  visi  jie  kartoja  tą  patį:  jie  beveik  nesikalbėjo 
su  belaisviais,  jiems  nebuvo  leista  įeiti  į  kambarį,  kur  vyko  tar¬ 
dymas,  ir  jie  negali  pasakyti,  kas  ten  vyko.  Tačiau  iš  kareivinių 
šlavėjos  bent  sužinau,  kaip  atrodė  tas  kambarys:  „Ten  buvo  tik 
staliukas  ir  taburetės,  trys  taburetės,  ir  kampe  demblys,  daugiau 
nieko...  Ne,  jokio  židinio,  tik  gorė.  Aš  iškratydavau  iš  jos  pelenus." 

Dabar,  kai  gyvenimas  sugrįžo  į  senas  vėžes,  tas  kambarys 
vėl  užimtas.  Man  įsakius,  keturi  ten  įkurdinti  kareiviai  ištempia 

savo  skrynias  į  koridorių,  sumeta  krūvon  čiužinius,  ant  jų  sudeda 
lėkštes  ir  puodelius,  nukabina  skalbinių  virves.  Uždarau  duris 
ir  stoviu  tuščiame  kambaryje.  Lauke  nevėjuota,  šalta.  Ežeras 
jau  pradėjo  trauktis  ledu.  Iškrito  pirmas  sniegas.  Tolumoje  gir¬ 
džiu  poniais  kinkytų  vežimų  varpelius.  Užsimerkiu  ir  prisiver¬ 
čiu  kambarį  įsivaizduoti  tokį,  koks  jis  buvo  prieš  du  mėnesius, 
kai  čia  lankėsi  pulkininkas;  bet  kai  už  durų  slampinėja  keturi 
jaunuoliai,  iš  šalčio  trinantys  rankas,  trepsintys  kojomis,  kažką 
murinantys,  nekantriai  laukiantys,  kol  išeisiu,  iškvepiantys  šiltą, 
ore  besiraitantį  garą,  fantazijai  atsiduoti  sunku. 

Atsiklaupiu  ir  tyrinėju  grindis.  Jos  švarios,  kasdien  šluojamos, 
tokios  pačios,  kaip  bet  kurio  kito  kambario  grindys.  Virš  židinio 
ant  sienos  ir  ant  lubų  -  suodžiai.  Ir  dar  dėmė  sulig  mano  delnu, 
kur  suodžiai  buvo  įtrinti  į  sieną.  Daugiau  ant  sienų  nieko  nėra. 
Kokių  gi  pėdsakų  aš  sumaniau  ieškoti?  Atidarau  duris  ir  pamoju 
vyrukams,  kad  neštų  savo  daiktus  atgal. 

Antrą  kartą  paklausiu  tų  dviejų  sargybinių,  kurie  tuomet 
budėjo  kieme: 

-  Pasakykit  man  tiksliai,  kas  nutiko,  kai  belaisvius  tardė. 
Pasakykit,  ką  matėte  savo  akimis. 

Atsako  aukštesnysis,  žvitrus  vaikinukas  pailgu  smakru,  kuris 
man  visada  patikdavo: 

-  Karininkas... 

-  Policijos  karininkas? 

-  Taip...  Policijos  karininkas  ateidavo  į  patalpą,  kur  buvo 
laikomi  belaisviai,  ir  durdavo  pirštu.  Mes  tuos  belaisvius  at- 
rinkdavom  ir  nuvesdavom  tardyti.  Paskui  parvesdavom  atgal. 

-  Po  vieną? 

-  Ne  visada.  Kartais  po  du. 

-  Kaip  žinote,  vienas  belaisvis  paskui  mirė.  Ar  jį  prisimenate? 
Ar  žinote,  ką  jie  jam  padarė? 

-  Mes  girdėjome,  kad  jis  įsiuto  ir  puolė  juos. 

-  Iš  tikrųjų? 

-  Mes  taip  girdėjome.  Aš  padėjau  jį  partempti  atgal  į  patalpą, 
kur  jie  visi  miegojo.  Jis  keistai  kvėpavo,  labai  giliai  ir  greitai.  Tai 
buvo  paskutinis  kartas,  kai  aš  jį  mačiau.  Kitą  dieną  jis  jau  buvo 
negyvas. 

-  Pasakok  toliau.  Aš  klausau.  Noriu,  kad  papasakotum  viską, 
ką  prisimeni. 

Vaikinuko  veidas  įsitempia.  Neabejoju,  kad  jam  buvo  patarta 
neplepėti. 

-  Tą  vyrą  tardė  ilgiau  nei  bet  kurį  kitą.  Mačiau,  kaip  jis  pats 
vienas  sėdėjo  kampe  susiėmęs  už  galvos  po  pirmo  tardymo.  - 
Jis  vogčia  žvilgteli  į  savo  porininką.  -  Jis  nieko  nevalgė.  Nebuvo 
alkanas.  Jo  duktė  buvo  šalia  ir  stengėsi  priversti  jį,  bet  jis  vis  tiek 
nevalgė. 

-  Kas  nutiko  jo  dukrai? 

-  Ją  irgi  tardė,  bet  ne  taip  ilgai. 

-  Pasakok  toliau. 

Bet  jis  nebeturėjo  ką  man  pasakyti. 

-  Klausyk,  -  sakau,  -  mudu  abu  žinom,  kas  ta  duktė.  Tai 
mergina,  kuri  gyvena  su  manim.  Tai  ne  paslaptis.  Taigi  pasakok 
toliau:  pasakyk,  kas  nutiko. 

-  Pone,  aš  nežinau.  Manęs  ten  nebuvo  didžiąją  laiko  dalį.  -  Jis 
prašomai  žvelgia  į  savo  draugą,  bet  tas  neprataria  nė  žodžio.  - 
Kartais  būdavo  girdėti  riksmas,  tikriausiai  jie  ją  mušė,  bet  manęs 
ten  nebuvo.  Aš  iškart  išeidavau,  kai  pasikeisdavo  pamaina. 

-  Tu  juk  žinai,  kad  ji  nebegali  vaikščioti.  Jie  sulaužė  jai  kojas. 
Ar  jie  taip  elgėsi  su  ja  to  vyro,  jos  tėvo,  akivaizdoje? 

-  Taip,  manau,  kad  taip. 

-  Ir  tu  žinai,  kad  nuo  tada  ji  beveik  nebemato.  Kada  jie  tai 
padarė? 

-  Pone,  mums  buvo  marios  darbo  su  tais  belaisviais,  ir  kai 
kurie  iš  jų  buvo  ligoniai!  Aš  žinojau,  kad  jos  kojos  sulaužytos, 
bet  kad  ji  akla,  sužinojau  tik  daug  vėliau.  Juk  nieko  negalėjau 
padaryti,  tad  nenorėjau  painiotis  į  reikalus,  kurių  nesuprantu. 

Jo  draugas  neturėjo  ko  pridurti.  Paleidžiu  juos  abu. 

-  Tik  nesibaiminkit,  kad  pakalbėjot  su  manimi,  -  sakau. 

Naktį  ir  vėl  sapnuoju  tą  patį  sapną.  Sunkiai  klampoju  per 

sniegą  bekraštėje  lygumoje  link  mažyčių  figūrėlių,  žaidžiančių 
aplink  sniego  pilį.  Man  prisiartinus,  vaikai  nusėlina  tolyn  arba 
ištirpsta  ore.  Lieka  tik  viena  figūra  -  atgręžęs  man  nugarą  vau- 
rotas  vaikas.  Vaikštau  aplink  vaiką,  o  jis  ir  toliau  ploja  sniegą 
prie  pilies  sienų,  ir  galiausiai  man  pavyksta  pažvelgti  po  vaura. 
Veidas,  kurį  matau,  tuščias,  be  jokių  bruožų,  tai  gemalo  ar  mažo 
banginiuko  veidas;  tai  išvis  ne  veidas,  o  tik  kažkokia  žmogaus 
kūno  dalis,  kyšanti,  aptraukta  oda;  ji  balta;  ji  -  sniegas.  Sustin¬ 
gusiais  nuo  šalčio  pirštais  aš  atkišu  monetą. 


*  *  * 


Žiema  jau  įsigalėjo.  Vėjas  pučia  iš  šiaurės  ir  pūs  nepaliaudamas 
dar  keturis  mėnesius.  Kai  stoviu  prie  lango,  kaktą  prispaudęs 
prie  šalto  stiklo,  girdžiu,  kaip  jis  švilpauja  pakraigėje  ir  krutina 
atšokusias  nuo  stogo  čerpes.  Aikštėje  dulkių  šuorai  vaiko  vie¬ 
nas  kitą,  smiltelės  daužosi  į  lango  stiklą.  Padangė  pritvinkusi 
smulkių  dulkelių,  saulė  pakyla  į  oranžinį  dangų  ir  ten  įsitvirtina 
raudona  kaip  varis.  Retkarčiais  atūžia  sniego  viesulai  ir  trumpam 
baltai  nubarsto  žemę.  Žiema  jau  apgulė  mus.  Laukai  ištuštėjo, 
žmonėms  nebėra  ko  eiti  už  miesto  sienų,  išskyrus  tuos,  kurie 
gyvena  iš  medžioklės.  Kas  dvi  savaites  vykdomas  kariuomenės 
paradas  laikinai  atšauktas,  kareiviams  leista  persikraustyti  iš 

kareivinių  į  miestą,  jei  jie  to  nori,  nes  jie  ne  itin  ką  turi  veikti, 
nebent  tik  gerti  ir  miegoti.  Kai  ankstų  rytą  apeinu  pylimą,  pusė 
stebėjimo  bokštų  stovi  tušti,  o  tie  keli  kailiais  apsitūloję  budintys 
sargybiniai  sunkiai  prisiverčia  pakelti  ranką  pasveikinimui.  Ir  jie 
lygiai  taip  pat  galėtų  gulėti  savo  lovose.  Nes  iki  žiemos  pabaigos 
Imperijai  niekas  negresia:  ten,  kur  nebesiekia  akis,  barbarai  irgi, 
susispietę  aplinkui  krosnis,  kalena  iš  šalčio  dantimis. 

Šiemet  barbarai  pas  mus  nesirodė.  Anksčiau,  būdavo,  kla¬ 
joklių  būriai  apsilankydavo  gyvenvietėje,  pasistatydavo  ana¬ 
pus  miesto  sienų  palapines  ir  pradėdavo  mainikauti:  siūlydavo 
vilną,  kailius,  veltinį  ir  odos  dirbinius  mainais  už  medvilnės 
audinius,  arbatą,  cukrų,  pupas,  miltus.  Barbarų  odos  dirbiniai 
mūsuose  aukštai  vertinami,  ypač  jų  tvirtai  pasiūti  batai.  Preky¬ 
bą  aš  skatinau  nuo  seno,  tačiau  draudžiau  mokėti  pinigais.  Be 
to,  stengiausi,  kad  jie  nebūtų  įleidžiami  į  smukles.  Labiausiai 
bijau,  kad  miesto  pakraščiuose  neišaugtų  parazitinė  gyvenvie¬ 
tė,  kurioje  glaustųsi  elgetos  ir  valkatos,  vergaujantys  stipriems 
svaigalams.  Senais  laikais  man  visados  būdavo  skaudu  matyti, 
kaip  tie  žmonės  tampa  krautuvininkų  apgaulės  aukomis:  iškeičia 
savo  prekes  į  niekniekius  ir  girti  voliojasi  grioviuose  patvirtin¬ 
dami  miestiečių  prietarų  litaniją:  barbarai  esą  tinginiai,  ištvirkę, 
nevalyvi,  buki.  Kadangi  civilizacija  iškreipia  barbarų  dorybes  ir 
padaro  juos  priklausomais  žmonėmis,  nusprendžiau  stoti  prieš 
tokią  civilizaciją  ir  tas  pasiryžimas  tapo  mano  administravimo 
pagrindu.  (Ir  tai  tvirtinu  aš,  pasiguldęs  į  savo  lovą  barbarę!) 

Bet  šiemet  užuolaida  nusileido  ant  viso  pasienio  ruožo.  Nuo 
savo  pylimo  mes  žvelgiame  į  tyrus.  Nors  ir  žinome,  kad  iš  anos 
pusės  į  mus  žvelgia  skvarbesnės  akys.  Prekyba  baigėsi.  Nuo 
tada,  kai  iš  sostinės  atėjo  žinia,  jog  viskas,  kas  reikalinga  Impe¬ 
rijai  išgelbėti,  bus  padaryta  bet  kuria  kaina,  mes  vėl  grįžome  į 

antpuolių  ir  ginkluotos  sargybos  amžių.  Beliko  tik  išblizginti 
kardus,  stebėti  ir  laukti. 

Laisvalaikį  aš  užpildau  senomis  pramogomis.  Skaitau  klasi¬ 
kus,  toliau  kataloguoju  įvairias  savo  kolekcijas,  lyginu  turimus 
pietų  dykumos  žemėlapius,  o  kai  žvarbus  vėjas  aprimsta,  ve¬ 
duosi  žemkasių  būrį  nukasti  užnešto  smėlio  nuo  kasinėjamų 
griuvėsių,  o  kartą  ar  du  per  savaitę  pats  vienas  išvykstu  anksti 
ryte  medžioti  antilopių  palei  ežerą. 

Prieš  kokius  trisdešimt  metų  čia  buvo  tokia  gausybė  anti¬ 
lopių  ir  kiškių,  kad  naktimis  išplaukusius  kviečius  sargybiniai 
saugodavo  su  šunimis.  Bet  spaudžiamos  miesto  ir  pirmiausia 
saugodamosi  šunų,  kurie  laukėjo  ir  medžiojo  gaujomis,  antilo¬ 
pės  pasitraukė  į  rytus  ir  šiaurę,  į  upės  žemupį  ir  prie  tolimųjų 
ežero  krantų.  Tad  dabar  medžiotojas  turi  būti  pasirengęs  joti 
bent  valandą,  kad  galėtų  pradėti  tykoti  grobio. 

Kartais,  kai  pasitaiko  geras  rytas,  aš  vėl  pasijuntu  kupinas 
jėgų  ir  vikrus,  koks  buvau  pačiame  savo  vyriškų  jėgų  žydėjime.  It 
kokia  šmėkla  slenku  nuo  krūmyno  prie  krūmyno.  Avėdamas  ba¬ 
tais,  kurie  per  trisdešimt  metų  kiaurai  persisunkė  tepalu,  brendu 
per  ledinį  vandenį.  Ant  striukės  užsimetu  didžiulę  seną  lokeną. 
Barzdą  aptraukia  šarma,  bet  pirštams  kumštinėse  pirštinėse  šil¬ 
ta.  Mano  akys  žvitrios,  klausa  nepriekaištinga,  aš  kaip  skalikas 
uodžiu  orą,  apimtas  pakilios  nuotaikos. 

Šiandien  arklį  palieku  supančiotą  ten,  kur  niūriame  piet¬ 
vakarių  krante  baigiasi  viksvos,  ir  skinuosi  kelią  per  nendres. 
Šaltas,  sausas  vėjas  pučia  man  į  akis,  saulė  it  apelsinas  paki¬ 
busi  virš  juodais  ir  violetiniais  dryžiais  išraižyto  horizonto. 
Kažkokia  absurdiška  sėkmė  -  beveik  iškart  užeinu  vandeninį 
ožį,  patiną  sunkiais  riestais  ragais  ir  jau  žiemiškai  gauruotą, 
jis  stovi  šonu  į  mane  ir,  siekdamas  nendrės  galvutės,  susverdi. 

Iki  jo  mažiau  nei  trisdešimt  žingsnių,  ir  aš  matau  ramius  ratu 
besisukančio  žandikaulio  judesius,  girdžiu,  kaip  šliurpsi  jo 
kanopos.  Net  išskiriu  ledo  karoliukus  ant  jo  kojų  barzdelės 
virš  kanopų. 

Aš  dar  nespėjau  susilieti  su  aplinka,  ir  vis  dėlto  kai  ožys, 
parietęs  po  krūtine  priekines  kojas,  iššoka  iš  nendrių,  pakeliu 
šautuvą  ir  taikau  jam  į  mentę.  Darau  tai  sklandžiai  ir  tvirtai, 
bet  tikriausiai  šautuvo  vamzdis  blyksteli  saulėje,  nes  ožys,  dar 
nespėjęs  nusileisti,  pasuka  galvą  ir  pamato  mane.  Jo  kanopos 
kaukšteli  į  ledą,  snukis  sustingsta  neužčiauptas,  ir  mudu  spitri- 
jam  vienas  į  kitą. 

Mano  pulsas  nepadažnėja:  man  akivaizdžiai  nė  motais,  kad 
ožys  kris  negyvas. 

Jis  vėl  puola  kramtyti  -  tik  vienas  krimst  -  ir  sustingsta. 
Giedro  ryto  tyloje  pajuntu,  kaip  kažin  koks  neaiškus  jausmas 
atsėlina  iš  mano  sąmonės  gelmių.  Žiūriu  į  tą  suakmenėjusį  ožį, 
ir  man  atrodo,  kad  atėjo  metas  viskam,  net  metas  pažvelgt  į 
savo  vidų  ir  suvokti,  kas  atėmė  visą  medžioklės  žavesį:  pojūtis, 
kad  tai  jau  nebe  paprasta  ryto  medžioklė,  o  proga,  leisianti  tam 
išdidžiam  ožiui  mirtinai  nukraujuoti  ant  ledo  arba  senam  me¬ 
džiotojui  prašauti  pro  šalį;  rodos,  kol  trunka  šita  suakmenėjusi 
akimirka,  žvaigždės  danguje  lyg  surakintos  ir  jų  išsidėstymas 
reiškia  ne  pačius  įvykius,  o  kažką  kita.  Stoviu  už  savo  niekingos 
priedangos,  stengdamasis  atsikratyti  to  nemalonaus,  labai  keisto 
jausmo,  kol  ožys  apsisuka  ir,  tvykstelėjęs  uodega,  kaukštelėjęs 
kanopomis,  pranyksta  tarp  aukštų  nendrių. 

Dar  paklaidžioju  be  tikslo  kokią  valandą  ir  grįžtu  namo. 

-  Dar  niekad  nebuvau  patyręs  jausmo,  kad  mano  gyvenimas 
man  nepaklūsta,  -  sakau  merginai,  stengdamasis  paaiškinti,  kas 
nutiko. 

Jai  nesmagu  dėl  tokių  mano  kalbų,  tarsi  aš  reikalaučiau,  kad 
ji  ką  nors  atsakytų. 

-  Nesuprantu,  -  sako  ji.  Ir  purto  galvą.  -  Argi  jūs  nenorėjote 
nušauti  to  ožio? 

Mudu  ilgai  tylime. 

-  Kai  nori  ką  nors  padaryti,  tai  ir  darai,  -  sako  ji  labai  tvirtai. 
Ji  stengiasi  išreikšti  savo  mintį  aiškiai,  bet  gal  ji  turi  omenyje 
kažką  kita.  -  Jei  būtumėt  norėjęs  tai  padaryti,  būtumėt  padaręs. 

Mūsų  pačių  susikurtoje  kalboje,  kuria  bendraujame,  niuansų 
nėra.  Ji,  kaip  pastebėjau,  mėgsta  faktus,  kategoriškus  pareiš¬ 
kimus,  jai  nepatinka  fantazijos,  klausimai,  svarstymai;  mudu 
netinkame  vienas  kitam  į  porą.  Gal  barbarai  kaip  tik  taip  ir  auk¬ 
lėja  savo  vaikus:  gyventi  reikia  mechaniškai,  kliaujantis  tėvų 
perduota  išmintim. 

-  O  tu?  -  klausiu.  -  Ar  visada  elgiesi  taip,  kaip  nori?  -  Regis, 
paleidau  vadžias  ir  esu  nešamas  tų  žodžių  pavojingai  toli.  -  Ar 
guli  su  manim  mano  lovoje  todėl,  kad  nori  to? 

Ji  guli  nuoga,  aliejumi  įtrinta  jos  oda  žvilga  židinio  šviesoje 
žolės  auksu.  Būna  akimirkų  -  vieną  tokią  ateinant  jaučiu  da¬ 
bar,  -  kai  mano  geismas,  šiaip  jau  labai  neryškus,  staiga  įgauna 
pavidalą,  kurį  aš  atpažįstu.  Mano  ranka  atgyja,  glosto  ją,  o  delnas 
atkartoja  jos  krūties  kontūrą. 

Ji  neatsako  į  mano  klausimą,  bet  aš  nenustygstu,  tvirtai  ap¬ 
kabinu  ją,  kimiai  murmu  į  ausį: 

-  Na,  pasakyk  gi,  kodėl  tu  čia? 

-  Nes  neturiu  daugiau  kur  dėtis. 

-  O  kodėl  aš  noriu,  kad  tu  čia  būtum? 

Ji  rangosi  mano  gniaužtuose,  sugniaužia  delną  į  kumštį  ir 
laiko  jį  tarp  savo  krūtinės  ir  manosios. 

-  Jūs  norit  visąlaik  kalbėti,  -  skundžiasi  ji.  Akimirkos  pa¬ 
prastumas  išnyko;  mudu  atsiskiriame  vienas  nuo  kito  ir  gulime 
tylėdami  greta.  Koks  paukštis  išdrįs  giedoti  spyglių  tankumy¬ 
ne.  -  Atsisakykite  medžioklių,  jei  jos  jums  nepatinka. 

Papurtau  galvą.  Mano  pasakojimas  buvo  visai  ne  apie  tai,  bet 
kokia  prasmė  ginčytis?  Juk  aš  kaip  nepatyręs  mokytojas  trau¬ 
kiu  iš  jos  atsakymus  pagalbinių  klausimų  replėmis,  o  turėčiau 
užtvindyti  ją  tiesa. 

Ji  prabyla. 

-  Jūs  vis  klausinėjat  manęs  to,  tai  dabar  aš  jums  atsakysiu. 
Tai  buvo  šakutė,  tokia  savotiška  šakutė  su  dviem  dantim,  o  ant 
jų  buvo  užmauti  du  rutuliukai,  kad  nedurtų.  Jie  palaikydavo  ją 
žarijose,  kol  ji  įkaisdavo,  o  paskui  ja  badydavo,  kad  nudegintų. 
Mačiau  ant  žmonių  tas  deginimo  žymes. 

Argi  aš  klausiau  jos  šito?  Noriu  užprotestuoti,  bet  tyliu  ir 
toliau  klausausi,  stingdamas  iš  siaubo. 

-  Manęs  jie  nedegino.  Žadėjo  išdeginti  akis,  bet  neišdegino. 
Tas  vyras  prikišo  ją  man  prie  pat  veido  ir  vertė  žiūrėti.  Jie  laikė 
atvėrę  mano  akių  vokus.  Bet  aš  neturėjau  ką  jiems  pasakyti.  Štai 
ir  viskas. 

Tuomet  tai  ir  atsitiko.  Aš  lioviausi  mačiusi  taip,  kaip  mačiau 
anksčiau.  Į  ką  bepažiūrėdavau  -  visur  regėdavau  tik  dėmę,  ma¬ 
tydavau  tik  palei  kraštus.  Tai  sunku  paaiškinti... 

Bet  dabar  jau  darosi  geriau.  Kairė  akis  taisosi.  Štai  ir  viskas. 

Aš  suimu  delnais  jos  veidą,  įdėmiai  žiūriu  į  negyvus  vyz¬ 
džius,  iš  kurių  į  mane  iškilmingai  žvelgia  mano  paties  dvynys 
atspindys. 

-  O  šitai?  -  klausiu  paliesdamas  į  kirminą  panašią  raukšlelę 
akies  kamputyje. 

-  Tai  niekis.  Čia  jie  šakutę  priglaudė.  Truputį  nudegino.  Čia 
neskauda.  -  Ji  nustumia  mano  rankas. 

-  Ką  tu  jauti  tiems,  kurie  tai  padarė? 

Ji  guli,  ilgai  galvoja.  Paskui  ištaria: 

-  Aš  pavargau  nuo  kalbų. 


*  *  * 


Kartais  būna,  imu  ir  pasipiktinu  ta  baudžiava,  kuria  man  tapo 
aliejaus  įtrynimo  ritualas,  tuo  snūdu,  tuo  kritimu  į  nebūtį.  Ne¬ 
besuprantu,  kokį  malonumą  man  teikia  jos  užsispyręs,  apatiškas 
kūnas,  ir  netgi  pajuntu  sukylant  pyktį.  Darausi  uždaras,  irzlus; 
mergina  atsuka  man  nugarą  ir  užminga. 

Vieną  vakarą,  užėjus  tokiai  nuotaikai,  apsilankau  antrame 
smuklės  aukšte.  Man  kopiant  išklerusiais  išoriniais  laiptais,  nu- 
narinęs  galvą  pro  mane  nuskuba  žemyn  vyriškis,  kurio  aš  neat¬ 
pažįstu.  Koridoriuje  pabeldžiu  į  antras  duris  ir  įžengiu  vidun. 
Kambaryje  viskas  taip  pat,  kaip  jį  prisimenu:  tvarkingai  paklota 
lova,  virš  jos  -  lentyna,  apkrauta  niekniekiais  ir  žaislais,  dega  dvi 
žvakės,  nuo  didžiulio,  per  visą  sieną  dūmtraukio  sklinda  šilu¬ 
ma,  ore  tvyro  apelsinmedžio  žiedų  kvapas.  Pati  mergina  kažką 
daro  sėdėdama  priešais  veidrodį.  Man  įžengus  ji  krūpteli,  bet 
šypsodamasi  atsistoja  manęs  pasveikinti  ir  užstumia  durų  velkę. 
Rodos,  nėra  nieko  natūraliau,  kaip  pasodinti  ją  ant  lovos  ir  pra¬ 
dėti  išrenginėti.  Gūžčiodama  pečiais,  ji  padeda  man  apnuoginti 
jos  tvarkingai  prižiūrimą  kūną. 

-  Kaip  aš  jūsų  ilgėjausi!  -  atsidūsta  ji. 

-  Kaip  man  smagu  čionai  sugrįžti!  -  sušnibždu  atsakydamas. 
Kaip  malonu,  kai  tau  meluojama  taip  meiliai!  Aš  ją  apkabinu, 
prasmengu  joje,  ištirpstu  minkštame,  paukštiškame  jaudrinime. 

Tos  kitos  moters  kūnas,  uždaras,  dramblotas,  miegantis  mano  lo¬ 
voje  toli  nuo  čia,  atrodo  visiškai  neperprantamas.  Skendėdamas 
šituose  lipšniuose  malonumo  dilgsniuose  niekaip  nesuprantu, 
kas  patraukė  mane  prie  ano  svetimo  kūno.  Mergina  mano  glėbyje 
spurda,  dūsuoja,  pasiekusi  malonumo  viršūnę  surinka.  Džiugiai 
šypsodamasis  ir  slysdamas  į  tingų  snūdą  staiga  suvokiu,  kad 
anos  net  veido  negaliu  prisiminti.  „Jai  kažko  trūksta!"  -  sakau 
sau.  Ir  nors  toji  mintis  jau  ima  slinkti  šalin,  aš  kabinuos  į  ją.  Vaiz¬ 
duotės  akimis  regiu,  kaip  užmerktos  jos  akys,  uždaras  veidas 
apsitraukia  oda.  Tuščias,  it  kumštis  po  juodu  peruku,  tas  veidas 
auga  tiesiai  iš  gerklės  ir  tuščio  kūno,  be  jokios  kiaurymės,  be  jokio 
įėjimo,  po  ja.  Suvirpu  iš  pasibjaurėjimo  savo  moters-paukštės 
glėbyje,  prispaudžiu  ją  prie  savęs. 

Kai  vėliau,  vidury  nakties,  išsivaduoju  iš  jos  glėbio,  ji  suinkš¬ 
čia,  bet  nenubunda.  Apsirengiu  patamsyje,  išėjęs  uždarau  duris, 
nulipu  apčiuopomis  laiptais  ir  skubu  namo;  sniegas  gurgžda  po 
mano  kojomis,  ledinis  vėjas  graužiasi  į  nugarą. 

Uždegu  žvakę,  pasilenkiu  ties  pavidalu,  kuris,  rodos,  beveik 
padarė  mane  vergu.  Palengva  vedžioju  pirštų  galiukais  per  jos 
veidą:  ryškus  smakras,  atsikišę  skruostikauliai,  didelė  burna.  Iš 
lengvo  paliečiu  akių  vokus.  Neabejoju,  kad  ji  nemiega,  nors  ir 
niekuo  neišsiduoda. 

Užsimerkiu,  giliai  įkvepiu,  kad  nusiraminčiau,  ir  visas  susi¬ 
telkiu  į  jos  vaizdą,  kurį  regiu  aklais  savo  pirštų  galiukais.  Ar  ji 
daili?  Ta,  kurią  ką  tik  palikau,  ta,  kurios  kvapą  (staiga  suvokiu), 
ko  gero,  ji  dar  užuodžia  ant  manęs,  -  labai  daili,  be  jokios  abe¬ 
jonės:  tam  veriamam  malonumui,  kurį  aš  patiriu  su  ja,  ypatingo 
aštrumo  suteikia  smulkaus  jos  kūno  elegancija,  jo  įpročiai  ir 
judesiai.  O  apie  šitą  negaliu  pasakyti  nieko  tikro.  Nėra  jokio 
ryšio,  kurį  galėčiau  apibūdinti,  tarp  jos  moteriškumo  ir  mano 

geismo.  Nesu  net  visiškai  tikras,  kad  jos  geidžiu.  Visas  mano 
erotiškumas  reiškiasi  netiesiogiai:  slampinėju  aplink  ją,  liečiu 
jos  veidą,  glostau  kūną,  neįeidamas  į  ją  ir  net  nejausdamas  to¬ 
kio  poreikio.  Ką  tik  grįžau  iš  moters,  kurios  geismas  per  visus 
šiuos  metus,  kai  ją  pažįstu,  nė  karto  nesukėlė  jokių  abejonių:  jos 
geisti  reiškė  ją  apkabinti,  įeiti  į  jos  kūną,  perskrosti  jos  paviršių, 
sujaukti  jos  ramų  vidų,  sukelti  ten  ekstazės  kaupiną  audrą,  o 
paskui  atsitraukti,  nurimti  ir  laukti,  kol  geismas  vėl  sugrįš.  O 
šita  moteris  vidaus  tarsi  neturi,  vien  tik  paviršių,  po  kurį  aš 
zuju  pirmyn  atgal  ieškodamas,  pro  kur  įeiti.  Ar  šitaip  jautėsi  jos 
kankintojai,  ieškodami  juos  dominančios  paslapties,  kad  ir  kokia 
ji  buvo?  Pirmąsyk  pajuntu  jiems  sausą  gailestį:  kokia  natūrali 
klaida  manyti,  kad  gali  išdeginti,  išgręžti  ar  iškirsti  sau  kelią 
į  kito  žmogaus  kūno  paslaptį!  Ta  mergina  guli  mano  lovoje, 
bet  visiškai  nebūtina,  kad  tai  būtų  lova.  Tam  tikra  prasme  aš 
bendrauju  su  ja  kaip  meilužis:  nurengiu  ją,  numaudau,  glostau, 
miegu  greta,  -  bet  lygiai  taip  pat  galėčiau  pririšti  ją  prie  kėdės 
ir  mušti,  tai  būtų  ne  mažiau  intymu. 

Ir  toli  gražu  nėra  taip,  kad  su  manim  dedasi  kažkas,  kas  nutin¬ 
ka  tam  tikro  amžiaus  vyrams,  kad  riedu  žemyn  nuo  ištvirkavimo 
į  kerštingą  bejėgio  gašlumo  sadizmą.  Jei  mano  dorovinė  esybė 
keistųsi,  aš  tai  pajusčiau;  ir  to  raminamo  eksperimento  šįvakar 
nebūčiau  griebęsis.  Aš  -  toks  pat,  koks  buvau  visada,  tik  laikas 
perskilo,  kažkas  užgriuvo  mane  iš  dangaus,  netyčia,  iš  niekur:  tas 
kūnas  mano  lovoje,  už  kurį  jaučiuosi  atsakingas,  ar  bent  jau  taip 
atrodo,  kitaip  kurio  galo  jį  čia  laikyčiau?  Kol  kas,  o  gal  taip  bus 
visada,  jaučiuosi  tiesiog  sutrikęs.  Man  atrodo  visiškai  vis  vien,  ar 
atsigulsiu  šalia  jos  ir  užmigsiu,  ar  suvyniosiu  ją  į  paklodę  ir  už¬ 
kasiu  į  sniegą.  O  vis  dėlto,  palinkęs  ties  ja  ir  liesdamas  pirštų  ga¬ 
liukais  jos  kaktą,  aš  saugau,  kad  ant  jos  neužtikštų  žvakės  vaško. 

*  *  * 


Nežinau,  ar  ji  nuspėjo,  kur  aš  buvau,  bet  kitą  vakarą,  kai  jau  be¬ 
veik  miegu,  užliūliuotas  aliejaus  įtrynimo  ritmo,  pajuntu,  kaip  ji 
sustabdo  mano  ranką,  palaiko  ją,  paskui  nuleidžia  sau  į  tarpkojį. 
Kurį  laiką  ranka  guli  ant  jos  lyties,  paskui  užlašinu  ant  pirštų 
dar  truputį  šilto  aliejaus  ir  pradedu  ją  glamonėti.  Netrukus  jos 
kūnas  įsitempia,  ji  išsilenkia,  suvirpa  ir  nustumia  mano  ranką 
šalin.  Toliau  trinu  jos  kūną,  kol  irgi  atsipalaiduoju  ir  mane  pri¬ 
veikia  miegas. 

Nepajuntu  jokio  jaudulio  per  tą  labiausiai  abipusį  mudviejų 
iki  šiol  atliktą  veiksmą.  Jis  nė  kiek  nepriartino  manęs  prie  jos 
ir,  regis,  ją  paveikė  taip  pat  menkai.  Iš  ryto  įdėmiai  tyrinėju  jos 
veidą:  jis  tuščias.  Ji  apsirengia  ir  nuklibinkščiuoja  žemyn  dirbti 
savo  įprastinių  darbų  virtuvėje. 

Aš  praradau  ramybę.  „Ką  turiu  padaryti,  kad  tave  supurty¬ 
čiau?"  -  šie  žodžiai  tvinksi  galvoje  murmesiu  iš  po  žemių,  kuris 
jau  ima  atstoti  dialogą.  „Negi  niekas  negali  tavęs  supurtyti?"  -  ir 
siaubo  apimtas  matau  atsakymą,  kuris  visą  tą  laiką  piršte  man 
piršosi:  veidas,  pridengtas  dviejų  juodų  stiklinių  vabzdžio  akių, 
siunčiančių  man  ne  atsakomąjį  žvilgsnį,  o  vien  tik  dvigubą  mano 
paties  veido  atspindį. 

Pats  netikėdamas  įsiutęs  purtau  galvą.  Ne!  Ne!  Ne!  Ne!  -  šau¬ 
kiu  pats  sau.  Apniktas  tuštybės,  aš  gundau  pats  save  atsiduoti 
visokioms  spėlionėms  bei  analogijoms.  Koks  ištvirkimo  porei¬ 
kis  raizgo  mane  iš  visų  pusių?  Aš  ieškau  paslapčių,  atsakymų, 
kad  ir  kokie  keisti  jie  būtų,  kaip  ta  senė,  burianti  iš  arbatžolių. 
Niekas  manęs  nesieja  su  kankintojais,  su  tais,  kur  sėdi  laukdami 
kaip  tarakonai  tamsiuose  rūsiuose.  Kaipgi  galėčiau  patikėti, 
kad  lova  -  tai  kažkas  kita,  o  ne  lova,  kad  moters  kūnas  -  kažkas 

kita,  o  ne  džiaugsmų  buveinė?  Turiu  įrodyti,  kad  tarp  manęs 
ir  pulkininko  Džolo  -  praraja!  Nesiruošiu  kentėti  už  jo  pikta¬ 
darybes! 


*  *  * 


Pradedu  reguliariai  lankytis  pas  smuklės  merginą.  Kartais  dieną, 
kai  sėdžiu  savo  kabinete  už  teismo  salės,  stoja  akimirkos,  kai 
mano  dėmesys  nuklysta  kažkur  kitur  ir  aš  nugrimztu  į  erotines 
svajones:  nuo  jaudulio  pajuntu  karštį,  pabrinkstu,  mano  vaizduo¬ 
tės  žvilgsnis  slysta  jos  kūnu,  lyg  geidulių  pagauto  užsisvajojusio 
jaunuolio,  paskui  nenoromis  prisiverčiu  sugrįžti  prie  nuobodaus 
skrebinimo  ant  popieriaus  arba  nueit  prie  lango  ir  spoksot  į  gatvę. 
Prisimenu,  kaip  aš,  vos  paskirtas  čionai,  sutemus  klaidžiodavau 
po  atkampius  miesto  kvartalus  apsiaustu  prisidengęs  veidą,  kaip 
kartais  kažkieno  nenuorama  žmona  persilenkdavo  per  priebučio 
turėklą,  už  kurio  blykčiodavo  židinio  ugnis,  ir  nė  nemirktelėjusi 
atsakydavo  į  mano  žvilgsnį,  kaip  užkalbindavau  jaunas  mer¬ 
ginas,  vaikštinėjančias  po  dvi,  po  tris,  kaip  nupirkdavau  joms 
šerbeto,  o  paskui  gal  pasivesdavau  vieną  kurią  į  tamsą,  į  seną 
svirną  ant  maišų  patalo.  Jei  ir  gali  ko  pavydėti  paskirtajam  dirbti 
į  pasienį,  kalbėdavo  man  draugai,  tai  laisvo  oazių  elgesio,  ilgų 
kvapnių  vasaros  vakarų  ir  nuolaidžių  moterų  įkypomis  akimis. 
Metų  metais  aš  vaikščiodavau  kaip  nupenėtas  veislinis  kuilys. 
Vėliau  neišrankumą  pamažėle  pakeitė  diskretiškesni  ryšiai  su 
ekonomėmis,  tarnaitėmis,  kurias  kartais  apgyvendindavau  savo 
kambariuose  viršuj,  o  dažniausiai  apačioje  su  virtuvės  paranki¬ 
nėmis,  ir  ryšiai  su  smuklės  merginomis.  Supratau,  kad  moterų 
man  reikia  rečiau;  daugiau  laiko  skirdavau  darbui,  pomėgiams, 
antikvarinių  daiktų  rinkimui,  kartografijai. 

Ir  šitai  dar  ne  viskas:  pasitaikydavo  tokių  iš  vėžių  išmušančių 
atvejų,  kai  lytinio  akto  vidury  staiga  pasijusdavau  tarytum  pasa¬ 
kotojas,  staiga  pametęs  savo  pasakojimo  giją.  Visas  virpėdamas 
prisimindavau  tas  komiškas  istorijas  apie  storus  senius,  kurių  šir¬ 
dys  nuo  per  didelio  krūvio  liaujasi  plakusios,  ir  jie  numiršta  savo 
meilių  glėbyje  su  lūpose  įspaustu  atsiprašymu,  tada  juos  privalu 
išnešti  ir  numesti  tamsiam  akligatvy  gelbstint  namų  reputaciją.  Net 
ir  pati  meilės  akto  kulminacija  būdavo  kažkokia  nutolusi,  geibi,  lyg 
kokia  keistybė.  Kartais  pamažėle  viską  nutraukdavau  pusiaukelėje, 
kartais  viską  užbaigdavau  mechaniškai.  Savaites,  mėnesius  laiky- 
davausi  celibato.  Andainykštis  moterų  kūnų  šilumos  ir  apvalumų 
teikiamas  džiaugsmas  neapleido  manęs,  bet  atsirado  nauja  mįslė. 
Ar  iš  tikrųjų  aš  geidžiu  įeiti  į  tas  dailias  būtybes  ir  jas  užvaldyti? 
Geismas,  regis,  atnešdavo  ir  nutolimo  bei  išsiskyrimo  liūdesį,  kurį 
neigti  buvo  beprasmiška.  Be  to,  dabar  ne  visada  suprasdavau, 
kodėl  vienos  mano  kūno  dalies  su  neprotingais  jos  troškimais  ir 
melagingais  pažadais  reikia  paisyt  kaip  geismo  laidininko  labiau 
negu  bet  kurios  kitos.  Kartais  mano  lytis  atrodydavo  kaip  visai 
kitas  padaras,  kaip  kažkoks  kvailas  gyvis,  parazituojantis  ant  mano 
kūno,  išbrinkstantis  ir  susitraukiantis  priklausomai  nuo  savava¬ 
liškų  įnorių,  įsikibęs  į  mane  žnyplėmis,  kurių  aš  negaliu  nuplėšti. 
Kodėl  turėčiau  tampyti  tave  nuo  vienos  moters  prie  kitos,  klaus¬ 
davau:  ar  vien  tik  todėl,  kad  tu  gimei  be  kojų?  Ar  tau  nebūtų  vis 
vien,  jei  būtum  įaugęs  į  katę  arba  šunį,  o  ne  į  mane? 

Bet  kartais,  ypač  pernai,  su  mergina,  smuklėje  praminta 
Žvaigžde,  nors  aš  ją  visada  įsivaizduodavau  kaip  paukštį,  vėlei 
pajusdavau  tą  seną  juslinių  kerų  galią,  įplaukdavau  į  jos  kūną  ir 
būdavau  nuplukdomas  iki  pat  senųjų  malonumo  ribų.  Todėl  gal¬ 
vodavau:  „Tai  tik  amžius,  geismo  ir  apatijos  ciklai  pamažu  vėstan-. 
čiame,  mirštančiame  kūne.  Kai  buvau  jaunas,  mane  įjaudrindavo 

vien  moters  kūno  kvapas,  o  dabar,  matyt,  tą  galią  turi  tik  pačios 
gražiausios,  pačios  jauniausios,  pačios  naujausios.  Ateis  diena,  kai 
tai  bus  ne  merginos,  o  jauni  berniukai/'  Ir  su  savotišku  pasibjau¬ 
rėjimu  laukiau  paskutinių  savo  metų  šitoje  palaimingoje  oazėje. 

Ir  štai  aš  jau  trečia  diena  iš  eilės  lankausi  mažame  jos  kam¬ 
barėlyje,  atnešu  dovanų  kanangų  aliejaus,  saldumynų  ir  indelį 
rūkytų  žuvies  ikrų,  žinau,  kad  ji  mėgsta  godžiai  mėgautis  jais,  kai 
pasilieka  viena.  Kai  ją  apkabinu,  ji  užsimerkia,  jos  kūnu,  regis, 
nuvilnija  pasitenkinimo  bangos.  Anksčiau  ją  man  rekomendavęs 
draugas  taip  apibūdino  jos  talentus:  „Visa  tai,  žinoma,  vaidyba,  - 
paaiškino,  -  bet  ji  skiriasi  nuo  kitų  tuo,  kad  tiki  savo  vaidmeniu." 
O  man,  kaip  suvokiu,  tai  visiškai  vis  vien.  Jos  vaidybos  pagau¬ 
tas,  atsimerkiu  viso  to  plasnojimo,  virpėjimo  ir  dejonių  vidury, 
paskui  ir  vėl  nugrimztu  į  tamsią  savo  paties  malonumo  upę. 

Tris  dienas  skendėju  ilgesingoje  palaimoje,  mano  vokai  ap¬ 
sunkę,  jaučiuosi  truputį  įsijaudrinęs,  sapnuoju  vidury  dienos. 
Namo  grįžtu  po  vidurnakčio,  įsliūkinu  į  lovą,  nekreipdamas 
dėmesio  į  tą  surambėjusį  pavidalą  greta  manęs.  Jeigu  iš  ryto 
nubundu  nuo  jos  bruzdulio,  dėduosi  miegąs,  kol  ji  išeina. 

Kartą,  iš  netyčių  praeidamas  pro  virtuvės  duris,  žvilgteliu  vir 
dun.  Pro  garų  tumulus  įžiūriu  kresną  merginą,  kuri  sėdi  prie  stalo 
ir  taiso  valgį.  „Žinau,  kas  ji",  -  nustebęs  pagalvoju,  bet  kai  einu 
per  kiemą,  prieš  akis  iškyla  tik  priešais  ją  ant  stalo  gulėjusi  žalių 
aguročių  krūva.  Aš  sąmoningai  stengiuosi  nukreipti  vaizduotės 
akis  nuo  aguročių  prie  juos  pjaustančių  rankų,  o  nuo  rankų  prie 
veido.  Jaučiu,  kaip  kažkas  manyje  stengiasi  to  išvengti,  tam  prie¬ 
šinasi.  Žvilgsnis  taip  ir  lieka  svaigiai  įkibęs  į  aguročius,  į  šviesos 
blyksnius  ant  jų  drėgnos  žievės.  Sakytum  nejudėtų  savo  paties 
valia.  Ir  tuomet  pradedu  aiškiai  suvokti,  ką  mėginu  padaryti:  aš 
ketinu  ištrinti  tą  merginą  iš  atminties.  Suvokiu,  kad  paėmęs  pieš- 

tuką  jos  veido  kontūrams  apmesti,  nežinočiau,  nuo  ko  pradėti. 
Nejau  ji  iš  tiesų  tokia  beveidė?  Pasistengęs  įtempiu  atmintį.  Matau 
kažkokią  figūrą  su  kepure  ir  sunkiu  beformiu  apsiaustu,  netvirtai 
stovinčią,  palinkusią  į  priekį,  išsižergusią,  pasirėmusią  ant  laz¬ 
dų.  Kaip  bjauru,  sakau  pats  sau.  Lūpos  pačios  savaime  ištaria  tą 
bjaurų  žodį.  Mane  tai  stebina,  bet  nesipriešinu:  ji  bjauri,  bjauri. 

Ketvirtą  naktį  pargrįžtu  blogos  nuotaikos,  garsiai  trankausi 
po  kambarius,  man  nė  motais,  kad  galiu  ką  išbudinti.  Vakaras 
baigėsi  prastai,  atgimusio  geismo  tėkmė  nutrūko.  Nusviedžiu  ant 
grindų  batus  ir  įlipu  į  lovą,  siekdamas  barnio,  ieškodamas  ant  ko 
išgiežti  dantį,  bet  sykiu  gėdydamasis  savo  vaikiškumo.  Niekaip 
nesuprantu,  ką  šita  moteris,  gulinti  mano  lovoje  greta  manęs, 
veikia  mano  gyvenime.  Jau  vien  nuo  minties  apie  tas  keistas 
ekstazes,  kurias  patyriau  per  jos  netobulą  kūną,  mane  užlieja  toks 
šaltas  pasibjaurėjimas,  sakytum  naktį  iš  nakties  būčiau  lytiškai 
santykiavęs  su  manekenu  iš  oda  aptrauktų  šiaudų.  Ir  išvis,  kuo 
gi  ji  mane  patraukė?  Stengiuosi  prisiminti,  kokia  ji  buvo  dar  prieš 
tai,  kai  skausmo  žyniai  pradėjo  vykdyt  savo  apeigas.  Negali  būti, 
kad  mano  žvilgsnis  jos  nekliudė,  kai  ji  sėdėjo  su  kitais  belaisviais 
barbarais  kieme  tądien,  kai  juos  atvarė.  Esu  tikras,  kad  kažkur 
mano  sąmonės  koryje  nugulė  kažkoks  prisiminimas,  tačiau  nesu¬ 
gebu  ištraukti  jo  į  paviršių.  Prisimenu  moterį  su  kūdikiu,  net  patį 
kūdikį.  Prisimenu  kiekvieną  smulkmeną:  nubrizgusį  vilnonės 
skaros  kraštą  ir  prakaito  apnašą  po  plonyčių  kūdikio  plaukų  sruo¬ 
gelėmis.  Prisimenu  kaulėtas  to  numirusio  vyro  rankas,  manau, 
kad  jeigu  pasistengčiau,  galėčiau  net  atkurti  atminty  jo  veidą.  Bet 
šalia  jo,  ten,  kur  turėjo  būti  mergina,  nieko  nėra,  tuščia. 

Nubundu  vidury  nakties,  nes  ji  mane  purto,  ore  tebetvyro 
tylios  jos  dejonės  aidas. 

-  Jūs  šaukėt  per  miegus,  -  aiškina  ji.  -  Jūs  prižadinot  mane. 

-  Ką  aš  šaukiau? 

Ji  kažką  sumurma  ir  atsuka  man  nugarą. 

Kiek  vėliau  naktį  ji  pažadina  mane  vėl. 

-  Jūs  šaukėte. 

Atbukęs,  sutrikęs  ir  piktas  stengiuosi  pažvelgti  į  savo  vidų, 
tačiau  matau  tik  sūkurį,  o  sūkurio  vidury  -  užmarštis. 

-  Ką  nors  susapnavote?  -  klausia  ji. 

-  Neprisimenu  jokio  sapno. 

O  gal  vėl  susapnavau  tą  vaurotą  vaiką,  statantį  sniego  pilį? 
Bet  šitas  sapnas,  be  jokios  abejonės,  būtų  palikęs  kokį  nors  ne- 
atstojantį  prieskonį  ar  kvapą,  ar  atšvaitą. 

-  Privalau  kai  ko  tavęs  paklausti,  -  sakau.  -  Ar  prisimeni,  kaip 
jus  atvedė  čia,  į  kareivinių  kiemą,  pirmą  kartą?  Sargybiniai  pri¬ 
vertė  jus  visus  atsisėsti.  Kur  tu  tada  sėdėjai?  Į  kurią  pusę  veidu? 

Už  lango  regiu  debesų  kuokštus,  plaukiančius  per  mėnulio 
skritulį.  Ji  prabyla  iš  mane  gaubiančios  tamsos: 

-  Jie  liepė  susėsti  mums  visiems  drauge  šešėlyje.  Aš  sėdėjau 
greta  tėvo. 

Stengiuosi  prisiminti,  kaip  atrodė  jos  tėvas.  Stengiuosi  atgai¬ 
vinti  mintyse  tą  karštį,  dulkes,  visų  tų  pavargusių  kūnų  kvapą. 
Kareivinių  sienos  šešėlyje  vieną  po  kito  susodinu  visus  belais¬ 
vius,  kuriuos  tiktai  įstengiu  prisiminti.  Štai  moteris  su  kūdi¬ 
kiu,  vilnonė  jos  skara,  nuoga  krūtinė.  Kūdikis  klykia,  girdžiu 
tą  klyksmą,  kūdikis  pernelyg  pavargęs,  kad  žįstų.  Susitaršiusi, 
ištroškusi  jo  motina  žiūri  į  mane  svarstydama,  ar  gali  prašyti 
pagalbos.  Paskui  regiu  du  miglotus  siluetus.  Miglotus,  bet  tik¬ 
rus:  žinau,  kad  pasitelkęs  iš  dalies  atmintį,  iš  dalies  vaizduotę 
išgausiu  ryškius  jų  pavidalus.  Štai  sėdi  merginos  tėvas,  sudėjęs 
priešais  save  kaulėtas  rankas.  Kepurė  užsmaukta  jam  ant  akių, 
jis  jų  nepakelia.  Dabar  pasisuku  į  erdvę  greta  jo. 

-  Tu  sėdėjai  į  kairę  nuo  tėvo  ar  į  dešinę? 

-  Į  dešinę. 

Erdvė  į  dešinę  nuo  to  vyro  tebėra  tuščia.  Kankinamai  susikau¬ 
piu,  matau  net  paskirus  akmenėlius  ant  žemės  greta  jo,  sienos 
nelygumus  už  jo. 

-  Ką  tu  tuomet  darei? 

-  Nieko.  Visi  mes  buvom  labai  pavargę.  Mes  ėjome  nuo  pat 
aušros.  Tik  vieną  kartą  buvom  sustoję  pailsėti.  Buvom  pavargę 
ir  ištroškę. 

-  Ar  tu  mane  matei? 

-  Taip,  mes  visi  jus  matėm. 

Apglėbiu  rankomis  kelius,  sutelkiu  visą  dėmesį.  Erdvė  greta 
to  vyro  tebėra  tuščia,  bet  randasi  nežymus  tos  merginos  buvi¬ 
mo  jausmas,  pradeda  ryškėti  jos  aura.  Nagi!  Dar  trupučiuką!  - 
raginu  save:  štai  atsimerksiu,  ir  ji  jau  bus  tenai!  Atsimerkiu. 
Dumsoje  išskiriu  šalia  savęs  jos  kūno  kontūrus.  Stipraus  jausmo 
pagautas  tiesiu  rankas  paglostyti  jos  plaukų,  veido.  Jokio  gyvo 
atsako.  Lyg  glamonėtum  urną  arba  kamuolį,  kažką,  kas  turi 
tik  paviršių. 

-  Stengiuosi  prisiminti  tave  tokią,  kokia  buvai  prieš  visam 
šitam  atsitinkant,  -  sakau.  -  Tai  labai  sunku.  Gaila,  kad  negali 
man  nieko  papasakoti. 

Nesitikiu,  kad  ji  paprieštaraus,  ir  jokio  prieštaravimo  nepa- 
sigirsta. 


*  *  * 


Atvyko  naujokų  būrys  pakeisti  vyrų,  ištarnavusių  savo  trejus 
metus  pasienyje  ir  pasirengusių  keliauti  namo.  Būriui  vadovauja 
jaunas  karininkas,  kuris  čia  pasiliks. 

Pakviečiu  jį  su  dviem  jo  kolegomis  pavakarieniauti  drauge 
smuklėje.  Vakarą  leidžiame  kuo  puikiausiai:  valgis  gardus,  išgert 
netrūksta,  mano  svečias  turi  ką  papasakoti  apie  savo  kelionę,  į 
kurią  leidosi  atšiauriu  metų  laiku  jam  visiškai  nepažįstamoje 
srityje.  Sako  praradęs  joje  tris  vyrus:  vienas  išėjo  iš  palapinės 
naktį  atlikti  gamtinių  reikalų  ir  negrįžo,  kiti  du  dezertyravo  jau 
beveik  priėjus  oazę,  išsėlinę  į  nendres.  Jis  pavadina  juos  maiš¬ 
tautojais,  ir  jam  nebuvę  gaila  jų  atsikračius.  Bet  ar  aš  nemanąs, 
kad  dezertyravę  jie  pasielgė  kvailai?  Labai  kvailai,  atsakau,  ar 
jis  nutuokiąs,  kodėl  jie  taip  pasielgė?  Ne,  atsako  jis:  su  jais  buvo 
elgiamasi  gražiai,  bet  šauktiniai,  suprantate...  Jis  gūžteli  pečiais. 
Jiems  reikėjo  dezertyruoti  kelionės  pradžioje,  pakišu  mintį.  Šitie 
kraštai  svetingumu  nepasižymi.  Jei  iki  šiol  jie  nesurado,  kur 
prisiglausti,  tai  jų  jau  nebėra  gyvų. 

Užeina  kalba  apie  barbarus.  Jis  įsitikinęs,  prisipažįsta,  kad 
dalį  kelio  barbarai  sekė  jį  iš  tolo. 

-  Jūs  tikras,  kad  tai  buvo  barbarai?  -  klausiu. 

-  O  kas  gi  kitas  galėjo  būti?  -  atsako  jis.  Kolegos  jam  pritaria. 

Man  patinka  šito  jaunuolio  energija,  susidomėjimas  naujais 

pasienio  gyvenimo  vaizdais.  Pagirtina  ir  tai,  kad  jis  sugebė¬ 
jo  atvesti  čionai  savo  vyrus  tokiu  nelemtu  metų  laiku.  Kai 
pasiteisinę  vėluma  mūsų  pašnekovai  atsisveikina  ir  išeina, 
atkakliai  įkalbinėju  jį  pasilikti.  Jau  po  vidurnakčio,  o  mudu 
vis  dar  sėdime,  kalbame  ir  geriame.  Išgirstu  paskutines  sosti¬ 
nės,  kurioje  lankiausi  taip  seniai,  naujienas.  Pasakoju  jam  apie 
vietas,  kurias  prisimenu  su  ilgesiu:  parkus  su  pavėsinėmis, 
kur  muzikantai  groja  vaikščiojančiai  publikai,  o  po  kojomis 
šiugžda  nukritę  kaštonų  lapai;  tiltą,  nuo  kurio  matyti,  kaip 
mėnulio  atspindys  vandenyje  ribuliuoja  aplink  frontonus  pri¬ 
mindamas  rojaus  gėlę. 

-  Brigados  štabe  sklinda  gandas,  kad  pavasarį  prieš  barbarus 
bus  surengtas  didelis  puolimas,  kad  jie  bus  nustumti  nuo  pasie¬ 
nio  atgal  į  kalnus,  -  sako  jis. 

Man  gaila  nutraukti  prisiminimų  giją.  Nenoriu  baigti  vakaro 
ginču.  Ir  vis  dėlto  įsiveliu  į  jį: 

-  Neabejoju,  kad  tai  tik  gandas,  negali  būti,  kad  jie  būtų  nu¬ 
tarę  tai  rimtai.  Juk  žmonės,  kuriuos  mes  vadiname  barbarais,  - 
klajokliai,  jie  kasmet  keliasi  iš  priekalnių  į  kalnus  ir  atgal,  tai  jų 
gyvenimo  būdas.  Jie  nieku  gyvu  nesileis  užspeičiami  kalnuose. 

Jis  kažkaip  keistai  žiūri  į  mane.  Pirmą  kartą  šįvakar  pajuntu, 
kaip  tarp  mudviejų  atsiranda  užtvara,  užtvara,  skirianti  kariškį 
nuo  civilio. 

-  Bet,  atvirai  kalbant,  -  prabyla  jis,  -  tai  ir  yra  karo  prasmė: 
priversti  ką  nors  rinktis  tai,  ko  jis  nepasirinktų  savo  laisva  valia. 

Jis  nužiūrinėja  mane  su  arogantišku  ką  tik  iškepto  Karo  mo¬ 
kyklos  absolvento  atvirumu.  Esu  tikras,  kad  jo  atmintyje  dabar 
išplaukia  plačiai  pasklidusi  istorija,  kaip  aš  atsisakiau  bendra¬ 
darbiauti  su  Trečiojo  skyriaus  pareigūnu.  Manau  žinąs,  ką  jis 
regi  priešais  save:  smulkų  valdininkėlį,  kuris,  praleidęs  daugybę 
metų  šitame  užkampyje,  apkiauto  kaip  ir  tie  vietiniai,  pradėjo 
senamadiškai  mąstyti  ir  dėl  laikinos,  neužtikrintos  taikos  yra 
pasirengęs  statyti  ant  kortos  Imperijos  saugumą. 

Jis  pasilenkia  į  priekį,  jo  veide  -  pagarbi  vaikiška  nuostaba: 
man  darosi  vis  aiškiau,  kad  jis  iš  manęs  šaiposi. 

-  Pone,  tarp  mūsų  kalbant,  kuo  tie  barbarai  nepatenkinti?  - 
klausia.  -  Ko  jie  iš  mūsų  nori? 

Turėčiau  būti  apdairus,  bet  toks  nesu.  Turėčiau  nusižiovauti, 
nuleisti  jo  klausimą  negirdomis  ir  palinkėti  jam  labos  nakties; 
bet  matau,  kad  negaliu  atsispirti  pagundai.  (Kada  gi  aš  išmoksiu 
suktai  laikyti  liežuvį  už  dantų?) 

-  Jie  nori,  kad  mes  liautumėmės  kurti  gyvenvietes  jų  že¬ 
mėse.  Jie  nori,  kad  galiausiai  jų  žemės  būtų  jiems  sugrąžintos. 
Jie  nori  laisvai  judėti  iš  ganyklos  į  ganyklą  su  savo  gyvuliais, 
kaip  buvo  pratę.  -  Dar  nevėlu  liautis  skaičius  tą  paskaitą.  Bet 
girdžiu,  kaip  mano  balso  tonas  užkyla  ir  aš,  deja,  atsiduodu 
svaiginančiam  pykčiui.  -  Nekalbėsiu  apie  tai,  kaip  pastaruoju 
metu  mes  organizuodavome  prieš  juos  reidus,  be  jokio  pateisi¬ 
nimo,  ir  apie  juos  lydėjusius  beprasmiško  žiaurumo  veiksmus, 
nes  Imperijai,  bent  jau  taip  man  buvo  aiškinama,  grėsė  pavojus. 
Prireiks  daugelio  metų  atlygint  žalai,  padarytai  per  tas  kelias 
dienas.  Bet  nekalbėkim  apie  tai,  geriau  aš  pasakysiu  jums,  kas 
mane  slegia  kaip  valdininką  netgi  taikos  metu,  netgi  tada,  kai 
pasienyje  santykiai  normalūs.  Žinot,  yra  toks  laikas  metuose, 
kai  klajokliai  užsuka  pas  mus  paprekiauti.  Taigi  apsilankykite 
tuo  metu  turguje  ir  pažiūrėkite,  kas  apsveriamas,  apgaunamas, 
aprėkiamas  ir  prievartaujamas.  Pažiūrėkite,  kas  priverstas  palikti 
savo  moteris  stovykloje  iš  baimės,  kad  jos  nebūtų  išniekintos 
kareivių.  Pažiūrėkite,  kas  guli  girtas  griovyje  ir  kas  jį  tenai  spar¬ 
do.  Panieka  barbarams,  panieka,  kurią  rodo  kiekvienas  nususęs 
arklininkas  ar  prasčiokas  ūkininkas,  -  štai  su  kuo  aš  kaip  teisėjas 
turiu  kovoti  jau  dvidešimt  metų.  Kaip  išnaikinti  tą  panieką,  ypač 
kai  ji  grindžiama  tokiais  nereikšmingais  dalykais,  kaip  kitokiu 
elgesiu  prie  stalo  ar  skirtinga  akies  voko  forma?  Pasakyti  jums, 
apie  ką  aš  kartais  svajoju?  Aš  svajoju,  kad  tie  barbarai  sukiltų  ir 
mus  pamokytų,  pamokytų  mus  juos  gerbti.  Mes  manome,  kad 
šitas  kraštas  -  mūsų,  kad  jis  -  dalis  mūsų  Imperijos,  mūsų  prie¬ 
šakinis  postas,  mūsų  nausėdija,  mūsų  prekybos  centras.  Tačiau 
šitiems  žmonėms,  šitiems  barbarams,  taip  visai  neatrodo.  Mes 
čia  gyvename  jau  daugiau  kaip  šimtą  metų,  mes  atsikovojome 
žemę  iš  dykumos,  nutiesėme  drėkinimo  kanalus,  užsėjome  lau- 


71 


kus,  pastatėme  tvirtus  namus  ir  apjuosėme  miestą  mūru,  bet 
jie  vis  tiek  laiko  mus  svečiais,  laikinais  gyventojais.  Tarp  jų  dar 
yra  senukų,  kurie  prisimena  tėvų  pasakojimus  apie  šitą  oazę, 
kokia  ji  buvo  kitados:  pavėsinga  vietovė  prie  ežero  su  gausybe 
ganyklų  net  žiemą.  Taip  jie  pasakoja  apie  šituos  kraštus  ir  taip,  ko 
gero,  jie  juos  vis  dar  mato ,  sakytum  tos  žemės  nė  karto  nepalietė 
kastuvas,  sakytum  nė  viena  plyta  nebuvo  uždėta  ant  kitos.  Ir  jie 
neabejoja,  kad  netrukus  ateis  diena,  kai  mes  susikrausime  viską  į 
vežimus  ir  išvyksime  ten,  iš  kur  atvykome,  kad  mūsų  pastatuose 
apsigyvens  pelės  ir  driežai,  o  jų  gyvuliai  ganysis  mūsų  apsėtuo¬ 
se  derlinguose  laukuose.  Jūs  šypsotės?  Norite,  pasakysiu  jums 
dar  šį  bei  tą?  Vanduo  ežere  sulig  kiekvienais  metais  darosi  vis 
sūresnis.  Paaiškinimas  paprastas,  bet  nesvarbu.  Barbarai  šitai 
žino.  Ir  dabar  jie  patys  sau  sako:  „Būkime  kantrūs,  vieną  dieną 
jų  derlius  nunyks  nuo  tos  druskos,  jie  nebeišsimaitins,  jiems  teks 
išsikraustyti."  Štai  ką  jie  galvoja.  Kad  jie  mus  pergyvens. 

-  Bet  mes  iš  čia  nesikraustysim,  -  ramiai  patikina  vaikinas. 

-  Jūs  dėl  to  tikras? 

-  Mes  nesikraustysim,  taigi  jie  klysta.  Net  jeigu  teks  gaben¬ 
ti  čionai  maistą  iš  kitur,  mes  nesikraustysim.  Juk  tos  pasienio 
nausėdijos  -  priešakinė  Imperijos  gynybos  linija.  Ir  kuo  greičiau 
barbarai  tai  supras,  tuo  jiems  bus  geriau. 

Nors  jis  atrodo  patraukliai,  jo  mąstymas  dvelkia  kažkokiu 
nelankstumu,  tikriausiai  atsiradusiu  iš  jo  karinio  išsimoksli¬ 
nimo.  Aš  atsidustu.  Išliejęs  savo  jausmus,  nieko  nepasiekiau. 
Blogiausi  jo  įtarimai,  be  abejonės,  pasitvirtino:  kad  aš  ne  tiktai 
senamadiškas,  bet  dar  ir  nesveikas.  Na,  o  aš  pats  ar  tikiu  tuo,  ką 
pasakiau?  Ar  iš  tikrųjų  laukiu  įsigalėsiant  barbarų  gyvenseną: 
intelektinį  stingulį,  apsileidimą,  taikymąsi  su  ligomis  ir  mirtimi? 
Jeigu  mums  bus  lemta  išnykti,  ar  barbarai  kasinės  laisvalaikiu 

mūsų  griuvėsius?  Ar  laikys  po  stiklu  vitrinose  mūsų  gyventojų 
surašymo  ritinius  ir  mūsų  javų  prekijų  sąskaitų  knygas,  ar  atsi- 
dės  mūsų  meilės  laiškų  šifravimui?  Ar  mano  piktinimasis  Impe¬ 
rijos  politika  tėra  nepatenkintas  niurzgimas  senio,  kuris  nenori, 
kad  būtų  kėsinamasi  į  paskutinių  jo  gyvenimo  pasienyje  metų 
ramybę?  Stengiuosi  nukreipti  pokalbį  prie  tinkamesnių  temų: 
arklių,  medžioklės,  oro,  bet  jau  vėlu,  mano  jaunasis  pašnekovas 
nori  eiti,  o  man  reikia  atsiskaityti  su  smuklės  šeimininku  už 
vakaro  pramogą. 


*  *  * 


Vaikai  ir  vėl  žaidžia  sniege.  Tarp  jų,  atgręžusi  man  nugarą,  vauro- 
tos  mergaitės  figūrėlė.  Man  prie  jos  brendant  ją  tarpais  uždengia 
krintančio  sniego  marška.  Kojos  prasmenga  taip  giliai,  kad  vos 
galiu  jas  pakelti.  Kiekvienas  žingsnis  trunka  amžių.  Šitiek  sniego 
dar  niekada  nebuvau  susapnavęs. 

Man  sunkiai  klampojant  prie  vaikų,  jie  liaujasi  žaidę  ir  spokso 
į  mane.  Pasisuka  mano  pusėn  rimtais  švytinčiais  veidais,  kvė¬ 
puoja,  ir  aukštyn  kyla  balto  garo  tumulai.  Mėginu  nusišypsoti 
ir  juos  paliesti  eidamas  pro  šalį  prie  merginos,  bet  mano  veidas 
sustingęs  nuo  šalčio,  šypsenos  išspausti  nevalioju,  rodos,  kad 
burną  sukaustė  ledo  pluta.  Pakeliu  ranką,  kad  ją  nuplėščiau, 
bet  mano  rankos  apmautos  storomis  pirštinėmis,  o  pirštai  jose 
sustingę  į  ledą,  ir  kai  paliečiu  skruostą  pirštine,  nieko  nepajuntu. 
Nudrambloju  pro  tuos  vaikus  tolyn. 

Dabar  jau  matau,  ką  ta  mergaitė  daro.  Ji  stato  iš  sniego  tvirto¬ 
vę,  mūru  apjuostą  miestą,  kurio  aš  atpažįstu  kiekvieną  smulkme¬ 
ną:  dantytą  sieną  su  keturiais  sargybos  bokštais,  vartus  su  sargo 
būdele  prie  jų,  gatves,  namus,  didžiąją  aikštę  su  kareivinėmis 

viename  kampe.  O  štai  čia  -  toji  vieta,  kur  stoviu  aš!  Tačiau  aikš¬ 
tė  tuščia,  visas  miestas  baltas,  nebylus,  tuščias.  Rodau  į  aikštės 
vidurį.  „Tau  reikia  išrikiuot  čia  žmones!"  -  noriu  pasakyti.  Bet 
iš  burnos  neišsprūsta  nė  garso,  liežuvis  prišalęs  it  žuvis.  Tačiau 
mergaitė  atsako.  Klūpodama  ant  kelių,  ji  atsitiesia  ir  pasuka  į 
mane  vaurotą  galvą.  Paskutinę  akimirką  išsigąstu,  kad  ji  mane 
nuvils,  kad  veidas,  kurį  ji  man  atgręš,  bus  bukas,  glotnus,  kaip 
koks  vidinis  organas,  kuriam  neskirta  gyventi  šviesoje.  Bet  ne, 
tai  jos  veidas,  tai  ji,  kokios  niekada  nesu  matęs,  toks  besišyp¬ 
santis  vaikais,  šviesa  blyksi  ant  jos  baltų  dantų,  žiburiuoja  jos 
blizgančiose  juodose  akyse.  „Tai  štai  ką  reikia  pamatyti!"  -  tariu 
pats  sau.  Noriu  įveikti  sąstingį  veide  ir  pakalbėt  su  ja.  „Kaip 
tau  pavyksta  toks  subtilus  darbas  mūvint  pirštines?"  -  noriu 
paklausti.  Atsakydama  į  mano  mykimą,  ji  meiliai  šypsosi.  Paskui 
vėl  nusisuka  ir  toliau  lipdo  sniego  tvirtovę. 

Nubundu  persmelktas  šalčio,  sustembęs  į  kaulą.  Iki  aušros  dar 
visa  valanda,  ugnis  židinyje  užgesusi,  galva  nutirpo  nuo  šalčio. 
Mergina  miega  šalia  manęs  susirangiusi  į  kamuoliuką.  Aš  išlipu 
iš  lovos  ir  susisupęs  į  teisėjo  mantiją  vėl  pradedu  kurstyti  ugnį. 

Tas  sapnas  įaugo  į  mane.  Kiekvieną  mielą  naktį  aš  vis  grįžtu  į 
sniegu  užneštą  aikštės  dykrą,  bidzenu  prie  jos  viduryje  klūpan¬ 
čios  figūros,  ir  kiekvieną  sykį  iš  naujo  įsitikinu,  kad  jos  statomas 
miestas  -  be  gyvybės. 

Klausiu  merginos  apie  jos  seseris.  Ji  turi  jų  dvi,  jaunesnioji, 
anot  jos,  „labai  daili,  bet  lengvabūdė". 

-  Ar  tu  nenorėtum  vėl  jų  pamatyti?  -  klausiu.  Netaktas  lieka 
kvailai  kaboti  ore. 

-  Žinoma,  kad  norėčiau,  -  atsako  ji. 

O  dar  klausinėju  ją  apie  tą  laikotarpį  po  jos  įkalinimo,  kai  jos 
dar  nepažinojau,  nors  ji  gyveno  šitame  man  pavaldžiame  mieste. 

-  Žmonės  buvo  geri  man,  kai  pamatė,  kad  maniškiai  mane 
paliko.  Kurį  laiką,  kol  kojos  pasitaisė,  aš  miegodavau  smuklėje. 
Vienas  vyras  ten  rūpinosi  manimi.  Jis  jau  išvyko.  Jis  laikė  arklius. 

Ir  dar  ji  pamini  vyriškį,  davusį  batus,  kuriais  ji  avėjo,  kai  ją 
pamačiau  pirmą  sykį.  Klausiu,  ar  buvo  dar  kitų  vyrų. 

-  Taip,  buvo.  Aš  neturėjau  pasirinkimo.  Kitaip  ir  būti  negalėjo. 

Po  šito  pokalbio  mano  santykiai  su  eiliniais  kareiviais  tapo 

įtempti.  Eidamas  iš  namų  į  teismą  praeinu  pro  eilinius,  išri¬ 
kiuotus  retai  vykstančiai  apžiūrai.  Ir  esu  tikras,  kad  tarp  vyrų, 
išsitempusių  poza  „ramiai"  su  prie  kojų  padėtais  aprangos  ry¬ 
šuliais,  yra  ir  tų,  kurie  miegojo  su  šita  mergina.  Ne,  man  neat¬ 
rodo,  kad  jie  šaiposi,  prisidengę  lūpas  delnu.  Priešingai,  dar 
nesu  matęs,  kad  jie  taip  stojiškai  lygiuotų  tam  žvarbiam  vėjui 
šluojant  aikštę.  Dar  niekada  jie  neatrodė  tokie  pagarbūs.  Jeigu 
galėtų,  žinau,  jie  pasakytų  man,  kad  visi  mes  žmonės  ir  kad  bet 
kuris  vyras  gali  pamesti  galvą  dėl  moters.  O  vis  dėlto  stengiuosi 
vakarais  grįžti  namo  vėliau,  kad  išvengčiau  vyrų  rikiuotės  prie 
virtuvės  durų. 

Paaiškėjo,  kas  nutiko  tiems  dviem  leitenanto  dezertyrams. 
Traperis  užėjo  juos  negyvai  sušalusius  prastoje  pašiūrėje  prie  ke¬ 
lio  už  trisdešimties  mylių  į  rytus  nuo  čia.  Nors  leitenantas  linkęs 
juos  ten  palikti  („Trisdešimt  mylių  pirmyn  ir  trisdešimt  mylių 
atgal  tokiu  oru:  per  daug  garbės  vyrams,  kurie  jau  nebe  vyrai, 
ar  jums  taip  neatrodo?"),  aš  jį  įtikinu  pasiųsti  būrį  jų  pargabenti. 

-Jie  privalo  būti  palaidoti  su  visomis  apeigomis,  -  sakau.  -  Be 
to,  tai  teigiamai  paveiks  jų  draugus.  Šie  neturi  galvoti,  kad  ir  jie 
gali  mirti  dykumoje  ir  būti  užmiršti.  Privalome  padaryti  tai,  ką 
privalome,  kad  palengvintume  klaikias  jų  mintis  apie  tai,  kad 
jiems  reikės  palikti  šitą  gražų  pasaulį.  Galų  gale,  juk  mes,  o  ne 
kas  kitas,  įtraukiame  juos  į  tuos  pavojus. 

Taigi  būrys  išvyksta  ir  po  dviejų  dienų  grįžta  su  susirietu¬ 
siais  apledėjusiais  lavonais  vežime.  Man  vis  dar  keista,  kad  tie 
vyrai  dezertyravo  už  šimto  mylių  nuo  namų,  kai  liko  tik  viena 
diena  kelio  iki  valgio  ir  šilto  būsto,  tačiau  toliau  to  klausimo 
nebegvildenu.  Stovėdamas  prie  kapo  apledėjusiose  kapinėse, 
kol  vyksta  atsisveikinimo  su  išėjusiaisiais  apeigos  ir  laimingesni 
išėjusiųjų  draugai,  apnuoginę  galvas,  ją  stebi,  stengiuos  parodyti 
jaunuoliams,  kad  mirtis  toli  gražu  nereiškia  išnykimo,  kad  mes 
išliekame  kaip  atšakos  mus  pažinojusiųjų  atmintyje.  Bet  argi  iš 
tikrųjų  tik  dėl  jų  aš  atlieku  šias  apeigas?  Argi  nenoriu  paguosti  ir 
save  patį?  Pasisiūlau  atlikti  nemalonią  pareigą  -  parašyti  tėvams 
ir  pranešti  apie  juos  ištikusią  nelaimę. 

-  Pagyvenusiam  žmogui  tai  padaryti  lengviau,  -  aiškinu. 


*  *  * 


-  Ar  nenorėtumėte  pabandyti  kaip  nors  kitaip?  -  klausia  ji. 

Jos  koja  vis  dar  guli  mano  skreite.  Mano  mintys  klaidžioja 
kažkur  kitur,  mane  užvaldęs  tas  patinusios  kulkšnies  trynimo  ir 
masažavimo  ritmas.  Jos  klausimas  mane  nustebina.  Ji  pasakė  taip 
tiesiai  šviesiai  pirmą  kartą.  Abejingai  gūžteliu  pečiais,  šypsausi, 
mėginu  vėl  įsliūkinti  į  savo  transą,  mane  jau  masina  miegas,  ir 
aš  nenoriu  būti  išblaškytas. 

Koja  sukruta  mano  gniaužtuose,  atgyja,  švelniai  įsiremia  į 
mano  slėpsnas.  Atsimerkiu  ir  žiūriu  į  tą  nuogą  auksinį  kūną 
ant  lovos.  Galvą  atmetusi  ant  sukeistų  rankų,  ji  žiūri  į  mane  tuo 
skersu  žvilgsniu,  prie  kurio  aš  jau  pripratęs,  demonstratyviai 
rodydama  savo  strangrias  krūtis  ir  glotnų  pilvą,  trykštančius 
jaunatviška  gyvuliška  sveikata.  Jos  kojos  pirštai  tebetiria  padėtį, 
bet  nesulaukia  atsakymo  iš  klūpančio  priešais  ją  geibaus  senio 
su  tamsiai  violetiniu  chalatu. 

-  Kitą  sykį,  -  atsakau,  ir  mano  liežuvis  kvailai  pinasi  ties  kiek¬ 
vienu  žodžiu.  Nors  ir  žinau,  kad  meluoju,  vis  tiek  ištariu:  -  Gal 
kitąsyk.  -  O  paskui  nukeliu  jos  koją  ir  atsigulu  šalia.  -  Seniams 
skaistybės  saugoti  nebereikia,  tad  ką  aš  galiu  tau  pasakyti?  - 
Juokas  nevykęs,  prastai  išreikštas,  ir  ji  jo  nesupranta.  Ji  praskiria 
mano  chalatą  ir  ima  mane  glamonėti.  Po  valandėlės  nustumiu 
jos  ranką. 

-  Juk  jūs  lankotės  pas  kitas  merginas,  -  sušnibžda  ji.  -  Manote, 
aš  nežinau? 

Įsakmiai  pamoju  ranka  ją  tildydamas. 

-  Ar  ir  su  jomis  taip  pat  elgiatės?  -  sukužda  ji  ir  pravirksta. 

Nors  man  jos  labai  gaila,  nieko  negaliu  padaryti.  Bet  jai  tai 

toks  pažeminimas!  Kol  apsirengia  prieš  išeidama,  ji  nerangiai 
grabinėja  drabužius  ir  svirduliuoja  po  kambarį.  Dabar  ji  tokia 
pati  belaisvė,  kaip  ir  anksčiau.  Paplekšnoju  jai  per  delną  ir  dar 
labiau  paniūrstu. 

Tai  paskutinė  naktis,  kai  mudu  miegam  vienoje  lovoje.  Aš 
persinešu  sulankstomąją  lovelę  į  svetainę  ir  nakvoju  ten.  Fizinis 
mudviejų  artumas  baigiasi. 

-  Tai  laikinai,  -  aiškinu.  -  Kol  baigsis  žiema.  Taip  bus  geriau. 

Ji  priima  tą  paaiškinimą  nepratardama  nė  žodžio.  Kai  vaka¬ 
rais  pareinu  namo,  ji  atneša  man  arbatos  ir  klūpo  greta  patar¬ 
naudama.  Paskui  sugrįžta  į  virtuvę.  Po  valandos,  taukšėdama 
lazdomis,  užlipa  laiptais  paskui  merginą,  nešančią  padėklą  su 
vakariene.  Mudu  pavalgome  drauge.  Po  vakarienės  pasišalinu 
į  kabinetą  arba  išeinu  iš  namų  visam  vakarui,  vėl  grįžtu  prie 
apleistų  draugijos  pramogų:  lošiu  šachmatais  draugų  namuo¬ 
se  ar  kortomis  su  karininkais  smuklėje.  Kartą  kitą  apsilankau 
antrame  smuklės  aukšte,  bet  kaltės  jausmas  man  sugadina  visą 

malonumą.  Kiekvienąsyk  man  parėjus  mergina  jau  miega,  ir  aš 
gaunu  vaikščiot  ant  pirštų  galiukų  kaip  prasikaltęs  vyras. 

Ji  nesiskųsdama  prisitaiko  prie  naujos  tvarkos.  Įtikinėju  save, 
kad  ji  paklūsta  dėl  savo  barbariško  auklėjimo.  Bet  ką  gi  aš  išma¬ 
nau  apie  barbarų  auklėjimą?  Tai,  ką  vadinu  paklusnumu,  gali 
būti  paprasčiausias  abejingumas.  Koks  skirtumas  elgetai,  mer¬ 
gaitei  be  tėvo,  ar  aš  miegu  vienas,  ar  ne,  kol  ji  turi  pastogę  virš 
galvos  ir  jos  pilvas  netuščias?  Ligi  šiol  man  patikdavo  manyti, 
kad,  nepaisant  nieko,  ji  žiūri  į  mane  kaip  į  aistros  apimtą  vyrą, 
nors  ir  kokia  iškreipta  ir  neaiški  ta  aistra  būtų,  kad  toje  rūsčioje 
tyloje,  kuri  iš  esmės  ir  sudaro  mūsų  bendravimą,  ji  jaučia,  kaip 
mano  žvilgsnis  slegia  ją  visu  žmogaus  kūno  svoriu.  Aš  linkęs 
nesvarstyti  minties,  kad  auklėdami  dukteris  barbarai  nebūtinai 
jas  moko  paklusti  bet  kuriam  vyro  įnoriui,  neišskiriant  nė  įnorio 
jos  nepaisyti,  o  veikiau  moko  jas  suvokti  kūnišką  aistrą,  nesvarbu 
kieno,  arklio,  ožio,  vyro  ar  moters,  kaip  paprasčiausią  gyvenimo 
faktą,  natūraliai  pasireiškiantį  ir  natūraliai  užsibaigiantį,  ir  kad 
nelogiški  poelgiai  senstančio  svetimšalio,  kuris  atsiveda  ją  iš 
gatvės  ir  įkurdina  savo  bute,  kad  galėtų  čia  bučiuoti  jai  kojas, 
čia  ją  bauginti,  čia  trinti  retais  aliejais  jos  kūną,  čia  jos  nepaisyti, 
čia  miegoti  jos  glėbyje  kiaurą  naktį,  čia,  užėjus  prastai  nuotaikai, 
miegoti  atskirai  nuo  jos,  galbūt  atrodo  tik  kaip  impotencijos,  ne¬ 
ryžtingumo,  savo  paties  geismų  atsižadėjimo  įrodymas.  Ir  nors 
man  ji  -  tik  toks  pat  sužalotas,  randuotas,  luošas  kūnas,  kaip  ir 
anksčiau,  pati  ji,  ko  gero,  jau  įaugo  į  tą  savo  naują  pažeistą  kūną, 
juo  tapo  ir  jaučiasi  sužalota  ne  daugiau,  nei  jaučiasi  katė,  turinti 
nagus  vietoj  pirštų.  Man  reiktų  rimtai  apsvarstyti  šitas  mintis. 
Būdama  kur  kas  paprastesnis  padaras,  nei  aš  manau,  ji,  ko  gero, 
ir  manęs  nelaiko  kuo  nors  ypatingu. 

Kiekvieną  rytą  oras  pilnas  sparnų  plastėjimo:  paukščiai,  atskridę 
iš  pietų,  prieš  nusileisdami  druskinguose  pelkių  pirštuose  suka 
ratus  virš  ežero.  Vėjo  gūsiai  atskraidina  jų  nedarnius  klyksmus, 
kvarksėjimą,  gagenimą,  kleketavimą,  atrodo,  kad  tai  triukšmas, 
atsklindantis  iš  įsikūrusio  ant  vandens  miesto  varžovo:  pilkosios 
ir  želmeninės  žąsys,  smailiauodegės  antys,  cyplės,  didžiosios 
antys,  kryklės,  dančiasnapiai. 

Pirmųjų  migruojančių  paukščių  pasirodymas  patvirtina  anks¬ 
tesnius  ženklus:  šiltesnius  gaivaus  vėjo  gūsius,  stiklinį  ežero  ledo 
skaidrumą.  Pavasaris  jau  artinasi,  netrukus  stos  metas  sėti. 

O  kol  kas  medžioklės  metas.  Priešaušriu  vyrai  traukia  būriais 
prie  ežero  spęsti  tinklų.  Ir  dar  gerokai  prieš  vidurdienį  pargrįžta 
su  dideliu  laimikiu:  paukščiai  su  nusuktais  kaklais,  pakabinti  už 
kojų  ant  lazdų,  karo  tankiomis  eilėmis  ar  gyvi  grūdasi  mediniuo¬ 
se  narvuose,  klykia  iš  įtūžio  ir  trypia  vienas  kitą,  o  kartais  jų  vi¬ 
dury  labai  tyliai  susigūžusi  tupi  gulbė  giesmininkė.  Gamta  mums 
pateikė  gausybės  ragą:  ateinančias  savaites  visi  bus  sotūs.  Prieš 
išvykdamas  turiu  surašyti  du  dokumentus.  Pirmasis  adresuotas 
provincijos  gubernatoriui.  „Norėdamas  bent  kiek  atitaisyti  žalą, 
padarytą  Trečiojo  skyriaus  antpuolių,  -  rašau,  -  ir  nors  iš  dalies 
atkurti  būtąją  geros  valios  atmosferą,  nusprendžiau  trumpam 
apsilankyti  pas  barbarus."  Pasirašau  ir  užantspauduoju  voką. 

Koks  bus  antrasis  dokumentas,  dar  nežinau.  Testamentas? 
Atsiminimai?  Išpažintis?  Trisdešimties  metų  gyvenimo  pasienyje 
istorija?  Visą  tą  dieną  sėdžiu  apimtas  ekstazės  prie  rašomojo  stalo, 
žiūriu  į  tuščią  baltą  popierių,  laukiantį,  kol  jame  rasis  žodžių. 
Antra  diena  praeina  lygiai  taip  pat.  Trečią  dieną  aš  pasiduodu, 
įkišu  popierių  atgal  į  stalčių  ir  pradedu  ruoštis  kelionei.  Atrodo 
logiška,  kad  vyras,  kuris  nežino,  ką  daryti  su  moterimi,  gulinčia 
jo  lovoje,  vargiai  žino,  ką  parašyti. 

Palydovais  pasirinkau  tris  vyrus.  Du  iš  jų  -  jauni  šauktiniai: 
mano  rangas  leidžia  man  naudotis  jų  paslaugomis  komandiruo¬ 
tėje.  Trečiasis  -  vyresnis  vyras,  gimęs  šituos  kraštuos,  medžiotojas 
ir  arklių  prekijas,  kuriam  algą  mokėsiu  iš  savo  kišenės.  Kelionės 
išvakarėse  susikviečiu  juos  pas  save. 

-  Žinau,  kad  dabar  ne  pats  geriausias  metas  keliauti,  -  sakau 
jiems.  -  Klastingas  metas,  pati  žiemos  pabaiga,  o  pavasaris  dar 
neatėjo.  Bet  jeigu  lauksime  ilgiau,  klajokliai  išsikraustys  iš  žie¬ 
mojimo  buveinių  ir  mes  jų  neberasime. 

Jie  nieko  neklausia.  Merginai  tiesiog  pasakau: 

-  Nuvešiu  tave  atgal,  pas  taviškius,  arba  kiek  tik  įmanoma 
arčiau  jų,  turint  galvoje  tai,  kad  jie  jau  išsibarstę. 

Ji  neparodo  jokio  ženklo,  kad  ją  tatai  pradžiugino.  Padedu 
greta  jos  sunkius  kailinius,  kuriuos  jai  nupirkau  kelionei,  čiabuvių 
ornamentu  išsiuvinėtą  kiškenos  kepurę,  naujus  batus,  pirštines. 

Dabar,  jau  tvirtai  apsisprendęs,  miegu  geriau  ir  netgi  pajuntu 
kažką  panašaus  į  laimę. 

Išvykstame  kovo  trečią,  pro  vartus  mus  išlydi  murzinų  vaikų 
ir  šunų  eskortas,  visi  patraukiame  keliu,  vedančiu  prie  ežero. 
Kai,  praėję  dambą  ir  paupio  kelią,  pasukame  į  dešinę,  keliu,  ku¬ 
riuo  naudojasi  vien  tik  medžiotojai  ir  paukščių  gaudytojai,  mūsų 
eskortas  pradeda  skystėti,  galiausiai  iš  jo  lieka  tik  du  užsispyrę 

vyrukai,  bidzenantys  paskui  mus,  kiekvienas  nusprendęs  žūtbūt 
nurungti  kitą  ištverme. 

Saulė  patekėjo,  tačiau  nešildo.  Atklydęs  nuo  ežero  vėjas  mus 
čaižo,  spaudžia  iš  akių  ašaras.  Keturi  vyrai  ir  viena  moteris,  keturi 
nešuliniai  gyvuliai  -  arkliai  vis  stengiasi  pasisukti  į  vėją  nugara 
ir  vis  tenka  juos  atgręžti,  -  mes  traukiam  vorele  tolyn,  ir  mūru 
apjuostas  miestas,  pliki  laukai  ir  galiausiai  tie  uždusę  vaikigaliai 
pamažu  dingsta  iš  akių. 

Mano  planas  -  apeiti  ežerą  šituo  taku  iš  pietų,  paskui  staigiai 
pasukus  į  šiaurės  rytus  kirsti  dykumą  ir  patraukti  link  priekalnių 
slėnių,  kur  klajokliai  žiemoja.  Šituo  keliu  retai  kas  tesinaudoja, 
nes  klajokliai,  keldamiesi  iš  vietos  į  vietą  drauge  su  bandomis, 
traukia  išdžiūvusia  senvage,  plačiai  išlinkusia  nuo  rytų  į  pietus.  O 
mano  maršrutas  sutrumpins  kelionę  nuo  šešių  savaičių  iki  vienos 
arba  dviejų.  Pats  aš  šituo  keliu  niekad  nesu  keliavęs. 

Taigi  pirmąsias  tris  dienas  dūlinam  į  pietus,  paskui  rytų  link. 
Iš  dešinės  mums  driekiasi  lyguma  su  vėjo  išėstomis  molžemio 
terasomis,  tolumoje  susiliejanti  su  raudonų  dulkių  debesų  virtine, 
o  paskui  su  geltonu  miglotu  dangumi.  Mums  iš  kairės  -  plyna 
pelkyne  su  nendrių  ruožais  ir  ežeras,  kurio  viduryje  dar  neištirpo 
ledo  paklodė.  Vėjas,  pučiantis  virš  ežero,  stingdo  kvėpavimą, 
tad,  užuot  joję,  dažnai  einame  pėsti,  arkliais  prisidengdami  kaip 
užuovėja.  Mergina  apsimuturiuoja  šaliku  veidą  kelis  kartus,  su¬ 
sigūžia  balne  ir  aklai  seka  paskui  vedlį. 

Du  nešuliniai  arkliai  apkrauti  malkomis,  bet  jas  reikia  išsaugo¬ 
ti  dykumai.  Kartą  pusiau  paskendę  smėlio  pusnyse  užeiname  it 
kauburys  išsikėtusį  eglūną,  sukapojam  jį  malkoms,  kitais  atvejais 
turime  tenkintis  sausų  nendrių  ryšuliais.  Mudu  su  mergina  mie¬ 
game  vienas  greta  kito  toje  pačioje  palapinėje,  susisupę  į  kailius, 
kad  apsigintume  nuo  šalčio. 

Pirmosiomis  kelionės  dienomis  valgome  sočiai.  Pasiėmėme 
sūdytos  mėsos,  miltų,  pupų,  džiovintų  vaisių,  o  ir  laukinių  paukš¬ 
čių  gali  prisišaudyt  į  valias.  Bet  turime  taupyti  vandenį.  Pelkių 
vanduo  sekliuose  pietiniuose  pirštuose  per  sūrus  gerti.  Vienas  iš 
vyrų  turi  įbristi  iki  kelių  ežeran  ir  nueiti  dvidešimt  ar  trisdešimt 
žingsnių  nuo  kranto,  kad  pripiltų  odas  ar  veikiau  priskaldytų 
ledo.  Bet  net  ir  ledas  ištirpęs  tampa  tokiu  karčiu  ir  sūriu  vandeniu, 
kad  gerti  jį  gali  tik  užplikęs  stiprią  raudonąją  arbatą.  Upė  graužia¬ 
si  į  ežero  krantus,  neša  į  jį  druską  ir  alūną,  tad  sulig  kiekvienais 
metais  jo  vanduo  darosi  vis  sūresnis.  Kadangi  ežeras  neturi  nuo¬ 
tėkio,  mineralų  kiekis  jame  tolydžio  kaupiasi,  ypač  pietuose,  kur 
didžiuliai  vandens  plotai  pavasarį  ir  rudenį  būna  atskirti  smėlio 
ruožų.  Po  vasaros  potvynio  žvejai  aptinka  seklumose  pilvais  į 
viršų  plūduriuojančius  karpius.  Jie  sako,  kad  ešeriai  išnyko  jau 
suvis.  Kas  nutiks  miestui,  jeigu  ežeras  virs  negyva  jūra? 

Kartą,  pagėrę  sūrios  arbatos,  visi,  išskyrus  merginą,  suvidu- 
riuojam.  Aš  labiausiai.  Mane  be  galo  žemina  tie  dažni  sustojimai, 
tas  kelnių  atsisagstymas  ir  užsisagstymas  sugrubusiais  nuo  šalčio 
pirštais  pasislėpus  už  arklio,  visiems  kitiems  laukiant.  Stengiuosi 
gerti  kaip  galima  mažiau,  tiek  mažai,  kad  galiausiai  bejojant  mane 
apninka  kankinantys  reginiai:  vandens  pilna  šulė  prie  šulinio  su 
trykštančiu  iš  samčio  vandeniu,  švarus  sniegas.  Atsitiktinės  išvy¬ 
kos  į  medžioklę,  pavieniai  meilės  nuotykiai,  vienas  kitas  vyrišku¬ 
mo  išbandymas  slėpė  nuo  manęs,  kad  kūnas  taip  išglebo.  Po  ilgo 
ėjimo  man  laužo  kaulus,  o  stojus  vakarui  būnu  toks  pavargęs,  kad 
pradingsta  apetitas.  Kol  paveiku  kojas,  plumpinu  pėsčias,  paskui 
užsiropščiu  į  balną,  susisupu  į  apsiaustą  ir  pamoju  kuriam  nors 
iš  vyrų,  kad  eitų  priekyje  ir  ieškotų  sunkiai  įžvelgiamo  tako.  O 
vėjas  nenuščiūva  nė  akimirkai.  Jis  kaukia  mums  per  ledą,  pučia  iš 
niekur  į  niekur,  aptraukia  dangų  raudonų  dulkių  debesimi.  Nuo 

dulkių  niekur  nepasislėpsi:  jos  skverbiasi  pro  mūsų  drabužius, 
sukepina  odą,  įsismelkia  į  nešulius.  Valgome  apneštais  liežuviais, 
tolydžio  spjaudydamiesi,  tarp  dantų  gurgžda.  O  ir  pati  terpė, 
kurioje  mes  gyvename,  dabar  jau  veikiau  dulkės,  o  ne  oras.  Mes 
plaukiame  per  dulkes,  kaip  žuvis  plaukia  per  vandenį. 

Mergina  nesiskundžia.  Ji  gerai  valgo,  yra  sveika,  kietai  iš- 
miega  visą  naktį,  susirietus  į  kamuoliuką  tokiame  šaltyje,  kad 
aš  bemeilyčiau  miegoti  apsikabinęs  šunį.  Ji  joja  kiaurą  dieną  net 
nemurmėdama.  Kartą,  pakėlęs  akis  aukštyn,  išvystu,  kad  ji  joja 
miegodama,  jos  veidas  ramus  kaip  kūdikio. 

Trečią  dieną  pelkės  kraštas  pradeda  suktis  į  kitą  pusę,  šiaurėn, 
ir  mums  pasidaro  aišku,  kad  aplenkėme  ežerą.  Anksti  įsirengiame 
stovyklavietę  ir  kol  dar  nesutemo,  renkam  laužui  viską,  ką  tik 
įmanoma  surinkti,  o  arkliai  tuo  tarpu  paskutinį  kartą  ėdinėja  retą 
pelkių  žolę.  Paskui,  išaušus  ketvirtai  dienai,  patraukiam  buvusio 
ežero  dugnu,  kuris  išsidriekė  per  kitas  keturiasdešimt  mylių  už 
pelkyno. 

Niūresnės  vietovės  dar  nesame  matę.  Niekas  neauga  tame 
druskingame  buvusio  ežero  dugne,  daiktais  pasišiaušiančiame 
pėdos  pločio  šešiakampiais  dantytais  kristalų  kauburėliais.  Be 
to,  čia  dar  tyko  pavojai:  žengdamas  ypač  lygia  to  dugno  atkarpa 
priekinis  arklys  staiga  pralaužia  plutą  ir  prasmenga  iki  krūtinės 
į  žalią  dvokiantį  dumblą,  jį  vedantis  žmogus  akimirką  nustėrsta, 
tarsi  pakibęs  ore,  o  paskui  irgi  pūkšteli  į  dumblą.  Mes  plušam 
traukdami  juos  lauk,  o  druskos  atplaišėlės  trykšta  iš  po  pašėlusiai 
besidaužančių  arklio  kanopų,  skylė  platėja,  sūri  smarvė  pasklin¬ 
da  į  visas  puses.  Dabar  supratome,  kad  ežeras  toli  gražu  neliko 
užpakaly,  jis  telkšo  čia,  po  mumis,  tarpais  pasislėpęs  po  daugelio 
pėdų  danga,  tarpais  -  vos  po  plonyčiu  lūžios  druskos  pergamen¬ 
tu.  Kada  gi  saulė  švietė  paskutinį  kartą  virš  tų  negyvų  vandenų? 

Radę  tvirtesnę  žemę,  sukuriame  laužą  tam  drebančiam  nuo  šalčio 
vyrui  sušildyti  ir  jo  drabužiams  išdžiovinti.  O  jis  linguoja  galvą. 

-  Dažnai  girdėdavau  įspėjant:  „Saugokis  žalių  lopų",  bet  nie¬ 
kad  nemačiau  šitaip  nutinkant. 

Jis  mūsų  vedlys,  vienintelis  žmogus,  keliavęs  į  rytus  nuo  eže¬ 
ro.  Po  to  mes  niukiname  arklius  dar  labiau  ir  skubam  išsigauti  iš 
negyvo  ežero,  bijodami  pradingti  šaltesniame  už  ledą,  mineralų 
prisodrintame,  beoriame  požemio  skystyje.  Palenkę  galvas  išjo¬ 
jame  į  vėją,  apsiaustai  mums  už  nugarų  išsipučia,  kelią  renkamės 
per  dantytus  druskos  kauburius,  vengdami  lygaus  paviršiaus. 
Pro  dulkių  upę,  didingai  tekančią  per  dangų,  saulė  šviečia  lyg 
apelsinas,  tačiau  visai  nešildo.  Sutemoms  nusileidus  įkalam  pa¬ 
lapinių  smaigus  į  kietos  kaip  akmuo  druskos  plyšius;  malkas 
deginame  beprotiškai  netaupiai  ir  tarsi  jūrininkai  meldžiame, 
kad  greičiau  išvystume  žemę. 

Penktą  dieną  ežero  dugnas  lieka  užpakaly  ir  mes  traukiame 
glotniu  druskos  kristalų  ruožu,  kurį  netrukus  pakeičia  smėlis  ir 
akmuo.  Visi  atkunta,  net  arkliai:  kai  ėjome  per  druską,  jie  gavo 
tik  po  dvi  saujas  linų  sėmenų  ir  kibirą  sūraus  vandens.  Jų  būklė 
akivaizdžiai  blogėja. 

O  vyrai  neniuma.  Šviežia  mėsa  jau  baigiasi,  bet  turime  sūdytos 
mėsos,  džiovintų  pupų  ir  daug  miltų  bei  arbatos,  pagrindinio  ke¬ 
lionių  maisto.  Kiekvienąkart  sustoję  užplikome  arbatos  ir  kepam 
blynus,  išalkusiųjų  skanėstą.  Valgį  taiso  vyrai:  jie  drovisi  mergi¬ 
nos,  nesuvokia  jos  padėties,  juolab  nesuvokia,  kuriems  galams 
mes  ją  gabename  pas  barbarus,  beveik  nesikalba  su  ja,  vengia  į  ją 
žiūrėti  ir  jau  tikrai  neprašo  jos  padėti  gaminti.  Aš  jos  nė  neraginu 
ką  nors  daryti,  tikėdamasis,  kad  laikui  bėgant  varžymasis  išnyks. 
Tuos  vyrus  pasirinkau  todėl,  kad  jie  ištvermingi,  dori  ir  darbštūs. 
Jie  seka  paskui  mane  stengdamiesi  nenusiminti,  kiek  įmanoma 

tokiomis  sunkiomis  sąlygomis,  nors  šaunūs  spindintys  šarvai, 
kuriuos  jaunieji  kariai  dėvėjo,  kai  žengėm  pro  didžiuosius  var¬ 
tus,  jau  surišti  į  ryšulius,  užkrautus  ant  arklių,  o  kardų  makštys 
pilnos  smėlio. 

Smėlio  lygumos  pamažėle  pereina  į  kopas.  Ropšdamiesi  jomis 
aukštyn  ir  leisdamiesi  žemyn  per  dieną  nueinam  daug  mažiau. 
Arkliams  čia  eiti  -  tikra  kankynė:  vos  kelis  colius  pasislenka  į 
priekį,  o  kanopos  jau  skendi  smėlyje.  Žvelgiu  į  mūsų  vedlį,  bet 
jis  tik  gūžteli  pečiais. 

-  Jos  driekiasi  dar  daug  mylių,  turim  jas  pereiti,  kito  kelio 
čionai  nėra. 

Užlipęs  ant  kopos  viršūnės  ir  prisidengęs  ranka  akis  žiūriu  į 
priekį  ir  matau  tik  sūkuriuojant  smėlį. 

Tą  vakarą  vienas  iš  nešulinių  arklių  neprisiliečia  prie  savo 
pašaro.  Ryte,  net  žiauriai  plakamas  bizūnu,  jis  nebegali  atsisto¬ 
ti.  Perskirstom  nešulius  kitiems  arkliams,  o  dalį  malkų  išme¬ 
tant.  Aš  pasilieku  prie  to  arklio,  kiti  išvyksta.  Galiu  prisiekti, 
kad  arklys  žino,  kas  nutiks.  Pamačius  peilį  jam  užvirsta  akys. 
Kraujo  fontanui  ištryškus  iš  jo  kaklo,  jis  atsistoja,  nusverdi 
pavėjui  žingsnį  du,  paskui  nuvirsta.  Girdėjau,  jog  kraštutiniais 
atvejais  barbarai  atveria  gyslas  savo  arkliams,  kad  nenumirtų 
iš  troškulio.  Ar  nepasigailėsime  taip  dosniai  išleidę  smėlin 
šitiek  kraujo? 

Septintą  dieną,  kopas  palikę  užpakaly,  pilkai  rudo  tuščio  gam¬ 
tovaizdžio  fone  išvystame  tamsesnį  pilką  ruožą.  Kai  prisiartinam, 
pamatome,  kad  jis  driekiasi  daug  mylių  į  rytus  ir  vakarus.  Matyti 
net  juodi  skurdžių  žemaūgių  medžių  kontūrai.  Mums  pasisekė, 
sako  vedlys:  čia  tikrai  bus  vandens. 

Taigi  užėjome  kitados  buvusios  ežero  įlankos  dugną.  Sudžiū- 
vusios  nendrės,  pamėkliškai  baltos  ir  trupančios,  vos  jas  palieti. 

ženklina  buvusius  krantus.  Medžiai  -  tuopos  -  irgi  seniai  nu¬ 
džiūvę.  Jie  nudžiūvo  prieš  daugelį  metų,  kai  požeminis  vanduo 
atsitraukė  taip  toli,  kad  šaknys  nebegalėjo  jo  pasiekti. 

Nuimame  nešulius  ir  pradedame  kasti.  Dviejų  pėdų  gylyje 
aptinkame  kietą  mėlyną  molį.  Po  juo  -  ir  vėl  smėlis,  paskui  vėl 
molio  sluoksnis,  kur  kas  drėgnesnis.  Pasiekus  septynių  pėdų 
gylį,  širdžiai  pašėlusiai  plakant  ir  spengiant  ausyse,  esu  privers¬ 
tas  atiduoti  kastuvą  ir  pasitraukt  į  šalį.  Trys  vyrai  pluša  toliau, 
traukdami  iš  duobės  žemes,  supiltas  į  kampuose  surištą  palapinės 
audeklą. 

Dešimties  pėdų  gylyje  vanduo  pradeda  sunktis  jiems  apie 
kojas.  Jis  gėlas,  jame  -  nė  žymės  druskos,  mes  šypsomės  vieni 
kitiems  iš  džiaugsmo;  tačiau  vanduo  renkasi  labai  lėtai  ir  turim 
nesiliaudami  kasti  duobės  kraštus,  nes  jie  vis  įgriūna.  Tik  vėlią 
popietę  galim  išpilti  savo  sūroko  ežero  vandens  likučius  ir  vėl 
pripildyt  odas.  Jau  beveik  sutemus  į  savo  šulinį  įleidžiame  šulę 
ir  pagirdome  arklius. 

Dabar,  kai  čia  gausybė  tuopų  medienos,  vyrai  iškasė  molyje 
dvi  galais  suremtas  krosnis  ir  užkūrė  ant  jų  staugiančią  ugnį,  kad 
išdžiovintų  molį.  Kai  ugnis  apmalšta,  jie  jau  gali  sugrėbti  žarijas 
atgal  į  krosnis  ir  ruoštis  kepti  duoną.  Mergina  stovi  ir  stebi  visa 
tai,  palinkusi  ant  lazdų,  prie  kurių  aš  pritvirtinau  apskritus  me¬ 
dukus,  kad  jai  būtų  lengviau  remtis  smėlyje.  Suvienijęs  mus  tą 
šaunią  dieną  draugiškumo  pojūtis  ir  rytojaus  poilsio  viltis  atriša 
vyrams  liežuvius.  Linksmai  juokaudami  su  mergina,  jie  pirmą 
kartą  pasiūlo  jai  draugystę: 

-  Ateik  pasėdėti  su  mumis  ir  paragauk,  ką  gali  iškepti  vyrai! 

Ji  atsako  šypsena  ir  kilsteli  smakrą,  bet  turbūt  tik  aš  vienas 
žinau,  kad  ji  taip  daro,  kai  nori  ką  nors  įžiūrėti.  Paskui  atsargiai 
atsisėda  prie  jų  pasimėgauti  krosnių  ugnimi. 

O  aš  sėdžiu  kiek  atokiau,  užsiglaudęs  nuo  vėjo  savo  palapinės 
angoj,  greta  manęs  mirksi  viena  iš  žibalinių  lempų:  rašau  dienos 
įspūdžius  į  kelionės  žurnalą,  bet  sykiu  ir  klausausi,  kas  kalbama. 
Juokaujama  pasienio  žargonu,  ir  mergina  neieško  žodžio  kišenėje. 
Mane  nustebina  jos  iškalba,  jos  gebėjimas  greitai  reaguoti,  jos  sa¬ 
vitvarda.  Valandėlę  juntu  netgi  pasididžiavimą:  ji  -  ne  eilinė  senio 
šliundra,  ji  sąmojinga,  patraukli  jauna  moteris!  Ko  gero,  jeigu  nuo 
pat  pradžių  būčiau  mokėjęs  bendraut  su  ja  šitaip  linksmai,  nerū¬ 
pestingai  tauzydamas  niekus,  tarp  mūsų  būtų  susiklostę  šiltesni 
santykiai.  Tačiau  aš  kaip  kvailys,  užuot  ją  džiuginęs,  tiktai  pri¬ 
slėgdavau  niūria  nuotaika.  Pasaulis  iš  tikrųjų  turi  priklausyti  dai¬ 
nininkams  ir  šokėjams!  Bergždžias  kartėlis,  dykas  liūdesys,  tušti 
apgailestavimai!  Užpučiu  lempą,  sėdžiu  smakrą  įrėmęs  kumštin, 
spoksau  į  ugnį,  klausau,  kaip  gurgia  mano  pilvas. 


*  *  * 


Užmingu  visiškai  išsekinto  žmogaus  miegu.  Kai  ji  pakelia  di¬ 
džiulės  lokenos  kraštą  ir  patogiai  prie  manęs  įsitaiso,  pakirstu 
tiktai  akimirkai.  „Vaikas  naktį  sušalo",  -  šmėkšteli  galvoj  miglota 
mintis,  sulenkęs  ranką  prisitraukiu  ją  ir  vėl  užsnūstu.  Galimas 
daiktas,  valandėlei  vėl  kietai  įmingu.  Paskui,  staiga  visiškai  išsi¬ 
budinęs,  jaučiu,  kaip  jos  ranka  grabinėja  po  mano  drabužiais,  o 
liežuvis  laižo  man  ausį.  Mano  kūnu  nuvilnija  juslinio  pasitenki¬ 
nimo  džiaugsmas,  aš  nusižiovauju,  pasirąžau  ir  nusišypsau  tam¬ 
soje.  Jos  ranka  randa  ko  ieškojusi.  „Na  ir  kas?  -  pagalvoju.  -  Kas, 
jei  mes  žūsime  šituose  visų  užmirštuose  kraštuose?  Geriau  jau 
numirkime  ne  ta  skurdžia  ir  apgailėtina  mirtim!"  Po  palaidiniu  ji 
visiškai  nuoga.  Pasikeliu,  ir  štai  aš  jau  ant  jos;  ji  šilta,  pabrinkusi, 
pasiruošusi  mane  priimti;  akimirka  -  ir  penkių  mėnesių  bejaus- 

mio  neryžtingumo  kaip  nebūta,  paskui  aš  vėl  lengvai  nugrimztu 
į  juslinę  užmarštį. 

Kai  nubundu,  taip  nieko  nesuvokiu,  kad  paklaikstu.  Tik  pa¬ 
sitelkęs  valią  vėl  susigaudau,  kur  esąs  laike  ir  erdvėje:  lova,  pa¬ 
lapinė,  naktis,  pasaulis,  kūnas  galva  į  rytus,  kojomis  į  vakarus. 
Nors  guliu  išsipleikęs  ant  jos,  prispaudęs  ją  visu  svoriu  it  koks 
negyvas  jautis,  mergina  miega,  glebiai  apkabinusi  rankomis 
mano  pečius.  Išsilaisvinu,  pataisau  lokeną  ir  bandau  susikaupti. 
Ne,  nė  vienos  akimirkos  negaliu  įsivaizduoti,  kad  išaušus  rytui 
atšaukiu  stovyklą,  grįžtu  į  oazę  ir,  įsikūręs  saulėtoje  teisėjo  viloje, 
nugyvenu  dienas  su  jauna  žmona,  ramiai  miegodamas  jai  prie 
šono,  auklėdamas  jos  vaikus,  stebėdamas,  kaip  žiemas  keičia 
pavasariai.  Netrikdo  manęs  ir  mintis,  kad  jai  vargiai  būtų  manęs 
reikėję,  jei  ji  nebūtų  praleidusi  vakaro  prie  laužo  su  jaunais  vyrais. 
Ko  gero,  teisybė  yra  ta,  kad  mano  glėbyje  ji  atsidavė  vienam  iš  jų. 
Įsiklausau  atidžiai  į  tą  manyje  aidinčią  mintį,  bet  niekaip  negaliu 
aptikti  širdies  plakimo,  kuris  paliudytų,  kad  mano  savimeilė 
įžeista.  Ji  miega,  mano  delnas  glosto  jos  glotnų  pilvą,  šlaunis. 
Tai  atsitiko,  aš  džiaugiuosi.  Bet  sykiu  esu  linkęs  patikėti,  kad  to 
nebūtų  atsitikę,  jei  po  kelių  dienų  mums  nebūtų  lemta  išsiskirti. 
O  kalbant  atvirai,  jos  suteiktas  malonumas,  kurio  tolimą  atšvaitą 
vis  dar  jaučia  delnas,  -  ne  toks  jau  didelis.  Ir  širdis,  kai  liečiu  tą 
merginą,  nesuplaka  stipriau  negu  anksčiau,  o  kraujas  nepradeda 
tuksėt  į  smilkinius.  Aš  nepalieku  jos  ne  dėl  ekstazių,  kurias  ji  man 
žada  arba  suteikia,  o  dėl  kitų  motyvų,  tokių  pat  neaiškių,  kaip 
ir  anksčiau.  Nors  supratau,  kad  lovoje,  patamsy,  žymės,  kurias 
paliko  jos  kankintojai:  suluošintos  kojos,  pusiau  nereginčios  akys, 
lengvai  pasimiršta.  Tai  gal  visa  bėda,  kad  aš  geidžiu  nesuluošin¬ 
tos  moters,  kad  mano  pasitenkinimas  nebus  visavertis,  kol  tos 
žymės  neišnyks  ir  ji  vėl  netaps  tokia,  kaip  buvo;  o  gal  (aš  juk  ne 

toks  jau  kvailas,  leiskit  man  pasakyti  viską  iki  galo)  kaip  tik  tos 
žymės  ir  traukia  mane  prie  jos,  tačiau  nusivylęs  konstatuoju, 
kad  jos  nesiekia  pakankamai  giliai?  Per  daug  ar  per  mažai:  ar 
aš  geidžiu  jos,  ar  istorijos  žymių,  atspaustų  ant  jos  kūno?  Ilgai 
guliu  spoksodamas  į  tai,  kas  atrodo  juoda  tamsa,  nors  žinau,  kad 
pakaktų  ištiesti  ranką  ir  pasiekčiau  palapinės  stogą.  Jokia  mintis 
apie  mano  aistros  kilmę,  joks  jos  apibūdinimas,  tegu  ir  antoni¬ 
mais,  regis,  manęs  neliūdina.  „Matyt,  esu  pavargęs,  -  mąstau.  -  O 
gal  apibūdinti  galima  tik  tai,  kas  iškreipta/'  Mano  lūpos  kruta, 
patylomis  tariu  žodžius,  juos  perdėlioju.  „O  gal  tai  tas  atvejis, 
kai  išgyventi  galima  tik  tai,  kas  neapibūdinta."  Sutelkiu  dėmesį 
į  tą  paskutinį  teiginį,  tačiau  nepajuntu  savyje  jokio  atgarsio,  nesu 
linkęs  nei  sutikti  su  juo,  nei  jį  atmesti.  Tie  žodžiai  vis  labiau  liejasi 
man  prieš  akis,  ir  štai  jie  jau  netekę  bet  kokios  prasmės.  Atsidustu: 
baigėsi  ilga  diena,  ir  jau  ilgos  nakties  vidurys.  Paskui  pasisuku  į 
merginą,  apkabinu  ją,  stipriai  prispaudžiu  prie  savęs.  Ji  šnopuoja 
per  miegus,  netrukus  užmingu  ir  aš. 


*  *  * 


Aštuntą  dieną  mes  ilsimės,  nes  arklių  būklė  jau  iš  tikrųjų  ap¬ 
gailėtina.  Jie  godžiai  kramsnoja  negyvus  nudžiūvusių  nendrių 
stiebus.  Nuo  vandens  jų  pilvai  išsipūtė,  ir  jie  visi  drauge  leidžia 
dujas.  Sušėrėme  jiems  paskutinius  linų  sėmenis  ir  netgi  truputį 
savo  duonos.  Jeigu  dar  dieną  ar  dvi  nerasime  ganyklos,  jie  nugaiš. 


*  *  * 


Palikę  savo  iškastą  šulinį  ir  išverstų  žemių  krūvą,  išskubam  šiau¬ 
rės  link.  Visi  einame  pėsti,  išskyrus  merginą.  Palikom  viską,  ką 

tik  galėjom,  kad  arkliams  būtų  lengviau,  bet  kadangi  negalim 
išsiversti  be  ugnies,  jie  vis  dar  turi  gabenti  malkas. 

-  Kada  pasirodys  kalnai?  -  klausiu  vedlio. 

-  Po  dienos.  Po  dviejų.  Sunku  pasakyti.  Nesu  pro  čia  kelia¬ 
vęs.  -  Jis  medžioja  palei  rytinį  ežero  krantą  ir  palei  dykumos  pa¬ 
kraštį,  o  kirsti  dykumą  jam  nėra  reikalo.  Aš  laukiu,  suteikdamas 
jam  progą  kalbėti  atvirai,  bet  jis  lieka  visai  ramus,  jam  neatrodo, 
kad  mums  gresia  pavojus.  -  Gal  dar  kokios  dvi  dienos,  tada  pa¬ 
matysime  kalnus,  o  paskui  dar  diena,  kol  juos  prieisime.  -  Jis 
prisimerkia,  įdėmiai  įsižiūrėdamas  į  horizontą  užtraukusią  rudą 
miglą.  Neklausia,  ką  mes  darysime  pasiekę  kalnus. 

Ta  plokščia  akmenuota  dykra  baigiasi,  ir  uolėtomis  terasomis 
nusileidžiame  į  apačioje  besidriekiančią  plynaukštę,  kur  pasitaiko 
nuvytusios  žiemos  žolės  kuokštelių.  Arkliai  įnirtingai  puola  jų 
draskyti.  Mes  su  didžiuliu  palengvėjimu  žvelgiame,  kaip  jie  ėda. 

Vidury  nakties  krūptelėjęs  nubundu,  apniktas  baisaus  jausmo, 
kad  kažkas  ne  taip.  Mergina  atsisėda  greta  manęs. 

-  Kas  nutiko?  -  klausia  ji. 

-  Paklausyk.  Vėjas  nuščiuvo. 

Basa,  susisupusi  į  lokeną,  ji  iššliaužia  paskui  mane  iš  palapi¬ 
nės.  Maloniai  sninga.  Žemė  plyti  balta  kur  pažvelgsi  po  ūkanota 
pilnatim.  Padedu  merginai  atsistoti,  prilaikau  ją,  žiūrėdamas  į 
tuštumą,  iš  kurios  leidžiasi  snaigės,  aplink  -  tyla,  stačiai  apčiuo¬ 
piama  po  savaitę  be  paliovos  ūžusio  ausyse  vėjo.  Vyrai  iš  kitos  pa¬ 
lapinės  prisideda  prie  mūsų.  Mes  kvailai  šypsomės  vieni  kitiems. 

-  Pavasario  sniegas,  -  sakau,  -  paskutinis  šių  metų  sniegas. 

Jie  pritariamai  linkčioja  galvas.  Netoliese  pasipurto  arklys,  ir 

mes  krūptelim. 

Sniegu  apneštos  palapinės  šilumoje  vėl  myliuosi  su  mergina. 
Ji  abejingai  man  paklūsta.  Mums  pradėjus  esu  tikras,  kad  gerai 

nutaikiau  metą,  apglėbiu  ją  su  priplūdusia  aistra  per  pačią  geismo 
kulminaciją,  bet,  dar  neišsikrovęs,  regis,  pajuntu,  kad  praradau 
ryšį  su  ja,  ir  aktas  baigiasi  tuščiai.  Intuicija  aiškiai  mane  klaidina. 
O  vis  dėlto  mano  širdis  ir  toliau  šiltai  linksta  prie  šitos  merginos, 
kuri  taip  greit  užmigo,  padėjusi  man  ant  peties  galvą.  Nieko  bai¬ 
saus,  bus  kitas  kartas,  o  jei  nebus,  ne  taip  jau  ir  svarbu. 


*  *  * 


Iš  palapinės  praskiepo  atsklinda  balsas: 

-  Pone,  nubuskite! 

Neaiškiai  suvokiu,  kad  užsimiegojau.  Vis  dėl  tos  tylos,  pagal¬ 
voju,  sakytum  ji  nuleipino  mus. 

Išlendu  iš  palapinės  į  dienos  šviesą. 

-  Pone,  pažvelkit!  -  sako  išbudinęs  mane  vyras,  rodydamas  į 
šiaurės  rytus.  -  Artinasi  dargana! 

Per  sniego  lygumą  link  mūsų  ritasi  milžiniška  juoda  banga.  Ji 
dar  už  daugybės  mylių,  bet  aiškiai  matyti,  kaip  ji  ryte  ryja  žemę 
artindamasi.  Jos  viršūnė  pranykusi  tarp  tamsių  debesų. 

-  Audra!  -  sušunku.  Nesu  matęs  labiau  bauginančio  reginio. 
Vyrai  nuskuba  suvynioti  palapinės.  -  Arklius  surinkite  draugėn 
ir  pririškite  čia  vidury! 

Pirmieji  vėjo  šuorai  jau  kliudo  mus,  sniegas  pradeda  sūku¬ 
riuoti  ir  kilt  aukštyn. 

Mergina  stovi  šalia  manęs,  remdamasi  į  lazdas. 

-  Ar  matai,  kas  dedasi?  -  paklausiu.  Ji  įsižiūri,  kaip  visada 
pakreipusi  galvą,  ir  linkteli.  Vyrai  puola  ardyti  antros  palapinės. 

-  Vadinasi,  sniegas  nebuvo  geras  ženklas! 

Ji  linkteli  galvą.  Nors  suprantu,  kad  privalau  padėti  savo  vy¬ 
rams,  negaliu  atitraukt  akių  nuo  tos  didžiulės  šniokščiančios 

juodos  sienos,  kuri  lekia  stačiai  ant  mūsų  šuoliuojančių  arklių 
greičiu.  Vėjas  pakyla,  mes  jau  nebesilaikome  ant  kojų.  Linguoja¬ 
me,  ausis  užplūsta  pažįstamas  spengimas. 

Raginu  pats  save. 

-  Greičiau,  greičiau!  -  šaukiu  plodamas  delnais.  Vienas  vyras 
klūpodamas  suklosto  palapinės  audeklą,  suvynioja  veltinio  paklo¬ 
tus,  sudeda  patalynę,  kiti  du  atveda  arklius.  -  Atsisėsk!  -  šaukiu 
merginai  ir  prišoku  padėti  vyrams  pakuotis.  Uraganas  -  jau  nebe 
vientisa  juoda  siena,  o  sūkuriuojančio  smėlio,  sniego  ir  dulkių 
chaosas.  Paskui  vienu  metu  vėjas  pradeda  staugti,  nutraukia  man 
nuo  galvos  kepurę  ir  uraganas  mus  pribloškia.  Nuvirstu  aukš¬ 
tielninkas,  bet  ne  nuo  vėjo,  mane  parverčia  nutrūkęs  arklys:  jis 
duodasi  aplinkui  klupinėdamas,  suglaudęs  ausis,  užvertęs  akis. 

-  Pagaukit  jį!  -  šaukiu.  Bet  mano  žodžiai  -  tik  kuždesys,  aš 
pats  jų  negirdžiu.  Arklys  pradingsta  iš  akių  it  kokia  šmėkla.  Tuo 
pat  metu  palapinė  pakyla  sūkuriu  aukštyn  į  dangų.  Griūnu  ant 
suvyniotų  patiesalų,  spausdamas  juos  prie  žemės,  iš  įsiūčio  riau¬ 
modamas  pats  ant  savęs.  Paskui  keturpėsčias,  vilkdamas  paskui 
save  patiesalus,  pamažėle  slenku  atgal  prie  merginos.  Tai  tas 
pats,  kas  irtis  prieš  srovę.  Mano  akys  jau  užpiltos,  o  nosis  ir  burna 
užkimštos  smėlio,  turiu  įkvėpti  oro. 

Ištiesusi  rankas  it  sparnus,  mergina  laiko  už  kaklų  du  arklius. 
Rodos,  ji  kalbasi  su  jais:  nors  jų  akys  pašėlusiai  žvilga,  jie  stovi 
ramiai. 

-  Mūsų  palapinę  nunešė!  -  šaukiu  jai  ausin,  modamas  ranka 
į  dangų.  Ji  pasisuka:  jos  veidas  apmuturiuotas  juodu  šaliku  po 
kepure,  net  akių  nematyti.  -  Nebėra  palapinės!  -  sušunku  vėl.  Ji 
linkteli  galvą. 

Susimetę  į  krūvą  penkias  valandas  slepiamės  už  malkų  krūvos 
ir  arklių,  o  vėjas  čaižo  mus  sniegu,  ledu,  lietumi,  smėliu,  žvyru. 

Šaltis  įsismelkė  iki  kaulų  smegenų.  Atsukti  į  vėją  arklių  šonai 
apsitraukė  ledu.  Mes,  žmonės  ir  gyvuliai,  gūžiamės  vieni  prie 
kitų,  dalijamės  šiluma,  stengiamės  ištverti. 

Paskui  vidurdienį  vėjas  nuščiūva  taip  pat  staigiai,  kaip  pakilo, 
sakytum  kažkas  užtrenkė  vartus.  Ausyse  spengia  nuo  neįprastos 
tylos.  Mums  reikia  judinti  nutirpusias  galūnes,  apsivalyti,  sukrauti 
nešulius  ant  arklių,  daryti  bet  ką,  kad  tik  išvarinėtume  gyslose  su¬ 
stingusį  kraują,  bet  mes  tenorime  vieno:  dar  truputėlį  pagulėti  savo 
irštvoje.  Tas  snūdas  pragaištingas!  Ištariu  gergždžiančiu  balsu: 

-  Stokitės,  vyrai,  metas  krautis. 

Smėlio  kauburiai  rodo,  kur  guli  mūsų  išmėtyti  daiktai.  Ieš¬ 
kome  pavėjui,  bet  nuneštos  palapinės  -  nė  ženklo.  Padedame 
arkliams  girgždančiais  sąnariais  atsistoti,  apkrauname  juos  ne¬ 
šuliais.  Audros  šaltis  -  tik  niekis,  palyginti  su  šalčiu,  kuris  stoja 
po  jo,  tarsi  apgaubdamas  mus  ledo  skraiste.  Mūsų  iškvėptas  oras 
virsta  šerkšnu,  kojos  virpa  iš  šalčio.  Pirmasis  arklys,  žengęs  tris 
svirduliuojančius  žingsnius,  susmunka  ant  užpakalinių  kojų. 
Numetame  nuo  jo  malkų  ryšulius,  kartimi  pastatome  jį  ant  kojų 
ir  varome,  plakdami  bizūnu.  Aš  jau  ne  pirmą  kartą  save  keikiu, 
kad  tokią  sunkią  kelionę  sumaniau  su  nepatyrusiu  vedliu  tokiu 
klastingu  metų  laiku. 


*  *  * 


Dešimta  diena:  oras  šiltesnis,  dangus  giedresnis,  vėjas  švelnesnis. 
Kiūtiname  ta  lyguma,  kai  staiga  vedlys  kažką  sušunka  ir  rodo. 
„Kalnai!"  -  pagalvoju,  ir  širdis  man  šokteli  iš  džiaugsmo.  Bet  jis 
mato  ne  kalnus.  Taškeliai,  kuriuos  jis  rodo  tolumoje,  -  žmonės, 
raiteliai;  kas  gi  kitas,  jeigu  ne  barbarai!  Pasisuku  į  merginą,  ve¬ 
dinas  sunkiai  kėblinančiu  jos  arkliu. 

-  Beveik  atėjome,  -  sakau.  -  Ana  ten  -  žmonės,  netrukus  su¬ 
žinosime,  kas  jie. 

Sunkumas,  susitvenkęs  pastarosiomis  dienomis,  nukrinta  man 
nuo  pečių.  Paspartinu  žingsnį,  nusigaunu  į  priekį  ir  vedu  būrį 
link  tų  trijų  mažyčių  figūrėlių  tolumoje. 

Tik  po  pusvalandžio  atkaklios  skubos  suvokiame,  kad  ne- 
priartėjome  prie  jų  nė  trupučio.  Kai  mes  einame,  eina  ir  jie.  „Jie 
tyčia  mūsų  nepaiso",  -  mąstau  ir  nusprendžiu  sukurti  laužą. 
Bet  kai  tik  paliepiu  sustoti,  tie  trys  taškeliai  irgi,  regis,  sustoja, 
o  kai  vėl  išjudame  iš  vietos,  jie  irgi  leidžiasi  priekin.  „Gal  tai  tik 
šviesos  žaismas  ir  jie  -  tik  mūsų  atspindžiai?"  -  svarstau.  Mums 
nepavyksta  sumažinti  mus  skiriančio  nuotolio.  Kaip  seniai  jie 
mus  mausto?  Ar  jie  mano,  kad  mes  juos  maustom? 

-  Gana,  nėra  prasmės  jų  vytis,  -  sakau  savo  vyrams.  -  Pažiū¬ 
rėkim,  ką  jie  darys,  jei  tik  vienas  iš  mūsų  patrauks  jų  link. 

Tad  sėdu  ant  merginos  arklio  ir  išjoju  pats  vienas  link  tų  ne¬ 
pažįstamųjų.  Kurį  laiką  jie,  rodos,  nejuda  iš  vietos,  stebi  ir  laukia. 
Paskui  pradeda  trauktis  tolyn,  mirgėdami  dulkių  migloje.  Kad 
ir  kaip  raginčiau  savo  arklį,  jis  per  silpnas  bėgti  greičiau  nei  ke¬ 
rėpliška  risčia.  Liaujuosi  juos  persekiojęs,  nulipu  nuo  arklio  ir 
laukiu,  kol  mane  prisivys  bendrakeleiviai. 

Tausodami  arklių  jėgas,  tolydžio  trumpiname  savo  žygius. 
Šiandien  įsikūrėme  stovyklavietę  nuėję  ne  daugiau  kaip  šešias 
mylias  ta  kieta  plokščia  vietove,  ir  visąlaik  trys  raiteliai  priekyje 
šmėsčiojo  mums  prieš  akis.  Leidžiame  arkliams  valandą  paėdi- 
nėti  skurdžią  žemaūgę  žolę,  paskui  juos  pririšam  prie  palapinės 
ir  pastatom  sargybinį.  Nusileidžia  naktis,  ūkanotame  danguje 
pateka  žvaigždės.  Ilgai  mėgaujamės  laužo  šiluma,  mums  gera 
ištiesus  skaudančias  iš  nuovargio  kojas,  nenorim  visi  grūstis 
vienoje  palapinėje.  Aš  įduriu  akis  į  šiaurę  ir  galiu  prisiekti,  kad 

tolumoje  įžiūriu  žybsint  kitą  laužą,  bet  kai  stengiuosi  jį  parodyti 
bendrakeleiviams,  nakties  tamsa  pasidaro  neperregimai  juoda. 

Visi  trys  vyrai  pasisiūlo  miegoti  lauke,  pasikeisdami  su  sar¬ 
gybiniu.  Aš  sujaudintas. 

-  Palaukim  kelias  dienas,  kol  atšils,  -  sakau. 

Numingam  protarpiais  -  susigrūdę  keturiese  palapinėje,  kuri 

skirta  tik  dviem,  mergina  kukliai  prisiglaudė  prie  paties  krašto. 

Dar  neišaušus  aš  jau  ant  kojų,  žvelgiu  į  šiaurę.  Kai  rausvai 
violetinis  dangus  pradeda  švytėti  auksu,  taškeliai  vėl  pasimato 
ant  tuščio  lygumos  paviršiaus,  jau  nebe  trys,  o  aštuoni,  devyni, 
dešimt,  gal  dvylika. 

Pririšęs  prie  karties  baltus  lininius  marškinius  kaip  vėliavą 
išjoju  tų  nepažįstamųjų  link.  Vėjas  nurimo,  oras  giedras,  jodamas 
aš  skaičiuoju:  dvylika  figūrėlių  sustingo  ant  šlaito,  o  tolumoj 
už  jų  gali  nuspėti  stūksant  pamėkliškai  mėlynus  kalnus.  Paskui 
matau,  kaip  figūrėlės  pradeda  judėti.  Išsirikiuoja  vorele  ir  ropš¬ 
čiasi  šlaitu  aukštyn  kaip  skruzdėlės.  Kalvos  viršūnėje  sustoja. 
Dulkių  sūkurys  jas  uždengia,  paskui  jos  vėl  išnyra:  dvylika  raitų 
vyrų  dangaus  fone.  Aš  kiūtinu  pirmyn,  o  balta  vėliava  plakasi  į 
mano  petį.  Nors  nenuleidžiu  akių  nuo  kalvos  viršūnės,  vis  tiek 
pražiopsau  tą  akimirką,  kai  jie  išnyksta. 

-  Turim  tiesiog  nekreipti  į  juos  dėmesio,  -  sakau  saviškiams. 
Mes  vėl  apkraunam  arklius  ir  vėl  traukiam  kalnų  link.  Nors  našta 
sulig  kiekviena  diena  lengvėja,  širdis  mums  plyšta  iš  skausmo, 
kai  turim  niukinti  bizūnu  tuos  išsekusius  gyvulius,  kad  jie  judėtų 
pirmyn. 

Merginai  prasidėjo  mėnesinės.  Nuslėpti  ji  to  negali,  juk  nie¬ 
kada  nelieka  viena,  o  aplinkui  -  nė  menkiausio  krūmelio,  už 
kurio  ji  galėtų  pasislėpti.  Jai  nesmagu,  vyrams  irgi.  Sena  istorija: 
moters  kraujo  išskyros  -  blogas  ženklas:  prastas  derlius,  nepavy- 

kusi  medžioklė,  nužiūrėti  arkliai.  Vyrai  paniursta:  jie  nori,  kad  ji 
laikytųsi  toliau  nuo  arklių,  nors  tai  ir  neįmanoma,  jie  nenori,  kad 
ji  liestų  jų  maistą.  Apimta  gėdos,  ji  laikosi  atokiai  visą  dieną,  o 
vakare  nevakarieniauja  su  mumis.  Pavalgęs  prikraunu  į  dubenį 
pupų,  virtinių  ir  nunešu  į  palapinę,  kur  ji  tūno. 

-  Nereikėjo,  -  sako  ji.  -  Man  nedera  būti  net  palapinėje.  Bet 
nėra  kur  daugiau  eiti.  -  Toks  nušalinimas  jos  nė  kiek  nestebina. 

-  Nieko  baisaus,  -  raminu  ją.  Paglostau  jos  skruostą,  valandėlei 
atsisėdu  ir  stebiu,  kaip  ji  valgo. 

Būtų  bergždžia  versti  vyrus  miegoti  su  ja  vienoje  palapinėje. 
Jie  miega  lauke,  kursto  laužą,  keičia  vienas  kitą  sargyboje.  Iš  ryto 
jiems  nuraminti  atlieku  drauge  su  mergina  trumpas  apsivalymo 
apeigas  (aš  juk  susiteršiau  miegodamas  jos  lovoje):  lazda  nubrė- 
žiu  smėlyje  liniją,  pervedu  per  ją  merginą,  numazgoju  rankas  jai 
ir  sau,  paskui  vėl  parvedu  ją  per  liniją  atgal  į  stovyklą. 

-  Rytoj  iš  ryto  jums  teks  tai  pakartoti,  -  sumurma  ji. 

Per  dvylika  kelionės  dienų  mudu  labiau  suartėjome  nei  per 
tuos  mėnesius,  kai  gyvenome  kartu  po  vienu  stogu. 

Mes  jau  priėjome  priekalnes.  Tie  keisti  raiteliai  kiūtina  toli 
priekyje  vingiuota  išdžiūvusios  upės  vaga.  Nebesistengiame  jų 
prisivyti.  Jau  suprantame,  kad  sekdami  mus  jie  sykiu  mus  ir  veda. 

Kalvoms  darantis  vis  uolingesnėms  judame  vis  lėčiau  ir  lėčiau. 
Kai  sustojame  pailsėti  arba  kai  nepažįstamieji  pradingsta  upės 
vingiuose,  jau  nebijome,  kad  jie  pradings  suvis. 

Kopiame  į  keterą,  įkalbinėjame  arklius,  per  jėgą  juos  stum¬ 
dami  ir  tempdami,  ir  netikėtai  atsirandame  tiesiai  prieš  tuos  rai¬ 
telius.  Jie  išnyra  iš  už  uolų,  iš  nematomos  skrodės,  tie  vyrai  ant 
gauruotų  ponių,  tie  dvylika  ir  dar  keli,  vilkintys  ožkenomis,  su 
kepurėmis,  tamsiaodžiai,  vėjo  nugairintais  veidais,  siauraakiai,  - 
tikrų  tikriausi  barbarai  savo  gimtoje  žemėje.  Stoviu  pakankamai 

arti,  kad  užuosčiau  jų  kvapą:  arklių  prakaito,  dūmų,  žaliaminės 
odos.  Vienas  nutaiko  man  į  krūtinę  senovišką  muškietą  beveik 
sulig  žmogaus  ūgiu,  su  prie  žiočių  pritaisyta  dvikoje  atrama. 
Mano  širdis  apmiršta.  „Ne",  -  sušnibždu:  apdairiai  vengdamas 
staigių  judesių,  paleidžiu  arklio,  kurį  vedu,  vadžias  ir  parodau, 
kad  mano  rankos  tuščios.  Paskui  taip  pat  apdairiai  pasisuku, 
pakeliu  vadžias  ir  klupdamas  bei  slidinėdamas  ant  akmens  nuo- 
griuvų  vedu  arklį  trisdešimt  žingsnių  žemyn  į  keteros  papėdę, 
kur  manęs  laukia  bendražygiai. 

Barbarai  stovi  išsirikiavę  virš  mūsų  dangaus  fone.  Girdėti 
tik  mano  širdies  plakimas,  arklių  prunkštimas,  vėjo  dejonė  -  ir 
jokio  kito  garso.  Mes  peržengėme  Imperijos  ribas.  Tai  iš  tikrųjų 
svarbi  akimirka. 

Padedu  merginai  nulipti  nuo  arklio. 

-  Klausyk  įdėmiai,  -  sakau.  -  Nuvesiu  tave  ant  šlaito,  ir  tu 
galėsi  su  jais  pasikalbėti.  Pasiimk  lazdas,  žemė  čia  biri,  kito  ke¬ 
lio  viršun  nėra.  Pasikalbėjusi  su  jais,  nuspręsi,  ką  tau  daryti.  Jei 
norėsi  eiti  su  jais,  jei  jie  nuves  tave  iki  taviškių,  eik  su  jais.  Jeigu 
nuspręsi  grįžti  su  mumis,  gali  grįžti  drauge.  Ar  supranti?  Aš 
tavęs  neverčiu. 

Ji  linkteli  galvą.  Ji  labai  jaudinasi. 

Apglėbęs  ją  per  juosmenį,  padedu  kopti  akmenuotu  šlaitu 
aukštyn.  Barbarai  stovi  nekrutėdami.  Suskaičiuoju  tris  ilgavamz¬ 
des  muškietas,  kiti  apsiginklavę  trumpais  man  gerai  pažįsta¬ 
mais  lankais.  Kai  mudu  užkopiame  ant  viršūnės,  jie  truputėlį 
atsitraukia. 

-  Ar  matai  juos?  -  klausiu  gaudydamas  kvapą. 

Ji  savaip,  tarsi  nesąmoningai,  pasuka  galvą. 

-  Nelabai,  -  atsako. 

-  Akla:  kaip  bus  „akla"  jūsų  kalba? 

Ji  man  pasako.  Aš  kreipiuosi  į  barbarus. 

-Akla,  -  sakau  paliesdamas  savo  akių  vokus.  Jie  nieko  neatsa¬ 
ko.  Muškieta,  gulinti  tarp  ponio  ausų,  vis  dar  nutaikyta  į  mane.  Jos 
šeimininko  akys  linksmai  žvilga.  Tylos  pauzė  darosi  vis  ilgesnė. 

-  Šnektelk  su  jais,  -  paraginu  merginą.  -  Pasakyk  jiems,  kodėl 
mes  čia.  Papasakok  mūsų  istoriją.  Pasakyk  jiems  teisybę. 

Ji  pašnairuoja  į  mane  ir  šypteli. 

-  Jūs  iš  tikrųjų  norite,  kad  pasakyčiau  jiems  teisybę? 

-  Pasakyk  jiems  teisybę.  O  ką  gi  kita  galėtum  jiems  pasakyti? 

Šypsena  nepalieka  jos  lūpų.  Ji  papurto  galvą  ir  toliau  tyli. 

-  Na,  sakyk  jiems  ką  nori.  Tik  va  dabar,  kai  atvedžiau  tave  atgal 
pas  taviškius,  kiek  tik  pajėgdamas  arčiau,  norėčiau  tiesiai  šviesiai 
paprašyti  tavęs  grįžti  su  manim  į  miestą.  Savo  laisva  valia.  -  Su- 
spaudžiu  jos  žastą.  -  Ar  supranti  mane?  Aš  noriu  būtent  to. 

-  Kodėl?  -  tyliai  klausia  ji,  ištardama  tą  žodį  be  jokios  gyvybės. 
Ji  žino,  kad  tas  žodis  mane  glumina,  glumino  nuo  pat  pradžios. 
Vyras  su  muškieta  pamažėle  artinasi,  kol  susiduria  su  mumis 
beveik  kaktomuša.  Ji  purto  galvą.  -  Ne.  Aš  nenoriu  tenai  sugrįžti. 

Nusirepečkoju  šlaitu  žemyn. 

-  Sukurkit  laužą,  užplikykit  arbatos,  čia  sustosime,  -  liepiu 
vyrams.  Iš  viršaus  mano  ausį  pasiekia  švelnus  merginos  kalbos 
čiurlenimas,  nutraukiamas  vėjo  gūsių.  Ji  remiasi  į  savo  dvi  laz¬ 
das,  raiteliai  nulipa  nuo  arklių,  apspinta  ją.  Nesuprantu  nė  vieno 
žodžio.  „Kaip  apmaudu,  -  mąstau.  -  Tuos  ilgus  dykus  vakarus  ji 
galėjo  mokyti  mane  savo  kalbos!  Bet  dabar  jau  per  vėlu/' 


*  *  * 


Iš  balnakrepšio  ištraukiu  dvi  sidabrines  lėkštes,  kurias  atgabenau 
per  visą  dykumą.  Nutraukiu  vyniojamąjį  popierių  nuo  šilko  ritinio. 

-  Norėčiau  tau  šitai  padovanoti,  -  sakau.  Vedžioju  jos  delną, 
kad  ji  pajustų  šilko  švelnumą,  užčiuoptų  susipynusių  žuvų  ir  lapų 
ornamentą  ant  lėkščių.  Užnešiau  ir  jos  mažytį  ryšulėlį.  Kas  jame  - 
nežinau.  Padedu  jį  ant  žemės.  -  Ar  jie  nuves  tave  iki  taviškių? 

Ji  linksi  galvą. 

-  Jis  sako,  kad  iki  vasaros  vidurio  nukaksime.  Jis  sako,  kad 
nori  dar  ir  arklio.  Man. 

-  Pasakyk  jam,  kad  mūsų  laukia  ilgas  kelias.  Mūsų  arkliai  jau 
visai  nusibaigę,  juk  ir  pats  mato.  Paklausk,  ar  negalėtume  nusi¬ 
pirkti  arklių  iš  jų.  Pasakyk,  kad  sumokėsime  sidabru. 

Ji  verčia  seniui  mano  žodžius,  aš  laukiu.  Jo  bendražygiai  jau 
nulipo  nuo  arklių,  o  jis  vis  dar  raitas,  per  petį  persimetęs  mil¬ 
žinišką  seną  muškietą.  Balnakilpės,  balnas,  kamanos,  vadžios: 
jokio  metalo,  vien  tik  kaulas  ir  degtas  medis,  susiūti  žarnomis, 
pririšti  odiniais  dirželiais.  Kūnai  apvilkti  vilna  ir  gyvulių  kailiais, 
nuo  vaikystės  maitinami  mėsa  ir  pienu,  jiems  nežinomas  lipšnus 
medvilnės  prisilietimas,  minkštų  grūdų  ir  vaisių  privalumai:  štai 
šituos  žmones  plėsdamasi  Imperija  stumia  iš  lygumų  į  kalnus.  Aš 
pirmąsyk  matau  šiauriečius  jų  pačių  žemėje  ir  kalbu  su  jais  kaip 
lygus  su  lygiais;  man  pažįstami  barbarai  -  tai  tie,  kurie  lankosi 
oazėje  pamainikauti,  vienas  kitas,  įsikuriantis  prie  upės  stovyk¬ 
lavietę,  ir  apgailėtini  Džolo  belaisviai.  Ir  štai  kokia  didi  proga  ir 
kokia  gėda  būti  čia  šiandieną!  Kada  nors  mano  įpėdiniai  rinks 
kolekcijoms  šitų  žmonių  materialinės  kultūros  pavyzdžius:  iečių 
antgalius,  raižytas  peilių  rankenas,  medinius  dubenis,  ir  išstatys 
juos  po  stiklu  drauge  su  mano  paukščių  kiaušiniais  ir  kaligrafijos 
mįslėmis.  O  aš  štai  lopau  ateities  ir  praeities  žmonių  santykius, 
grąžindamas  su  atsiprašymais  kūną,  iš  kurio  mes  iščiulpėme  visą 
kraują,  -  toks  tarpininkas,  toks  Imperijos  šakalas  avies  kailyje! 

-Jis  sako  „ne". 

Ištraukiu  iš  krepšio  mažą  sidabro  luitą  ir  jam  paduodu. 

-  Pasakyk,  kad  tai  už  vieną  arklį. 

Jis  pasilenkia,  paima  blizgantį  luitą,  nepatikliai  kąsteli  jį  dan¬ 
timis,  paskui  luitas  pradingsta  jo  apsiauste. 

-  Jis  sako  „ne".  Sidabras  -  už  tai,  kad  jis  neatima  arklio.  Jis 
neims  mano  arklio,  vietoj  jo  jis  ima  sidabrą. 

Sunkiai  valdau  įniršį,  bet  ką  čia  benusiderėsi?  Ji  iškeliauja, 
ji  jau  beveik  iškeliavo.  Tai  paskutinis  kartas,  kai  aiškiai  matau 
ją  prieš  akis,  galiu  įdėmiai  įsiklausyti  į  savo  širdies  tvinksnius, 
pasistengti  suprasti,  kokia  ji  iš  tikrųjų;  paskui,  žinau,  atkurdi- 
nėsiu  ją  iš  atsiminimų  repertuaro,  pasirinkdamas  tai,  kas  atlieps 
abejotinus  mano  įnorius.  Glostau  jos  skruostą,  laikau  ranką. 
Tą  ryto  valandą  ant  šito  pliko  kalvos  šlaito  neatseku  savy  nė 
pėdsako  to  juslinio  kvaitulio,  kuris  taip  traukė  mane  prie  jos 
kūno  kiekvieną  mielą  naktį,  ir  net  to  draugiško  prieraišumo, 
kuris  lydėjo  mus  kelyje.  Vien  tiktai  tuštuma  ir  sielvartas,  kad 
būta  šitiek  tuštumos.  Stipriau  suspaudžiu  jos  ranką,  bet  -  jokio 
atsako.  Tik  labai  aiškiai  matau  tai,  ką  matau:  kresną  plačiabumę 
merginą  su  kirpčiukais  ant  kaktos,  įdėmiai  žvelgiančią  į  dangų 
man  per  petį;  nepažįstamą  moterį;  viešnią,  grįžtančią  iš  svečios 
šalies  namo  po  toli  gražu  nelinksmo  apsilankymo. 

-  Sudie,  -  sakau. 

-  Sudie,  -  atsako  ji. 

Jos  balsas  toks  pat  negyvas,  kaip  ir  mano.  Pradedu  leistis 
šlaitu  žemyn.  Kai  prieinu  papėdę,  išvystu,  kad  jie  jau  paėmė  iš 
jos  lazdas  ir  sodina  ją  ant  ponio. 


*  *  * 


Nesu  visiškai  tikras,  bet,  rodos,  pavasaris  atėjo.  Oras  malonus, 
iš  žemės  šen  bei  ten  jau  kalasi  žali  jaunos  žolės  stiebai,  dykumos 
putpelių  pulkeliai  spurda  mums  po  kojomis.  Jei  būtume  išėję 

iš  oazės  dabar,  o  ne  prieš  dvi  savaites,  būtume  keliavę  greičiau 
ir  nebūtume  rizikavę  gyvybėmis.  Kita  vertus,  kažin,  ar  mums 
būtų  pasisekę  sutikti  barbarus?  Neabejoju,  kad  kaip  tik  dabar  jie 
jau  vynioja  palapines,  krauna  vežimus  ir  bizūnu  varo  gyvulius  į 
bandas  ruošdamiesi  pavasariniam  kraustymuisi  kitur.  Rizikuo¬ 
damas  aš  neklydau,  nors  žinau,  kad  vyrai  mane  smerkia.  (Įsi¬ 
vaizduoju,  kaip  jie  keikiasi:  „Atvaryti  mus  čionai  žiemą!  Ir  kurio 
galo  mes  sutikome!"  Ir  ką  gi  jie  turi  manyti  dabar,  kai  suprato, 
kad  neatliko  jokios  pasiuntinių  misijos,  kaip  buvau  užsiminęs, 
tik  palydėjo  moterį,  mieste  užsilikusią  belaisvę  barbarę,  niekingą 
padarą,  teisėjo  kekšę?) 

Grįždami  stengiamės  nenukrypti  nuo  mūsų  nueito  kelio,  pa¬ 
sikliaudami  žvaigždėmis,  kurių  išsidėstymą  aš  kruopščiai  sužy¬ 
mėjau  brėžinyje.  Vėjas  nebepučia  mums  į  veidą,  oras  jau  šiltesnis, 
nešuliai  lengvesni,  mes  žinome,  kur  esame,  taigi  niekas  netrukdo 
mums  keliauti  greitai.  Bet  jau  patį  pirmą  kartą  sustoję  nakčiai 
patenkame  į  keblią  padėtį.  Mane  pakviečia  prie  laužo,  kur  vienas 
iš  jaunųjų  kareivių  sėdi  nusiminęs,  rankomis  užsidengęs  veidą. 
Batai  stovi  šalia,  autai  nuvynioti. 

-  Pone,  apžiūrėkite  jo  koją,  -  sako  vedlys. 

Dešinė  koja  ištinusi,  raudona. 

-  Kas  nutiko?  -  klausiu  vaikino. 

Jis  pakelia  koją  ir  rodo  man  pėdą,  aptrauktą  sukepusiu  krauju 
ir  pūliais.  Dvokas  permuša  net  purvinų  autų  tvaiką. 

-  Kaip  seniai  tavo  koja  tokia?  -  sušunku.  Jis  slepia  veidą.  - 
Kodėl  tu  tylėjai?  Ar  nesakiau  visiems  jums,  kad  kojas  turit  laikyti 
švarias,  kad  autus  turit  keisti  kas  antrą  dieną  ir  skalbti,  kad  pūsles 
turit  tepti  tepalu  ir  tvarstyti?  Aš  juk  ne  šiaip  sau  liepiau  jums  tai! 
Kaip  tu  dabar  keliausi  su  tokia  koja? 

Vaikinas  tyli. 

-  Jis  nenorėjo,  kad  mes  dėl  jo  gaištume,  -  sušnibžda  jo  drau¬ 
gas. 

-  Jis  nenorėjo,  kad  mes  dėl  jo  gaištume,  o  dabar  mes  turėsim 
gabenti  jį  visą  kelią  atgal!  -  šaukiu.  -  Užvirinkit  vandens,  prižiū- 
rėkit,  kad  jis  nusimazgotų  koją  ir  ją  sutvarstytų! 

Aš  teisus.  Kai  kitą  rytą  jie  veltui  stengiasi  padėti  jam  užsimauti 
batą,  jis  negali  nuslėpti  veriamo  skausmo.  Su  sutvarstyta,  maišu 
apmuturiuota  ir  aprišta  koja  per  lygų  gruntą  jis  dar  pašlubuoja, 
bet  didžiąją  kelio  dalį  yra  priverstas  joti. 

Visi  apsidžiaugsime,  kai  kelionė  pasibaigs.  Jau  pavargom  nuo 
vienas  kito  draugijos. 

Ketvirtą  dieną  pasiekiame  buvusios  įlankos  dugną  ir  einame 
juo  kelias  mylias  į  pietryčius,  kol  prieiname  savo  šulinį,  apsuptą 
plikų  tuopų  kamienų.  Čia  vieną  dieną  ilsimės,  kaupdami  jėgas 
sunkiausiam  ruožui.  Kelionei  prisikepame  blynų,  o  paskutines 
pupas  suverdame  puode  į  košę. 

Laikausi  nuo  visų  atskirai.  Vyrai  tarpusavyje  kalba  nuleidę 
balsą,  o  man  priartėjus  nutyla.  Būtasis  ekspedicijos  jaudulys  pra¬ 
dingo,  ne  tik  todėl,  kad  kulminacija  juos  taip  nuvylė  -  tuščios 
kalbos  dykumoje,  paskui  tas  pats  kelias  atgal,  -  bet  ir  todėl,  kad 
kai  tarp  mūsų  dar  buvo  mergina,  ji  skatino  juos  demonstruoti 
savo  vyriškas  savybes,  broliškai  varžytis,  o  dabar  visa  tai  peraugo 
į  niūrų  irzlumą,  ir  jie  norom  nenorom  rūstauja  ant  manęs,  kad 
išviliojau  juos  į  tą  neapgalvotą  išvyką,  ant  arklių,  kad  jie  tokie 
užsispyrę,  ant  draugo  su  pažeista  koja,  kad  juos  gaišina,  ant  sun¬ 
kios  mantos,  kurią  turi  gabenti,  ir  netgi  ant  savęs  pačių.  Aš  rodau 
pavyzdį  ir  klojuos  patalą  prie  laužo,  po  žvaigždėmis,  verčiau 
jau  rinkdamasis  gryno  oro  vėsą,  o  ne  troškią  šilumą  palapinėje 
su  trimis  suirzusiais  vyrais.  Kitą  naktį  niekas  nesiūlo  ištempti 
palapinės,  ir  mes  visi  miegame  lauke. 

Septintą  dieną  jau  traukiam  per  druskynes.  Prarandame  dar 
vieną  arklį.  Vyrai,  kuriems  įgriso  vis  tos  pačios  pupelės  ir  miltiniai 
blynai,  prašo  leidimo  išdarinėti  valgiui  arklį.  Leidimą  duodu,  bet 
pats  prie  to  neprisidedu. 

-  Aš  paėjėsiu  su  arkliais  į  priekį,  -  sakau.  Tegu  sau  papuo¬ 
tauja.  Nekliudysiu  jiems  įsivaizduoti,  kad  gerklę  jie  perpjauna 
man,  ištraukia  mano  žarnas  ir  traiško  mano  kaulus.  Gal  po  to 
bus  draugiškesni. 

Jau  pasiilgau  įprastinės  kasdienių  savo  darbų  monotonijos, 
artėjančios  vasaros,  ilgų,  svajingų  siestų,  pokalbių  su  draugais 
prieblandoje  po  riešutmedžiais,  kur  jaunuoliai  nešioja  arbatą  ir 
limonadą,  o  aikštėje  prieš  mus  po  dvi,  po  tris  vaikšto  puošniai 
apsirengusios  dar  netekėjusios  merginos.  Praslinko  dar  tik  kelios 
dienos,  kai  išsiskyriau  su  ana,  bet  atmintyje  jos  veidas  jau  kie¬ 
tėja,  blausiasi  ir  darosi  neperprantamas,  sakytum  dengdamasis 
kiautu.  Dūlindamas  per  druskynę  staiga  nustembu,  pagalvojęs, 
kad  galėjau  pamilti  kažką  iš  tokios  svetimos  ir  tolimos  karalys¬ 
tės.  Dabar  man  norisi  tik  vieno  -  ramiai  nugyventi  dienas  gerai 
pažįstamoje  aplinkoje,  numirti  savo  lovoje  ir  būti  nulydėtam  į 
kapus  senų  draugų. 


*  *  * 


Iki  miesto  dar  ne  mažiau  kaip  dešimt  mylių,  bet  jau  įžiūrime 
kyšančius  dangaus  fone  sargybos  bokštus;  mes  vis  dar  traukiame 
keliu  palei  pietinį  ežero  kraštą,  rusvas  miesto  sienų  geltonis  jau 
pradeda  išsiskirti  iš  pilko  dykumos  fono.  Šnairuoju  į  einančius 
paskui  mane  vyrus.  Jie  irgi  paspartino  žingsnį  ir  sunkiai  slepia 
jaudulį.  Mes  tris  savaites  nesimaudėme  ir  nekeitėme  baltinių, 
mes  dvokiame,  mūsų  oda  išsausėjo  ir  tarsi  pajuodo  nuo  vėjo  ir 

saulės,  mes  išsekę,  bet  žengiame  kaip  vyrai,  net  ir  tas  vaikinukas 
klibinkščiuoja  vilkdamas  apmuturiuotą  koją,  atstatęs  priekin  krū¬ 
tinę.  Galėjo  būti  ir  blogiau,  gal  ir  geriau  galėjo  būti,  bet  blogiau  tai 
jau  tikrai.  Net  arkliai  nuo  pelkių  žolynų  išpūstais  pilvais,  rodos, 
pralinksmėjo. 

Laukuose  jau  kalasi  pirmieji  pavasario  daigai.  Mūsų  ausis  pa¬ 
siekia  spigios  trimito  gaidos;  nuo  vartų  atsiskiria  mūsų  pasitikti 
išsiųstas  raitelių  būrys,  saulė  blyksi  ant  jų  šalmų.  Mes  panašūs  į 
kaliauses:  reikėjo  liepti  vyrams  užsidėti  šarvus  jojant  tas  pasku¬ 
tines  kelias  mylias.  Stebiu,  kaip  raiteliai  risnoja  prie  mūsų,  laukiu 
netrukus  juos  pasileisiant  šuoliais,  pradėsiant  šaudyti  į  orą  ir 
šaukti.  Tačiau  jie  laikosi  labai  dalykiškai,  ir  aš  pradedu  suprasti, 
kad  jie  išjojo  anaiptol  ne  tam,  kad  mus  pasveikintų,  o  ir  vaikai 
nebėga  paskui  juos;  jie  išsiskiria  į  dvi  dalis,  apsupa  mus,  tarp 
jų  nėra  nė  vieno  man  pažįstamo  veido,  jie  žvelgia  akmeniniais 
žvilgsniais,  jie  neatsako  į  mano  klausimus,  tik  suvaro  mus  kaip 
belaisvius  pro  atvirus  vartus.  Ir  tik  tada,  kai  jau  išnyram  aikštė¬ 
je,  išvystame  palapines,  išgirstame  suprantamą  klegesį,  mums 
viskas  pasidaro  aišku:  mieste  -  kariuomenė,  žadėtoji  kampanija 
prieš  barbarus  jau  prasidėjo. 


IV 


Prie  rašomojo  stalo  mano  kabinete  už  teismo  salės  sėdi  kažkoks 
žmogus.  Niekad  nesu  jo  matęs,  bet  ženkliukas  ant  jo  violetiš- 
kai  mėlyno  munduro  pasufleruoja,  kad  jis  -  Civilinės  saugos 
tarnybos  Trečiojo  skyriaus  bendradarbis.  Prie  jo  alkūnės  guli 
krūva  rudų  aplankų,  surištų  rausvais  kaspinėliais.  Atpažįstu 
tuos  aplankus:  juose  -  penkiasdešimties  metų  senumo  finansinės 
ataskaitos  ir  mokesčių  žiniaraščiai.  Nejaugi  jis  iš  tikrųjų  juos 
tikrina?  Ko  jis  ieško? 

-  Gal  galėčiau  jums  kuo  nors  padėti?  -  prabylu. 

Jis  nekreipia  į  mane  jokio  dėmesio,  o  du  mane  saugantys  sar¬ 
gybiniai  irgi  tarsi  išdrožti  iš  medžio.  Aš  anaiptol  nesiskundžiu.  Po 
savaičių,  praleistų  dykumoje,  galima  ir  patinginiauti.  Be  to,  man 
kelia  džiaugsmą  tolima  nuojauta,  kad,  ko  gero,  artėja  melagingos 
mano  draugystės  su  Trečiuoju  skyriumi  pabaiga. 

-  Gal  galėčiau  pakalbėti  su  pulkininku  Džolu?  -  klausiu.  Aklas 
šūvis:  kas  pasakė,  kad  pulkininkas  Džolas  sugrįžo? 

Jis  neatsiliepia  ir  toliau  dedasi  skaitąs  dokumentus.  Tai  dailus 
vyras  lygiais  baltais  dantimis  ir  gražiomis  mėlynomis  akimis. 
Bet,  rodos,  tuščiagarbis.  Įsivaizduoju,  kaip  jis  sėdasi  lovoje  greta 
gulinčios  merginos,  įtempia  raumenis  ir  mėgaujasi  jos  susižavė¬ 
jimu.  Vienas  iš  tų,  kaip  aš  įsivaizduoju,  kur  varo  savo  kūną  kaip 
mašiną,  nesuvokdamas,  kad  kūnas  gyvena  savo  paties  ritmu. 

Kai  pažvelgs  į  mane,  o  jis  netrukus  tai  padarys,  jo  šviesių  akių 
žvilgsnis  pasislėps  po  tuo  gražiu  negyvu  veidu:  taip  būna,  kai 
aktorius  žvelgia  į  publiką  iš  po  kaukės. 

Jis  pakelia  akis  nuo  lapo.  Visiškai  taip,  kaip  maniau. 

-  Kur  jūs  buvote?  -  klausia. 

-  Buvau  išvykęs  į  ilgą  kelionę.  Man  nesmagu,  kad  nebuvau  čia, 
kai  jūs  atvykote,  ir  negalėjau  jums  parodyti  deramo  svetingumo. 
Bet  štai  aš  sugrįžau  ir  esu  jūsų  paslaugoms. 

Jo  skiriamieji  ženklai  rodo,  kad  jis  puskarininkis.  Trečiojo 
skyriaus  puskarininkis:  ką  tai  galėtų  reikšti?  Matyt,  penkerius 
žmonių  spardymo  ir  daužymo  metus,  panieką  paprastai  policijai 
ir  nusistovėjusiai  teisėtvarkai,  bjaurėjimąsi  nevaržoma  aristokra¬ 
tiška  kalbėjimo  maniera,  tokia,  kaip  manoji.  Bet  gal  aš  klystu  taip 
apie  jį  galvodamas  -  juk  taip  seniai  lankiausi  sostinėje. 

-  Jūs  išdavikiškai  bendraujate  su  priešu,  -  pareiškia  jis. 

Na  štai  ir  paaiškėjo.  „Išdavikiškai  bendraujate":  sakinys  iš 
vadovėlio. 

-  Mes  čia  gyvename  taikingai,  -  aiškinu,  -  mes  neturime  prie¬ 
šų.  -  Jis  tyli.  -  Jei  aš  neklystu,  -  priduriu.  -  Jeigu  tas  priešas  -  ne 
mes  patys. 

Nesu  tikras,  kad  jis  mane  suprato. 

-  Barbarai  su  mumis  kariauja,  -  sako  jis.  Abejoju,  ar  jis  yra 
regėjęs  nors  vieną  barbarą  per  savo  gyvenimą.  -  Kodėl  jūs  su  jais 
bendraujate?  Kas  davė  jums  leidimą  palikti  savo  postą? 

Išgirdęs  tokią  provokaciją  gūžteliu  pečiais. 

-  Tai  mano  asmeninis  reikalas,  -  sakau.  -  Gausite  patikėti 
mano  žodžiu.  Neketinu  to  aptarinėti.  Tik  noriu  pasakyti,  kad 
apylinkės  teisėjas  -  ne  sargybinis,  negalintis  palikti  savo  posto. 

Kai  du  sargybiniai  veda  mane  į  kalėjimą,  mano  eigastis  pasiT 
daro  spyruokliuojamai  lengva. 

-  Tikiuosi,  leisit  man  nusiprausti,  -  sakau,  bet  jie  manęs  ne¬ 
paiso.  Trauk  juos  bala. 

Suprantu,  iš  kur  tas  pakilumas:  mano  sąjunga  su  Imperijos 
sargais  nutrūko,  aš  jau  -  laisvas  žmogus.  Kas,  manim  dėtas,  ne- 
sišypsotų?  Bet  koks  tas  džiaugsmas  pavojingas!  Ar  aš  ne  perdėm 
lengvai  ištrūkau?  Ir  ar  tas  mano  pasipriešinimas  pagrįstas  kokiais 
nors  tvirtais  principais?  O  gal  tiesiog  tokią  reakciją  sukėlė  vaizdas 
vieno  iš  tų  naujųjų  barbarų,  užgrobusio  mano  rašomąjį  stalą  ir 
įžūliai  besikniausiančio  mano  popieriuose?  O  dėl  laisvės,  kurios 
dabar  nusikratau,  kokią  vertę  ji  man  turi?  Ar  iš  tikrųjų  aš  taip 
jau  mėgavausi  savo  nežabota  laisve  praėjusiais  metais,  kada  kaip 
niekada  anksčiau  buvau  sau  šeimininkas,  galintis  daryti  ką  suma¬ 
nęs?  Pavyzdžiui,  laisve  padaryti  iš  tos  merginos,  ką  tiktai  noriu: 
žmoną,  sugulovę,  dukrą,  vergę,  arba  visas  jas  sykiu,  arba  ką  kitą, 
kas  šaus  į  galvą,  nes  nejaučiau  jai  jokių  įsipareigojimų,  išskyrus 
tai,  ką  pats  retkarčiais  susigalvodavau,  -  kas  gi,  prisikentėjęs  nuo 
tokios  laisvės  priespaudos,  neapsidžiaugs  jos  apribojimu?  Mano 
maištavimas  neturi  nieko  didvyriško  -  privalau  nepamiršti  to  nė 
akimirkos. 

Tai  tas  pats  kareivinių  kambarys,  kuriuo  jie  pernai  naudojosi 
tardydami.  Stoviu  ir  laukiu,  kol  čia  miegojusių  kareivių  čiužiniai 
ir  patalynė  bus  išvilkti  ir  sukrauti  prie  durų.  Trys  mano  vyrai, 
vis  dar  nešvarūs  ir  apdriskę,  išlenda  iš  virtuvės  ir  spokso  į  mane. 

-  Ką  jūs  čia  valgote?  -  sušunku.  -  Atneškite  ir  man,  kol  manęs 
dar  neužrakino! 

Vienas  jų  atbidzena  prie  manęs  su  karštos  sorų  košės  dubeniu. 

-  Prašom,  -  pasiūlo. 

Sargybiniai  pamoja  man  ragindami  eit  į  vidų. 

-  Luktelkit,  -  sakau  jiems,  -  tegu  jis  atneša  čia  mano  patalynę, 
ir  daugiau  jūsų  nebevarginsiu. 


107 


Jie  laukia,  kol  aš  stoviu,  nutviekstas  saulės,  šaukštas  po  šaukš¬ 
to  kabindamas  tą  košę,  lyg  būčiau  išbadėjęs.  Vaikinukas  su  žaiz¬ 
dota  koja  atsistoja  prie  manęs  su  puodeliu  arbatos  ir  šypsoda¬ 
masis  pasiūlo  jos  man. 

-  Ačiū,  -  padėkoju.  -  Nebijokit,  jums  niekas  negresia,  jūs  da¬ 
rėte  tik  tai,  ką  buvot  liepti. 

Pasikišęs  patalynę  ir  seną  lokeną  po  pažastim,  įžengiu  į  savo 
vienutę.  Ant  sienos  ten,  kur  stovėjo  gorė,  vis  dar  juoduoja  suodžių 
pėdsakai.  Durys  užsiveria  ir  stoja  tamsa. 

Išmiegu  kiaurą  dieną  ir  kiaurą  naktį,  ir  man  visai  netrukdo  prie 
pat  galvos  už  sienos  kaukšintys  kirtikliai  nei  tolimas  karučių  darde¬ 
sys,  darbininkų  riksmai.  Sapnuose  aš  ir  vėl  esu  dykumoje,  kiūtinu 
į  neaiškų  tikslą  per  bekraštę  erdvę.  Atsidustu,  apsilaižau  lūpas. 

-  Kas  tai  per  triukšmas?  -  klausiu  sargybinį,  kai  jis  man  atneša 
valgyti. 

Jie  griauna  namus,  pristatytus  prie  kareivinių  pietinės  sienos, 
paaiškina  jis  man,  jie  ketina  išplėsti  kareivines  ir  įrengti  tikras 
kalėjimo  kameras. 

-  Na,  žinoma,  -  sakau,  -  atėjo  metas  pražysti  juodajai  civili¬ 
zacijos  gėlei. 

Sargybinis  nesupranta. 

Lango  kambaryje  nėra,  vien  tik  skylė  palubėje.  Bet  po  dienos 
kitos  mano  akys  apsiprato  su  prieblanda.  Turiu  net  prisidengti 
nuo  šviesos,  kai  iš  ryto  ir  vakare  durys  atsiveria  ir  man  įnešamas 
valgis.  Geriausias  metas  -  ankstyvas  rytas,  kai  aš  nubundu  ir  gu¬ 
liu,  klausydamasis  pirmųjų  paukščių  giesmių  lauke,  akis  įdūręs 
į  dūmtraukio  angą,  kad  tik  nepražiopsočiau  tos  akimirkos,  kai 
tamsą  išstumia  pirmoji  melzganai  pilka  šviesa. 

Mane  maitina  tuo  pačiu,  kuo  ir  eilinius  kareivius.  Kas  antrą 
dieną  kareivinių  vartai  valandai  užrakinami,  tada  esu  išleidžiamas 

apsiprausti  ir  pasimankštinti.  Prie  vartų  grotų  visada  daug  prili¬ 
pusių  veidų:  kitados  galingo  žmogaus  nuopuolio  reginys  traukia 
akį.  Daugelį  jų  aš  atpažįstu,  bet  niekas  manęs  nepasveikina. 

Naktį,  kai  viskas  jau  nurimsta,  į  žvalgybą  išeina  tarakonai. 
Girdžiu,  o  gal  tiktai  įsivaizduoju,  kaip  jie  klapsi  suragėjusiais 
antsparniais,  kaip  skrebena  kojytėmis  lakstydami  po  išklotas 
plytelėmis  grindis.  Juos  masina  kampe  stovinčio  ekskrementų 
puskubilio  kvapas,  maisto  trupiniai  ant  grindų  ir,  aišku,  šitas 
mėsos  kalnas,  skleidžiantis  daugeriopus  tiek  gyvybės,  tiek  iri¬ 
mo  kvapus.  Kartą  nubudau  naktį,  kai  vienas  jų  ropojo,  lengvas 
kaip  plunksna,  mano  kaklu.  Nuo  to  laiko  dažnai  pašoku  naktį  iš 
miegų,  vis  trūkčioju,  valausi,  jaučiu  jų  menamus  ūselių  galiukus 
ant  lūpų,  ant  akių.  Tai  man  įspėjimas:  iš  tokių  pojūčių  randasi 
manijos. 

Spoksau  į  tuščias  sienas  kiaurą  dieną  ir  galvoju:  negali  būti, 
kad  viso  to  skausmo  ir  tų  pažeminimų,  kuriuos  jos  slėpė,  vaiz¬ 
dai  neišplauktų  paviršiun,  jei  tik  aš  deramai  susikaupsiu;  arba 
užsimerkiu  ir  įtempiu  ausis,  kiek  tik  galiu,  kad  prisiderinčiau 
prie  to  vos  girdimo  garso  -  silpnų  visų  čionai  kentėjusių  žmonių 
šauksmų,  kurie  tikriausiai  vis  dar  plakasi  į  sienas.  Meldžiu  Dievą 
paskubinti  tą  dieną,  kai  šitos  sienos  bus  sugriautos  ir  tie  neramūs 
aidai  galiausiai  pakels  sparnus,  nors  sunku  negirdėti,  kaip  visai 
čia  pat  viena  plyta  klojama  ant  kitos. 

Aistringai  laukiu  mankštos  meto,  kai  veidu  pajusiu  vėją,  o 
padais  -  žemę,  išvysiu  kitus  veidus,  išgirsiu  žmonių  kalbą.  Po 
dviejų  vienatvės  dienų  mano  lūpos  suglebo  ir  tapo  nebereika¬ 
lingos,  mano  paties  kalba  atrodo  man  keista.  Žmogus  išties  nėra 
sukurtas  gyventi  vienas!  Mano  diena  nesąmoningai  sukasi  aplink 
tas  valandas,  kai  man  atnešama  valgyti.  Maistą  suryju  godžiai, 
kaip  šuo.  Gyvendamas  tą  gyvulišką  gyvenimą  darausi  gyvuliu. 

Ir  vis  dėlto,  tik  tokiomis  tuščiomis  dienomis,  kai  pasilieku 
pats  vienas  su  savim,  galiu  rimtai  imtis  kviest  dvasias,  užspeistas 
tarp  šitų  sienų,  dvasias  tų  vyrų  ir  tų  moterų,  kurie,  čia  apsilankę, 
prarado  alkio  jausmą  ir  be  kitų  pagalbos  jau  nebepaėjo. 

Taip  jau  yra,  kad  visada  kas  nors  kur  nors  muša  vaiką.  Galvoju 
apie  tą,  kuri,  nepaisant  jos  metų,  buvo  dar  vaikas,  kai  ją  čionai 
atvarė  ir  žalojo  tėvui  prieš  akis,  kai  ji  regėjo,  kaip  tėvas  yra  žemi¬ 
namas,  ir  matė,  kad  jis  žino,  ką  ji  mato. 

O  gal  tuomet  ji  jau  buvo  praradusi  regėjimą  ir  visa  tai  suvokė 
kitaip:  iš  to,  kaip  tėvo  balsas  pasikeisdavo,  kai  jis,  tarkim,  mal¬ 
daudavo  juos  liautis. 

Ir  aš  kiekvieną  sykį  susigūždavau  iš  siaubo  nuo  smulkmeniš¬ 
ko  čionai  vykusių  dalykų  vaizdo. 

O  paskui  tėvo  nebeliko.  Jis  susinaikino,  jis  mirė.  Matyt,  kaip 
tik  tuomet,  kai  ji  jo  nebeprisileido,  jis  ir  užpuolė  savo  tardytojus, 
jeigu  jų  pasakojime  yra  bent  kiek  teisybės,  ir  draskė  juos  nagais 
kaip  žvėris,  kol  jie  užtvojo  jį  vėzdais. 

Aš  sėdžiu  užsimerkęs  valandų  valandas  ant  grindų  vidury 
kambario,  kur  vos  prasismelkia  dienos  šviesa,  ir  stengiuosi  iš¬ 
traukti  iš  nebūties  vaizdą  žmogaus,  palikusio  tokį  slogų  prisi¬ 
minimą.  Tačiau  regiu  tik  siluetą  vardu  tėvas ,  ir  tai  galėtų  būti 
siluetas  bet  kurio  tėvo,  suvokiančio,  kad  jam  prieš  akis  mušamas 
vaikas,  ir  negalinčio  jo  apginti.  Negalinčio  atlikti  pareigos  tam, 
kurį  myli.  Ir  žinančio,  kad  jam  už  tai  nebus  atleista.  Tas  tėviškas 
suvokimas,  tas  pasmerktumo  suvokimas  pranoksta  jo  gebėjimą 
ištverti.  Todėl  nenuostabu,  kad  jis  norėjo  numirti. 

Ėmiausi  ginti  tą  merginą,  savaip  dviprasmiškai  pasisiūlęs 
jai  būti  tėvu.  Bet  pasisiūliau  per  vėlai,  kai  ji  jau  liovėsi  tikėjusi 
tėvo  samprata.  Norėjau  pasielgt  teisingai,  norėjau  atitaisyti  tai, 
kas  padaryta;  aš  nemeluoju,  sekiau  tuo  tyru  polėkiu,  nors  jis  ir 

buvo  sumišęs  su  abejotinomis  paskatomis:  ko  gero,  atgailavimo 
ir  noro  atitaisyti  skriaudą  iš  širdies  niekad  neišstumsi.  Ir  vis  dėlto 
neturėjau  leisti  atverti  miesto  vartų  žmonėms,  kurie  įrodinėja, 
kad  padorumą  galima  aukoti  dėl  aukštesnių  principų.  Jie  išren¬ 
gė  tėvą  jai  prieš  akis  ir  vertė  jį  staugt  iš  skausmo;  jie  ją  žalojo, 
o  tėvas  negalėjo  jiems  sukliudyti  (tą  dieną,  kurią  aš  praleidau 
savo  kabinete  prie  miesto  sąskaitų  žurnalų).  Po  to  ji  buvo  jau 
nevisiškai  žmogus,  ne  visų  mūsų  sesuo.  Kai  kurie  jos  gebėjimai 
užjausti  išnyko,  kai  kurie  širdies  virpesiai  jai  tapo  nebeįmanomi. 
Jei  tik  išbūsiu  pakankamai  ilgai  šitoje  vienutėje,  kur  gyvos  ne  tik 
dukters  ir  tėvo  šmėklos,  bet  ir  šmėkla  žmogaus,  net  lempai  švie¬ 
čiant  nenusiimančio  tų  juodų  skrituliukų  nuo  akių,  ir  šmėkla  jo 
padėjėjo,  turėjusio  kurstyti  gorėję  ugnį,  aš  irgi  užsikrėsiu  ir  virsiu 
niekuo  nebetikinčiu  padaru. 

Todėl  vis  suku  ratus  aplink  merginos  siluetą,  kuris  niekaip 
nesiduoda  supaprastinamas,  metu  ant  jos  kaskart  naujų  reikšmių 
tinklus.  Įsirėmusi  į  dvi  savo  lazdas,  ji  mąsliai  žvelgia  aukštyn.  Ką 
ji  mato?  Galingus  sargo  albatroso  sparnus  ar  juodą  siluetą  bailės 
varnos,  kuri  nedrįsta  kirst  snapu,  kol  auka  dar  kvėpuoja? 


*  *  * 


Nors  sargybiniams  draudžiama  su  manimi  ką  nors  aptarinėti,  iš 
kalbų  nuotrupų,  kurias  nugirstu,  kai  mane  išveda  į  kiemą,  rišlią 
istoriją  sudurti  nesunku.  Pastaruoju  metu  visos  kalbos  sukasi  apie 
gaisrą  prie  upės.  Prieš  penkias  dienas  tai  buvo  tik  tamsi  dėmė 
rūko  fone  šiaurės  Vakaruose.  Tačiau  ilgainiui  ugnis  prasigraužė 
kelią  paupiu  žemyn,  kartais  užgesdama,  bet  vis  atgydama,  ir 
dabar  iš  miesto  ji  aiškiai  matoma  kaip  ruda  drobulė  virš  deltos, 
kur  upė  įteka  į  ežerą. 

Galiu  atspėti,  kas  nutiko.  Kažkas  nusprendė,  kad  upės  kran¬ 
tai  -  pernelyg  jau  gera  priedanga  barbarams,  kad  upė  bus  geriau 
apginamas  pasienis  tuos  krantus  išvalius.  Todėl  jie  krūmus  pa¬ 
degė.  Iš  šiaurės  papūtė  vėjas,  ir  ugnis  išplito  po  visą  lėkštą  šalpą. 
Aš  jau  buvau  matęs  stichinių  gaisrų.  Ugnis  skrieja  per  nend¬ 
res,  tuopos  užsiliepsnoja  iki  pat  viršūnių  it  deglai.  Greitakojai 
gyvūnai  -  antilopės,  kiškiai,  katės  -  šoka  bėgti,  pagauti  siaubo 
paukščių  pulkai  lekia  tolyn,  visa  kita  suryja  ugnis.  Bet  palei  upę 
nutįsusi  tokia  gausybė  plikų  plotų,  kad  ugnis  retai  kada  išplinta. 
Todėl  visiškai  aišku,  kad  šįkart  specialus  būrys  traukia  į  žemupį 
paskui  ugnį  neleisdamas  jai  užgesti.  Jiems  nė  motais,  kad  išde¬ 
gus  krūmynams  vėjas  pradės  pustyti  žemes  ir  dykuma  priartės. 
Štai  šitaip  -  niokodama  žemę,  leisdama  vėjais  tai,  ką  mes  pavel- 
dėjome,  -  kovoti  su  barbarais  atsiųsta  ekspedicinė  kariuomenė 
ruošiasi  savo  kampanijai. 


*  *  * 


Lentynos  ištuštintos,  dulkės  nuo  jų  nušluostytos  taip,  kad  jos 
atrodo  kaip  nupoliruotos.  Rašomojo  stalo  paviršius  blizgėte  bliz¬ 
ga,  jis  visiškai  tuščias,  ant  jo  stovi  tik  lėkštelė  su  įvairiaspalviais 
akmenėliais.  Kambaryje  -  pavyzdinga  švara.  Ant  staliuko  kampe 
stovi  vaza  su  kinrožių  žiedais,  užliedama  orą  maloniu  kvapu. 
Ant  grindų  patiestas  naujas  kilimas.  Mano  kabinetas  dar  niekad 
neatrodė  toks  patrauklus. 

Vilkėdamas  tais  pačiais  drabužiais,  su  kuriais  keliavau,  - 
apatinius  baltinius  pavyko  išsiskalbti  kartą  ar  du,  bet  apsiaustas 
tebetvoskia  laužo  dūmais,  -  stoviu  greta  sargybinio  ir  laukiu. 
Stebiu,  kaip  saulės  spinduliai  mirga  migdolų  žieduose  už  lango, 
ir  man  gera. 

Galiausiai  jis  įeina,  numeta  šūsnį  popierių  ant  stalo  ir  atsisėda. 
Įdėmiai  žvelgia  į  mane  nieko  nesakydamas.  Stengiasi  padaryti 
man  įspūdį,  nors  per  daug  teatrališkai.  Kruopštus  beprasmiš¬ 
kas  dulkino  mano  kabineto  chaoso  iššvarinimas,  pasipūtėliška 
eigastis,  kuria  jis  lėtai  pereina  per  kambarį,  demonstratyvus 
įžūlumas,  su  kuriuo  mane  tiria,  -  visa  tai  skirta  pasakyti  ne  tik 
tam,  kad  dabar  čia  viską  tvarko  jis  (kaip  galėčiau  nuginčyti?),  bet 
ir  tam,  kad  jis  moka  elgtis  kabinete,  kad  netgi  moka  dalykiškumą 
suderinti  su  elegancija.  Kodėl  jam  atrodo,  kad  aš  vertas  tokio 
spektaklio  vargų?  Ar  todėl,  kad,  nepaisant  dvokiančių  drabužių 
ir  gauruotos  atžėlusios  barzdos,  vis  dėlto  esu  kilęs  iš  senos  kil¬ 
mingos  giminės,  nors  ir  niekingai  apsileidau  šitame  beviltiškame 
užkampyje?  Nejau  jis  bijo,  kad  pasišaipysiu,  jei  jis  neapsisiaus 
ta  dekoracija,  nusižiūrėta,  aš  tuo  neabejoju,  kruopščiai  stebint 
Trečiojo  skyriaus  aukštųjų  pareigūnų  kabinetus?  Jei  pasakysiu 
jam,  kad  tai  neturi  jokios  reikšmės,  jis  nieku  gyvu  nepatikės.  Kad 
tik  nenusišypsočiau. 

Jis  atsikrenkščia. 

-  Paskaitysiu  jums  ištraukų  iš  mūsų  surinktų  raštiškų  paro¬ 
dymų,  teisėjau,  -  kreipiasi  į  mane,  -  kad  suprastumėte,  kokie 
sunkūs  jums  pateikti  kaltinimai. 

Jis  mosteli  ranka,  ir  sargybinis  išeina  iš  kambario. 

-  Štai  pirmas:  „Jo  tarnybinis  elgesys  -  toli  gražu  ne  tobulas. 
Jo  sprendimai  pasižymėjo  savivale,  kartais  ieškovams  tekdavo 
laukti  bylos  nagrinėjimo  ištisus  mėnesius,  be  to,  jo  finansinėje 
apskaitoje  nebuvo  jokios  sistemingos  tvarkos."  -  Jis  padeda  po¬ 
pierių  ant  stalo.  -  Galiu  pridurti,  kad  jūsų  finansinės  dokumen¬ 
tacijos  patikrinimas  tik  patvirtino,  kad  ten  ne  viskas  taip,  kaip 
turėtų  būti.  „Būdamas  apylinkės  valdžios  įgaliotiniu,  jis  užmezgė 
ryšius  su  gatvės  moterimi  ir  išeikvodavo  jai  beveik  visą  energiją. 

darydamas  žalą  oficialioms  savo  pareigoms.  Tie  ryšiai  pakenkė 
Imperijos  valdžios  prestižui,  nes  minėtosios  moters  paslaugomis 
naudojosi  net  eiliniai  kareiviai,  be  to,  ji  buvo  įsipainiojusi  į  daugelį 
nešvankių  istorijų."  Pačių  istorijų  aš  nepriminsiu. 

O  dabar  leiskite  paskaityti  iš  kito  parodymo.  „Kovo  pirmąją, 
dvi  savaitės  prieš  atvykstant  ekspedicinei  kariuomenei,  jis  įsakė 
man  ir  dar  dviem  vyrams  (pavardės  nurodytos)  skubiai  rengtis 
ilgai  kelionei.  Tada  jis  nepasakė,  kur  trauksime.  Nustebom  suži¬ 
noję,  kad  su  mumis  drauge  keliaus  barbare,  bet  nieko  neklausinė- 
jome.  Dar  mus  nustebino  toks  skubus  išsiruošimas.  Nesupratom, 
kodėl  nebuvo  galima  palaukti  pavasarinio  atlydžio.  Tik  sugrįžę 
suvokėm,  kad  jis  norėjo  įspėti  barbarus  apie  artėjančią  kampa¬ 
niją...  Su  barbarais  mes  susitikom  apie  kovo  aštuonioliktą.  Jis 
ilgai  tarėsi  su  jais,  o  mes  tose  derybose  nedalyvavome.  Be  to,  jie 
apsikeitė  dovanomis.  Tuomet  tarpusavy  pasitarėm,  ką  darysim, 
jei  jis  lieps  mums  pereiti  pas  barbarus.  Nusprendėm,  kad  atsisa¬ 
kysim  ir  patys  rasim  kelią  namo...  Mergina  grįžo  pas  saviškius. 
Jis  buvo  netekęs  dėl  jos  galvos,  o  jai  jis  buvo  nė  motais." 

Štai  šitaip.  -  Jis  rūpestingai  padeda  ant  stalo  popierius,  išly¬ 
gina  jų  kampučius.  Aš  vis  dar  tyliu.  -  Skaičiau  tik  ištraukas.  Kad 
suvoktumėte  padėtį.  Nekaip  atrodo,  kai  turime  atvykti  čia  valyti 
vietinės  valdžios.  Tai  net  ne  mūsų  darbas. 

-  Aš  apsiginsiu  teisme. 

-  Manote? 

Manęs  jų  taktika  nestebina.  Puikiai  žinau,  kaip  galima  sureikš¬ 
minti  insinuacijas,  niuansus  ar  kaip  galima  klausimą  užduoti  taip, 
kad  padiktuotum  atsakymą.  Jie  naudosis  įstatymu  prieš  mane 
tol,  kol  juos  tai  tenkins,  paskui  griebsis  kitų  metodų.  Taip  veikia 
Trečiasis  skyrius.  Žmonėms,  nepaisantiems  įstatymų,  teismo  pro¬ 
cedūros  -  tik  vienas  iš  daugelio  įrankių. 

-  Nieks  neišdrįs  man  pasakyti  šitai  į  akis.  Kas  pasirašė  po 
pirmąja  ištrauka?  -  prabylu. 

Jis  numoja  ranka  ir  atsilošia. 

-  Nesvarbu.  Jūs  dar  turėsit  galimybę  atsakyti. 

Mudu  įdėmiai  žvelgiame  vienas  į  kitą  ryto  ramybėje,  o  pas¬ 
kui  jis  nusprendžia,  kad  jau  gana,  pliaukšteli  rankomis  ir  liepia 
sargybiniui  mane  išvesti. 

Savo  kameroje,  likęs  vienas,  ilgai  galvoju  apie  jį,  stengiuos 
suprasti,  kodėl  jis  man  toks  priešiškas,  stengiuos  išvysti  save  taip, 
kaip  mane  mato  jis.  Mąstau  apie  tai,  kiek  triūso  jam  atsiėjo  per¬ 
tvarkyti  mano  kabinetą.  Užuot  tiesiog  sumetęs  mano  popierius  į 
kampą  ir  užsikėlęs  kojas  ant  stalo,  jis  neriasi  iš  kailio,  kad  man  pa¬ 
rodytų,  koks,  jo  supratimu,  puikus  jo  skonis.  Kodėl?  Vyras  plonu 
berniuko  liemeniu  ir  raumeningomis  gatvės  mušeikos  rankomis, 
įsispraudęs  į  violetiškai  mėlyną  uniformą,  kurią  Trečiasis  skyrius 
sukūrė  savo  pareigūnams.  Neabejoju,  kad  tuščiagarbis,  alkstantis 
pagyrų.  Nepasotinamas  mergišius,  nepajuntantis  pasitenkinimo  ir 
jo  nesuteikiantis.  Jam  buvo  pasakyta,  kad  viršūnę  pasiekti  galima 
tik  per  lavonų  krūvą.  Svajojantis  netrukus  uždėti  koją  man  ant 
gerklės  ir  stipriai  spustelti.  O  aš?  Man  kažkodėl  sunku  atsakyti 
jam  neapykanta.  Kelias  į  tą  viršūnę,  matyt,  nelengvas  jaunuoliams, 
kurie  neturi  pinigų,  kurių  niekas  negloboja  ir  kurie  gavo  tik  menką 
išsilavinimą,  jaunuoliams,  kuriems  vienodai  lengva  tiek  pasukti 
nusikalstamu  keliu,  tiek  stoti  Imperijos  tarnybon  (o  jei  jau  reikia 
rinktis,  tai  kas  galėtų  būti  geriau  už  Trečiojo  skyriaus  pareigūną!). 

Ir  vis  dėlto  priprasti  prie  kalėjimo  pažeminimų  man  nelengva. 
Kartais,  sėdėdamas  ant  čiužinio,  spoksodamas  į  tris  dėmeles  ant 
sienos  pajuntu,  kaip  tūkstantąjį  kartą  sukyla  klausimai:  Kodėl  jos 
išsidėsčiusios  viena  linija ?  Kas  jas  čia  paliko?  Ar  jos  ką  nors  reiškia? 
Arba  vaikščiodamas  po  tą  mažą  kambarėlį  skaičiuoju:  viens ,  du, 

trys ,  keturi,  penki,  šeši,  viens,  du,  trys...  Arba  mašinaliai  braukda¬ 
mas  ranka  per  veidą  staiga  suvokiu,  kad  leidau  jiems  susiaurinti 
mano  pasaulį  iki  va  tokio  minimumo,  kad  sulig  kiekviena  diena 
darausi  vis  panašesnis  į  gyvulį  ar  į  nesudėtingą  mechanizmą, 
pavyzdžiui,  vaiko  ratelį,  kur  ant  krašto  nupieštos  aštuonios  fi¬ 
gūrėlės:  tėvas,  mylimasis,  raitelis,  vagis...  Ir  tada,  perlietas  protą 
temdančio  klaiko,  pradedu  lakstyti  po  vienutę,  mojuodamas 
rankomis,  tampydamas  barzdą,  trypdamas  kojomis,  -  darau 
bet  ką,  kad  tik  išsivaduočiau  iš  to  stingulio,  priminčiau  sau,  kad 
kitapus  šių  sienų  egzistuoja  įvairialypis  ir  turtingas  pasaulis. 

Yra  ir  kitokio  pobūdžio  pažeminimų.  Nepaisoma  mano  pra¬ 
šymų  atnešti  švarius  drabužius.  Esu  priverstas  dėvėti  tai,  ką  pa¬ 
siėmiau,  kai  buvau  suimtas.  Kiekvieną  kartą,  kai  mane  išveda 
pasivaikščioti,  stebimas  sargybinio  išsiskalbiu  vieną  daiktą,  marš¬ 
kinius  arba  apatines  kelnes,  su  pelenais  ir  šaltu  vandeniu,  tada 
parsinešu  į  vienutę  išdžiovinti  (marškiniai,  kuriuos  palikau  džiūti 
kieme,  dingo  po  dviejų  dienų).  Šnervėse  visad  tvyro  suplėkęs 
saulės  nematančių  baltinių  kvapas. 

Bet  ir  tai  dar  nėra  blogiausia.  Nuo  vienodo  kalėjimo  valgio  - 
sriuba,  košė,  arbata  -  tuštinimasis  tapo  man  kančia.  Dienų  dienas 
vaikštau  apsunkęs,  išpūstais  viduriais,  kol  galiausiai  ryžtuosi 
atsitūpti  virš  kibiro  ir  iškęsti  skausmo  dūrius  ir  žarnų  plėšymą. 

Manęs  niekas  nemuša,  nemarina  badu,  nespjaudo  į  mane. 
Kaip  galėčiau  laikyti  save  persekiojimo  auka,  kai  mano  kančios 
tokios  menkos?  Nors,  būdamos  tokios  menkos,  jos  dar  labiau 
žemina.  Prisimenu,  kaip  šyptelėjau,  kai  durys  man  įėjus  užsidarė 
pirmą  kartą  ir  raktas  spragtelėjo  spynoje.  Man  atrodė,  kad  nuo 
kasdienės  gyvenimo  vienišystės  pereiti  prie  kalėjimo  vienatvės, 
kur  gali  drauge  pasiimti  minčių  ir  prisiminimų  pasaulį,  -  ne  tokia 
jau  didelė  kančia.  Tačiau  dabar  pradedu  suprasti,  kokia  primityvi 

yra  laisvės  samprata.  Kokia  laisvė  man  palikta?  Laisvė  valgyti 
arba  būti  alkanam,  tylėti  arba  veblenti  pačiam  sau,  daužyti  duris 
arba  šaukti.  Jei  iš  pradžių,  kai  jie  mane  čia  užrakino,  buvau  ne¬ 
teisingumo,  menko  neteisingumo  auka,  tai  dabar  iš  manęs  teliko 
nelaiminga  kraujo,  kaulų  ir  mėsos  krūva. 

Vakarienę  man  atneša  virėjos  vaikaitis.  Neabejoju,  kad  jam 
neaišku,  kodėl  senąjį  teisėją  uždarė  vieną  tamsiame  kambaryje, 
bet  jis  nieko  neklausia.  Jis  įeina  labai  tiesus  ir  išdidus,  nešinas 
padėklu,  o  sargybinis  prilaiko  atviras  duris. 

-Ačiū,  -  padėkoju.  -  Labai  džiaugiuosi,  kad  atėjai,  jau  gerokai 
praalkau...  -  Uždedu  ranką  jam  ant  peties  ir  kol  jis  susikaupęs 
laukia,  kada  aš  paragausiu  ir  pagirsiu  valgį,  užpildau  mus  ski¬ 
riančią  erdvę  žmogiškais  žodžiais:  -  Kaip  laikosi  tavo  močiutė? 

-  Gerai,  pone. 

-  O  šuo?  Aš  šuo  jau  parbėgo?  (Iš  kiemo  atsklinda  jo  močiutės 
balsas,  kviečiantis  jį  namo.) 

-  Ne,  pone. 

-  Dabar  pavasaris,  supranti,  poravimosi  metas:  šunys  lanko 
vieni  kitus  ir  nepareina  dienų  dienas,  paskui  pargrįžta  ir  net 
nepasako  tau,  kur  buvo.  Nesirūpink,  jis  grįš. 

-  Taip,  pone. 

Jis  laukia,  aš  paragauju  sriubos  ir  pačepsiu  lūpomis. 

-  Padėkok  močiutei  už  vakarienę,  ji  labai  gardi. 

-  Gerai,  pone.  -  Vėl  pasigirsta  kvietimas:  jis  paima  rytinį  puo¬ 
delį,  lėkštę  ir  jau  rengiasi  eiti. 

-  Dar  pasakyk  man:  ar  kareiviai  jau  grįžo?  -  skubiai  klausiu. 

-  Ne,  pone. 

Kol  vaikas  eina  per  kiemą,  nešinas  padėklu,  laikau  duris  at¬ 
vertas  ir  stoviu  tarpduryje,  įsiklausydamas  į  paskutinį  paukščių 
vakaro  čiulbesį  medžiuose  po  dideliu  violetiniu  dangumi.  Netu- 

riu  ko  jam  padovanoti,  net  kokios  nors  sagos;  neturiu  net  laiko  pa¬ 
mokyti  jį  trakšėti  krumpliais  ar  užsimojus  pagauti  nosį  į  kumštį. 

Merginą  jau  pradedu  pamiršti.  Lenkiamas  miego,  staiga  šalta¬ 
kraujiškai  aiškiai  suvokiu,  kad  nebuvau  jos  prisiminęs  nė  karto  per 
visą  dieną.  Negana  to,  negaliu  tiksliai  prisiminti,  kaip  ji  atrodo.  Iš 
jos  tuščių  akių,  regis,  visad  sklido  kažin  kokia  migla,  kažin  koks  ją 
visą  gaubiantis  abejingumas.  Aš  įduriu  akis  į  tamsą,  laukdamas, 
kada  susiformuos  koks  vaizdas,  tačiau  vienintelis  prisiminimas, 
kuris  nekelia  man  abejonių,  -  aliejumi  suteptos  mano  rankos, 
slenkančios  jos  keliais,  blauzdomis,  kulkšnimis.  Stengiuosi  pri¬ 
siminti  retas  mudviejų  artumo  akimirkas,  bet  painioju  jas  su 
prisiminimais  visų  kitų  šiltų  kūnų,  kuriuose  glaudžiausi  per  gy¬ 
venimą.  Pamažėle  ją  pamirštu,  ir  žinau,  kad  darau  tai  sąmoningai. 
Nežinau,  kas  mane  traukė  prie  jos,  kaip  nežinojau  ir  tuomet,  kai 
stabtelėjau  prie  kareivinių  vartų  ir  ją  pasirinkau;  o  dabar  atkakliai 
stengiuosi  palaidoti  ją  užmarštyje.  Prisimenu  priežodį:  šaltos  ran¬ 
kos  -  šalta  širdis,  paliečiu  delnais  skruostus  ir  tamsoje  atsidustu. 

Sapnuoju,  kad  kažkas  klūpo  sienos  šešėlyje.  Aikštė  visai  tuš¬ 
čia,  vėjas  bloškia  dulkes  į  tumulus;  ji  slepiasi  už  apsiausto  apy¬ 
kaklės,  dengdama  veidą  smaukia  žemyn  kepurę. 

Stoviu  palinkęs  virš  jos. 

-  Kur  tau  skauda?  -  klausiu.  Jaučiu,  kaip  tie  žodžiai  susidėlioja 
mano  lūpose,  paskui  girdžiu,  kaip  jie  išlekia,  lėkšti,  bekūniai,  lyg 
juos  ištarė  kažkas  kitas. 

Ji  negrabiai  atkiša  priekin  kojas  ir  paliečia  kulkšnis.  Ji  tokia 
maža,  kad  beveik  paskendusi  vyriškame  apsiauste,  kurį  dėvi. 
Atsiklaupiu,  atrišu  raištelius,  kuriais  suveržtos  jos  plačios  vilno¬ 
nės  puskojinės,  atvynioju  tvarsčius.  Jos  kojos  guli  priešais  mane 
dulkėse  lyg  atsietos  nuo  kūno,  lyg  išmestos  į  krantą  dvi  baisios 
žuvys,  dvi  milžiniškos  bulvės. 

Užkeliu  vieną  sau  į  skreitą,  pradedu  trinti.  Ašaros  byra  mer¬ 
ginai  iš  akių,  teka  skruostais. 

-  Skauda!  -  tyliai  dejuoja  ji. 

-  Šššš,  -  raminu  ją,  -  aš  tave  sušildysiu. 

Užkeliu  antrą  koją  ir  trinu  abi.  Vėjas  neša  ant  mūsų  dulkes, 
dantyse  grikši  smėlis.  Pabundu  nuo  dantenų  skausmo,  burnoje 
jaučiu  kraujo  skonį.  Naktis  rami,  mėnulis  -  tamsi  dėmė.  Valandėlę 
guliu  taikydamasis  įžiūrėti  tamsą,  paskui  ir  vėl  nugrimztu  į  sapną. 

Įžengiu  pro  kareivinių  vartus,  priešais  mane  -  kiemas,  toks 
pats  bekraštis,  kaip  ir  dykuma.  Prieiti  jo  galą  nėra  jokios  vilties, 
tačiau  aš  kiūtinu  vis  tiek,  nešinas  mergina,  savo  vieninteliu  la¬ 
birinto  raktu;  jos  galva  daužosi  į  mano  petį,  negyvos  kojos  nu¬ 
karusios  už  pečių. 

Būna  kitokių  sapnų,  kuriuose  personažas,  kurį  aš  vadinu 
mergina ,  keičia  pavidalą,  lytį,  dydį.  O  viename  sapne  regiu  du 
pavidalus,  keliančius  man  šiurpą:  stambūs  ir  glotnūs,  jie  tolydžio 
didėja  ir  didėja,  kol  galiausiai  užpildo  visą  erdvę,  kur  aš  miegu. 
Nubundu  dusdamas,  šaukdamas,  gerklė  kažko  pilna. 

Kita  vertus,  dienų  tekstūra  -  vienodai  nuobodi,  kaip  košė. 
Niekad  anksčiau  nebuvau  taip  pasinėręs  į  kasdienybę.  Išorinio 
pasaulio  įvykių  tėkmė,  moralinis  keblios  mano  padėties,  jeigu  tai 
kebli  padėtis,  matmuo,  net  perspektyva  apsiginti  teisme,  prarado 
bet  kokį  įdomumą,  veikiami  apetito,  kūno  funkcijų  ir  nuobodybės 
gyventi  valandą  po  valandos  spaudimo.  Aš  peršalau:  visa  mano 
esybė  tik  čiaudo  ir  šnirpščia  nosimi,  apgailėtinai  jausdamasi  vien 
kūnu,  kuris  susirgo  ir  nori  pasveikti. 


*  *  * 


Vieną  popietę  tas  negarsus  mūrininkų  mentelių  brūžavimas 
ir  žvangčiojimas  kitapus  sienos  staiga  liovėsi.  Gulėdamas  ant 

čiužinio  įtempiu  ausis:  kažkas  dunda  tolumoje,  rami  popietė 
persunkta  kažkokios  nežymios  elektros  įkrovos,  ir  nors  aiškiais 
garsais  ji  neišsilieja,  mane  ji  dirgina  ir  kelia  nerimą.  Artinasi  aud¬ 
ra?  Net  prispaudęs  ausį  prie  durų  nieko  negirdžiu.  Kareivinių 
kiemas  tuščias. 

Vėliau  mentelės  vėl  pradeda  žvangėti. 

Vakarėjant  durys  atsiveria,  ir  įžengia  mano  mažasis  draugas 
nešinas  vakariene.  Matau,  kad  jis  spirgėte  spirga  norėdamas  kaž¬ 
ką  man  pasakyti,  tačiau  sargybinis  įėjo  drauge  su  juo  ir  stovi  už¬ 
dėjęs  ranką  jam  ant  peties.  Tad  su  manimi  kalba  tik  berniuko  akys: 
jos  blizga  iš  jaudulio  ir,  galiu  prisiekti,  sako  man,  kad  kareiviai 
sugrįžo.  Tad  kodėl  gi  netrimituoja  linksmi  trimitai,  kodėl  arklių 
kanopos  nekaukši  į  aikštės  grindinį,  kodėl  nesigirdi  pasiruošimo 
šventei  šurmulio?  Kodėl  sargybinis  taip  tvirtai  spaudžia  berniu¬ 
ko  petį  ir  išstumia  jį  iš  vienutės,  man  dar  nespėjus  pabučiuoti  jo 
nuskustos  galvos?  Atsakymas  akivaizdus  -  kareiviai  grįžo,  bet 
ne  su  pergale.  Jei  taip,  turiu  būti  budrus. 

Vėlai  vakare  kareivinių  kieme  pasigirsta  triukšmas  ir  balsų 
klegesys.  Durys  varstomos,  trankomos,  batai  brūkši  pirmyn  atgal. 
Kai  ką  iš  to,  kas  sakoma,  aš  girdžiu  aiškiai:  niekas  nekalba  apie 
strategijas  ar  barbarų  kariuomenes,  o  tiktai  apie  skaudančias 
kojas  ir  nuovargį,  ginčijasi,  kur  paguldyti  ligonius.  Po  valandos 
viskas  ir  vėl  nurimsta.  Kiemas  tuščias.  Vadinasi,  belaisvių  nėra. 
Bent  jau  šitai  džiugu. 


*  *  * 


Jau  vėlus  rytas,  o  aš  dar  negavau  pusryčių.  Vaikštau  po  kame¬ 
rą,  pilvas  gurgia  kaip  alkanos  karvės.  Vos  pagalvojus  apie  sūrią 
košę  ir  juodąją  arbatą,  burnoje  renkasi  seilės,  ir  aš  nieko  negaliu 
padaryti. 

Jokio  ženklo  ir  kad  mane  išves  pasivaikščioti,  nors  šiandien 
mankštos  diena.  Mūrininkai  vėl  pluša:  iš  kiemo  atsklinda  įprasti¬ 
niai  dienos  darbų  garsai,  aš  net  girdžiu,  kaip  virėja  šaukia  vaikaitį. 
Daužau  į  duris,  bet  niekas  nekreipia  dėmesio. 

Galiausiai  į  popietės  pabaigą  duryse  barkšteli  raktas  ir  jos 
atsidaro. 

-  Ko  jūs  norite?  -  klausia  kalėjimo  prižiūrėtojas.  -  Ko  daužote 
duris? 

Kaip  jis  tikriausiai  manęs  nekenčia!  Diena  iš  dienos  saugoti 
užrakintas  duris  ir  tenkinti  kito  žmogaus  gyvuliškus  poreikius! 
Jam  irgi  pavogta  laisvė,  ir  vagim  jis  laiko  mane. 

-  Ar  neišleisite  manęs  šiandien  į  lauką?  Aš  dar  nieko  ne¬ 
valgiau. 

-  Ar  dėl  to  mane  kvietėte?  Gausi  savo  valgį.  Išmok  pakentėti. 
Ir  taip  jau  esi  per  storas. 

-  Palaukit.  Man  reikia  išpilti  kibirą.  Jis  jau  dvokia.  Noriu  išsi¬ 
plauti  grindis.  Ir  drabužius  norėčiau  išsiskalbti.  Juk  negaliu  stoti 
prieš  pulkininką  su  tokiais  dvokiančiais  drabužiais.  Jie  daro  gėdą 
mano  prižiūrėtojams.  Man  reikia  karšto  vandens,  muilo  ir  kokio 
nors  skuduro.  Leiskite  man  išpilti  kibirą  ir  atsinešti  iš  virtuvės 
karšto  vandens. 

Matyt,  pataikiau  pasakyti  apie  pulkininką,  nes  prižiūrėtojas 
man  neprieštarauja.  Jis  praveria  duris  plačiau  ir  pasitraukia  į  šalį. 

-  Tik  greitai!  -  paragina. 

Virtuvėje  -  tik  indų  plovėja.  Ji  krūpteli,  kai  mudu  su  prižiū¬ 
rėtoju  įeiname  vidun,  tiesą  pasakius,  net  pasirengusi  bėgti  lauk. 
Kokias  gi  istorijas  žmonės  pasakoja  apie  mane? 

-  Duok  jam  karšto  vandens,  -  liepia  prižiūrėtojas. 

Ji  palenkia  galvą  ir  pasisuka  į  krosnį,  kur  visuomet  stovi  ka¬ 
tilas  su  garuojančiu  vandeniu. 

-  Kibiras...  -  suburbu  per  petį  sargybiniui.  -  Atsinešiu  kibirą 
vandeniui.  -  Ir  nužirgliojęs  tris  žingsnius  aš  jau  kitame  virtuvės 
gale,  prie  tamsios  nišos,  kur  drauge  su  miltų,  druskos,  trintų 
sorų  ir  džiovintų  žirnių  bei  pupų  maišais  laikomos  šluotos  ir 
šepečiai.  Akių  aukštyje  ant  vinies  kabo  raktas  į  rūsį,  kur  kabina¬ 
mos  avių  skerdenos.  Akimirka,  ir  jis  jau  mano  kišenėje.  Grįžtu 
su  mediniu  kibirėliu  rankoje.  Laikau  jį,  kol  mergina  kaušu  pila 
verdantį  vandenį. 

-  Kaip  laikotės?  -  klausiu.  Jos  ranka  taip  dreba,  kad  turiu 
paimti  iš  jos  kaušą.  -  Gal  galėtumėt  duoti  man  truputį  muilo  ir 
seną  skudurą? 

Vienutėje  išsirengiu  ir  mėgaujuosi  prabanga  nusiprausti  šil¬ 
tu  vandeniu.  Išsiskalbiu  vieninteles  atsargines  apatines  kelnes, 
tvoskiančias  senais  svogūnais,  išgręžiu,  pakabinu  ant  vinies  už 
durų,  paskui  išlieju  vandenį  ant  akmeninių  grindų.  Tada  atsigulu 
ir  laukiu,  kada  nusileis  naktis. 


*  *  * 


Raktas  lengvai  pasisuka  duryse.  Kiek  žmonių,  be  manęs,  žino, 
kad  rūsio  raktu  galima  atrakinti  mano  kalėjimo  kamera  tapu¬ 
sio  kambario  duris  ir  didžiulę  spintą  pagrindinėje  kareivinių 
patalpoje,  kad  raktas  nuo  buto  virš  virtuvės  -  ginklų  sandėlio 
durų  rakto  dublikatas,  kad  šiaurės  vakarų  bokšto  laiptinės  raktu 
galima  atrakinti  ir  šiaurės  rytų  bokšto  laiptinę,  mažesnę  spintą 
koridoriuje  ir  vandentiekio  liuką  kieme?  Žmogus  ne  veltui  pra¬ 
leidžia  trisdešimt  metų  pasinėręs  į  mažo  miestelio  gyvenimo 
smulkmenas. 

Giedrame  juodame  danguje  mirksi  žvaigždės.  Pro  vartų  gro¬ 
tas  blyksi  aikštėje  liepsnojančio  laužo  atšvaitai.  Išpūtęs  akis  greta 

vartų  išskiriu  tamsų  pavidalą,  -  tas  vyras  arba  sėdi,  atsirėmęs 
į  sieną,  arba  miega  susigūžęs  į  kamuoliuką.  Ar  jis  mato  mane, 
stūksantį  savo  vienutės  tarpduryje?  Kelias  minutes  stoviu  įsi¬ 
tempęs.  Jis  nekruta.  Tada  iš  lėto  pradedu  slinkti  pasieniu,  basos 
mano  kojos  šiugždina  žvirgždo  lopus. 

Pasuku  už  kampo,  praeinu  pro  virtuvės  duris.  Kitos  durys 
veda  į  mano  butą  viršuje.  Jis  užrakintas.  Trečios,  paskutinės  du¬ 
rys  atviros.  Jos  veda  į  kambarį,  kuris  kartais  naudojamas  kaip 
lazaretas,  kartais  kaip  laikinas  kareivių  būstas.  Pasilenkęs,  čiuop¬ 
damas  rankomis  priešais  save,  slimpinu  prie  blausaus  mėlyno 
kvadrato  -  grotuoto  lango,  bijodamas  užkliūti  už  kūnų,  kuriuos 
girdžiu  kvėpuojant  visur  aplinkui. 

Staiga  iš  viso  to  raizginio  išsiskiria  viena  sruoga:  prie  mano 
kojų  tankiai  kvėpuojąs  miegantysis,  iškvėpdamas  orą,  kiekvieną 
sykį  sudejuoja.  Ar  jis  sapnuoja?  Sustoju  ir  laukiu,  o  jis,  vos  už  ke¬ 
lių  colių  nuo  manęs,  dūsuoja  ir  dejuoja  patamsyje  kaip  užsuktas. 
Slenku  tolyn. 

Atsistoju  prie  lango  ir  žiūriu  į  aikštę,  pasirengęs  išvysti  laužus, 
pririštų  arklių  gretas,  ginklų  krūvas,  palapinių  eiles.  Bet  žiūrėti 
beveik  nėra  į  ką:  vienintelio  jau  gęstančio  laužo  žarijos  ir  tolumoje, 
po  medžiais,  dvi  baltuojančios  palapinės.  Vadinasi,  ekspedicinė 
kariuomenė  dar  nesugrįžo!  Argi  įmanoma,  kad  šitos  kelios  sie¬ 
los  -  viskas,  kas  iš  jos  liko?  Nuo  tos  minties  širdis  apmiršta.  Bet  tai 
neįmanoma!  Tie  vyrai  juk  nekariavo:  blogiausiu  atveju  jie  bastėsi 
po  aukštupį,  medžiojo  beginklius  piemenis,  žagino  jų  moteris, 
plėšė  jų  namus,  baidė  jų  bandas;  geriausiu  atveju  jie  nieko  nesu¬ 
tiko  -  bent  jau,  aišku,  nesutiko  susivienijusių  barbarų,  nuo  kurių 
įniršio  įpareigotas  mus  saugoti  Trečiasis  skyrius. 

Lengvi  it  drugelio  sparnai  pirštai  paliečia  mano  kulkšnis.  Su¬ 
smunku  ant  kelių. 

-  Noriu  gerti,  -  prisipažįsta  kažkieno  balsas.  Tai  tas  pats  vyras, 
kuris  šnopavo.  Vadinasi,  jis  nemiegojo. 

-  Tyliau,  vaikeli,  -  sušnibždu.  Gerai  įsižiūrėjęs,  išskiriu  į  mane 
pakeltų  akių  baltymus.  Paliečiu  jo  kaktą:  jis  karščiuoja.  Jis  sugrie¬ 
bia  mano  ranką. 

-  Aš  taip  ištroškau!  -  sako. 

-  Atnešiu  tau  vandens,  -  kuždu  jam  į  ausį,  -  bet  privalai  pa¬ 
žadėti,  kad  netriukšmausi.  Čia  ligoniai,  jie  turi  miegoti. 

Šešėlis  prie  vartų  liko  kur  buvęs.  Gal  ten  nieko  nėra,  gal  tik 
koks  senas  maišas  ar  malkų  krūva.  Ant  pirštų  galiukų  bidzenu 
per  žvyrą  prie  latako,  kur  prausiasi  kareiviai.  Vanduo  ne  itin 
švarus,  bet  negaliu  sau  leisti  atsukti  čiaupo.  Prie  latako  kabo  ap¬ 
lamdytas  katiliukas.  Pasemiu  juo  vandens  ir  ant  pirštų  galiukų 
bidzenu  atgal. 

Vaikinukas  stengiasi  atsisėsti,  bet  yra  per  silpnas.  Prilaikau 
jį,  kol  geria. 

-  Kas  nutiko?  -  klausiu  pašnibždom.  Miegantysis  greta  jo 
vartosi.  -  Tu  sužeistas  ar  ligonis? 

-  Man  taip  karšta!  -  dejuoja  vaikinukas.  Jis  nori  nusimesti 
antklodę,  bet  aš  jį  sulaikau. 

-  Turi  išprakaituoti,  -  šnibždu.  Jis  linguoja  galvą  iš  vieno  šono 
į  kitą.  Laikau  jo  riešą,  kol  jis  vėl  užminga. 

Į  medinį  rėmą  įtaisyti  trys  geležiniai  strypai:  apatiniame  karei¬ 
vinių  aukšte  visi  langai  su  grotomis.  Įsiremiu  į  rėmą  koja,  suimu 
vidurinį  strypą  ir  traukiu.  Prakaitas  pila,  aš  visas  įsitempęs,  į 
nugarą  įsimetė  dieglys,  o  strypas  nejuda  iš  vietos.  Paskui  rėmas 
staiga  trekšteli  ir  turiu  į  jį  įsikibti,  kad  nenuvirsčiau  aukštielnin¬ 
kas.  Vaikinukas  vėl  pradeda  dejuoti,  o  kitas  miegantysis  atsikosti. 
Perkeliu  svorį  ant  dešinės  kojos  ir  kone  sušunku  iš  nuostabos, 
nutvilkytas  siaubingo  skausmo. 

Pats  langas  -  atviras.  Palenkęs  strypus  į  vieną  pusę,  pro  angą 
iškišu  galvą  ir  pečius,  išlendu  lauk,  galiausiai  kūliais  nuriedu  ant 
žemės  už  eilės  pakirptų  krūmų,  pasodintų  palei  šiaurinę  kareivi¬ 
nių  sieną.  Galvoju  tik  apie  tą  baisų  skausmą,  noriu  tik  vieno  -  gu¬ 
lėti  ta  patogiausia  rasta  poza:  ant  šono,  surietęs  kelius  prie  smakro. 
Mažiausiai  valandą,  užuot  bėgęs  toliau,  guliu  čia,  girdėdamas 
pro  atvirą  langą  sklindančius  miegančiųjų  atodūsius,  murmančio 
sau  kažką  po  nosimi  vaikinuko  balsą.  Užgęsta  paskutinės  aikštėje 
degančio  laužo  žarijos.  Žmonės  ir  gyvuliai  miega.  Tai  priešaušrio 
valanda,  pati  šalčiausia.  Jaučiu,  kaip  man  į  kaulus  smelkiasi  žemės 
pašalas.  Jei  gulėsiu  čia  ilgiau,  sustingsiu  ir  iš  ryto  mane  parveš  į 
kamerą  karučiu.  Kaip  sužeista  sraigė  pradedu  šliaužti  palei  sieną 
prie  tamsių  pirmosios  iš  aikštės  vedančios  gatvės  žiočių. 

Vartai  į  kiemelį  už  smuklės  atvirtę  atgal  ir  vos  laikosi  ant  su¬ 
rūdijusių  vyrių.  Kiemelis  persmelktas  puvėsių  kvapo.  Čia  iš  vir¬ 
tuvės  išmetamos  lupenos,  kaulai,  pelenai,  išpilamos  pamazgos, 
o  paskui  viskas  užkasama;  bet  žemė  pavargo,  šakės,  laidojančios 
šitos  savaitės  atliekas,  iškapsto  į  paviršių  anos  savaitės  atmatas. 
Dieną  čia  zvimbia  musės,  sutemoms  nusileidus  nubunda  juodieji 
ir  rudieji  tarakonai. 

Po  medine  laiptine,  vedančia  į  balkoną  ir  į  tarnaičių  kamba¬ 
rius,  yra  ertmė,  kur  laikomos  malkos  ir  nuo  lietaus  slepiasi  katės. 
Aš  ten  įšliaužiu  ir  susiriečiu  ant  seno  maišo.  Jis  dvokia  šlapimu 
ir,  žinoma,  pilnas  blusų,  man  taip  šalta,  kad  dantys  kalena,  bet 
dabar  svarbiausia  -  numaldyti  nugaros  skausmą. 


*  *  * 


Mane  pažadina  trepsėjimas  ant  laiptų.  Jau  šviesu:  sutrikęs,  ap- 
kvaitusia  galva  vėl  susigūžiu  savo  irštvoje.  Kažkas  atidaro  vir- 

tuvės  duris.  Iš  visų  pusių  subėga  vištos.  Anksčiau  ar  vėliau  kas 
nors  mane  čia  suras. 

Sukaupęs  visą  narsą,  nors  ir  raukydamasis  iš  skausmo,  kopiu 
laiptais  aukštyn.  Vilkintis  nešvariais  marškiniais  ir  kelnėmis,  basas 
ir  susivėlusią  barzda  -  kaip  aš  atrodau  pasauliui?  Meldžiu,  kad 
mane  palaikytų  arklininku,  grįžusiu  namo  po  nakties  gėrynių. 

Koridorius  tuščias.  Durys  į  merginos  kambarį  atviros.  Kam¬ 
barys  kaip  visada  švarus  ir  tvarkingas:  minkštas  kailis  ant  grindų 
prie  lovos,  langas  užtrauktas  raudona  languota  užuolaida,  skry¬ 
nia  pristumta  prie  sienos  po  gembine  su  drabužiais.  Panardinu 
veidą  į  jos  drabužių  aromatus  ir  galvoju  apie  berniuką,  kuris 
atnešdavo  man  valgyti,  prisimenu:  uždėjęs  ranką  jam  ant  peties, 
pajusdavau,  kaip  gydanti  to  prisilietimo  galia  perlieja  mano  su- 
rambėjusį  nuo  nežmoniškos  vienatvės  kūną. 

Lova  paklota.  Perbraukęs  ranka  po  antklode,  įsivaizduoju 
jaučiąs  silpną  merginos  šilumos  gaivą.  Didžiausia  laimė  būtų 
susirangyti  jos  lovoje,  padėti  galvą  ant  jos  pagalvės,  pamiršti 
savo  skausmus  ir  nuovargį,  nepaisyti  tikriausiai  jau  prasidėjusios 
mano  medžioklės  ir  nugrimzti  į  užmarštį,  kaip  nugrimzdo  ta 
mergaitė  iš  pasakos.  Kaip  geidulingai  šįryt  jaučiu  trauką  viso,  kas 
minkšta,  šilta,  kvapnu!  Atsidusęs  atsiklaupiu  ir  įkalbu  savo  kūną 
palįsti  po  lova.  Kniūbsčias,  taip  suspaustas  tarp  grindų  ir  lovos 
lentjuosčių,  kad,  vos  man  krustelėjus,  lova  kilsteli,  stengiuosi 
nusiteikti  lindėti  čia  visą  dieną. 

Nusnūstu,  nubundu,  nerišlūs  sapnai  keičia  vienas  kitą.  Artėjant 
vidurdieniui  miegoti  pasidarė  pernelyg  karšta.  Guliu  prakaituoda¬ 
mas  savo  troškioje,  dulkinoje  slaptavietėje,  kiek  įstengiu.  Paskui, 
kad  ir  kaip  atidėlioju,  ateina  metas  nusilengvinti.  Dejuodamas 
nurepečkoju  iki  naktipuodžio,  sėduos  ant  jo.  Vėl  skausmas,  dras¬ 
kymas.  Nusišluostau  nukniaukta  balta  nosinaite,  ji  visa  kruvina. 

Kambarys  dvokia:  bjauru  net  man,  savaites  išgyvenusiam  su  eks¬ 
krementų  kibiru  kampe.  Atidarau  duris  ir  klibinkščiuoju  korido¬ 
riumi.  Iš  balkono  matyti  stogų  eilė,  toliau  už  jų  -  pietinė  miesto 
siena  ir  dykuma,  nusidriekianti  į  mėlynus  tolius.  Apačioje  nieko 
nėra,  tik  kažin  kokia  moteris  kitoje  gatvės  pusėje  šluoja  slenks¬ 
tį.  Už  jos  keturiomis  šliaužia  vaikas,  kažin  ką  stumdamas  per 
dulkes,  nematau  ką.  Švarus  jo  užpakaliukas  užsirietęs  viršun. 
Vos  moteris  nusisuka,  išnyru  iš  šešėlio  ir  išpilu  puodo  turinį  ant 
atmatų  krūvos.  Ji  nieko  nepamato. 

Virš  miesto  jau  driekiasi  stingulys.  Ryto  darbas  baigtas:  ne¬ 
laukdami  vidurdienio  šutros,  žmonės  traukia  į  savo  pavėsingus 
kiemus  arba  į  vėsią  galinių  kambarių  žalumą.  Vandens  čiurleni¬ 
mas  gatvių  grioviuose  prityksta,  paskui  visai  nuščiūva.  Girdžiu 
tik  kalvio  plaktuko  žvangesį,  karvelių  burkavimą  ir  kažkur  toli 
kūdikio  verksmą. 

Atsidusęs  išsipleikiu  ant  lovos,  ir  mane  apgaubia  malonus 
gėlių  kvapo  prisiminimas.  Kokia  pagunda  prisidėti  prie  kitų  po¬ 
gulio  pasitraukusių  miestiečių.  Ak,  tos  karštos  pavasario  dienos, 
jau  pereinančios  į  vasarą,  -  kaip  lengva  pasiduoti  ilgesingai  jų 
palaimai!  Kaipgi  galėčiau  susitaikyti  su  tuo,  kad  mano  gyvenimą 
ištiko  neganda,  kai  aplinkui  viskas  vyksta  ramiai,  pagal  iš  anksto 
numatytus  ciklus?  Taip  lengva  patikėti,  kad,  šešėliams  pailgėjus  ir 
pirmam  vėjo  gūsiui  suvirpinus  lapus,  aš  pabusiu,  nusižiovausiu, 
apsirengsiu,  nulipsiu  laiptais  žemyn  ir  nueisiu  per  aikštę  į  savo 
kontorą,  sveikindamasis  su  sutiktais  draugais  ir  kaimynais,  pasė¬ 
dėsiu  ten  valandą  dvi,  paskui  sutvarkysiu  stalą,  užrakinsiu  duris, 
kad  viskas  vėl  vyks  taip,  kaip  vyko  visada.  Turiu  papurtyt  galvą 
ir  sumirksėti,  kad  suvokčiau,  jog  guliu  čia  kaip  persekiojamas 
žmogus,  jog  vykdydami  savo  pareigą  užgrius  kareiviai,  ištrauks 
mane  į  lauką  ir  vėlei  užrakins,  kad  nematyčiau  nei  dangaus,  nei 

kitų  žmonių.  „Kodėl?  -  dejuoju  į  pagalvę.  -  Kodėl  aš?"  Juk  pasau¬ 
lyje  nėra  kito  tokio  nieko  nenutuokiančio  ir  nekalto  žmogaus. 
Aš  -  tikras  kūdikis!  Ir  vis  dėlto,  jei  tiktai  jiems  pavyks,  jie  uždarys 
mane  pūti,  priešokiais  rūpinsis  mano  kūnu,  o  paskui  vieną  gra¬ 
žią  dieną  iš  anksto  neįspėję  ištrauks  iš  kameros  ir  skubinai,  kaip 
priimta  nepaprastaisiais  atvejais,  nuteis  mane  už  uždarų  durų, 
vadovaujant  mažam  nepalenkiamam  pulkininkui:  jo  pakalikas 
skaitys  kaltinimus,  o  kad  procesas  atrodytų  teisėtas,  tuščioje  sa¬ 
lėje  kaip  tarėjai  sėdės  du  jaunesnieji  karininkai;  paskui,  ypač  jei 
jie  patyrė  nesėkmę,  ypač  jei  barbarai  juos  pažemino,  jie  apkaltins 
mane  išdavyste  -  ar  galėčiau  tuo  suabejoti?  Iš  teismo  salės  jie  vilks 
mane  pas  budelį:  aš  spardysiuos,  raudosiu,  suglumęs  kaip  tą  die¬ 
ną,  kai  gimiau,  tikėdamas  iki  pat  galo,  kad  jokia  bausmė  negali 
ištikti  nekalto  žmogaus.  „Tu  gyveni  sapne!  -  sakau  pats  sau;  tuos 
žodžius  ištariu  balsu,  žiūriu  į  juos,  tvyrančius  ore,  stengiuos  už¬ 
čiuopti  jų  reikšmę:  -  Tu  privalai  nubusti!"  Prisiverčiu  prisiminti 
nekaltai  nukentėjusiuosius,  kuriuos  pažinojau:  nuogas  berniukas 
guli  apšviestas  gatvės  žibinto,  rankas  prispaudęs  prie  slėpsnų, 
dulkėse  tupintys  belaisviai  barbarai,  ranka  prisidengę  akis  nuo 
saulės,  laukiantys,  kas  bus  toliau.  Kodėl  turėtų  būti  neįmanoma, 
kad  juos  sutrypęs  monstras  sutryptų  ir  mane?  Aš  nuoširdžiai 
tikiu,  kad  nebijau  mirties.  Spėju,  kad  mane  baugina  gėda  numirti 
tokiam  kvailam  ir  suglumusiam,  koks  jaučiuosi  dabar. 

Iš  kiemo  apačioje  atsklinda  balsų,  vyriškų  ir  moteriškų,  klege¬ 
sys.  Skuosdamas  į  savo  slaptavietę  girdžiu  ant  laiptų  trepsenant 
kojas.  Jos  nutyksta  tolimame  balkono  gale,  paskui  tolydžio  grįžta, 
stabteldamos  prie  kiekvienų  durų.  Šitame  viršutiniame  aukšte, 
kur  miega  tarnai  ir  kur  įgulos  kareiviai  gali  nusipirkti  privačių 
nakties  malonumų,  sienos,  skiriančios  vienviečius  kambariukus, 
tėra  popieriumi  apklijuotos  lentų  pertvaros:  aš  aiškiai  girdžiu, 


128 


kaip  mano  medžiotojas  atidaro  visas  duris  paeiliui.  Prisispaudžiu 
prie  sienos.  Viliuosi,  kad  jis  manęs  neužuos. 

Žingsniai  pasigirsta  už  kampo,  paskui  artėja  koridoriumi. 
Mano  durys  atsidaro,  pabūna  atviros  kelias  sekundes,  paskui  ir 
vėl  užsidaro.  Taigi  vieną  išbandymą  atlaikiau. 

Pasigirsta  greitesni,  lengvesni  žingsniai:  kažkas  atbėga  kori¬ 
doriumi  ir  įeina  į  kambarį.  Mano  galva  nusukta  į  kitą  pusę,  aš 
nematau  net  jos  kojų,  bet  žinau,  kad  tai  ta  mergina.  Pats  metas 
pasirodyti,  paprašyti  jos,  kad  paslėptų  mane,  iki  sutems,  kai  ga¬ 
lėsiu  išeiti  iš  miesto  ir  nusileisti  prie  ežero.  Bet  kaip  tai  padaryti? 
Kol  lova  baigs  kilnotis  ir  aš  išlįsiu,  ji  jau  bus  iššokusi  į  koridorių 
ir  klykdama  šauksis  pagalbos.  Ir  kas  garantuos,  kad  ji  priglaus 
vieną  iš  tos  daugybės  vyrų,  leidusių  laiką  šitame  kambaryje,  vieną 
iš  daugelio  atsitiktinių  vyrų,  kuriuos  patenkindama  ji  užsidirba 
duoną,  vyrą,  patekusį  į  nemalonę,  bėglį?  Ir  ar  va  tokį  ji  atpažins 
mane  išvis?  Jos  kojos  plasnoja  po  kambarį,  sustodamos  tai  čia, 
tai  ten.  Nepagaunu  jokio  judesių  dėsningumo.  Guliu  ramiai,  kvė¬ 
puoju  tyliai,  srūvu  prakaitu.  Staiga  ji  dingsta:  laiptai  sugirgžda, 
paskui  -  tyla. 

Nurimstu  ir  staiga  nušvitus  protui  suprantu,  kaip  visa  tai  juo¬ 
kinga:  tas  mano  pabėgimas,  slėpimasis,  kaip  kvaila  gulėti  tvankią 
popietę  po  lova  ir  tykoti  progos  išsmukti  lauk,  į  nendryną,  o  ten 
gyventi  mintant,  be  jokios  abejonės,  vien  paukščių  kiaušiniais  ir 
žuvimis,  kurių  pasigausiu  rankom,  miegoti  kokiame  nors  urve, 
laukiant,  kada  istorijos  girnos  sumals  šį  tarpsnį  ir  pasienio  gy¬ 
venimas  vėl  nugrims  į  būtąjį  snūdą.  O  kalbant  atvirai,  aš  -  jau 
nebe  aš,  panika  mane  apėmė,  kaip  suprantu,  tą  pačią  akimirką, 
kai  pamačiau,  kaip  prižiūrėtojas  mano  vienutėje  suspaudė  pirš¬ 
tais  berniuko  petį,  primindamas,  kad  jis  man  nieko  nesakytų,  ir 
suvokiau:  kad  ir  kas  nutiko  tą  dieną,  dėl  visko  būsiu  kaltas  aš. 

Į  vienutę  įžengiau  kaip  sveikas  vyras,  neabejojantis,  kad  pasirink¬ 
damas  tą  kelią,  nors  ir  dabar  nežinau,  kas  tai  per  kelias,  buvau 
teisus;  tačiau  po  dviejų  mėnesių,  praleistų  tarp  tarakonų,  matant 
tik  keturias  sienas  ir  paslaptingą  suodžių  ženklą,  užuodžiant  tik 
savo  kūno  dvoką,  kalbantis  tik  su  sapne  pasirodančia  šmėkla, 
kurios  lūpos  tarsi  užantspauduotos,  jau  anaiptol  nesijaučiu  toks 
tikras  dėl  savęs.  Kartais  noras  paliesti  kito  žmogaus  kūną  arba 
būti  jo  paliestam  užvaldo  mane  taip  stipriai,  kad  sudejuoju:  kaip 
laukdavau  kiekvieną  rytą  ir  kiekvieną  vakarą  to  trumpo  prisilie¬ 
timo  prie  berniuko  peties,  to  vienintelio  man  leisto  dalyko!  Gulėti 
moters  apglėbtam  švarioje  lovoje,  valgyti  gerą  maistą,  vaikščioti 
saulei  šviečiant  -  tai  juk  kur  kas  svarbiau  nei  teisė  be  policijos 
patarimo  nuspręsti,  su  kuo  draugauti,  o  ką  laikyti  priešu.  Kaip 
galėčiau  būti  tikras  esąs  teisus,  kai  nė  vienas  žmogus  mieste  ne¬ 
pritaria  mano  nuotykiui  su  barbare  ir  nėra  tokio,  kuris  neužsipuls 
manęs,  jeigu  jaunuoliai  žus  nuo  mano  globojamų  barbarų  rankos? 
Tačiau  kokia  prasmė  kentėti  nuo  vyrų  violetiškai  mėlynomis 
uniformomis,  jeigu  nesu  tvirtai  įsitikinęs  savo  teisumu?  Juk  net 
jei  pasakysiu  savo  tardytojams  teisybę,  žodis  žodin  pakartosiu 
viską,  ką  sakiau  barbarams  su  jais  susitikęs,  net  jeigu  jie  ir  su¬ 
sigundys  manimi  patikėti,  vis  tiek  jie  dirbs  toliau  tą  savo  juodą 
darbą,  nes  šventai  tiki  tuo,  kad  tikrąją  teisybę  žmogus  pasako  tik 
visiškai  prispaustas  prie  sienos.  Aš  bėgu  nuo  skausmo  ir  mirties. 
Nors  nesu  to  pabėgimo  suplanavęs.  Jei  pasislėpsiu  nendryne, 
po  savaitės  numirsiu  badu  arba  būsiu  iš  ten  išrūkytas.  Atvirai 
kalbant,  aš  paprasčiausiai  noriu  atsipūsti,  todėl  čia  ir  pabėgau, 
į  tą  vienintelę  minkštą  lovą  ir  draugišką  glėbį,  kurie  man  liko. 

Vėl  žingsniai.  Atpažįstu  skubrią  merginos  eigastį,  bet  šįkart  ji 
ne  viena,  o  su  vyriškiu.  Jie  įeina  į  kambarį.  Sprendžiant  iš  balso, 
jis  dar  tik  vaikas. 

-  Tu  be  reikalo  leidi  jiems  taip  su  tavim  elgtis!  Tu  ne  vergė!  - 
aiškina  jis  karštai. 

-  Tu  nesupranti,  -  atsako  ji.  -  Ir  apskritai  aš  nenoriu  dabar 
apie  tai  kalbėti. 

Stoja  tyla,  paskui  intymesni  garsai. 

Aš  nuraustu.  Nepakenčiama,  kad  negaliu  nuo  to  pasprukti. 
Bet  kurgi  dėsies,  ir  aš  kaip  vyras  iš  farso,  kuriam  prisegti  ragai, 
sulaikęs  kvėpavimą  grimztu  vis  gilyn  į  gėdą. 

Vienas  iš  jų  atsisėda  ant  lovos.  Batai  nukrinta  ant  grindų, 
šiugžda  drabužiai,  du  kūnai  išsidriekia  vos  per  colį  nuo  manęs. 
Lentjuostės  išsilenkia,  įsiremia  man  į  nugarą.  Aš  užspaudžiu  au¬ 
sis,  man  gėda  klausytis  žodžių,  kuriuos  jie  kartoja  vienas  kitam, 
bet  norom  nenorom  girdžiu  įsiaistrinusios  merginos  spurdėjimą 
ir  dejones,  kuriuos  taip  gerai  prisimenu  iš  tų  laikų,  kai  mudviejų 
artumas  man  būdavo  toks  mielas. 

Lentjuostės  spaudžia  mane  vis  smarkiau.  Aš  susiploju  kiek 
tik  įmanydamas,  o  lova  pradeda  girgždėti.  Nuraudęs  plūstu  pra¬ 
kaitu,  man  bloga  jaučiant,  kaip  esu  įjaudrintas  prieš  savo  paties 
valią,  bet  pradedu  dejuoti:  pratisa  tyli  aimana  išvinguriuoja  man 
iš  gerklės  ir  niekieno  nepastebėta  susilieja  su  jų  pagreitėjusio 
kvėpavimo  garsais. 

O  paskui  viskas  baigta.  Jie  atsidūsta  ir  nurimsta,  trūkčiojimai 
ir  kilnojimasis  liaujasi,  jie  ramiai  guli  vienas  greta  kito,  nešami 
snaudulio  bangos,  o  aš,  nelaimingas,  sustingęs,  miego  nelikus  nė 
padujų,  laukiu,  kada  galėsiu  išsivaduoti.  Tai  metas,  kai  snaudžia 
netgi  vištos,  metas,  kai  viešpatauja  vien  tik  saulė.  Karštis  šita¬ 
me  mažyčiame  kambarėlyje  po  plokščiu  stogu  dusinte  dusina. 
Kiaurą  dieną  neturėjau  burnoj  nė  trupinio,  nė  lašo. 

Kojomis  spirdamasis  nuo  sienos,  lendu  iš  po  lovos,  kol  ga¬ 
liausiai  pavyksta  atsisėsti.  Nugaros  skausmas,  seno  žmogaus 
skausmas,  vėl  duoda  ženklą. 

-  Atsiprašau,  -  sušnibždu. 

Jie  iš  tikrųjų  miega,  kaip  vaikai,  berniukas  ir  mergaitė,  nuogi, 
susiėmę  rankomis,  išpilti  prakaito,  jų  veidai  atsipalaidavę  ir  ap¬ 
gaubti  užmaršties.  Mane  užlieja  dvigubai  stipresnė  gėdos  banga. 
Jos  grožis  nežadina  man  geismo:  priešingai,  mintis,  kad  šitas  sun¬ 
kus,  sudribęs,  smirdantis  senas  kūnas  (ir  kaipgi  jie  tos  smarvės 
neužuodė?)  galėjo  laikyti  ją  savo  glėbyje,  atrodo  be  galo  nepadori. 
Ar  aš  žinojau,  ką  darau,  kai  spausdavau  po  savimi  tokias  gėles  su 
švelniais  žiedlapiais  primenančias  mergaites  -  ne  tiktai  ją,  bet  ir  tą 
kitą?  Juk  turėjau  likti  tarp  tokių  pačių,  kaip  aš,  nutukusių,  yran¬ 
čių:  tarp  tų  vaidingų  storų  bobų  su  dvokiančiomis  pažastimis, 
tarp  kekšių  su  didelėmis  suglebusiomis  lytimis.  Išbindzinu  lauk 
ant  pirštų  galiukų,  akinamas  saulės  klibinkščiuoju  laiptais  žemyn. 

Viršutinė  virtuvės  durų  sąvara  atidaryta.  Kažkokia  sena  mote¬ 
ris,  sulinkusi,  bedantė,  stovi  ir  valgo  iš  ketaus  puodo.  Mudviejų 
akys  susitinka:  ji  išsižiojusi  suakmenėja,  ranka  su  šaukštu  pa¬ 
kimba  ore.  Ji  mane  atpažįsta.  Kilsteliu  ranką  ir  nusišypsau,  -  net 
nuostabu,  kaip  lengva  man  nusišypsoti.  Šaukštas  vėl  pajuda, 
lūpos  jį  apčiaupia,  ji  nusuka  akis,  aš  praeinu  pro  ją,  žengiu  tolyn. 

Šiauriniai  vartai  uždari,  grotos  užstumtos.  Užkopiu  laiptais 
į  sargybos  bokštą  prie  sienos  kampo,  godžiai  žvalgau  mylimą 
peizažą:  žalumos  juosta  palei  upę,  dabar  pilna  juodų  dėmių, 
šviesesnė  pelkynų  žaluma,  kur  naujos  nendrės  sparčiai  kalasi, 
akinantis  ežero  paviršius. 

Ir  vis  dėlto  kažkas  ne  taip.  Kiek  laiko  buvau  uždarytas  nuo 
pasaulio,  du  mėnesius  ar  dešimt  metų?  Jauni  kviečių  daigai  lau¬ 
kuose  palei  sieną  jau  turėtų  būti  tvirti  ir  ūgtelėję  iki  aštuoniolikos 
colių.  Bet  taip  nėra:  išskyrus  vakarinį  -  drėkinamą  -  kraštą,  regiu 
tik  skurdžius,  liguistai  geltonus  ūglius.  Prie  ežero  -  daugybė 
tuščių  plotų,  o  palei  dambą  driekiasi  pilkų  gubų  eilė. 

Apleisti  laukai,  saulės  paralyžiuota  aikštė,  tuščios  gatvės 
mano  akyse  įgauna  naują,  grėsmingą  pavidalą.  Žmonės  palie¬ 
ka  miestą  -  kaip  kitaip  tai  paaiškinti?  -  ir  garsai,  kuriuos  gir¬ 
dėjau  prieš  dvi  naktis,  matyt,  buvo  ne  atvykimo,  o  išvykimo 
garsai!  Nuo  tos  minties  man  nusmelkia  per  širdį  (iš  baimės?  iš 
dėkingumo?).  Ir  vis  dėlto  tikriausiai  aš  klystu:  geriau  įsižiūrėjęs 
žemyn,  aikštėje  matau  du  berniukus,  ramiai  žaidžiančius  po 
šilkmedžiais  stiklo  rutuliukais;  ir  sprendžiant  iš  to,  ką  mačiau 
smuklėje,  gyvenimas  eina  kaip  ėjęs. 

Pietvakariniame  sargybos  bokšte  sargybinis  sėdi  ant  aukš¬ 
tos  taburetės  ir  bukai  žiūri  į  dykumą.  Prieinu  prie  jo  beveik  per 
žingsnį,  tik  tada  jis  mane  pastebi  ir  krūpteli. 

-  Lipkit  žemyn,  -  sako  bespalviu  balsu,  -  čia  būti  draudžiama. 

Niekada  nesu  jo  matęs.  Suvokiu,  jog  nuo  tada,  kai  pabėgau  iš 

savo  kalėjimo,  nemačiau  nė  vieno  senosios  įgulos  kareivio.  Kodėl 
aplinkui  vien  tik  svetimi? 

-  Tu  manęs  nepažįsti?  -  klausiu. 

-  Lipkit  žemyn. 

-  Tuojau,  tik  turiu  vieną  labai  svarbų  klausimą.  Supranti,  be 
tavęs,  nėra  ko  paklausti  -  visi  kiti,  atrodo,  miega  arba  išvykę.  Tu 
pasakyk  man:  kas  tu  toks?  Kur  visi  tie,  kuriuos  aš  pažinojau? 
Kas  nutiko  laukuose?  Atrodo,  kad  čia  būta  potvynio.  Tik  iš  kur 
tam  potvyniui  rastis?  -  Besiklausant  mano  veblenimo  jo  akys 
siaurėja.  -  Atsiprašau  už  tokius  kvailus  klausimus,  bet  aš  sirgau 
karštlige,  buvau  prirakintas  prie  lovos,  -  tokia  neįprasta  kalbos 
maniera  išeina  visai  netyčia,  -  ir  šiandien  man  pirmą  kartą  leista 
atsikelti.  Todėl  aš  ir... 

-  Tėve,  jums  reikėtų  pasisaugoti  vidurdienio  saulės,  -  ištaria 
jis.  Jo  ausys  kyšo  iš  po  kepurės,  kuri  jam  aiškiai  per  didelė.  -  Ver¬ 
čiau  jau  pailsėkite  tokiu  dienos  metu. 

-  Taip...  Gal  duotum  atsigerti  vandens?  -  Jis  paduoda  man 
gertuvę,  ir  aš  geriu  drungną  vandenį,  stengdamasis  neišsiduoti, 
kaip  pašėlusiai  esu  ištroškęs.  -  Bet  pasakyk  man,  kas  nutiko? 

-  Barbarai.  Jie  dalį  dambos  nugriovė  ir  užtvindė  laukus.  Nie¬ 
kas  jų  nematė.  Jie  atsėlino  naktį.  O  kitą  rytą  -  tarytum  antras 
ežeras.  -  Jis  prisikimšo  pypkę  ir  dabar  siūlo  man.  Mandagiai 
atsisakau  („Aš  tik  pradėsiu  kosėti,  o  man  tai  kenkia").  -  Taip. 
Ūkininkai  labai  nusiminę.  Jie  sako,  kad  derlius  pragaišo,  o  sėti 
iš  naujo  jau  per  vėlu. 

-  Nekas.  Vadinas,  mūsų  laukia  sunki  žiema.  Gausime  smarkiai 
susiveržti  diržus. 

-  Taip,  aš  jums  čia  nepavydžiu.  Juk  barbarai  gali  ir  vėl  taip 
padaryti.  Jie  gali  užtvindyti  laukus  tiek  kartų,  kiek  panorės. 

Mudu  aptarinėjame  barbarus  ir  jų  klastą.  Jie  niekada  nestoja  į 
kovą  atvirai,  sako  jis,  jie  pripratę  prisėlinti  iš  užpakalio  ir  smeigti 
peiliu  į  nugarą. 

-  Ir  kodėl  jie  nepalieka  mūsų  ramybėje?  Juk  turi  savo  terito¬ 
rijas,  argi  ne? 

Nukreipiu  kalbą  kitur,  prisimenu  senas  dienas,  kai  viskas 
pasienyje  buvo  ramu.  Jis  kreipiasi  į  mane  „tėve",  rodydamas 
pagarbą  kaip  valstietis,  ir  klauso  mano  kalbų,  kaip  klausomasi 
išprotėjusių  senių  paistalų,  -  vis  tiek  geriau,  manyčiau,  negu 
spoksoti  kiaurą  dieną  į  tuštumą. 

-  Klausyk,  -  sakau,  -  prieš  dvi  paras  girdėjau  jojant  raitelius 
ir  pamaniau,  kad  pargrįžo  didžioji  ekspedicija. 

-  Ne,  -  nusijuokia  jis,  -  tai  buvo  tik  keli  vyrai,  kuriuos  jie 
sugrąžino.  Susodino  visus  į  vieną  didelį  vežimą.  Tikriausiai  jį 
ir  girdėjote.  Jie  apsirgo  nuo  vandens  -  niekam  tikusio  vandens 
dykumoje,  -  tad  jie  juos  ir  sugrąžino. 

-  Dabar  aišku!  Niekaip  negalėjau  suprasti,  kas  dedasi.  O  kaip 
manai,  kada  grįš  pagrindiniai  pulkai? 

-  Greitai,  dabar  jau  greitai.  Ten  juk  negauni  žemės  vaisių,  ar 
ne?  Dar  nesu  matęs  tokio  negyvo  krašto. 

Nulipu  laiptais  žemyn.  Po  mūsų  pokalbio  jaučiuosi  esąs  beveik 
garbus  senolis.  Keista,  jog  niekas  jo  neįspėjo,  kad  nepražiopsotų 
skarmalais  vilkinčio  storo  senio!  O  gal  jis  buvo  patupdytas  ten  va¬ 
kar  vakare  ir  su  niekuo  nepersimetė  nė  žodžiu?  Kas  būtų  pagalvo¬ 
jęs,  kad  moku  taip  sklandžiai  meluoti!  Jau  gerokai  po  vidurdienio. 
Mano  šešėlis  slenka  greta  manęs  lyg  rašalo  dėmė.  Rodos,  aš  čia  vie¬ 
nintelė  judanti  būtybė  tarp  tų  keturių  sienų.  Ir  mane  užplūsta  toks 
džiugesys,  kad  norisi  dainuoti.  Pamirštu  net  skaudančią  nugarą. 

Atidarau  šoninius  vartelius  ir  išeinu.  Mano  bičiulis  sargybos 
bokšte  žvelgia  žemyn  į  mane.  Pamojuoju  jam,  jis  irgi  pamoja. 

-  Jums  reikės  kepurės!  -  šūkteli. 

Paplekšnoju  sau  per  plikę,  gūžteliu  pečiais,  šypsausi.  Saulė 
pliekste  plieskia. 

Vasariniai  kviečiai  išties  sunaikinti.  Šiltas  gelsvai  rudas  purvas 
čiulpsi  man  tarp  kojų  pirštų.  Šen  bei  ten  pasitaiko  ir  balučių.  Daug 
želmenų  išplauta  su  šaknimis.  Viskas  beviltiškai  pagelto.  Labiau¬ 
siai  nukentėjo  paežerės  laukai.  Ten  viskas  išgulė,  ir  ūkininkai  jau 
pradėjo  krauti  į  krūvas  negyvus  stiebus,  kad  sudegintų.  Laukai 
toliau  nuo  ežero  išsidriekę  keliais  coliais  aukščiau,  ir  tai  išgelbėjo 
juos  nuo  užtvindymo.  Taigi  ketvirtį  derliaus  gal  ir  pavyks  išgelbėti. 

Pati  damba,  neaukšta  beveik  dviejų  mylių  ilgio  žemių  siena, 
neleidžianti  išsilieti  ežero  vandeniui,  kai  vasarą  jis  pakyla  iki 
savo  aukščio  ribos,  jau  atstatyta,  bet  kone  visa  sudėtinga  kanalų 
ir  vartų  sistema,  skirstanti  vandenį  po  laukus,  -  visiškai  sunai¬ 
kinta.  Užtvanka  ir  vandens  ratas  ežero  pakrantėje  nenukentėjo, 
bet  niekur  nematyti  arklio,  kuris  šiaip  jau  tą  ratą  suka.  Ūkininkų, 
žinoma,  laukia  savaitės  sunkaus  darbo.  Ir  bet  kurią  akimirką  visas 
jų  triūsas  gali  nueiti  vėjais,  jei  to  užsinorės  keli  kastuvais  apsi- 

ginklavę  vyrai!  Kaip  mes  galim  laimėti  tokį  karą?  Kokia  prasmė 
organizuoti  vadovėliuose  aprašytas  karines  operacijas,  veržlius 
puolimus  ir  baudžiamąsias  ekspedicijas  toli  priešo  užnugaryje, 
jei  galime  mirtinai  nukraujuoti  namie? 

Renkuosi  senąjį  kelią,  kuris,  pasisukiojęs  už  vakarinės  sienos, 
baigiasi  takeliu,  vedančiu  į  smėlio  užpustytus  griuvėsius.  Kažin, 
ar  vaikams  vis  dar  leidžiama  čia  žaisti,  ar  tėvai  laiko  juos  namuo¬ 
se,  pasakodami  apie  įdubose  tykančius  barbarus?  Pakeliu  akis  į 
bokštą,  bet  mano  bičiulis,  regis,  nuėjo  miegoti. 

Viską,  ką  pernai  buvome  atkasę,  vėl  užnešė  pustomas  smėlis. 
Tik  vienur  kitur  vis  dar  kyšo  kampiniai  stulpai  pastatų,  kuriuo¬ 
se,  reikia  manyti,  gyveno  žmonės.  Išduobiu  smėlyje  duobutę  ir 
atsisėdu  pailsėti.  Nemanau,  kad  kas  nors  ateis  čia  manęs  ieškoti. 
Galiu  sėdėti  atsirėmęs  į  tą  seną  stulpą  su  išblukusiais  delfinų  ir 
bangų  raižiniais,  visas  nueiti  pūslėmis  nuo  saulės,  išdžiūti  nuo 
vėjo,  galiausiai  mirtinai  sušalti  nuo  speigo,  ir  niekas  čia  manęs  ne¬ 
ras,  kol  tolimoje  ateityje,  taikos  laikais,  oazės  vaikai  sugrįš  į  savo 
žaidimų  aikštelę  ir  užtiks  vėjo  atidengtus  jau  nebeatpažįstamais 
drabužiais  vilkinčio  andainykščio  dykumos  gyventojo  griaučius. 

Pabundu  sužvarbęs.  Milžiniška  raudona  saulė  kabo  vakaruose 
virš  horizonto.  Vėjas  stiprėja:  prie  mano  šono  jau  supūstas  smėlio 
kalnelis.  Labiausiai  mane  kankina  troškulys.  Mano  sumanytas 
planas  praleisti  čia  naktį  tarp  šmėklų,  drebant  iš  šalčio,  laukiant, 
kol  iš  tamsos  išsiskirs  pažįstamos  sienos  ir  medžių  viršūnės,  - 
niekam  tikęs.  Už  tų  sienų  manęs  laukia  tik  badas.  Sprukdamas 
kaip  pelė  iš  vienos  landos  į  kitą,  aš  net  nebeatrodysiu  nekaltas. 
Kodėl  turėčiau  atlikti  savo  priešų  darbą,  užuot  palikęs  jį  jiems? 
Jeigu  jie  nori  pralieti  mano  kraują,  tegu  bent  bus  dėl  to  kalti. 
Niauri  praėjusios  dienos  baimė  apmalšo.  Gal  šitas  pabėgimas 
buvo  ne  bergždžias,  jei  aš  atgausiu  nors  truputį  pasipiktinimo. 

*  *  * 


Garsiai  beldžiu  į  kareivinių  vartus. 

-  Na,  ar  nematot,  kas  atėjo?  Jau  prisivaikščiojau,  dabar  įleiskit 
mane  atgal! 

Kažkas  pribėga  prie  vartų:  blausioje  šviesoje  pro  grotas  spit- 
rijam  vienas  į  kitą:  tai  tas  pats  vyras,  kuris  buvo  paskirtas  man 
prižiūrėti. 

-  Tyliau!  -  pašnibždomis  iškošia  jis  pro  dantis  ir  atitraukia 
velkes. 

Jam  už  nugaros  girdėti  kuždesys,  renkasi  žmonės. 

Jis  čiumpa  mane  už  rankos,  skubinai  veda  per  kiemą. 

-  Kas  čia?  -  klausia  kažkas. 

Man  magėte  maga  atsakyti,  išsitraukti  raktą  ir  pamojuoti  juo, 
bet  staiga  dingteli,  kad  tai  būtų  neapdairu.  Todėl  laukiu  prie  savo 
buvusių  durų,  kol  prižiūrėtojas  jas  atrakina,  įstumia  mane  vidun, 
įeina  pats  ir  užrakina  duris  iš  vidaus.  Kupinas  įniršio  jo  balsas 
tamsoje  atsklinda  iki  manęs: 

-  Įsidėmėk:  tik  prasitark  kam  nors,  kad  buvai  išėjęs,  ir  nagus 
nusigrauši!  Supratai?  Sumokėsi  man  už  tai!  Tylėk!  Jeigu  kas  nors 
paklaus  apie  šį  vakarą,  pasakyk,  kad  buvau  išvedęs  tave  pasi¬ 
vaikščioti,  daugiau  -  nė  žodžio.  Supratai? 

Nustumiu  jo  pirštus  nuo  savo  žasto  ir  pamažu  atsitraukiu. 

-  Matai,  kaip  man  būtų  buvę  lengva  pabėgti  ir  susirasti  prie¬ 
globstį  pas  barbarus,  -  murmu.  -  Kaip  tau  atrodo,  kurio  galo 
aš  sugrįžau?  Tu  -  tik  paprastas  kareivis,  tavo  darbas  -  paklusti 
įsakymams.  O  vis  dėlto  pagalvok  apie  tai,  ką  tau  pasakiau.  -  Jis 
suspaudžia  man  riešą,  aš  vėl  atgniaužiu  jo  pirštus.  -  Pagalvok, 
kodėl  sugrįžau  ir  kas  būtų  buvę,  jeigu  nebūčiau  to  padaręs.  Juk 
nesulauksi  užuojautos  iš  vyrų  violetiškai  mėlynomis  uniformo- 

mis,  esu  tikras,  kad  tai  žinai.  Tad  pagalvok,  kas  gali  atsitikti,  jeigu 
vėl  pabėgsiu.  -  Dabar  jau  aš  spaudžiu  jam  žastą.  -  Bet  nebijok, 
neišplepėsiu:  gali  papasakoti  ką  tik  nori,  ir  aš  patvirtinsiu.  Žinau, 
ką  reiškia  bijoti.  -  Stoja  ilga  įtartina  tyla.  -  Žinai,  ko  noriu  užvis 
labiausiai?  -  klausiu.  -  Pavalgyti  ir  atsigerti.  Mirštu  iš  bado,  visą 
dieną  burnoj  nieko  neturėjau. 

Taigi  ir  vėl  viskas  kaip  anksčiau.  Absurdiškas  įkalinimas  tę¬ 
siasi.  Diena  iš  dienos  guliu  aukštielninkas  ir  žvelgiu  į  šviesos 
stulpą  viršuje,  kuris  darosi  čia  ryškesnis,  čia  blankesnis.  Klau¬ 
sausi,  kaip  tolumoje  barkši  mūrininkų  mentelės,  kaip  už  sienos 
kaukši  dailidžių  plaktukai.  Valgau,  geriu  ir,  kaip  bet  kuris  kitas, 
laukiu. 


*  *  * 


Iš  pradžių  iš  toli  atsklinda  muškietų  šūviai,  menki,  kaip  orinio 
pistoleto.  Paskui  iš  arčiau,  tiesiog  nuo  pylimo,  -  atsakomieji  šū¬ 
viai.  Kareivinių  kieme  pasigirsta  paniškai  lakstančių  žmonių 
žingsniai.  Kažkas  šaukia: 

-  Barbarai! 

Bet  aš  manau,  kad  jis  klysta.  Visą  tą  klegesį  nustelbia  didžiojo 
varpo  dūžiai. 

Prispaudęs  ausį  prie  durų  plyšio,  stengiuosi  suprasti,  kas 
dedasi. 

Klegesys  aikštėje  virsta  nepaliaujamu  gaudesiu,  kur  jau  ne¬ 
beįmanoma  išskirti  jokio  atskiro  balso.  Tikriausiai  visas  miestas 
išgarmėjo  sveikinti  kariuomenės,  tūkstančiai  džiūgaujančių  sie¬ 
lų.  Muškietų  salvės  netyla.  Paskui  kauksmų  tenoras  darosi  vis 
skvarbesnis,  jaudresnis.  Pro  jį  nežymiai  prasiskverbia  variniai 
trimitų  paringavimai. 


138 


Pagunda  pernelyg  didelė.  O  ką  gi  aš  prarasiu?  Atrakinu  duris. 
Prisimerkęs  ir  dengdamas  akis  nuo  akinančios  šviesos  pereinu 
per  kiemą,  išeinu  pro  vartus  ir  įsilieju  į  paskutines  minios  gretas. 
Muškietų  salvės  ir  katučių  griausmas  nesiliauja.  Juodai  vilkinti 
senutė  greta  čiumpa  man  už  alkūnės,  kad  neprarastų  pusiau¬ 
svyros,  ir  pasistiebia. 

-  Ar  jūs  ką  nors  matote?  -  klausia. 

-  Taip,  matau  raitus  vyrus,  -  atsakau,  bet  ji  nesiklauso. 

Matau  raitelių  kavalkadą:  jie  įjoja  pro  vartus  su  besiplaiks¬ 
tančiomis  vėliavomis,  prijoję  aikštės  vidurį  nusėda  nuo  arklių. 
Aikštė  skendi  dulkių  debesyje,  bet  aš  matau,  kad  jie  šypsosi  ir 
juokiasi:  vienas  joja  pergalingai  iškėlęs  rankas,  kitas  mojuoja  gėlių 
girlianda.  Jie  artinasi  iš  lėto,  nes  žmonės  grūdasi,  stengdamiesi 
juos  paliesti,  mėto  gėles,  iškėlę  rankas  virš  galvos  iš  džiaugsmo 
ploja  katučių,  sukasi  vijurku  nesitverdami  džiaugsmu.  Vaikai 
neria  pro  mane  sprausdamiesi  tarp  suaugusiųjų  kojų,  kad  tik  at¬ 
sidurtų  arčiau  didvyrių.  Salvės  nepaliaujamai  liejasi  nuo  pylimo, 
užtvindyto  džiūgaujančios  minios. 

Dalis  raitelių  tebesėdi  ant  arklių.  Vedami  jauno  kapralo  rūsčiu 
veidu,  nešančio  žalią  ir  auksinę  bataliono  vėliavą,  jie  skinasi  kelią 
pro  kūnų  grūstį  į  tolimąjį  aikštės  galą,  tada  pradeda  sukti  ratą 
aplink  aikštę,  o  minia  iš  lėto  linguoja  raiteliams  įkandin.  Tarsi 
liepsna  nuo  vieno  žmogaus  prie  kito  lekia  tas  žodis:  Barbarai! 

Vėliavnešio  žirgą  veda  kareivis,  mojuojantis  sunkia  lazda,  kad 
praskirtų  minią.  Paskui  jį  kitas  raitelis  tempia  virvę:  jos  gale,  pririš¬ 
ti  vienas  prie  kito  už  kaklų,  vorele  eina  vyrai,  barbarai,  -  jie  visai 
nuogi,  delnus  laiko  keistai  prispaudę  prie  veidų,  sakytum  visus  lig 
vieno  kankintų  dantų  skausmas.  Iš  pradžių  mane  stebina  jų  poza, 
tas  stropus  tipenimas  paskui  savo  vadą,  paskui  akys  pagauna 
metalo  blyksnį,  ir  viskas  kaipmat  aišku.  Pro  skylutes,  išdurtas  jų 

delnuose  ir  skruostuose,  pervertas  paprasčiausias  vielos  žiedas. 
„Iš  karto  tampa  romūs  kaip  ėriukai,  -  prisimenu  sakant  kareivį, 
kartą  mačiusį  tą  triuką.  -  Jie  galvoja  tik  apie  viena,  kaip  nekrutėti." 
Man  darosi  negera.  Geriau  jau  nebūčiau  išėjęs  iš  savo  vienutės. 

Mikliai  atgręžiu  nugarą,  kad  manęs  nepastebėtų  tiedu,  kurie 
drauge  su  raitu  eskortu  joja  procesijos  gale:  vienplaukis  jaunas  ka¬ 
pitonas,  kuriam  tai  pirmoji  pergalė,  o  greta  jo,  sulysęs  ir  įdegęs  per 
šios  kampanijos  mėnesius,  slaptosios  policijos  pulkininkas  Džolas. 

Garbės  ratas  apsuktas,  visi  turėjo  laimės  pamatyti  tuos  dvylika 
vargšų  belaisvių,  įrodyti  savo  vaikams,  kad  barbarai  -  ne  prama¬ 
nas.  Pasiglemžusi  ir  mane  prieš  mano  valią,  minia  jau  slenka  prie 
didžiųjų  vartų,  bet  kelią  jai  užstoja  pusračiu  stovintys  kareiviai, 
ir  spaudžiama  iš  priekio  ir  iš  užpakalio  minia  nebegali  pajudėti. 

-  Kas  nutiko?  -  klausiu  kaimyno. 

-  Nežinau,  -  atsako  jis.  -  Bet  padėkit  man  jį  pakelti.  -  Aš  pa¬ 
dedu  jam  užsisodinti  ant  pečių  vaiką,  kurį  jis  nešė  ant  rankų.  -  Ar 
matai  ką?  -  klausia  jis  vaiko. 

-  Taip. 

-  Ką  jie  daro? 

-  Jie  liepia  tiems  barbarams  klauptis  ant  kelių.  Ką  jie  su  jais 
darys? 

-  Nežinau.  Palaukim  ir  pamatysim. 

Pamažu,  titaniškai  sutelkęs  visas  jėgas,  apsisuku  ir  stengiuosi 
išsigauti  iš  grūsties. 

-Atsiprašau...  atsiprašau,  -  kartoju,  -  tas  karštis...  aš  neištver¬ 
siu...  -  Ir  pirmą  kartą  pamatau,  kaip  galvos  gręžiasi  į  mano  pusę, 
kaip  į  mane  rodoma  pirštais. 

Privalau  grįžti  į  savo  vienutę.  Nors  tuo  nieko  neįrodysiu  ir 
mano  poelgis  nebus  net  pastebėtas,  dėl  savęs  paties,  kad  likčiau 
sąžiningas,  turiu  sugrįžti  į  tą  vėsią  tamsą,  užvert  duris,  pasukti 

jose  raktą,  liept  sau  nebegirdėti  tos  patriotinės  kraujotroškos  gar¬ 
sų,  sučiaupti  lūpas  ir  niekada  nebeištart  nė  žodžio.  Kas  žino,  gal 
aš  neteisus  savo  bendrapiliečių  atžvilgiu,  gal  kaip  tik  šią  akimirką 
batsiuvys  sėdi  namie  ir  tuksi  plaktuku  į  kurpalį,  niūniuoja  sau 
po  nosimi,  kad  negirdėtų  riksmų  aikštėje,  gal  yra  tokių  namų 
šeimininkių,  kurios  virtuvėje  lukštena  žirnius  ir  pasakoja  pasa¬ 
kas  nenuoramoms  vaikams,  kad  juos  kuo  nors  užimtų,  gal  yra 
ūkininkų,  kurie  toliau  ramiai  sau  taiso  išardytus  kanalus.  Jeigu 
mieste  esama  tokių  draugų,  kaip  gaila,  kad  aš  jų  nepažįstu!  Bet 
man,  dabar  žirgliojančiam  nuo  minios  tolyn,  užvis  svarbiausia 
neužsikrėsti  ta  netrukus  įvyksiančia  baisybe  ir  neapsinuodyti 
bejėge  jos  vykdytojų  neapykanta.  Belaisvių  išgelbėti  negaliu,  tad 
privalau  išsigelbėti  pats.  Tegu  bent  jau  bus  žinoma,  jei,  aišku,  tai 
taps  žinoma,  jei  kam  nors  tolimoje  ateityje  kils  noras  suprasti 
mūsų  laikus,  kad  šiame  toliausiame  šviesos  Imperijos  pasienio 
poste  gyveno  toks  žmogus,  kuris  širdyje  nebuvo  barbaras. 

Praeinu  pro  kareivinių  vartus  ir  įžengiu  į  savo  kalėjimo  kie¬ 
mą.  Prie  latako  kiemo  vidury  paimu  tuščią  kibirą  ir  jį  pripildau. 
Atkišęs  kibirą  į  priekį,  laistydamas  vandenį  vėl  prisiartinu  iš  galo 
prie  minios.  „Atsiprašau",  -  sakau  ir  stumiuosi  į  priekį.  Žmo¬ 
nės  keikia  mane,  praleidžia,  kibiras  pakrypsta,  vanduo  liejasi,  aš 
braunuos  priekin  pro  minią  ir  staiga  atsiduriu  pačioje  pirmoje 
eilėje,  čia  pat  už  nugarų  kareiviams,  kurie  laiko  juos  vieną  nuo 
kito  atskiriančias  lazdas,  neprileisdami  minios  prie  arenos,  kur 
bus  vaidinamas  pamokomas  spektaklis. 

Keturi  belaisviai  klūpo  ant  žemės.  Kiti  aštuoni,  vis  dar  surišti 
draugėn,  tupi  sienos  šešėlyje  ir  prispaudę  prie  skruostų  delnus 
stebi,  kas  gi  čia  dedasi. 

Klūpantys  belaisviai  visi  drauge  palinksta  virš  ilgo  sunkaus 
rąsto.  Virvė  nuo  vielos  žiedo  pirmojo  belaisvio  burnoje  nutįsta 
žemyn  po  rąstu,  paskui  aukštyn  į  kito  belaisvio  žiedą,  tada  vėl 

po  rąstu  ir  vėl  aukštyn  į  trečią  žiedą,  vėl  žemyn  po  rąstu  ir  vėl 
aukštyn  į  ketvirtą  žiedą.  Mano  stebimas  kareivis  pamažu  vis 
smarkiau  įtempia  virvę,  ir  belaisviai  lenkiasi  vis  žemiau,  kol  ga¬ 
liausiai  įsiremia  veidais  į  rąstą.  Vienas  iš  skausmo  trauko  pečiais, 
dejuoja.  Kiti  tyli,  visas  mintis  sutelkę  į  virvę:  judėti  tolygiai  su  ja 
ir  neleisti  vielai  perplėšti  skruosto. 

Kareiviui  vadovauja,  iš  lengvo  pamodamas  ranka,  pulkininkas 
Džolas.  Nors  aš  tik  vienas  iš  daugybės  toje  daugiatūkstantinėje 
minioje,  nors  pulkininko  Džolo  akys  kaip  visada  uždengtos  juodo 
stiklo  skrituliukais,  taip  įdėmiai  į  jį  žiūriu  ir  klausimas  taip  nušvie¬ 
tė  mano  veidą,  jog  iš  karto  pajuntu,  kad  Džolas  mane  pastebėjo. 

Aiškiai  girdžiu  ištartą  man  už  nugaros  žodį  teisėjas.  Ar  taip  tik 
atrodo,  ar  iš  tikrųjų  žmonės  pradeda  iš  lėto  nuo  manęs  trauktis? 

Pulkininkas  eina  prie  belaisvių.  Pasilenkdamas  prie  kiekvieno 
iš  jų,  jis  įtrina  jam  į  pliką  nugarą  žemių  saują  ir  anglimi  parašo 
žodį.  Skaitau  tuos  žodžius  aukštyn  kojom:  PRIEŠAS...  PRIEŠAS... 
PRIEŠAS...  PRIEŠAS.  Džolas  žengia  atgal,  susideda  rankas  ant 
krūtinės.  Mudu  žvelgiame  vienas  į  kitą  ne  daugiau  nei  dvide¬ 
šimties  žingsnių  atstumu. 

Paskui  prasideda  pėrimas.  Bizūnus  kareiviams  atstoja  tvirti 
žali  nendrių  stiebai,  kuriais  jie  garsiai  plekšnoja  kaip  žlugto  kul¬ 
tuvėmis,  palikdami  belaisviams  ant  nugarų  ir  strėnų  raudonus 
rumbus.  Belaisviai  labai  atsargiai  tiesia  sulenktas  kojas,  galiausiai 
išsipleikia  kniūbsti,  išskyrus  tą,  kuris  dejavo  ir  dabar  aikčioja 
sulig  kiekvienu  kirčiu. 

Juoda  anglis  ir  rudos  žemės  išsklinda,  sumišusios  su  prakai¬ 
tu  ir  krauju.  Kaip  suprantu,  to  žaidimo  prasmė  -  mušti  tol,  kol 
užrašas  ir  žemės  visiškai  nusiplaus  nuo  nugaros. 

Nenuleidžiu  akių  nuo  veido  mažos  mergytės,  kuri  stovi  pir¬ 
moje  minios  eilėje,  įsitvėrusi  į  motinos  sijoną.  Išputusi  akis,  į 
burną  įsikišusi  nykštį,  nuščiuvusi  ir  išsigandusi,  ji  smalsiai, 

neatitraukdama  akių,  žiūri,  kaip  daužomi  tie  dideli  nuogi  vyrai. 
Visuose  veiduose  aplink  save,  net  tuose,  kurie  šypsosi,  regiu  tą 
pačią  išraišką:  ne  neapykantą,  ne  kraujo  troškulį,  o  tokį  didžiulį 
smalsumą,  kad  jis  ištraukė  jiems  iš  kūnų  visus  syvus,  palikda¬ 
mas  gyvas  tik  akis,  tą  naujo,  nepasotinamo  alkio  organą. 

Kareiviai,  atliekantys  egzekuciją,  jau  pavargo.  Vienas  jų  stovi, 
įsisprendęs  į  klubus,  sunkiai  alsuoja,  šypsosi,  moja  miniai. 

Pulkininkas  Džolas  kažką  pasako:  visi  keturi  liaujasi  triušę  ir, 
siūlydami  savo  lazdas  žiūrovams,  žengia  jų  link. 

Kažkokią  merginą,  kikenančią,  slepiančią  veidą,  draugai  iš¬ 
stumia  į  priekį. 

-  Eik,  eik,  nebijok!  -  ragina  jie.  Kareivis  įbruka  jai  į  ranką 
lazdą  ir  veda  prie  belaisvių.  Ji  sustoja  sutrikusi,  susigėdusi,  vis 
dar  viena  ranka  prisidengusi  veidą.  Iš  visų  pusių  ant  jos  pilasi 
šauksmai,  nešvankūs  patarimai.  Ji  užsimoja,  energingai  tvoja 
belaisviui  per  strėnas,  numeta  lazdą  ir,  lydima  katučių  griausmo, 
nubėga  ten,  kur  saugiau. 

Prasideda  grumtynės  dėl  lazdų,  kareiviams  sunkiai  sekasi 
palaikyti  tvarką,  aš  jau  nebematau  ant  žemės  gulinčių  belaisvių, 
nes  žmonės  braunasi  į  priekį  užsiimti  eilės  arba  tiesiog  iš  arčiau 
pasižiūrėti  į  egzekuciją.  Visų  pamirštas  stoviu  su  kibiru  tarpukojy. 

Paskui  pėrimas  baigiasi,  kareiviai  vėl  tampa  kareiviais,  minia 
atsitraukia  atgal,  arena  atkurta,  nors  ir  siauresnė  nei  anksčiau. 

Iškėlęs  virš  galvos  ir  rodydamas  miniai,  pulkininkas  Džolas 
laiko  plaktuką,  paprasčiausią  keturių  svarų  plaktuką,  naudojamą 
palapinių  smaigams  kalti.  Mudviejų  žvilgsniai  ir  vėl  susitinka. 
Klegesys  nuščiūva. 

-  Ne!  -  išgirstu  pirmą  žodį,  išsprūdusį  man  iš  burnos,  kimų, 
negarsų.  Paskui  ir  vėl:  -  Ne!  -  Šįkart  tas  žodis  išsiveržia  iš  krūtinės 
kaip  varpo  dūžis.  Kareivis,  užstojęs  man  kelią,  klupdamas  traukia¬ 
si  į  šalį.  Aš,  jau  arenoje,  pakėlęs  rankas  tildau  minią:  -  Ne!  Ne!  Ne! 

Kai  pasisuku  į  pulkininką  Džolą,  jis  stovi  per  penkis  žingsnius 
nuo  manęs,  sudėjęs  rankas  ant  krūtinės.  Duriu  į  jį  pirštu. 

-  Jūs!  -  šaukiu.  Dabar  jau  pasakysiu  viską.  Tebūnie  jis  tas,  ant 
kurio  išliesiu  pyktį.  -  Jūs  tvirkinate  šituos  žmones! 

Jis  nė  nemirkteli  ir  nieko  neatsako. 

-  Jūs!  -  Mano  ranka  nutaikyta  į  jį  kaip  ginklas.  Mano  balsas 
užlieja  aikštę.  Aplinkui  -  mirtina  tyla,  arba  aš  taip  apniktas  įtūžio, 
kad  nieko  negirdžiu. 

Kažkas  man  trenkia  iš  užpakalio.  Sudrimbu  ant  žemės,  gau¬ 
dau  orą,  juntu,  kaip  būtasis  skausmas  tvilko  nugarą.  Iš  viršaus  ant 
manęs  leidžiasi  lazda.  Atkišu  ranką  jai  atremti  ir  delnu  pajuntu 
deginantį  skausmą. 

Dabar  svarbiausia  -  atsistoti,  kad  ir  kaip  tai  sunku  dėl  skaus¬ 
mo.  Atsistoju  ir  išvystu,  kas  gi  mane  talžo.  Tai  tas  kresnas  vyriškis 
su  seržanto  antsiuvais,  kuris  padėjo  kareiviams  perti  belaisvius. 
Jis  stovi  sulenkęs  kojas  per  kelius,  išplėtęs  šnerves,  jau  vėl  užsi¬ 
mojęs  lazda. 

-  Palaukit!  -  žiopteliu  atkišdamas  į  priekį  ranką.  -  Rodos,  jūs 
jau  sulaužėt  ją! 

Jis  kerta,  aš  atremiu  kirtį  žastu.  Slepiu  skaudančią  ranką,  nu¬ 
leidžiu  galvą,  palinkdamas  į  priekį  mėginu  į  jį  įsitverti.  Kirčiai 
pilasi  ant  galvos  ir  pečių.  Nesvarbu:  man  reikia  tik  kelių  akimirkų, 
kad  baigčiau  pasakyti  tai,  ką  pradėjau.  Čiumpu  jį  už  munduro 
ir  prisitraukiu  prie  savęs.  Jis  priešinasi,  bet  mušti  manęs  lazda 
nebegali;  aš  vėl  šaukiu,  ir  mano  šauksmas  aidi  jam  virš  galvos. 

-  Tik  jau  ne  šituo!  -  šaukiu.  Plaktukas  ramiai  guli  sukryžiuoto¬ 
se  ant  krūtinės  pulkininko  Džolo  rankose.  -  Juk  jūs  netrenktumėte 
plaktuku  net  gyvuliui.  Net  gyvuliui!  -  Pagautas  siaubingo  įsiūčio, 
pasisuku  į  seržantą  ir  nusviedžiu  jį  nuo  savęs.  Mane  užplūdo 
dieviškos  jėgos.  Netrukus  jos  išseks:  tegu  nors  tą  akimirką,  kol. 
jų  turiu,  panaudosiu  jas  deramai!  -  Žiūrėkite!  -  šaukiu.  Rodau  į 

keturis  belaisvius,  kurie  klusniai  guli  ant  žemės,  prispaudę  lūpas 
prie  rąsto,  delnais  it  beždžionės  letenomis  susiėmę  veidus,  jie 
nenutuokia  apie  tą  plaktuką,  nežino,  kas  dedas  jiems  už  nugarų, 
jiems  palengvėjo,  kad  tas  užgaulus  žodis  jau  išmuštas  jiems  iš  nu¬ 
garų,  jie  tikisi,  kad  egzekucija  tuo  baigėsi.  Pakeliu  savo  sulaužytą 
ranką  į  dangų.  -  Paklausykit!  -  šaukiu.  -  Mes  -  didysis  kūrinijos 
stebuklas!  Bet  yra  smūgių,  nuo  kurių  stebuklingas  mūsų  kūnas 
atsikurti  nebegali!  Kaip...!  -  Pristingu  žodžių.  -  Pažvelkit  į  tuos 
žmones!  -  pradedu  šaukti  vėl.  -  Jie  juk  -  žmonėsl  -  Tie  iš  minios, 
kurie  gali,  tiesia  kaklus  pažvelgti  į  belaisvius  ir  net  į  muses,  jau 
tupiančias  ant  kruvinų  jų  randų. 

Išgirstu  artėjant  smūgį,  pasisuku  ton  pusėn.  Smūgis  pataiko 
man  į  veidą.  „Aš  apakau",  -  pamanau  sverdėdamas  staiga  mane 
apgaubusioje  tamsoje.  Ryju  kraują,  kažkas  it  koks  pražydęs  žie¬ 
das  pakutena  veidą:  iš  pradžių  rausvai,  šiltai,  paskui  tai  virsta 
deginančiu  skausmu.  Slepiu  veidą  delnuose  ir  trypinėju  vietoje 
ratu,  kad  nesurikčiau,  kad  nepargriūčiau. 

Ką  ketinau  sakyti  toliau,  nebeprisimenu.  Kūrinijos  stebuklas  - 
stengiuosi  įsikibti  į  tą  mintį,  bet  ji  išsprūsta  kaip  dūmų  sruoga. 
Staiga  man  dingteli,  kad  mes  traiškome  kojomis  vabzdžius:  va¬ 
balus,  kirminus,  tarakonus,  skruzdėles,  o  jie,  kiekvienas  savaip, 
juk  irgi  kūrinijos  stebuklas. 

Atitraukiu  pirštus  nuo  akių,  ir  vėl  išnyra  pilkas  ašarose  plūdu¬ 
riuojantis  pasaulis.  Mane  užlieja  toks  begalinis  dėkingumas,  kad 
nebejaučiu  skausmo.  Kai  du  kareiviai  velka  mane  pro  šnibždančią 
minią  atgal  į  vienutę,  net  nustembu  suvokęs,  kad  šypsausi. 

Ta  šypsena,  tas  džiaugsmo  pliūpsnis  palieka  po  savęs  kažkokį 
nerimą.  Žinau,  kad  jie  suklydo  taip  manęs  nepaisydami.  Juk 
aš  -  ne  oratorius.  Ką  gi  būčiau  pasakęs,  jeigu  jie  būtų  leidę  man 
kalbėti?  Kad  geriau  jau  nužudyti  žmogų  mūšyje  negu  sutraiš- 

kyti  jam  kojas  plaktuku?  Kad  kai  merginai  leidžiama  išplakti 
vyrą  -  gėda  visiems?  Ir  kad  žiaurumo  reginiai  ištvirkina  nekal¬ 
tųjų  širdis?  Išties,  tie  žodžiai,  kurių  jie  nebeleido  man  ištarti, 
galėjo  nuskambėti  apgailėtinai  ir  vargu  ar  būtų  sukurstę  minią. 
Ir  apskritai,  ar  aš  stengiuosi  apginti  ką  nors  daugiau  nei  seną 
principą  -  garbingai  elgtis  su  priešo  belaisviais,  ar  priešinuosi 
kam  nors  daugiau  nei  tam  naujam  pažeminimo  mokslui,  lei¬ 
džiančiam  žudyti  parklupdytus  žmones,  prieš  tai  išniekintus  ir 
pažemintus  savo  pačių  akyse?  Ar  aš  būčiau  drįsęs,  atsigręžęs  į 
minią,  pareikalauti  teisingumo  tiems  juokingiems  belaisviams 
barbarams  su  iškeltais  į  viršų  užpakaliais?  Teisingumas :  tiktai 
ištark  tą  žodį,  ir  kuo  visa  tai  baigsis?  Lengviau  jau  sušukti:  Ne! 
Lengviau  jau  būti  sumuštam  ir  virsti  kankiniu.  Lengviau  jau 
padėt  ant  trinkos  galvą  nei  ginti  barbarus  teisingumo  vardan: 
juk  tokie  samprotavimai  pirštų  tik  vieną  išeitį  -  sudėti  ginklus 
ir  atverti  miesto  vartus  tiems  žmonėms,  kurių  žemę  išniekinom. 
Senas  teisėjas,  įstatymo  viršenybės  gynėjas,  savotiškas  Valstybės 
priešas,  užpultas  ir  įkalintas,  nepalaužiamai  dorovingas,  irgi 
patiria  abejonių. 

Mano  nosis  sulaužyta,  žinau,  ko  gero,  sulaužytas  ir  skruos¬ 
tikaulis,  ten,  kur  lazda  prakirto  skruostą  iki  kaulo.  Kairė  akis 
ištino,  ir  aš  ja  nebematau. 

Nutirpęs  veidas  pamažėle  atgauna  jautrumą,  skausmas  karto¬ 
jasi  spazmais  kas  porą  minučių,  jis  toks  stiprus,  kad  man  sunku 
ramiai  gulėti.  Kai  jis  pasiekia  aukščiausią  tašką,  lakstau  po  kam¬ 
barį  delnais  susiėmęs  veidą,  inkšdamas  kaip  šuo;  palaimingomis 
akimirkomis,  kai  jis  trumpam  atlėgsta,  giliai  kvėpuoju,  kad  su- 
siimčiau,  kad  nepradėčiau  gėdingai  rėkti.  Rodos,  girdžiu,  kaip 
minios  šurmulio  bangos  aikštėje  čia  pakyla,  čia  nuščiūva,  nors 
gal  man  tik  gaudžia  ausyse. 

Įprastu  laiku  atnešama  vakarienė,  bet  valgyti  aš  negaliu.  Ne¬ 
galiu  išbūt  ramiai,  turiu  žingsniuoti  pirmyn  atgal  arba  linguoti 
į  šonus,  kad  nerėkčiau,  neplėščiau  nuo  savęs  drabužių,  nesu- 
leisčiau  nagų  į  kūną  ir  nedaryčiau  viso  to,  ką  daro  žmonės,  kai 
nebeištveria.  Verkiu,  jaučiu,  kaip  ašaros  gildo  atviras  žaizdas.  Vis 
niūniuoju  ir  niūniuoju  seną  dainą  apie  raitelį  ir  kadagio  krūmą, 
kabindamasis  į  prisimintus  žodžius  net  tada,  kai  jie  nebeturi 
jokios  prasmės.  Skaičiuoju:  vienas,  du,  trys...  Jeigu  ištversi  naktį, 
tai  bus  didžiulė  pergalė,  sakau  sau. 

Paryčiais,  kai  man  taip  svaigsta  galva  iš  nuovargio,  kad  svir¬ 
duliuoju,  galiausiai  pasiduodu  ir  kūkčioju  kaip  vaikas:  sėdžiu 
kampe  atsikolęs  į  sieną  ir  verkiu,  ašaros  rieda  iš  akių  be  perstojo. 
Skausmas  tvinkčioja,  paklusdamas  savo  paties  aklui,  o  aš  vis  ver¬ 
kiu  ir  verkiu.  Staiga,  kaip  perkūnas  iš  giedro  dangaus,  užgriūna 
miegas.  Nustembu,  kai  atsipeikėju  blausioje  pilkoje  dienos  švie¬ 
soje,  susmukęs  kampe,  visiškai  nesuvokiantis,  kiek  laiko  praėjo. 
Nors  skausmo  tvinksniai  nesiliauja,  suvokiu,  kad  galiu  jį  ištverti, 
jei  nejudu.  Jis  nebėra  svetimkūnis.  Ko  gero,  netrukus  jis  taps  tokia 
pačia  mano  dalim,  kaip  ir  kvėpavimas. 

Tad  ramiai  atsigulu  prie  sienos,  pasikišęs  po  pažastim  skau¬ 
dančią  ranką,  kad  būtų  patogiau,  ir  vėl  nugrimztu  į  miegus,  į  tą 
vaizdų  verpetą,  kur  aš  ieškau  tik  vieno  konkretaus  vaizdo,  stum¬ 
damas  šalin  visus  kitus,  lekiančius  į  mane  kaip  lapai.  Aš  ieškau 
tos  mergaitės  vaizdo.  Ji  klūpo,  atsukusi  man  nugarą,  priešais 
tą  sniego  ar  smėlio  pilį,  kurią  pastatė.  Vilki  ilga  tamsiai  mėlyna 
suknele.  Priartėjęs  prie  jos  matau,  kad  ji  krapšto  kažką  iš  pačių 
tos  pilies  vidurių. 

Ji  pajunta  mane,  atsigręžia.  Apsirikau  -  ji  pastatė  ne  pilį,  o 
molinę  krosnį.  Dūmas  rūksta  iš  jos  angos  užpakalyje.  Mergaitė 
tiesia  į  mane  rankas  ir  siūlo  man  kažkokį  beformį  gumulą,  o  aš 

nenoromis  stengiuosi  įžvelgt  pro  rūką,  kas  tai.  Nors  ir  papurtau 
galvą,  rūkas  neišsisklaido. 

Jai  ant  galvos  -  apskrita  auksu  siuvinėta  kepuraitė.  Plaukai 
supinti  į  storą  kasą,  gulinčią  ant  pečių:  į  kasą  įpintas  aukso  siūlas. 
„Kodėl  tu  taip  pasipuošei?  -  noriu  paklausti.  -  Dar  nesu  matęs 
tavęs  tokios  gražios."  Ji  man  šypsosi:  kokie  gražūs  jos  dantys, 
kaip  švyti  tamsiai  juodos  akys!  Dabar  matau,  kad  ji  man  duoda 
duonos  kepalą,  dar  karštą,  su  garuojančia  kieta  sutrūkinėjusia 
pluta.  Mane  užlieja  dėkingumas.  „Tu  dar  tik  vaikas,  kurgi  išmokai 
taip  puikiai  kepti  duoną  dykumoje?"  -  noriu  paklausti.  Praskečiu 
rankas,  kad  ją  apglėbčiau,  ir  nubudęs  pajuntu,  kaip  ašaros  nutvil¬ 
ko  žaizdą  ant  mano  skruosto.  Ir  nors  vėl  iškart  įsiropščiu  atgal  į 
miego  irštvą,  nepajėgiu  sugrįžti  į  tą  sapną  ar  pajusti  duonos,  nuo 
kurios  burnoje  prisirinko  seilių,  skonio. 


*  *  * 


Mano  kabinete  prie  rašomojo  stalo  sėdi  pulkininkas  Džolas.  Ka¬ 
binete  neliko  nei  knygų,  nei  bylų,  jis  tuštut  tuštutėlis,  išskyrus 
vazą  su  ką  tik  nuskintomis  gėlėmis. 

Tasai  gražuolis  viršila,  kurio  vardo  aš  nežinau,  užkelia  ant 
stalo  kedrinę  skrynutę  ir  pasitraukia. 

Pažvelgęs  į  gulinčius  priešais  jį  popierius,  pulkininkas  pra¬ 
byla: 

-  Tarp  daiktų,  rastų  jūsų  bute,  buvo  šita  medinė  skrynutė.  No¬ 
rėčiau,  kad  jūs  ją  atidžiai  apžiūrėtumėte.  Jos  turinys  -  neįprastas. 
Joje  kokie  trys  šimtai  baltosios  tuopos  skalų,  kiekviena  maždaug 
aštuonių  colių  ilgio  ir  dviejų  colių  pločio,  didžiuma  jų  perrišta 
virvelėmis.  Medis  sausas  ir  trupa.  Vienos  virvelės  -  naujos,  kitos  - 
tokios  senos,  kad  jau  sutrūnijo. 

Atpalaidavus  virvelę,  skalos  prasiskleidžia  į  dvi  puseles  glot¬ 
niais  vidiniais  paviršiais.  Paviršiai  išmarginti  nežinomu  raštu. 

Manau,  sutiksite  su  tokiu  aprašymu. 

Aš  nenuleidžiu  žvilgsnio  nuo  juodų  stiklų  ant  jo  akių.  Jis  kalba 
toliau: 

-  Logiška  išvada  būtų,  kad  tos  medinės  skalos  -  tai  praneši¬ 
mai,  kuriais  jūs  keitėtės  su  kitais  asmenimis  mūsų  dar  nenustaty¬ 
tu  metu.  Jums  lieka  paaiškinti,  kas  tuose  pranešimuose  parašyta 
ir  kas  yra  tie  asmenys,  iš  kurių  gavote  tuos  pranešimus. 

Jis  išima  skalą  iš  skrynutės  ir  sprigteli  ją  per  poliruotą  stalo 
paviršių  link  manęs. 

Žiūriu  į  ženklų  eilutes,  išvedžiotas  senų  seniausiai  mirusio 
nežinomo  žmogaus.  Net  nenutuokiu,  kaip  skaityti:  iš  dešinės  į 
kairę  ar  iš  kairės  į  dešinę.  Per  ilgus  vakarus,  kuriuos  praleisdavau 
tyrinėdamas  kolekciją,  tame  rašte  išskyriau  daugiau  kaip  keturis 
šimtus  nesikartojančių  ženklų,  gal  net  keturis  šimtus  penkiasde¬ 
šimt.  Neturiu  nė  menkiausio  supratimo,  ką  jie  galėtų  reikšti.  Ar 
kiekvienas  jų  reiškia  kokį  nors  daiktą:  apskritimas  -  saulę,  tri¬ 
kampis  -  moterį,  banga  -  ežerą?  O  gal  apskritimas  reiškia  tiesiog 
apskritimą,  trikampis  -  trikampį,  banga  -  bangą?  Ar  kiekvienas 
ženklas  rodo  skirtingą  liežuvio,  lūpų,  gerklės,  plaučių  padėtį, 
būtiną  ištarti  įvairiems  neįsivaizduojamiems  išnykusios  barbarų 
kalbos  garsams?  O  gal  tie  mano  keturi  šimtai  ženklų  -  tik  perra¬ 
šinėtojo  pagražinti  rašmenys,  kurių  tėra  dvidešimt  ar  trisdešimt, 
ir  aš  nematau  primityvių  jų  pavidalų  tik  per  savo  kvailumą? 

-  Jis  siunčia  sveikinimus  savo  dukrai,  -  sakau.  Ir  su  nuosta¬ 
ba  išgirstu  kimų,  sniaukrojantį  savo  paties  balsą.  Mano  pirštas 
braukia  per  ženklus  iš  dešinės  į  kairę.  -  Kurios  jis  sakosi  seniai 
nematęs.  Jis  viliasi,  kad  ji  gyva  ir  sveika.  Jis  viliasi,  kad  avys  atsi¬ 
vedė  daug  ėriukų.  Jis  turįs  jai  dovaną,  sako,  kurią  įteiks,  kai  jiedu 

vėl  susitiks.  Tikina,  kad  myli  ją.  Jo  rašysena  sunkiai  išskaitoma. 
Gal  pasirašė  tiesiog  „Tavo  tėvas",  bet  tai  gali  būti  ir  kas  nors  kita, 
pavyzdžiui,  vardas. 

Kišu  ranką  į  skrynutę,  ištraukiu  kitą  skalą.  Viršila,  sėdintis 
už  Džolo  su  atversta  užrašų  knygute  ant  kelių,  įdėmiai  žvelgia  į 
mane,  jau  palenkęs  virš  popieriaus  pieštuką. 

-  O  šitoje  skaloje  parašyta,  -  sakau:  -  „Apgailestauju,  bet  turiu 
pranešti  blogą  žinią.  Atėjo  kareiviai  ir  išsivedė  tavo  brolį.  Kasdien 
einu  į  fortą  prašyti,  kad  jį  paleistų.  Sėdžiu  ant  žemės  apnuoginęs 
galvą.  Vakar  jie  pirmąsyk  atsiuntė  žmogų  su  manim  pakalbėti.  Jis 
sako,  kad  tavo  brolio  čia  nebėra.  Jis  sako,  kad  jį  išsiuntė.  „Kur?"  - 
paklausiau,  bet  jis  neatsakė.  Motinai  nieko  nesakyk,  tik  melskis 
kartu  su  manim,  kad  brolis  būtų  išgelbėtas." 

O  dabar  pažiūrėkim,  kas  parašyta  šitoje  skaloje.  -  Pieštukas 
vis  dar  pakibęs  virš  popieriaus,  viršila  nieko  neužrašė,  jis  net 
nekrustelėjo.  -  „Vakar  nuėjome  pasiimti  tavo  brolio.  Mus  nuvedė 
į  kambarį,  kur  jis  gulėjo  ant  stalo,  užsiūtas  į  paklodę.  -  Džolas 
iš  lėto  atsilošia.  Viršila  užverčia  užrašų  knygutę  ir  kilsteli  nuo 
kėdės,  bet  Džolas  jį  sulaiko  rankos  mostu.  -  Jie  norėjo,  kad 
paimčiau  jį  tokį,  bet  aš  pareikalavau,  kad  man  leistų  iš  pradžių 
jį  apžiūrėti.  „Kas,  jeigu  jūs  atiduodate  man  ne  tuos  palaikus?  - 
paklausiau.  -  Pas  jus  čia  tiek  daug  lavonų,  šaunių  jaunuolių 
lavonų."  Taigi  praskyriau  paklodę  ir  pamačiau,  kad  tai  iš  tik¬ 
rųjų  tavo  brolis.  Abiejų  akių  vokai  buvo  užsiūti.  „Kodėl  jūs  tai 
padarėte?"  -  paklausiau.  „Toks  mūsų  paprotys",  -  atsakė  jis.  Aš 
plačiai  praplėšiau  paklodę  ir  pamačiau  mėlynes  ant  viso  kūno, 
pamačiau,  kad  jo  pėdos  ištinusios  ir  sulaužytos.  „Kas  jam  nuti¬ 
ko?"  -  paklausiau.  „Nežinau,  -  atsakė  vyras.  -  Čia  nieko  nepara¬ 
šyta.  Jei  turi  klausimų,  eik  pas  seržantą,  bet  jis  labai  užsiėmęs." 
Gavome  palaidoti  tavo  brolį  čia  pat,  už  tvirtovės,  nes  kūnas  jau 

buvo  pradėjęs  švinkti.  Papasakok  viską  motinai  ir  pasistenk  ją 
paguosti." 

O  dabar  pažiūrėkim,  kas  parašyta  štai  šitoje  skaloje.  Matote, 
čia  tik  vienas  ženklas.  Tai  barbarų  ženklas,  reiškiantis  karą,  bet  jis 
turi  ir  kitų  reikšmių.  Jis  gali  reikšti  kerštą,  o  jeigu  apversi  jį  aukš¬ 
tyn  kojom  štai  taip,  gali  reikšti  teisingumą.  Neįmanoma  pasakyti, 
kuria  reikšme  jis  pavartotas.  Barbarai  -  gudri  liaudis. 

Panašiai  ir  su  kitomis  skalomis.  -  Kišu  sveikąją  ranką  į  skry¬ 
nelę  ir  maišau.  -  Visos  jos  sukuria  alegoriją.  Gali  skaityti  jas, 
kaip  nori.  Be  to,  kiekviena  atskira  skala  gali  būti  perskaityta 
įvairiais  būdais.  Visos  drauge  jos  gali  būti  skaitomos  kaip  namų 
knyga,  bet  sykiu  ir  kaip  karo  planas,  arba  galima  jas  paversti 
šonu  ir  skaityti  kaip  paskutinių  Imperijos  metų  istoriją,  turiu 
galvoje,  senosios  Imperijos.  Mokslininkai  nesutaria  dėl  to,  kaip 
reikėtų  aiškinti  šitas  senovės  barbarų  relikvijas.  Panašių  į  šitą 
alegorinių  rinkinių  galima  rasti  užkastų  visoje  dykumoje.  Šitą 
radau  mažiau  nei  už  trijų  mylių  nuo  čia  kažkokio  visuomeninio 
pastato  griuvėsiuose.  Kapavietės  irgi  tinkama  vieta  jų  ieškoti, 
nors  ne  visada  lengva  pasakyti,  kur  yra  barbarų  palaidojimo 
vietos.  Rekomenduojama  kasti  kur  papuola:  galimas  daiktas, 
kad  tiesiog  po  kojomis  aptiksi  audinių  skiaučių,  šukių,  palaikų 
liekanų.  Neužmirškim  ir  oro:  oras  pilnas  dejonių  ir  šauksmų. 
Jie  niekad  neišnyksta:  jei  klausysi  įdėmiai,  užjaučiančia  ausim, 
išgirsi  juos,  amžinai  aidinčius  padebesiuose.  Geriausiai  jie  girdėti 
naktį:  kartais,  kai  negalit  užmigti,  taip  atsitinka  todėl,  kad  jūsų 
ausis  pasiekė  mirusiųjų  šauksmai,  kurie,  kaip  ir  jų  rašmenys, 
gali  būti  aiškinami  įvairiai. 

Ačiū.  Aš  baigiau  versti. 

Visa  šitai  sakydamas  nė  valandėlei  nenuleidau  akių  nuo  Džo- 
lo.  Jis  sėdėjo  nekrusteldamas,  išskyrus  tą  akimirką,  kai  sulaikė  už 

rankovės  pavaldinį,  šokusį  skelti  man  antausio,  kada  paminėjau 
Imperiją. 

Tegu  tik  prisiartina  -  trenksiu  iš  visų  jėgų,  kiek  tik  jų  turiu. 
Neketinu  keliauti  į  kapus,  nepalikęs  jiems  žymės.  Pulkininkas 
prabyla: 

-Jūs  neįsivaizduojate,  kaip  jūsų  elgesys  mus  vargina.  Iš  visų 
pasienio  pareigūnų  tik  jūs  vienintelis  atsisakėte  beatodairiškai 
bendradarbiauti  su  mumis.  Atvirai  kalbant,  šitos  skalos  manęs 
visai  nedomina.  -  Jis  mosteli  ranka  į  išmėtytas  ant  stalo  skalas.  - 
Jos  labai  panašios  į  lošimo  žetonus.  Žinau,  kad  kitos  pasienio 
gentys  lošia  skalomis. 

Prašau  pamąstyti  blaiviai:  kokia  ateitis  jūsų  laukia?  Jums 
negalima  leisti  pasilikti  savo  poste.  Jūs  galutinai  suteršėte  savo 
reputaciją.  Net  jeigu  ir  nebūsite  patrauktas  baudžiamojon  atsa¬ 
komybėn... 

-  O  aš  noriu  būti  patrauktas  baudžiamojon  atsakomybėn!  - 
šaukiu.  -  Kada  jūs  tai  padarysite?  Kada  jūs  vesite  mane  į  teismą? 
Kada  turėsiu  progą  apsiginti?  -  Aš  įtūžęs.  Mikčiojimo,  kuris  buvo 
apnikęs  mane  priešais  minią,  neliko  nė  padujų.  Jeigu  dabar  galė¬ 
čiau  stoti  prieš  tuos  žmones  viešai,  sąžiningame  teisme,  rasčiau 
reikiamus  žodžius  jiems  sugėdinti.  Kad  tik  turėčiau  sveikatos 
ir  jėgų:  jaučiu,  kaip  tie  liepsningi  žodžiai  tvenkiasi  mano  krū¬ 
tinėje.  Tačiau  jie  nė  už  ką  neleis  kalbėti  teisme  žmogui,  kol  jis 
pakankamai  sveikas  ir  stiprus,  kad  juos  nugalėtų.  Jie  laikys  mane 
tamsiojoje  tol,  kol  pavirsiu  niekus  veblenančiu  silpnapročiu,  savo 
paties  šmėkla,  o  tada  jau  nuvilks  į  uždarą  teismą  ir  per  penkias 
minutes  įvykdys  formalumus,  kurie  juos  taip  vargina. 

-  Kaip  žinote,  kol  neatšaukta  ypatingoji  padėtis,  -  sako  pulki¬ 
ninkas  Džolas,  -  civiliai  yra  nušalinti  nuo  teisingumo  vykdymo, 
jį  vykdo  Trečiasis  skyrius.  -  Jis  atsidūsta.  -  Teisėjau,  jūs,  rodos. 

manote,  kad  mes  nedrįstame  jūsų  teisti,  nes  bijome  jūsų  populia¬ 
rumo  šiame  mieste.  Bet,  manau,  jūs  nesuvokiate,  kiek  praradote 
nepaisydamas  savo  pareigų,  vengdamas  savo  draugų,  bendrau¬ 
damas  su  prasčiokais.  Visus,  su  kuriais  aš  kalbėjau,  jūsų  elgesys 
vienu  ar  kitu  metu  įžeidė. 

-  Mano  asmeninis  gyvenimas  -  ne  jų  reikalas. 

-  Ir  vis  dėlto  turiu  jums  pranešti,  kad  mūsų  sprendimas  at¬ 
leisti  jus  iš  einamų  pareigų  daugelio  buvo  palankiai  sutiktas. 
Asmeniškai  aš  nieko  neturiu  prieš  jus.  Kai  atvykau  čia  vėl  prieš 
keletą  dienų,  buvau  nusprendęs,  kad  man  pakaks  iš  jūsų  gauti 
aiškų  atsakymą  į  paprastą  klausimą  ir  jūs  galėsite  laisvas  grįžti 
pas  savo  suguloves. 

Staiga  man  šauna  į  galvą,  kad  šitas  įžeidimas  ne  šiaip  sau  jam 
išsprūdo,  kad,  ko  gero,  tiedu  vyrai,  kiekvienas  dėl  kitų  priežasčių, 
apsidžiaugtų,  jei  nesusivaidyčiau.  Degdamas  įsiūčiu,  jusdamas, 
kaip  įsitempia  visi  raumenys,  aš  vis  tiek  tyliu. 

-  Tačiau  atrodo,  kad  jūs  turite  naują  siekį,  -  aiškina  jis  toliau.  - 
Regis,  jūs  norite  pagarsėti  kaip  Kovotojas  Už  Teisingumą,  kaip 
žmogus,  pasirengęs  aukoti  laisvę  dėl  principų. 

Bet  leiskite  paklausti:  negi  jūs  manote,  kad  būtent  tokį  jus  regi 
miesto  gyventojai  po  jūsų  kvailo  spektaklio  anądien  aikštėje? 
Patikėkite,  šito  miesto  gyventojams  jūs  esate  anaiptol  ne  Kovoto¬ 
jas  Už  Teisingumą,  jūs  jiems  -  paprasčiausias  klounas,  beprotis. 
Jūs  nešvarus,  dvokiantis,  jie  jus  užuodžia  iš  tolo.  Jūs  panašus  į 
elgetą,  į  šiukšlynų  naršytoją.  Jūs  jiems  išvis  nebereikalingas.  Čia 
jūs  neturite  jokios  ateities. 

Kiek  suprantu,  jūs  norite  įeiti  į  istoriją  kaip  kankinys.  Bet  kas 
gi  įrašys  jūsų  vardą  į  istorijos  vadovėlius?  Šitie  pasienio  neramu¬ 
mai  -  gryni  niekai.  Netrukus  jie  liausis  ir  pasienis  užmigs  dar 
dvidešimčiai  metų.  Pasaulio  užkampių  istorija  žmonių  nedomina. 

-  Nebuvo  jokių  neramumų,  kol  čia  nepasirodėte  jūs,  -  sakau. 

-  Nesąmonės,  -  atkerta  jis.  -  Jūs  tiesiog  nežinote  faktų.  Jūs 
gyvenate  vakarykšte  diena.  Jums  atrodo,  kad  mes  turime  reikalą 
su  mažais  taikingų  klajoklių  būreliais.  O  iš  tikrųjų  mes  turime 
reikalą  su  gerai  organizuotu  priešu.  Jeigu  būtumėte  dalyvavęs 
ekspedicinės  kariuomenės  žygyje,  pats  būtumėte  pamatęs. 

-  Ir  kas  gi  tas  priešas,  kurio  aš  turiu  bijoti?  Ar  tik  ne  tie  apgai¬ 
lėtini  belaisviai,  kuriuos  atsivarėte,  ir  yra  priešas?  Priešas  -  tai 
jūs  pats ,  pulkininke!  -  Nebegaliu  daugiau  tvardytis.  Trenkiu 
kumščiu  į  stalą.  -  Priešas  -  tai  jūs ,  tai  jūs  sumanėte  tą  karą  ir 
jūs  parūpinote  visus  kankinius,  kurių  jiems  reikia,  pradėjęs  ne 
dabar,  o  prieš  metus,  kai  pirmą  kartą  čia  barbariškai  kokčiai  su 
jais  susidorojote!  Istorija  patvirtins  mano  teisumą! 

-  Nesąmonės!  Nebus  jokios  istorijos,  tai,  kas  įvyko,  pernelyg 
banalu. 

Iš  pažiūros  jis  ramus,  bet  aš  neabejoju,  kad  man  pavyko  jį 
sukrėsti. 

-  Jūs  -  šlykštus  budelis!  Jus  dera  pakarti! 

-  Tai  sako  teisėjas,  Kovotojas  Už  Teisingumą,  -  sumurma  jis 
sau  po  nosimi. 

Mudu  įdėmiai  žvelgiame  vienas  kitam  į  akis. 

-  Taigi,  -  prabyla  jis,  lygindamas  priešais  jį  gulinčius  popie¬ 
rius,  -  norėčiau  gauti  oficialią  ataskaitą  apie  viską,  kas  įvyko  tarp 
jūsų  ir  barbarų  per  pastarąjį  nesankcionuotą  jūsų  apsilankymą 
pas  juos. 

-  Ataskaitos  nebus. 

-  Puiku.  Mudviejų  pokalbis  baigtas.  -  Jis  pasisuka  į  savo  pa¬ 
valdinį.  -  Perduodu  jį  jums.  -  Atsistoja  ir  išeina.  Aš  pasigręžiu 
į  viršilą. 

*  *  * 


Žaizda  ant  mano  skruosto,  nė  karto  neišplauta  ir  nesutvarstyta, 
ištino,  supūliavo  ir  užsitraukė  storą  vikšrą  primenančia  plutele. 
Kairė  mano  akis  -  mažas  plyšelis,  nosis  -  beformis  pulsuojantis 
gumulas.  Kvėpuoti  tenka  pro  bumą. 

Guliu,  uosdamas  senų  vėmalų  dvoką  ir  apsėstas  minties  apie 
vandenį.  Jau  dvi  dienos,  kai  nieko  negėriau. 

Mano  kančiose  nėra  nieko  tauraus.  Ir  skausmas  -  tik  menka 
dalis  to,  ką  aš  vadinu  kančia.  Esu  priverstas  visiškai  paklusti  ele¬ 
mentariems  savo  kūno  poreikiams:  gerti,  tuštintis,  surasti  tokią 
pozą,  kuria  įsitaisius  mažiausiai  skauda.  Kai  viršila  Mandelis  ir  jo 
parankinis  atvedė  mane  čionai  pirmą  kartą,  uždegė  lempą  ir  užda¬ 
rė  duris,  paklausiau  savęs,  kiek  skausmo  gali  ištverti  apkūnus,  iš¬ 
lepintas  senis  vardan  savo  ekscentriškos  sampratos,  kaip  Imperija 
turi  elgtis.  Bet  skausmo  mastas  mano  kankintojų  nedomino.  Jiems 
terūpėjo  pademonstruoti  man,  ką  reiškia  gyventi  kūnu,  jaustis 
kūnu,  kūnu,  kuris  teisingumu  domisi  tik  tol,  kol  yra  nepažeistas 
ir  sveikas,  ir  kaipmat  jį  pamiršta,  kai  jam  galva  prispaudžiama 
prie  grindų,  gerklėn  įspraudžiamas  vamzdelis  ir  ąsotis  po  ąsočio 
pilamas  sūrus  vanduo,  kol  jis  ima  kosėti,  žiaugčioti  ir  vemti.  Į 
mano  vienutę  jie  atėjo  ne  iškvosti,  ką  sakiau  barbarams  ir  ką  tie 
sakė  man.  Tad  negalėjau  sviesti  jiems  į  veidą  paruoštų  skambių 
žodžių.  Į  mano  vienutę  jie  atėjo,  kad  man  parodytų,  ką  iš  tikrųjų 
reiškia  būti  žmogumi,  ir  per  valandą  išties  parodė  labai  daug. 


*  *  * 


Svarbu  ne  tai,  kas  turi  daugiau  kantrybės.  Iš  pradžių  aš  galvojau: 
„Jie  sėdi  gretimame  kambaryje  ir  apkalba  mane.  Sako  vienas 

kitam:  „Kažin,  kiek  dar  reikės  laukti,  kol  jis  pradės  mums  lanks¬ 
tytis?  Po  valandos  vėl  užeisime  patikrinti/7 

Bet  viskas  anaiptol  ne  taip.  Jie  nėra  sukūrę  kokios  nors  ra¬ 
finuotos  kankinimo  ir  žeminimo  sistemos,  kurią  pritaiko  man. 
Dvi  dienas  aš  sėdžiu  be  valgio  ir  be  vandens.  Trečią  dieną  mane 
pamaitina.  „Atsiprašau,  -  pasiteisina  prižiūrėtojas,  atnešęs  man 
valgyti,  -  mes  pamiršome/7  Ir  jie  pamiršo  ne  iš  blogos  valios. 
Kiekvienas  mano  kankintojas  turi  savo  gyvenimą.  Aš  jiems  -  ne 
pasaulio  bamba.  Mandelio  parankinis  tikriausiai  kiauras  die¬ 
nas  skaičiuoja  maišus  maisto  sandėlyje  arba  keikdamas  karštį 
patruliuoja  prie  drėkinimo  kanalų.  Pats  Mandelis,  neabejoju, 
daugiau  laiko  praleidžia  blizgindamas  savo  antsiuvus  ir  sagtis 
nei  rūpindamasis  manimi.  Kai  jam  užeina  ūpas,  jis  ateina  pas 
mane  ir  duoda  man  eilinę  žmoniškumo  pamoką.  Kiek  ilgai  dar 
ištversiu  jų  aklus  puolimus?  Ir  kas  bus,  jeigu  palūšiu,  imsiu 
raudoti,  pulsiu  jiems  į  kojas,  o  tie  antpuoliai  nesiliaus? 


*  *  * 


Jie  išveda  mane  į  kiemą.  Stoviu  priešais  juos,  dengdamas  savo 
nuogybę,  saugau  skaudamą  ranką,  kaip  koks  pavargęs  senas 
lokys,  nuo  pernelyg  dažno  pjudymo  tapęs  klusnus. 

-  Bėgte!  -  sukomanduoja  Mandelis. 

Apibėgu  ratą  po  plieskiančia  saule.  Vos  sumažinu  greitį, 
jis  pliaukšteli  man  lazda  per  sėdmenis,  ir  aš  tursinu  ristele. 
Kareiviai  nutraukia  pogulio  miegą,  stebi  mane  iš  pavėsio,  indų 
plovėjos  susispietė  prie  virtuvės  durų,  vaikai  spokso  pro  vartų 
grotas. 

-  Nebegaliu,  -  sušnibždu  dusdamas.  -  Širdis!  -  Sustoju,  nu¬ 
leidžiu  galvą,  spaudžiu  krūtinę.  Visi  kantriai  laukia,  kol  atgaunu 

kvapą.  Paskui  lazda  vėl  bakština  mane  ir  aš  velkuos  risčia,  ne 
greičiau  nei  bet  koks  einantis  žmogus. 

Arba  juos  smaginu.  Jie  ištempia  virvę  ties  kelių  aukščiu,  ir  aš 
per  ją  šokinėju  į  priekį  ir  atgal.  Jie  pasikviečia  virėjos  vaikaitį  ir 
paduoda  jam  virvės  galą. 

-  Laikyk  lygiai,  -  liepia.  -  Kad  neužkliūtų. 

Vaikas  įsikimba  į  virvę  abiem  rankom  ir  susikaupęs  laukia, 
kada  šoksiu.  Aš  spyriojuos.  Lazdos  galas  pataiko  man  tarp  sėd¬ 
menų  ir  baksteli. 

-  Šok!  -  pusbalsiu  sušvokščia  Mandelis. 

Įsibėgėju,  pašoku,  įsirėžiu  į  virvę  ir  sustoju.  Nuo  manęs  tvos¬ 
kia  mėšlu.  Man  neleidžiama  praustis.  Musės  skraido  man  iš  pas¬ 
kos,  suka  ratus  aplink  masinančią  žaizdą  ant  skruosto,  tupia  ant 
veido,  vos  tik  stabteliu.  Baidau  jas,  mojuodamas  prieš  veidą,  ir 
ranka  juda  mašinaliai  kaip  karvės  uodega. 

-  Pasakyk  jam,  kad  kitą  kartą  turi  labiau  pasistengti,  -  sako 
Mandelis  berniukui.  Berniukas  nusišypso  ir  nusigręžia.  Sėdžiu 
dulkėse  ir  laukiu,  ką  Mandelis  dar  sugalvos. 

-  Ar  moki  šokinėti  per  virvę?  -  klausia  jis  berniuką.  -  Paduok 
virvę  tam  vyrui  ir  paprašyk  parodyti,  kaip  tai  daryti. 

Darau  ką  lieptas. 

Siaubingai  degiau  iš  gėdos,  kai  pirmą  kartą  turėjau  išlįsti  iš 
savo  irštvos  ir  stovėti  plikas  vėpsotojų  akivaizdoje  arba  tampytis, 
kad  juos  palinksminčiau.  Dabar  nebejaučiu  jokios  gėdos.  Galvoju 
tik  apie  viena:  kad  stos  akimirka,  kai  man  pakirs  kojas  arba  širdį 
sugniauš  kaip  replėmis  ir  gausiu  sustoti;  tačiau  kiekvieną  kartą, 
kai  tai  nutinka,  su  nuostaba  suvokiu,  kad  po  menkutės  atvangos, 
po  menkutės  skausmo  dozės  jie  vėl  priverčia  mane  judėti:  šokinėti 
aukštyn,  per  virvę  arba  šliaužti,  arba  bėgti  dar  kurį  laiką.  Ar  yra 
tokia  riba,  kurią  pasiekęs  aš  atsigulsiu  ir  pasakysiu:  „Nužudykite 

mane  -  geriau  jau  mirti  negu  toliau  visa  tai  tverti"?  Kartais  manau 
esąs  jau  prie  pat  tos  ribos,  bet  visada  apsirinku. 

Negaliu  pasiguosti  net  tuo,  kad  tai  išaukština  mano  sielą. 
Nubundu  naktį  dejuodamas,  nes  sapne  vėl  išgyvenu  tas  niekin¬ 
gas  patyčias.  Regis,  man  nebus  leista  numirti  žmogiškai,  matyt, 
nustipsiu  kaip  šuo  pakampėje. 


*  *  * 


Paskui  vieną  dieną  jie  plačiai  atveria  duris  ir  išėjęs  regiu  ne  du 
vyrus,  o  visą  kareivių  būrį,  stovintį  poza  „ramiai". 

-  Štai,  -  sako  Mandelis  ir  paduoda  man  moteriškus  kartūno 
naktinius.  -  Apsivilkit. 

-Kodėl? 

-  Na,  gerai,  jeigu  norite  eiti  nuogas,  eikite  nuogas. 

Užsitraukiu  marškinius  per  galvą.  Jie  nesiekia  net  kelių.  Akies 

krašteliu  matau  dvi  jauniausias  virėjas  neriant  atgal  į  virtuvę 
plyštančias  juokais. 

Rankas  man  sudėjo  už  nugaros  ir  surišo. 

-  Štai  ir  atėjo  laikas,  teisėjau,  -  sušnibžda  man  prie  ausies 
Mandelis.  -  Pasistenkite  elgtis  vyriškai.  -  Esu  tikras,  kad  užuo¬ 
džiu  nuo  jo  trenkiant  alkoholiu. 

Jie  išveda  mane  iš  kiemo.  Prie  šilkmedžių,  kur  žemė  nuo  nuby¬ 
rėjusių  uogų  sulčių  virto  violetine,  laukia  būrelis  žmonių.  Vaikai 
sulipo  į  medžius  ir  karstosi  ant  šakų.  Kai  pasirodau,  visi  nuščiūva. 

Kareivis  mesteli  viršun  naujos  kanapių  virvės  galą,  vaikis 
medyje  jį  pagauna,  apveja  aplink  šaką  ir  numeta  atgal. 

Žinau,  kad  tai  tik  pokštas,  naujas  būdas  praleisti  popietę  žmo¬ 
nėms,  kuriems  jau  nusibodo  seni  kankinimai.  Ir  vis  dėlto  man 
viskas  viduje  apsiverčia. 

-  Kur  pulkininkas?  -  sukuždu.  Niekas  nė  akimi  nemirkteli. 

-  Ar  norit  ką  nors  pasakyti?  -  klausia  Mandelis.  -  Sakykit,  ką 
tik  norite.  Mes  jums  suteikiame  tokią  galimybę. 

Žiūriu  į  jo  šviesiai  mėlynas  akis,  tokias  skaidrias,  kad  jos  at¬ 
rodo  kaip  stiklo  lęšiai,  uždėti  ant  akies  obuolio.  Jis  irgi  žvelgia  į 
mane.  Nė  truputėlio  nenutuokiu,  ką  jis  mato.  Galvodamas  apie  jį 
ištariau  sau  žodžius  kankinimas...  budelis ,  tačiau  jie  skamba  keistai, 
ir  juo  dažniau  aš  juos  kartoju,  juo  keistesni  jie  darosi,  kol  nugula 
kaip  akmenys  man  ant  liežuvio.  Gal  tas  žmogus  ir  parankinis, 
kurį  jis  pasikviečia  į  pagalbą,  kaip  ir  jų  pulkininkas,  -  budeliai, 
gal  kur  nors  sostinėje  jų  algų  kortelėse  šitaip  ir  parašyta,  nors 
veikiausiai  jie  ten  įvardyti  saugumo  karininkais.  Bet  kai  žiūriu  į  jį, 
matau  tik  ryškias  žydras  akis,  gan  gražų,  nors  ir  šiurkštoką  veidą, 
dantis,  kurie  atrodo  truputį  per  ilgi  po  kiek  pakilusiomis  dan¬ 
tenomis.  Jis  tyrinėja  mano  sielą:  kiekvieną  dieną  praskiria  mano 
kūną  ir  ištraukia  sielą  į  šviesą;  per  savo  darbo  metus  jis  tikriausiai 
prisižiūrėjo  daug  sielų,  tačiau  jų  gydymas,  matyt,  paliko  jam  ne 
didesnį  pėdsaką,  nei  karo  gydytojui  palieka  širdžių  gydymas. 

-  Aš  labai  noriu  suprasti,  ką  jūs  man  jaučiate,  -  sakau.  Kad  ir 
kaip  stengiuos,  neišeina  neveblenti  sau  po  nosimi,  balsas  virpa, 
man  baisu,  nuo  manęs  varva  prakaitas.  -  Man  būtų  daug  nau¬ 
dingiau  išgirsti  kelis  žodžius  iš  jūsų  nei  kreiptis  į  šituos  žmones, 
kuriems  neturiu  ką  pasakyti.  Labai  norėčiau  suprasti,  kodėl  jūs 
atsidėjote  šitam  darbui.  Ir  išgirsti,  ką  jaučiat  man,  žmogui,  kurį 
tiek  prikankinote,  o  dabar,  regis,  ketinate  nužudyti. 

Nustebęs  klausausi  to  įmantraus  pareiškimo,  sklindančio  iš 
mano  lūpų.  Negi  išėjau  iš  proto,  kad  tyčia  kišu  galvą  į  kilpą? 

-  Matote  šitą  ranką?  -  klausia  jis.  Ir  prikiša  kumštį  per  colį 
nuo  mano  veido.  -  Kai  aš  buvau  jaunesnis,  -  jis  atlenkia  pirštus,  - 
šituo  pirštu,  -  atkiša  smilių,  -  pradurdavau  moliūgą.  -  Prideda 
pirštą  man  prie  kaktos  ir  spūsteli.  Žengiu  žingsnį  atgal. 

Jie  turi  paruošę  man  net  gobtuvą  -  druskos  maišą;  užmaukš¬ 
lina  jį  man  ant  galvos  ir  apriša  virve  ant  kaklo.  Pro  plyšelį  stebiu, 
kaip  jie  atneša  kopėčias,  atremia  jas  į  medžio  šaką.  O  paskui 
priveda  mane  prie  jų,  užkelia  mano  koją  ant  apatinio  skersinio 
ir  užnerta  kilpa  atsiduria  man  prie  ausies. 

-  O  dabar  lipkite,  -  paliepia  Mandelis. 

Pasuku  galvą  ir  matau  du  neryškius  pavidalus,  laikančius 
virvės  galą. 

-  Aš  negaliu  lipti  surištomis  rankomis,  -  sakau.  Širdis  garsiai 
daužosi. 

-  Lipkite,  -  pakartoja  jis,  prilaikydamas  mane  už  alkūnės. 
Virvė  įsitempia.  -  Įsikibkit  į  ją  stipriai,  -  paliepia. 

Lipu,  o  jis  lipa  paskui  mane,  nukreipdamas,  kur  reikia.  Skai¬ 
čiuoju  skersinius.  Lapai  brūžuoja  mane  iš  visų  pusių.  Sustoju.  Jis 
sugriebia  mane  tvirčiau. 

-  Ar  manot,  kad  mes  žaidžiame?  -  klausia.  Iššvokščia  tai  pro 
dantis  su  kažkokiu  nesuprantamu  įniršiu.  -  Negi  manote,  kad 
juokauju? 

Nuo  prakaito  po  tuo  maišu  man  graužia  akis. 

-  Ne,  -  atsakau.  -  Nemanau,  kad  jūs  žaidžiate.  -  Nors  žinau,  kol 
virvė  įtempta,  jie  žaidžia.  Jei  tik  ji  bus  atleista  ir  aš  paslysiu  -  žūsiu. 

-  Tai  ką  gi  jūs  norite  man  pasakyti? 

-  Noriu  pasakyti,  kad  tarp  manęs  ir  barbarų  nebuvo  jokių 
kalbų  karo  klausimais.  Tai  buvo  asmeniškas  reikalas.  Aš  ten  vy¬ 
kau  grąžinti  merginos  jos  giminėms.  Jokio  kito  tikslo  neturėjau. 

-  Ir  tai  viskas,  ką  norite  pasakyti? 

-  Aš  noriu  pasakyti,  kad  niekas  nenusipelno  mirties.  -  Vil¬ 
kėdamas  tais  absurdiškais  moteriškais  naktiniais,  su  maišu  ant 
galvos,  baimės  šleikštulio  smaugiama  gerkle  ištariu:  -  Aš  noriu 
gyventi.  Kaip  kiekvienas  žmogus  nori  gyventi.  Gyventi,  gyventi 
ir  dar  kartą  gyventi.  Kad  ir  kas  būtų. 

-  To  nepakanka.  -  Jis  paleidžia  mano  alkūnę.  Ant  dešimto 
skersinio  susverdėju,  virvė  mane  sulaiko.  -  Dabar  tau  aišku?  - 
pareiškia  ir  nulipa  žemyn,  palikęs  mane  vieną. 

Akis  graužia  jau  nebe  prakaitas,  o  ašaros. 

Kažkas  lapuose  sušlama  greta  manęs.  Vaikiškas  balsas: 

-  Dėde,  ar  jūs  ką  nors  matote? 

-Ne. 

-  Ei  jūs,  beždžionės,  lipkit  žemyn!  -  sušunka  kažkas  apačioje. 

Iš  virvės  timpčiojimų  jaučiu,  kaip  vaikai  laipioja  nuo  šakos 

ant  šakos. 

Laikas  eina,  o  aš  stoviu  atsargiai,  kad  išlaikyčiau  pusiausvyrą 
ant  skersinio,  pėdos  išlinkiu  jusdamas  patikimą  medį,  stengda¬ 
masis  nesusvyruoti,  virvę  laikydamas  įtemptą  kiek  tik  įmanoma. 

Kada  gi  miniai  nusibos  spoksot  į  žmogų,  stovintį  ant  kopėčių? 
Aš  pasirengęs  čia  stovėti  tol,  kol  mėsa  atšoks  nuo  griaučių,  per 
audrą,  krušą,  potvynį,  kad  tik  likčiau  gyvas. 

Bet  dabar  virvė  įsitempia  kiečiau,  aš  net  girdžiu,  kaip  ji  brū¬ 
žuoja  į  medžio  žievę,  ir  pasistiebiu,  kad  ji  manęs  neužsmaugtų. 

Vadinasi,  tai  ne  kantrybės  bandymas:  jei  minia  nepatenkinta, 
taisyklės  keičiamos.  Tačiau  kokia  prasmė  kaltinti  minią?  Atpirki¬ 
mo  ožys  įvardytas,  šventė  paskelbta,  įstatymai  laikinai  atšaukti  - 
kas  gi  nesusigundys  atbėgti  pasilinksminti?  Ir  kas  dar,  be  išorinio 
padorumo  stokos,  piktina  mane  šituose  naujosios  valdžios  ro¬ 
domuose  pažeminimo,  kančios  ir  mirties  spektakliuose?  Įdo¬ 
mu,  kas  iš  mano  paties  administravimo  laikų  išliks  atmintyje,  be 
skerdyklų  perkėlimo  padorumo  dėlei  iš  turgaus  aikštės  į  miesto 
pakraščius  prieš  dvidešimtį  metų?  Mėginu  sušukti  kažką,  išreikš¬ 
damas  savo  aklą  baimę,  tiesiog  suklykti,  bet  virvė  įtempta  jau  taip 
kietai,  kad  mane  smaugia,  ir  aš  nebegaliu  ištart  nė  žodžio.  Ausyse 
garsiai  tarsi  plaktuko  dūžiai  tvinksi  kraujas.  Jaučiu,  kaip  mano 

kojų  pirštai  netenka  atramos.  Lengvai  sūpuosi  ore.  Atsitrenkiu 
į  kopėčias,  daužausi  kojomis.  Būgno  dundesys  ausyse  sulėtėja, 
tampa  garsesnis,  galiausiai  aš  jau  girdžiu  tik  jį. 

Stoviu  priešais  senį,  markstausi  nuo  vėjo,  laukiu,  kada  jis  pra¬ 
bils.  Muškietos  vamzdis  vis  dar  stirkso  tarp  jo  arklio  ausų,  bet 
jis  nenutaikytas  į  mane.  Suvokiu,  koks  didžiulis  mus  gaubiantis 
dangus  ir  kad  prieš  mus  -  dykuma. 

Nenuleidžiu  akių  nuo  senio  lūpų.  Jis  tuoj  tuoj  prabils:  turiu 
labai  įdėmiai  klausytis,  gaudyti  kiekvieną  jo  ištartą  skiemenį, 
kad  vėliau,  kartodamas  juos  pats  sau,  gilindamasis  į  juos,  rasčiau 
atsakymą  į  klausimą,  kuris  staiga  išskrido  man  iš  atminties  kaip 
paukštis. 

Regiu  kiekvieną  arklio  karčių  plauką,  kiekvieną  senio  veido 
raukšlę,  kiekvieną  kalvos  akmenį  ir  kiekvieną  jos  griovelį. 

Mergina  -  juodi  jos  plaukai,  supinti  į  kasą,  guli  ant  peties, 
kaip  būdinga  barbarams,  -  sustabdo  arklį  seniui  už  nugaros. 
Nuolankiai  nunėrusi  galvą,  ji  irgi  laukia  jo  prabylant. 

Atsidustu.  „Kaip  gaila,  -  mąstau.  -  Dabar  jau  per  vėlu." 

Laisvai  sūpuosi.  Vėjelis  pakelia  aukštyn  mano  palaidinį,  kute¬ 
na  mano  nuogą  kūną.  Aš  atsipalaidavęs  plūduriuoju.  Vilkėdamas 
moteriškais  drabužiais. 

Žemę  paliečiu  tuo,  kas  turėtų  būti  mano  kojos,  nors  jos  nutir¬ 
pusios  ir  nieko  nebejaučia.  Atsargiai  išsitiesiu  visu  ūgiu,  lengvas 
kaip  lapas.  Tai,  kas  tarsi  lanku  buvo  surakinęs  man  galvą,  atpa¬ 
laiduoja  gniaužtus.  Mano  viduj  kažkas  nuobodžiai  džeržgia.  Aš 
kvėpuoju.  Viskas  gerai. 

Paskui  man  nuimamas  gobtuvas,  saulė  mane  apakina,  aš  pa¬ 
statomas  ant  kojų  ir  man  aptemsta  protas. 

Žodis  skraidymas  pašnibždomis  rėžiasi  mano  sąmonės  pakraš¬ 
tėlyje.  Taip,  tas  teisybė,  aš  juk  skraidžiau. 

Žvelgiu  į  žydras  Mandelio  akis.  Jo  lūpos  kruta,  bet  žodžių 
negirdžiu.  Purtau  galvą  ir,  jau  pradėjęs,  suvokiu,  kad  nebegaliu 
sustoti. 

-  Aš  sakiau,  -  aiškina  jis,  -  kad  dabar  mes  jums  parodysim  kitokį 
skraidymo  būdą. 

-  Jis  jūsų  negirdi,  -  sako  kažkas. 

-  Girdi,  -  atsako  Mandelis.  Nuima  man  nuo  kaklo  kilpą  ir 
pririša  prie  virvės,  kuria  supančioti  mano  riešai.  -  Pakelkite  jį. 

Jei  pajėgsiu  tvirtai  laikyti  rankas,  jeigu  būsiu  vikrus  kaip 
akrobatas,  užmesiu  koją  aukštyn  ir  užkabinsiu  ją  už  virvės,  ga¬ 
lėsiu  pakibti  žemyn  galva  ir  man  nebeskaudės:  vos  spėju  taip 
pagalvoti,  jie  jau  mane  kelia.  Bet  aš  silpnas  kaip  kūdikis  -  vos 
tik  kojos  atsitraukia  nuo  žemės,  rankos  už  nugaros  iškart  pa¬ 
kyla  aukštyn  ir  pajuntu  siaubingą  skausmą  pečiuose,  sakytum 
plyšta  raumenys.  Iš  burnos  it  byrantis  žvyras  išsprūsta  pirmas 
graudus,  sausas  bliovimas.  Du  berniukai  nušoka  nuo  medžio  ir 
susiėmę  rankomis  nubėga  nebeatsigręždami.  Aš  bliaunu  nenu¬ 
tildamas,  niekas  negali  to  bliovimo  sustabdyti,  garsas  sklinda  iš 
kūno,  suvokiančio,  kad  jis  sumaitotas,  galbūt  nepataisomai,  ir 
besistengiančio  išbliauti  savo  siaubą.  Net  jei  žinočiau,  kad  mane 
girdi  visi  miesto  vaikai,  nepajėgčiau  nutilti:  tad  pasimelskim,  kad 
jie  nemėgdžiotų  vyresniųjų  žaidimų,  kitaip  rytoj  čia  ant  medžių 
karos  gausybė  mažų  kūnelių.  Kažkas  mane  stumteli,  ir  aš,  staug¬ 
damas  ir  klykdamas,  pradedu  sūpuotis  pirmyn  atgal,  sulinkęs 
perpus,  vos  per  pėdą  nuo  žemės,  kaip  didžiulis  senas  drugys, 
kuriam  sukabino  sparnus. 

-  Jūs  girdite  barbarų  kalbą,  -  pareiškia  kažkas. 

Pasigirsta  juokas. 

Barbarai  siautėja  naktimis.  Iki  sutemus  reikia  suspėti  suvaryti 
visas  ožkas  iki  paskutinės,  nuleisti  vartų  grotas  ir  visuose  ste¬ 
bėjimo  punktuose  išstatyti  sargybinius,  kad  skelbtų  valandas. 
Sklinda  kalbos,  kad  kiaurą  naktį  barbarai  slampinėja  aplinkui, 
tykodami  ką  nužudyti  ir  apiplėšti.  Vaikai  sapnuoja,  kaip  langinės 
prasiveria  ir  nuožmūs  barbarų  veidai  spokso  vidun.  „Barba¬ 
rai  jau  čia!"  -  klykia  vaikai  ir  nėra  kaip  jų  paguosti.  Skalbiniai 
dingsta  nuo  virvių,  iš  gerai  užrakintų  podėlių  išgaruoja  mais¬ 
tas.  Žmonės  sako,  kad  barbarai  iškasė  tunelį  po  sienomis;  jie 
atsėlina  ir  išsėlina  kada  užsigeidę,  pasiima  ką  panorėję,  niekas 
jau  nebegali  jaustis  saugus.  Ūkininkai  vis  dar  dirba  žemę,  bet  į 
laukus  traukia  būriais,  niekada  nebeina  po  vieną.  Širdies  į  darbą 
nededa:  barbarai  tik  ir  laukia,  kada  derlius  subręs,  aiškina  jie, 
tuomet  jie  vėl  užplūs  laukus. 

„Kodėl  kariuomenė  nesutvarko  tų  barbarų?  -  skundžiasi 
žmonės.  -  Gyvenimas  pasienyje  tapo  pernelyg  sunkus."  Jie  kalba 
apie  grįžimą  į  Tėvų  Šalį,  bet  iš  karto  prisimena,  kad  dėl  barbarų 
keliai  tapo  nebesaugūs.  Arbatos  ir  cukraus  nusipirksi  tik  iš  po 
prekystalio,  nes  krautuvininkai  slepia  maisto  atsargas.  Tie,  kurie 
valgo  sočiai,  prie  stalo  sėdasi  užsirakinę  duris,  kad  nesukeltų 
pavydo  kaimynams. 

Prieš  tris  savaites  buvo  išžaginta  maža  mergaitė.  Užsižaidu- 
sios  prie  drėkinimo  kanalų,  draugės  nepasigedo  jos,  kol  ji  nesu¬ 
grįžo  kruvina,  bežadė.  Keturias  dienas  ji  gulėjo  tėvų  namuose 
įbedusi  akis  į  lubas.  Iš  jos  nebuvo  galima  išpešti  nė  žodžio.  Kai 
lempa  jau  būdavo  užgesinta,  ji  pradėdavo  unkščioti.  Draugės 
tikina,  kad  tai  padarė  barbaras.  Jos  matė  jį  bėgant  į  nendryną. 
Iš  to,  koks  jis  buvo  bjaurus,  atpažinusios  jį  kaip  barbarą.  Dabar 
visiems  vaikams  draudžiama  žaisti  už  vartų,  o  ūkininkai,  eidami 
į  laukus,  nešasi  vėzdus  ir  ietis. 

Juo  aukščiau  kyla  neapykantos  barbarams  banga,  juo  giliau 
aš  užsiglaudžiu  savo  kampe,  tikėdamasis,  kad  niekas  manęs 
neprisimins. 

Praėjo  jau  daug  laiko  nuo  tada,  kai  ekspedicinės  kariuomenės 
būrys  su  besiplaikstančiomis  vėliavomis,  trimitais  ir  spindinčiais 
ginklais,  puikuodamasis  ant  arklių,  narsiai  leidosi  į  antrą  žygį, 
kad  iššluotų  barbarus  iš  slėnio  ir  duotų  jiems  pamoką,  kurios  jie 
patys,  jų  vaikai  ir  vaikaičiai  niekada  nepamirš.  Nuo  tada  miestas 
negavo  jokių  depešų  nei  pranešimų.  Seniai  praėjo  tie  džiugūs 
laikai,  kai  aikštėje  kas  dieną  vykdavo  kariniai  paradai,  parodo¬ 
mieji  jojimai,  būdavo  demonstruojamos  muškietos.  Užtat  oras 
pritvinko  neramių  gandų.  Vieni  sako,  kad  į  konfliktą  įsitraukė 
visas  tūkstančio  mylių  ilgio  pasienis,  kad  šiauriniai  barbarai 
susivienijo  su  vakariniais,  kad  Imperijos  pasienio  kariuomenė 
išsidėsčiusi  pernelyg  siauru  ruožu  ir  netrukus  bus  priversta  at¬ 
sisakyti  ginti  tokias  tolimas  tvirtoves,  kaip  ši,  kad  galėtų  sutelkti 
jėgas  centrinių  provincijų  gynybai.  Kiti  sako,  kad  mes  negau¬ 
name  žinių  iš  fronto  tik  todėl,  kad  mūsų  kareiviai  įsiveržė  toli  į 
priešo  teritoriją  ir,  kirsdami  mirtinus  smūgius,  neturi  kada  siųsti 
depešų.  Netrukus,  tvirtina  jie,  kai  jau  visai  to  nebesitikėsime, 

mūsų  vyrai  paržygiuos  namo  išsekę,  bet  iškovoję  pergalę,  ir  mes 
dar  pasidžiaugsime  ramiu  gyvenimu. 

Dar  niekad  nesu  matęs,  kad  būtų  taip  girtaujama,  kaip  gir¬ 
tauja  nedidelė  įgula,  palikta  saugoti  miesto,  kad  kareiviai  su  gy¬ 
ventojais  elgtųsi  taip  arogantiškai.  Buvo  atsitikimų,  kai  jie  atėjo 
į  parduotuves,  pasiėmė,  ką  norėjo,  ir  išėjo  nesumokėję.  Kokia 
prasmė  šeimininkui  kelti  triukšmą,  kai  nusikaltėliai  -  tie  patys 
miesto  civilinės  sargybos  kareiviai?  Krautuvininkai  skundžiasi 
Mandeliui:  jam  suteikti  įgaliojimai  valdyti  miestą  ypatingosios 
padėties  metu,  kol  Džolas  su  kariuomene  išvykęs.  Mandelis  duo¬ 
da  pažadus,  bet  nieko  nedaro.  Ir  kodėl  turėtų  ką  nors  daryti?  Jam 
rūpi  tik  viena  -  būti  mėgstamam  savo  vyrų.  Tačiau  nors  tvirtovės 
pylimo  sargyba  tikrinama  reguliariai,  o  paežerė  šukuojama  kartą 
per  savaitę  (ieškant  pasaloje  tykančių  barbarų,  nors  nė  vienas 
taip  ir  nebuvo  pagautas),  drausmė  šlubuoja. 

Tuo  tarpu  manęs,  seno  juokdario,  praradusio  paskutinę  au¬ 
toriteto  kruopelytę  tądien,  kai  karojau  ant  medžio  vilkėdamas 
moteriškais  apatiniais  ir  šaukiausi  pagalbos,  bjauraus  padaro, 
kuris  visą  savaitę  kaip  šuo  laižė  ėdalą  nuo  akmeninių  grindų, 
nes  jam  buvo  atėmę  rankas,  manęs  jau  nebelaiko  užrakinto.  Aš 
miegu  kareivinių  kiemo  kampe,  slampinėju  po  miestą,  vilkėda¬ 
mas  tais  nešvariais  moteriškais  apatiniais,  susigūžiu,  kai  prieš 
mane  pakeliamas  kumštis.  Gyvenu  prie  užpakalinių  durų  kaip 
badaujantis  gyvulys,  kurį  paliko  gyvą,  ko  gero,  tik  kaip  įrodymą, 
kad  kiekvienas  barbarų  gerbėjas  -  iš  prigimties  gyvulys.  Žinau, 
kad  nesu  saugus.  Retkarčiais  pajuntu,  kaip  mane  prislegia  pasi¬ 
piktinimo  kupini  žvilgsniai;  tuomet  nepakeliu  akių;  žinau,  kad 
yra  ir  tokių,  kurie  neatsilaikytų  prieš  pagundą  apvalyti  kiemą 
įvarant  man  į  pakaušį  kulką  iš  antrojo  aukšto  lango. 

Į  miestą  plaukia  pabėgėliai  -  upiniai  iš  mažulyčių  palei  upę 
išsibarsčiusių  gyvenviečių  ir  nuo  šiaurinių  ežero  krantų,  jie  kal¬ 
ba  niekam  nesuprantama  kalba,  visą  mantą  neša  susikrovę  ant 
nugaros,  o  paskui  juos  velkasi  perkarę  šunys  ir  rachitiški  vaikai. 
Kai  pasirodė  patys  pirmieji,  minia  apspito  juos.  „Ar  jus  išvarė 
barbarai?"  -  klausinėjo  miestiečiai,  nutaisę  nuožmius  veidus, 
įtempdami  menamus  lankus.  Niekas  nepaklausė  apie  Imperijos 
kareivius  ir  jų  sukeltus  gaisrus. 

Iš  pradžių  miestiečiai  tų  laukinių  gailėjo,  atnešdavo  jiems  mais¬ 
to  ir  senų  drabužių,  bet  netrukus  anie  pradėjo  statytis  šiaudines 
pašiūres  prie  aikštės  sienos  po  riešutmedžiais,  jų  vaikai  įsidrąsino 
landžioti  į  svetimas  virtuves  ir  kniaukti  maistą,  o  vieną  naktį  jų 
šunų  gauja  įsibrovė  avidėn  ir  išpjovė  tuziną  ėriukų.  Tuomet  į  juos 
pradėta  žiūrėti  priešiškai.  Kareiviai  puolė  veikti:  šaudė  šunis,  vos 
juos  išvydę,  o  vieną  rytą,  kai  upiniai  dar  buvo  prie  ežero,  nuvertė 
visas  jų  pašiūres.  Kelias  dienas  upiniai  slapstėsi  nendrėse.  Pas¬ 
kui  šiaudinės  jų  lūšnelės  vėl  ėmė  dygti  viena  po  kitos,  dabar  jau 
anapus  miesto,  prie  šiaurinės  sienos.  Lūšneles  buvo  leista  palikti, 
bet  sargybiniams  prie  vartų  buvo  duotas  įsakymas  neįsileisti  jų 
į  miestą.  Pamažėle  į  įsakymą  pradėta  žiūrėti  pro  pirštus,  ir  štai 
dabar  rytais  gali  matyti  juos  vaikštant  nuo  vienų  durų  prie  kitų  ir 
siūlant  pirkti  žuvies.  Kas  yra  pinigai,  jie  nežino,  miestiečiai  juos 
begėdiškai  apgaudinėja,  jie  atiduos  tau  bet  ką  už  gurkšnelį  romo. 

Jie  prakaulūs,  su  atsikišusia  kaip  balandžio  krūtine.  Jų  mo¬ 
terys,  regis,  visą  laiką  nėščios,  vaikai  -  neūžaugos,  viena  kita 
mergina  dvelkia  trapiu,  vilkšnaakiu  grožiu,  o  visi  kiti  atrodo 
man  neišprusę,  klastingi,  apsileidę,  ir  tiek.  O  kuo  gi  jie  laiko 
mane,  jei  išvis  mane  mato?  Gyvuliu,  spoksančių  iš  už  vartų, 
bjauria  išvirkščiąja  puse  šios  gražios  oazės,  kur  jie  rado  nepati¬ 
kimą  saugumą. 

Kartą,  kai  snaudžiu  kieme,  ant  veido  užkrinta  šešėlis,  kažkie¬ 
no  koja  baksteli  mane,  aš  pakeliu  galvą  ir  išvystu  žydras  Man- 
delio  akis. 

-  Ar  mes  gerai  jus  maitiname?  -  klausia  jis.  -  Ir  vėl  pradėjote 
storėti? 

Sėdėdamas  prie  jo  kojos,  linkteliu  galvą. 

-  Klausiu  todėl,  kad  mes  negalime  maitinti  jūsų  amžinai. 

Mudu  ilgai  tylomis  spitrijam  vienas  į  kitą. 

-  Kada  ketinate  pradėti  dirbti,  kad  atsilygintumėte  už  jūsų 
išlaikymą? 

-  Aš  -  kalinys,  laukiantis  teismo.  Laukiantys  teismo  kaliniai 
neprivalo  dirbti  už  išlaikymą.  Toks  įstatymas.  Jie  išlaikomi  vi¬ 
suomenės  lėšomis. 

-  Bet  jūs  -  ne  kalinys.  Jums  leidžiama  vaikščioti  kur  tinka¬ 
mam.  -Jis  laukia,  kad  užkibčiau  ant  šiurkščiai  pasiūlyto  masalo. 
Aš  tyliu.  Jis  kalba  toliau:  -  Kaip  jūs  galite  būti  kalinys,  jei  jūsų 
nėra  mūsų  sąrašuose?  Ar  manote,  kad  mes  nerašom  protokolų? 
O  jūsų  protokolo  nėra,  tad  jūs  -  laisvas  žmogus. 

Atsistoju  ir  einu  paskui  jį  per  kiemą  prie  vartų.  Sargybinis 
paduoda  jam  raktą,  ir  Mandelis  atrakina  vartus. 

-  Matote?  Vartai  atviri. 

Valandėlę  padvejojęs,  žengiu  pro  vartus.  Noriu  šį  bei  tą  suži¬ 
noti.  Žvelgiu  į  Mandelio  veidą,  į  šviesias  akis  -  jo  sielos  langą,  -  į 
bumą,  kuria  jo  siela  byloja  pasauliui. 

-Ar  galėtumėte  skirti  man  valandėlę?  -  klausiu.  Mudu  stovim 
tarpuvartėje,  sargybinis  stypso  atokiau  ir  dedasi  nieko  negirdįs. 
Sakau:  -  Aš  jau  nebejaunas  žmogus,  jei  ir  turėjau  čia  kokią  nors 
ateitį,  dabar  ji  sužlugdyta.  -  Apvedu  ranka  visą  aikštę,  paro¬ 
dau  į  dulkes,  genamas  karšto  vėlyvos  vasaros  vėjo,  atnešančio 
nelaimes  ir  bėdas.  -  Be  to,  aš  jau  buvau  numiręs  vieną  kartą 

ant  to  medžio,  bet  jūs  nusprendėte  mane  išgelbėti.  Todėl  prieš 
išeidamas  norėčiau  šį  bei  tą  suprasti.  Jei,  žinoma,  dar  nevėlu,  nes 
barbarai  jau  stovi  prie  vartų.  -  Jaučiu,  kaip  mano  lūpas  kirbina 
pašaipi  šypsenėlė,  kurios  suturėti  nepajėgiu.  Pakeliu  akis  į  tuščią 
dangų.  -  Atleiskit,  jeigu  mano  klausimas  pasirodys  akiplėšiškas, 
bet  būkit  malonus,  pasakykit,  kaip  jūs  galite  po  to  valgyti,  po  to¬ 
kai  pasidarbuojate  su  žmonėmis?  Aš  visada  to  save  klausdavau, 
kai  turėdavau  reikalą  su  budeliais  ir  panašiais  į  juos  žmonėmis. 
Palaukite!  Išklausykite  iki  galo,  aš  kalbu  nuoširdžiai,  jūs  net 
nežinote,  kiek  man  kainavo  apie  tai  prabilti,  nes  jūs  keliat  man 
šiurpą,  neverta  nė  aiškinti,  esu  tikras,  jūs  ir  pats  suprantat.  Ar 
jums  lengva  po  to  nuryti  kąsnį?  Įsivaizduoju,  kad  po  to  kyla 
noras  nusimazgoti  rankas.  Nors  paprasto  nusimazgojimo  ir  ne¬ 
pakaktų,  reikėtų  kokios  nors  bažnytinės  apeigos,  apsišvarinimo 
ceremonijos,  ar  jums  taip  neatrodo?  Reikia  savotiškai  išsivalyt  ir 
sielą  -  aš  taip  matau  tą  reikalą.  Kaipgi  kitaip  galėtumėte  sugrįžt 
į  kasdienybę  -  pavyzdžiui,  atsisėst  prie  stalo  ir  laužti  duoną  su 
šeimos  nariais  arba  draugais? 

Jis  pasigręžia  ketindamas  eiti,  bet  aš  spėju  sugriebti  jį  už  al¬ 
kūnės  savo  į  žnyples  panašia  ranka. 

-  Ne,  išklausykite!  -  sakau.  -  Supraskite  mane  teisingai,  aš 
jūsų  nesmerkiu  ir  nekaltinu,  aš  su  tuo  jau  seniai  susitaikiau. 
Nepamirškite,  juk  ir  aš  paskyriau  gyvenimą  įstatymui,  tad 
žinau,  kaip  tai  vyksta,  žinau,  kad  teisingumas  dažnai  pasuka 
tamsiais  keliais.  Aš  tik  noriu  suprasti.  Noriu  suprasti,  kokioje 
atmosferoje  jūs  gyvenate.  Mėginu  įsivaizduoti,  kaip  jūs  kvė¬ 
puojate,  valgote  ir  gyvenate  diena  iš  dienos.  Bet  man  nepa¬ 
vyksta!  Šitai  ir  jaudina  mane  užvis  labiausiai!  Sakau  sau:  jei 
būčiau  jis,  mano  rankos  atrodytų  man  tokios  purvinos,  kad 
užtrokščiau... 

Jis  išsilaisvina  ir  trenkia  man  į  krūtinę  taip  smarkiai,  kad 
aikteliu  ir  klupdamas  žingteliu  atgal. 

-  Išgama!  -  sušunka  jis.  -  Sumautas  senas  kvėša!  Lauk  iš  čia! 
Dink  ir  d  vesk  patvory! 

-  Kada  pradėsite  mano  teismą?  -  šaukiu  jo  tolstančiai  nuga¬ 
rai.  Bet  jis  net  neatsigręžia. 


*  *  * 


Pasislėpti  neturiu  kur.  Ir  kurio  galo  turėčiau  slėptis?  Nuo  aušros 
iki  sutemų  visų  akyse  slampinėju  po  aikštę  aplink  prekystalius 
arba  sėdžiu  medžių  šešėlyje.  Ir  pamažėle,  kai  pasklinda  gandas, 
kad  senasis  teisėjas  buvo  pakliuvęs  į  bėdą  ir  iš  jos  išsikapstė, 
žmonės  nebenutyla  ir  nebeatsuka  nugaros,  kai  prisiartinu.  Su¬ 
pratau,  kad  turiu  draugų,  ypač  tarp  moterų,  kurioms  sunku 
nuslėpti  didžiulį  norą  išklausyti  manąją  tos  istorijos  versiją. 
Kartą,  klajodamas  po  gatves,  praeinu  pro  rubuilę  intendanto 
žmoną,  kabinančią  skalbinius.  Mudu  pasisveikiname. 

-  Kaip  laikotės,  pone?  -  klausia  ji.  -  Girdėjome,  jums  teko 
daug  išgyventi.  -  Akys  net  žiba  iš  godaus,  bet  apdairaus  smal¬ 
sumo.  -  Gal  užeisit  išgerti  arbatos? 

Ir  štai  mudu  sėdime  drauge  prie  virtuvės  stalo,  vaikus  ji 
išsiuntė  žaisti  į  kiemą  ir,  man  geriant  arbatą  ir  nesiliaujant  čiau¬ 
moti  nuostabių  jos  keptų  avižinių  sausainių,  daro  pirmuosius 
ėjimus  pradėdama  gudrų  apylankomis  pateikiamų  klausimų  ir 
atsakymų  žaidimą. 

-  Jūs  buvote  išvykęs  taip  ilgai,  netgi  manėme,  kad  nebegrį- 
šite...  O  paskui  jus  užgriuvo  tiek  bėdų!  Kaip  viskas  pasikeitė! 
Kai  jūs  buvote  atsakingas,  tokios  netvarkos  nebuvo.  O  visi  tie 
atvykėliai  iš  sostinės,  visi  tie  nesusipratimai! 

Dabar  mano  ėjimas,  aš  atsidustu: 

-  Na,  žinoma,  juk  jie  nesupranta,  kad  mes,  provincialai,  gy¬ 
vename  kitaip.  Visas  tas  triukšmas  dėl  kažkokios  merginos...  - 
Sušveičiu  dar  vieną  sausainį.  Kvaili  įsimylėjėliai  visad  išjuokia¬ 
mi,  tačiau  galiausiai  jiems  atleidžiama.  -  Man  atrodė  savaime 
suprantama,  kad  reikia  grąžinti  merginą  į  šeimą,  bet  kaipgi  juos 
priversi  tai  suprasti?  -  Kalbu  toliau  kas  užeina  ant  seilės,  o  ji  klau¬ 
sosi  tų  pusiau  tiesų  linksėdama  galvą,  įbedusi  į  mane  akis  kaip 
vanagas;  mudu  vaidiname,  kad  balsas,  kurį  ji  girdi,  -  toli  gražu 
ne  balsas  vyro,  kuris  karojo  ant  medžio  ir  klykė,  kad  jo  pasigai¬ 
lėtų,  taip  garsiai,  jog  būtų  bet  ką  prikėlęs  iš  numirusių.  -  ...Šiaip 
ar  taip,  tikėkimės,  kad  viskas  jau  baigėsi.  Tik  man  skauduliai 
dar  nepraeina,  -  paliečiu  petį,  -  į  senatvę  viskas  taip  lėtai  gyja... 

Taip  ir  suokiu,  užsidirbdamas  duonos  kąsnį.  O  jeigu  į  dienos 
pabaigą  dar  jaučiuosi  alkanas,  palaukiu  prie  kareivinių  vartų, 
kol  švilpukas  pašauks  šunis,  ir  patyliukais  įsliūkinu  vidun.  Daž¬ 
niausiai  man  pavyksta  prisigerinti  prie  virėjų  ir  gauti  kareivių 
vakarienės  likučių:  dubenėlį  šaltų  pupų  ar  sočių  nuograndų  iš 
sriubos  puodo,  ar  pusę  kepaliuko  duonos. 

Rytais  galiu  nuslimpint  iki  smuklės  ir,  atsirėmęs  į  apatinę 
virtuvės  durų  sąvarą,  stovėti  ir  kvėpuoti  visais  tais  nuostabiais 
kvapais:  mairūno,  mielių,  traškių  supjaustyto  svogūno  grieži¬ 
nėlių  bei  dūmais  atsiduodančių  avies  taukų.  Virėja  vardu  Mėja 
tepa  keptuves  taukais:  žiūriu,  kaip  jos  mitrūs  pirštai  panyra  į 
taukų  puodą,  paskui,  apsukę  tris  skubrius  ratus,  lygiai  ištepa 
keptuvių  dugną.  Tada  prisimenu  jos  pyragus,  garsiuosius  pyra¬ 
gus  su  kumpiu,  su  špinatais,  su  sūriu,  ir  pajuntu,  kaip  burnoje 
man  prisirenka  seilių. 

-  Šitiek  žmonių  išvyko,  -  aiškina  ji,  pasisukdama  į  didžiulį 
neminkytos  tešlos  kamuolį.  -  Net  apsakyti  negaliu.  Daugybė 

jų  iškeliavo  vos  prieš  kelias  dienas.  Ir  viena  mūsų  mergina  -  ta 
mažiukė  ilgais  tiesiais  plaukais,  tikriausiai  prisimenate,  ji  buvo 
viena  iš  tų,  ji  išvyko  su  savo  vaikinu.  -  Tas  naujienas  ji  praneša 
ramiu,  lygiu  balsu,  ir  aš  dėkingas  jai  už  taktą.  -  Ir,  žinoma,  jie 
gerai  daro,  -  aiškina  toliau,  -  jei  jau  nori  dingti  iš  čia,  turi  iš¬ 
keliauti  dabar,  juk  kelias  ilgas,  pavojingas,  o  naktys  darosi  vis 
šaltesnės.  -  Ji  kalba  apie  orą,  apie  praėjusią  vasarą,  dejuoja  dėl 
artėjančios  žiemos,  sakytum  ten,  kur  lindėjau,  savo  vienutėje, 
vos  už  trijų  žingsnių  nuo  čia,  kur  mudu  stovime,  buvau  atskirtas 
nuo  karščio  ir  nuo  šalčio,  nuo  sausros  ir  nuo  drėgmės.  Suvokiu, 
kad  jai  aš  buvau  išnykęs,  paskui  ir  vėl  atsiradau,  o  tame  tarpe 
manęs  tiesiog  nebuvo  pasaulyje. 

Kol  ji  kalba,  aš  klausau,  linksiu  galvą,  galvoju,  kas  man  užeina 
ant  seilės.  O  jai  nutilus  prabylu. 

-  Žinai,  -  sakau,  -  kai  sėdėjau  kalėjime,  ne  naujajame,  o  ka¬ 
reivinėse,  tame  mažame  kambarėlyje,  kur  jie  laikė  mane  užraki¬ 
nę,  būdavau  toks  alkanas,  kad  moterų  net  ir  neprisimindavau, 
galvodavau  tik  apie  maistą.  Gyvenau  nuo  vieno  valgymo  iki 
kito.  Man  visą  laiką  buvo  negana.  Viską  prarydavau  nekram¬ 
tęs,  kaip  šuo,  ir  norėdavau  dar.  Be  to,  labai  skaudėdavo,  tai  tą, 
tai  aną:  ranką,  pečius  ir  čia...  -  Paliečiu  ištinusią  nosį,  bjaurų 
randą  po  akimi,  kuriuo,  kaip  pradedu  suprasti,  žmonės  vogčia 
žavisi.  -  Kai  susapnuodavau  moterį,  tai  būdavo  sapnas,  kad 
kažkas  naktį  ateina  ir  numalšina  skausmą.  Toks  vaiko  sapnas. 
Nors  nežinojau,  kad  troškimas  gali  susitvenkti  kažkur  žmo¬ 
gaus  kaulų  ertmėje,  o  paskui,  netikėtai,  patvinęs  ištekėti  lauk. 
Pavyzdžiui,  tu  ką  tik  paminėjai  tą  merginą...  ji  buvo  man  labai 
brangi,  tikriausiai  žinai,  nors  iš  delikatumo  ir  neprasitarei...  Kai 
pasakei,  kad  ji  išvyko,  dievaž,  man  tarsi  kažkas  trenkė  va  čia,  į 
krūtinę.  Tarsi  kas  sprogo. 

Jos  rankos  mikliai  bėgioja,  dubenėlio  briauna  spausdamos 
skritulius  iš  tešlos  lakšto,  rinkdamos  atraižas  ir  kočiodamos  jas 
į  vieną  ritinį.  Jos  akys  vengia  mano  akių. 

-  Vakar  vakare  užkopiau  į  jos  kambarį,  bet  durys  buvo  užra¬ 
kintos.  Numojau  ranka.  Ji  turi  daug  draugų,  aš  niekad  nemaniau, 
kad  esu  vienintelis...  Bet  ko  gi  aš  norėjau?  Žinoma,  kad  pernak¬ 
voti,  bet  ne  tik.  Kurio  galo  vaidinti?  Juk  visi  žinome,  kad  seniai 
trokšta  atgauti  jaunystę  jaunų  moterų  glėbyje. 

Ji  daužo  tešlą,  minko  ją,  kočioja:  ji  irgi  jauna  moteris,  gyvena 
su  vaikais  pas  griežtą  motiną;  ko  aš  noriu  iš  jos,  svaičiodamas 
apie  skausmą,  vienatvę?  Suglumęs  klausausi  iš  lūpų  besiliejan¬ 
čios  kalbos.  „Išklok  viską!  -  pasakiau  sau,  pirmą  kartą  susidūręs 
su  savo  kankintojais.  -  Sėdėti  sučiauptomis  lūpomis  -  kvaila. 
Tu  neturi  paslapčių.  Tegu  jie  žino,  kad  turi  reikalą  su  žmogumi 
iš  kūno  ir  kraujo!  Paskelbk  apie  savo  siaubą,  klyk,  kai  skauda! 
Atkaklus  tylėjimas  juos  tik  dar  labiau  kursto:  jis  tik  patvirtina, 
kad  kiekviena  siela  -  tik  spyna,  kuriai  jie  turi  parinkti  raktą. 
Atsiverk!  Atverk  savo  širdį!"  -  Taip  aš  šaukiau  ir  klykiau,  kar¬ 
todamas,  kas  užeidavo  ant  seilės.  Klastinga  logika!  Juk  dabar, 
girdėdamas,  ką  mala  mano  liežuvis,  kai  jį  paleidžiu,  suvokiu, 
kad  tai  tik  elgetos  dejonės. 

-  Ar  žinai,  kur  nakvojau  vakar?  -  girdžiu  savo  paties  balsą.  - 
Žinai  tą  mažą  priestatą  už  klojimo? 

Bet  užvis  labiausiai  aš  geidžiu  valgyti  ir  su  kiekviena  savaite 
tas  geidulys  didėja.  Noriu  vėl  būti  storas.  Alkis  mane  kankina 
dieną  naktį.  Nubudęs  gurgiančiu  pilvu,  nekantriai  laukiu,  kada 
išeisiu  į  kasdienę  maisto  medžioklę,  slampinėsiu  palei  kareivinių 
vartus,  kvėpdamas  prėską  vandeningą  avižinės  košės  kvapą,  kol 
man  paduos  išgramdytus  degėsius,  prikalbinsiu  vaikus,  kad  man 
numestų  šilkmedžio  uogų,  lenkdamasis  per  tvorą  nukniauksiu 

vieną  kitą  persiką  ir  keliausiu  nuo  vienų  durų  prie  kitų  -  toks 
sėkmės  išduotas  žmogus,  įsimylėjimo  auka,  nors  jau  ir  išsigydęs, 
pasirengęs  su  šypsena  paimti,  kas  jam  siūloma:  riekę  duonos,  pa¬ 
gardintos  uogiene,  puodelį  arbatos,  vidurdienį  gal  kokį  dubenį 
troškinio  arba  lėkštę  svogūnų  ir  pupelių,  ir  visad  vaisių  -  abri¬ 
kosų,  persikų,  granatų  -  dosnios  vasaros  gėrybių.  Valgau  kaip 
elgeta,  šlamšdamas  viską  su  tokiu  apetitu,  išlaižydamas  lėkštę 
taip  švariai,  kad  miela  malonu  į  ją  žiūrėti.  Todėl  nenuostabu, 
kad  diena  po  dienos  pamažėle  atgaunu  tėvynainių  palankumą. 

O  kaip  aš  moku  meilikauti,  kaip  moku  įsiteikti!  Ne  kartą  tik 
dėl  manęs  buvo  paruoštas  gardus  užkandis:  avienos  muštinis, 
keptas  su  saldžiosiomis  paprikomis  ir  laiškiniais  česnakais,  ar 
sumuštinis  su  kumpiu  ir  pomidoru  bei  ožkos  sūrio  skiltele.  Kai 
atsidėkodamas  galiu  atnešti  vandens  ar  malkų,  mielai  tai  pa¬ 
darau,  nors  nebesu  toks  stiprus,  kaip  anksčiau.  O  jei  mieste  jau 
būnu  apėjęs  visus  -  juk  turiu  būti  apdairus  ir  netapti  savo  gera¬ 
dariams  našta,  -  visada  galiu  nusileist  žemyn  į  upinių  stovyklą 
ir  padėti  jiems  skusti  žuvis.  Išmokau  kelis  jų  kalbos  žodžius, 
nekeliu  jiems  jokių  įtarimų,  jie  supranta,  ką  reiškia  būti  elgeta, 
ir  dalijasi  su  manim  valgiu. 

Noriu  būti  vėl  storas,  storesnis,  nei  kada  nors  buvau.  Noriu, 
kad  pilvas,  kai  sudedu  ant  jo  rankas,  gurgtų  iš  pasitenkinimo, 
noriu  turėti  du  pagurklius  ir  kad  krūtinė  man  einant  liūlėtų.  No¬ 
riu  gyventi  paprasčiausiais  malonumais.  Noriu  (tuščios  viltys!) 
niekad  nebepa tirti  alkio. 


*  *  * 


Ekspediciniai  pulkai  išvyko  beveik  prieš  tris  mėnesius,  bet  iš 
jų  vis  dar  nėra  jokių  žinių.  Užtat  kur  tik  bepasisuksi  -  visur 

prisiklausai  šiurpių  gandų:  kareiviai  buvo  įvilioti  į  dykumą  ir 
visi  iki  vieno  sunaikinti;  paslapčia  nuo  mūsų  jie  buvo  atšaukti 
ginti  centrinių  provincijų,  o  pasienio  miestai  palikti  barbarams, 
kad  šie  juos  nusiraškytų  kaip  vaisius  kada  tik  panorėję.  Kiekvie¬ 
ną  savaitę  vilkstinė  apdairiųjų  palieka  miestą  ir  traukia  į  rytus, 
dešimt  dvylika  šeimų  susimeta  į  krūvą  ir  vyksta  „aplankyti  gi¬ 
minaičių",  kaip  tai  dabar  vadinama,  „kol  viskas  vėl  susitvarkys". 
Jie  iškeliauja  vesdamiesi  nešulinius  gyvulius,  stumdami  karu¬ 
čius,  su  ryšuliais  ant  nugarų  ir  net  vaikus  apkrauna  kaip  mulus. 
Kartą  netgi  esu  matęs,  kaip  į  ilgą  keturratį  vežimą  buvo  įkinkyta 
avis.  Juk  nešulinių  gyvulių  jau  nebenusipirksi.  Išvykstantiesiems 
nestinga  nuovokumo:  vyrai  su  žmonomis  guli  lovoje  ir  šnibžda¬ 
si,  kuria  planus,  svarsto,  kaip  sumažinti  nuostolius.  Jie  palieka 
savo  jaukius  namus,  juos  užrakina,  „iki  sugrįšime",  ir  pasiima 
raktus  atminimui.  Jau  kitą  dieną  vidun  įsilaužia  kareivių  būriai, 
apiplėšia  namus,  sulaužo  baldus,  apšnerkščia  grindis.  Į  tuos, 
kurių  pasirengimas  kelionei  neprasprūsta  pro  akis,  žiūrima  su 
pagieža.  Jie  viešai  įžeidinėjami,  užpuolami  arba  nebaudžiamai 
apgrobiami.  Kai  kurios  šeimos  dabar  pradingsta  tiesiog  vidury 
nakties:  papirkusios  sargybinius,  kad  šie  atvertų  vartus,  traukia 
į  rytus  ir  pirmoje  arba  antroje  smuklėje  palaukia,  kol  susirinks 
pakankamas  pabėgėlių  būrys  ir  bus  saugu  keliauti. 

Kareivija  mieste  siautėte  siautėja.  Aikštėje  buvo  surengtas 
mitingas  su  deglais  siekiant  pasmerkti  „bailius  ir  išdavikus"  ir 
patvirtinti  masių  atsidavimą  Imperijai.  Ištikimųjų  šūkiu  tapo 
MES  PASILIEKAME:  juo  ištepliotos  visos  sienos.  Stovėjau  tą 
vakarą  patamsy  didžiulės  minios  pakraštyje  (niekam  neužteko 
drąsos  likti  namie),  klausydamasis,  kaip  šiuos  žodžius  skan¬ 
duoja  tūkstančiai  balsų.  Nugara  nuėjo  pagaugais.  Po  mitingo 
kareiviai  patraukė  gatvėmis  procesijos  priekyje.  Spardė  duris. 

daužė  langus,  padegė  kažkokį  namą.  Iki  vėlios  nakties  aikštėje 
buvo  girtaujama  ir  ūžaujama.  Dairiausi  Mandelio,  tačiau  jo  ne¬ 
simatė.  Galimas  daiktas,  kad  įgula  ištrūko  iš  jo  kontrolės,  nors 
kareiviams,  matyt,  nuo  pat  pradžių  buvo  atgrasu  vykdyti  kažin 
kokio  policininko  įsakymus. 

Kai  tie  kareiviai,  be  galo  svetimi  mūsų  gyvenimo  būdui,  su¬ 
rinkti  iš  visų  Imperijos  kampelių,  buvo  įkurdinti  mieste,  gy¬ 
ventojai  sutiko  juos  labai  šaltai.  „Mums  jų  nereikia  čia,  -  sakė 
miestiečiai,  -  juo  greičiau  jie  išeis  ir  susikaus  su  barbarais,  juo  bus 
geriau."  Parduotuvėse  jiems  nebuvo  parduodama  skolon,  moti¬ 
nos  rakindavo  nuo  jų  savo  dukteris.  Bet  vos  tik  barbarai  išdygo 
ant  mūsų  slenksčio,  požiūris  pasikeitė.  Dabar,  kai  šitie  svetimi 
kareiviai  jau  tapo,  regis,  vieninteliais  mūsų  gynėjais,  jiems  uo¬ 
liai  stengiamasi  įsiteikti.  Miestiečių  komitetas  kas  savaitę  renka 
pinigus,  kad  iškeltų  jiems  puotą,  ant  iešmo  kepami  didžiuliai 
avinai,  pastatomos  statinės  romo.  Miesto  merginos  eina  paskui 
juos,  vos  jie  pamoja  pirštu.  Jiems  leidžiama  daryti  viską,  ką  jie 
nori,  kad  tik  liktų  mieste  ir  saugotų  mūsų  gyvybes.  Ir  juo  labiau 
jiems  pataikaujama,  juo  jie  darosi  įžūlesni.  Žinome,  kad  pasi¬ 
kliauti  jais  negalime.  Juk  aruodas  beveik  tuščias,  o  pagrindinė 
kariuomenė  išgaravo  kaip  dūmas,  tai  kas  juos  sulaikys  čia,  kai 
puotos  baigsis?  Vienintelis  dalykas,  kurio  galime  tikėtis,  -  kad 
jie  nedrįs  palikti  mūsų  žiemą,  kai  taip  sunku  keliauti. 

Na,  o  žiemos  artumas  jaučiamas  visur.  Iš  šiaurės  ankstų  rytą 
pakyla  šaltas  vėjelis:  langinės  girgžda,  miegantieji  glaudžiasi 
viens  prie  kito  lovoje,  sargybiniai  tvirčiau  susisupa  į  apsiaus¬ 
tus,  atgręžia  vėjui  nugarą.  Kartais  nubundu  drebėdamas  savo 
guolyje,  susikurptame  iš  maišų,  ir  nebegaliu  užmigti.  Kai  saulė 
pateka,  ji  sulig  kiekviena  diena  atrodo  šviečianti  vis  toliau,  žemė 
atšąla  jai  dar  nenusileidus.  Galvoju  apie  tas  mažutes  išvykusiųjų 

vilkstines,  išdrikusias  keliuose  per  šimtus  mylių,  traukiančias  į 
tėvynę,  kurios  daugumas  niekada  nematė:  žmonės  stumia  veži¬ 
mus,  ragina  arklius,  neša  vaikus,  saugo  maistą  ir  kasdien  palieka 
pakelėje  visokių  įrankių,  virtuvės  rykų,  portretų,  laikrodžių, 
žaislų,  -  visko,  ką  nugriebė  iš  savo  sugriautų  sodybų,  vildamiesi 
išgelbėti,  kol  dar  nesuprato,  kad  daugiausia,  ko  galima  tikėtis,  tai 
išsigelbėti  patiems.  Po  savaitės  kitos  vėjas  taps  dar  klastingesnis 
ir  iškeliauti  ryšis  tik  drąsiausieji.  Žvarbus  šiaurys  kauks,  stūgaus 
kiaurą  dieną  ir  naikins  visa,  kas  spėjo  prasikalti,  plačia  aukšti¬ 
kalne  gins  dulkių  debesis  ir  atvarys  nelauktus  krušos  bei  sniego 
šuorus.  Su  savo  skarmalais  ir  nudrengtais  sandalais  aš  tos  ilgos 
kelionės  neištverčiau,  tad  neįsivaizduoju,  kad  galėčiau  paimt  į 
rankas  lazdą  ir,  užsimetęs  ant  pečių  kuprinę,  leistis  į  kelią.  Jeigu 
ir  pasiryžčiau  tam,  tai  tik  ne  savo  noru.  Kokio  gyvenimo  galiu 
tikėtis  toli  nuo  šios  oazės?  Skurstančio  sostinės  sąskaitininko, 
kasdien,  vos  tik  sutemsta,  pargrįžtančio  į  išnuomotą  kokiame 
nors  užkampyje  kambarį,  vieną  po  kito  prarandančio  dantis  ir 
besiklausančio,  kaip  už  durų  šnarpščia  šeimininkė?  Jeigu  man 
reiktų  prisidėti  prie  pabėgėlių,  greičiausiai  būčiau  toks,  kaip  tie 
į  akį  nekrintantys  senukai:  vieną  dieną  jie  pasišalina  iš  traukian¬ 
čiųjų  srauto,  įsikuria  kur  po  uola  ir  laukia,  kol  paskutinė  didelio 
šalčio  banga  ims  šliaužti  aukštyn  jų  kojomis. 


*  *  * 


Kiūtinu  plačiu  keliu  ežero  link.  Priekyje  horizontas  jau  papilkė¬ 
jo  ir  liejasi  su  pilku  vandeniu.  Man  už  nugaros  leidžiasi  saulė, 
dažydama  dangų  auksiniais  ir  tamsiai  raudonais  dryžiais.  Iš 
griovių  atsklinda  pirmosios  svirplių  giesmės.  Šitą  pasaulį  aš  pa¬ 
žįstu,  myliu  ir  nenoriu  jo  palikti.  Nuo  jaunystės  vaikštinėdavau 

naktimis  šiuo  keliu  ir  niekad  nieko  blogo  nenutikdavo.  Tai  kaip 
man  patikėti,  kad  naktis  pilna  šmėkšančių  barbarų  šešėlių?  Jeigu 
čia  būtų  svetimų  žmonių,  pajusčiau  tai  savo  kaulais.  Barbarai 
su  bandomis  pasitraukė  į  tolimiausius  kalnų  slėnius  ir  laukia, 
kol  kareiviai  pavargs  ir  pasišalins.  O  kai  tai  įvyks,  barbarai  vėl 
sugrįš.  Ganys  savo  avis  palikę  mus  ramybėje,  o  mes  dirbsime 
savo  laukus  palikę  juos  ramybėje,  ir  po  kelerių  metų  pasienyje 
vėl  įsiviešpataus  taika. 

Einu  pro  pražudytus  laukus,  jau  nuvalytus  ir  vėl  suartus, 
praeinu  pro  drėkinimo  kanalus  ir  pylimą.  Žemė  po  kojomis 
minkštėja;  netrukus  jau  žengiu  tižia  pelkynės  žole,  braunuos 
pro  nendrių  tankmę,  paskui  vanduo  jau  siekia  kulkšnis  ir  mirga 
paskutiniai  violetinės  sutemų  šviesos  atšvaitai.  Priešais  mane  į 
vandenį  šokčioja  varlės,  greta  nugirstu  šlamant  plunksnas  -  tai 
pelkių  paukštis  gūžiasi  prie  žemės  prieš  pakildamas. 

Brendu  gilyn,  rankomis  skirdamas  nendres,  tarp  kojų  pirštų 
žlegsi  vėsus  dumblas,  vanduo,  ilgiau  nei  oras  išsaugantis  saulės 
šilumą,  priešinasi  kiekvienam  mano  žingsniui,  paskui  pasiduo¬ 
da.  Upiniai  čia  ankstų  rytą  išplaukia  plokščiadugnėmis  valtimis, 
stumiasi  kartimis  per  tą  ramų  paviršių,  spendžia  tinklus.  Koks 
taikus  būdas  užsidirbti  duoną!  Gal  man  vertėtų  atsisakyti  elgetos 
amato,  persikelti  į  jų  stovyklą  kitapus  miesto  sienos,  nusidrėbti 
lūšnelę  iš  molio  ir  nendrių,  vesti  kurią  nors  iš  dailių  jų  dukterų, 
puotauti  žūklei  nusisekus,  veržtis  diržą  jai  nepavykus. 

Iki  blauzdų  paniręs  į  raminantį  vandenį,  mėgaujuos  ta  ilge¬ 
singa  vizija.  Puikiai  žinau,  ką  reiškia  tokios  fantazijos,  svajonės, 
kur  aš  tampu  nemąstančiu  laukiniu,  traukiu  įšalusiu  keliu  atgal  į 
sostinę  arba  kiūtinu  į  dykumos  griuvėsius,  grįžtu  į  savo  kalėjimo 
vienutę  arba  susirandu  barbarus  ir  pasisiūlau  jiems  pasinaudoti 
manimi  kaip  tinkamiems.  Ir  visos  jos  be  jokios  išimties  -  svajonės 

apie  gyvenimo  galą:  svajonės  ne  apie  tai,  kaip  aš  gyvensiu,  o 
apie  tai,  kaip  mirsiu.  Žinau,  kad  tame  mūru  apjuostame  mieste, 
dabar  jau  grimztančiame  į  tamsą  (girdžiu  du  negarsius  trimi¬ 
to  šaukimus,  skelbiančius,  kad  vartai  užsidaro),  visi  galvoja  tą 
patį.  Visi,  išskyrus  vaikus!  Vaikams  nė  nekyla  abejonių,  kad 
tie  didžiuliai  seni  medžiai,  kurių  paunksnėje  jie  žaidžia,  stovės 
amžiais,  ir  kad  ateis  diena,  kai  užaugę  berniukai  bus  tokie  pat 
stiprūs,  kaip  jų  tėvai,  o  mergaitės  tokios  pat  daugiavaikės,  kaip 
jų  motinos,  kad  jie  gyvens,  klestės,  augins  vaikus  ir  pasens  ten, 
kur  gimė.  Kodėl  mes  praradome  gebėjimą  gyventi  laike  taip, 
kaip  žuvys  gyvena  vandeny,  kaip  paukščiai  gyvena  ore,  kodėl 
mes  nebemokame  gyventi  kaip  vaikai?  Dėl  to  kalta  Imperija! 
Imperija  sukūrė  istorinį  laiką.  Užuot  paklususi  ramiai  atsikarto¬ 
jančiam,  ratu  besisukančiam  pavasario,  vasaros,  rudens  ir  žiemos 
laikui.  Imperija  pasirinko  netolygų  pakilimų  ir  kryčių,  pradžios 
ir  pabaigos,  katastrofų  laiką.  Ji  pasmerkė  save  gyvent  istorijoje, 
kėsindamasi  į  jos  dėsnius.  Paskendusiam  jos  protui  rūpi  viena: 
kaip  nesibaigti,  kaip  nemirti  ir  kaip  pratęsti  savo  erą.  Dieną  ji 
persekioja  savo  priešus.  Sukta,  negailestinga,  ji  visur  siunčia 
savo  pėdsekius  šunis.  Naktį  ji  minta  negandų  reginiais:  nusiaubti 
miestai,  išžaginti  gyventojai,  piramidės  iš  kaulų,  beribiai  nunio¬ 
koti  žemės  plotai.  Beprotiška  haliucinacija,  tačiau  užkrečiama:  aš, 
brendantis  per  dumblą,  ja  užsikrėtęs  ne  mažiau  nei  ištikimas  Im¬ 
perijos  bičiulis  pulkininkas  Džolas,  besivaikantis  jos  priešus  po 
beribę  dykumą,  išsitraukęs  kardą  ir  pasirengęs  naikinti  barbarą 
po  barbaro,  kol  suras  ir  perskros  tą,  kuriam  lemta  (jeigu  ne  jam, 
tai  sūnui  ar  dar  negimusiam  vaikaičiui)  užkopti  bronziniu  taku 
į  Vasaros  rūmus  ir,  apačioje  draugams  džiūgaujant  ir  šaudant 
į  orą  iš  muškietų,  nuversti  tą  rutulį  su  piestu  pasistojusio  tigro 
figūra,  kuri  simbolizuoja  amžiną  viešpatavimą. 

Naktis  be  mėnulio.  Patamsyje  apgraibomis  surandu  kelią 
atgal  į  sausumą  ir  susisupęs  į  apsiaustą  užmingu  ant  žolės.  Nu¬ 
bundu  iš  painių  sapnų  antplūdžio  sustingęs,  persmelktas  šalčio. 
Raudona  žvaigždė  danguje  beveik  nepasislinko. 

Man  traukiant  keliu  į  žvejų  kaimelį  pradeda  loti  šuo;  netrukus 
prie  jo  prisideda  dar  vienas  ir  naktis  pratrūksta  garsais:  lojimas, 
pavojaus  šauksmai,  klyksmas.  Sutrikęs  rėkiu  visa  gerkle:  „Nieko 
neatsitiko!",  bet  niekas  manęs  negirdi.  Stoviu  bejėgis  vidury  kelio. 
Kažkas  prabėga  pro  mane  ežero  link,  paskui  į  mane  smarkiai  atsi¬ 
trenkia  kitas  kūnas  -  moteris,  suprantu  iškart:  ji  aikčioja  iš  siaubo 
mano  glėbyje,  paskui  išsivaduoja  ir  dingsta.  Mane  apspinta  urz¬ 
giantys  šunys:  kai  vienas  įsikimba  dantimis  į  koją,  įdreskia  odą, 
atšoka,  imu  suktis  vilkeliu  ir  rėkti.  Aplink  mane  -  vien  tik  nirtus 
amsėjimas.  Miesto  šunys  už  sienos  atsakydami  įsitraukia  į  chorą. 
Susigūžiu  ir  laukiu  kito  puolimo.  Varinės  trimitų  aimanos  raižo 
orą.  Šunys  loja  garsiau  nei  paprastai.  Pamažu  šliurinu  stovyklos 
link,  kol  pagaliau  dangaus  fone  pasirodo  viena  iš  lūšnų.  Nustu¬ 
miu  ant  durų  angos  užkabintą  demblį  ir  įžengiu  į  prakaitu  tvos¬ 
kiančią  šilumą,  kur  žmonės  vos  prieš  kelias  minutes  dar  miegojo. 

Triukšmas  aplink  nuščiūva,  bet  į  stovyklą  niekas  negrįžta. 
Troškus  oras  migdo.  Norėčiau  užmigti,  bet  mane  vis  dar  jaudina 
minkšto  kūnų  susidūrimo  ant  tako  atbalsis.  Mano  kūnas  tarsi 
mėlynę  saugo  atspaudą  to  kūno,  kuris  buvo  į  mane  įsirėmęs 
kelias  sekundes.  Man  darosi  baisu  vos  pagalvojus,  ką  aš  galiu 
padaryti:  grįžti  ten  rytoj  dienos  metu  ir  -  vis  dar  kankinamas 
saldžių  prisiminimų  -  pradėti  klausinėti  kiekvieną  sutiktąjį,  kol 
sužinosiu,  kas  į  mane  atsitrenkė  patamsyje,  kad  paskui  įvilio¬ 
čiau  ją,  mergaitę  arba  moterį,  į  dar  paikesnę  erotinę  avantiūrą. 
Mano  amžiaus  vyrų  kvailumui  nėra  ribų.  Ir  pasiteisinti  galime 
tik  tuo,  kad  nepaliekame  jokios  žymės  toms  merginoms,  kurios 

pereina  per  mūsų  rankas:  įmantrūs  mūsų  geiduliai,  ritualu  ta¬ 
pusios  glamonės,  drambliškos  ekstazės  kaipmat  pamirštamos  - 
strėlės  greičiu  įlėkusios  į  glėbį  vyrų,  kuriems  gimdys  vaikus, 
jaunų,  energingų,  nuoširdžių,  jos  staigiai  nusipurto  negrabų 
mūsų  meilės  šokį.  Mūsų  mylėjimasis  nepalieka  jokių  pėdsakų. 
Kurį  iš  mudviejų  prisimins  ta  mergina  neregės  veidu:  mane  su 
šilkiniu  chalatu,  su  kvepalais,  aliejais  ir  niūriomis  glamonėmis 
prigesintoje  šviesoje,  ar  aną  šaltakraujį  vyrą  su  kauke  ant  akių, 
įsakinėjusį  ir  mąsliai  tirdavusį  slapto  jos  skausmo  garsus?  Ar  ne 
jo  veidas  buvo  paskutinis,  kurį  ji  aiškiai  matė  mūsų  pasaulyje 
už  tos  švytinčios  įkaitintos  geležies?  Ir  nors  aš  visas  susigūžiu 
iš  gėdos  net  dabar  ir  čia,  turiu  savęs  paklausti,  ar  kai  gulėdavau 
galva  prigludęs  prie  jos  kojų,  kai  glostydavau  ir  bučiuodavau 
sumaitotas  kulkšnis,  ar  tuomet  slapčiausioje  širdies  kertelėje 
nesigailėdavau,  kad  vis  dėlto  man  nepavyko  įspausti  jai  savo 
pėdsako  taip  pat  giliai.  Kad  ir  kaip  švelniai  elgtųsi  su  ja  gentai¬ 
niai,  jos  niekas  niekada  nemergins  ir  neves  taip,  kaip  kitų,  -  ji  jau 
visam  laikui  paženklinta  kaip  svetimšalio  nuosavybė,  ir  jeigu  kas 
su  ja  ir  suartės,  tai  tik  iš  gailesčio,  atmiešto  gašlumu,  kurį  jinai 
pajuto  manyje  ir  atmetė.  Nenuostabu,  kad  ji  dažnai  užmigdavo, 
nenuostabu,  kad  laimingesnė  jausdavosi  skusdama  daržoves  nei 
mano  lovoje!  Tą  pačią  valandėlę,  kai  sulėtinęs  žingsnį  sustojau 
priešais  ją  prie  kareivinių  vartų,  ji,  žinoma,  pajuto,  kaip  į  ją  ėmė 
skverbtis  melo  miazmos:  pavydas,  gailestis,  žiaurumas  -  viskas 
tilpo  po  geismo  kauke.  Ir  mano  meilės  triūse  ji  jautė  ne  aistrą,  o 
tik  sunkų  aistros  slopinimą!  Prisimenu  jos  rimtą  šypseną.  Nuo 
pat  pradžių  jinai  suprato,  kad  suvedžiotoju  aš  tik  apsimetu. 
Klausėsi  mano  žodžių,  o  paskui  įsiklausė  į  savo  širdį  ir  gerai 
padarė  paklusdama  jos  balsui.  O  kad  ji  būtų  radusi  žodžių  man 
šitai  pasakyti!  „Viską  darai  ne  taip,  kaip  reikia,  -  turėjo  pasakyt 

ir  sustabdyti  mane.  -  Jei  nori  sužinoti,  kaip  tai  daroma,  paklausk 
to  savo  draugo  su  juodais  stiklais/'  Paskui  turėjo  pridurti,  kad 
neatimtų  paskutinės  vilties:  „Bet  jeigu  nori  mane  mylėti,  turi 
atgręžt  jam  nugarą  ir  pasimokyti  kitur."  Jeigu  ji  būtų  tai  man 
tuomet  pasakiusi,  jeigu  būčiau  ją  supratęs,  jei  būčiau  sugebėjęs 
ją  suprasti,  jei  būčiau  ja  patikėjęs,  jei  būčiau  sugebėjęs  ja  pati¬ 
kėti,  gal  ir  nebūčiau  visus  metus  painiai  ir  bergždžiai  stengęsis 
išpirkti  kaltę. 

Juk  nebuvau  toks  atlaidus  malonumų  mėgėjas,  kokiu  mielai 
save  laikiau,  toks  priešingybė  šaltam  ir  nepalenkiamam  pul¬ 
kininkui  Džolui.  Aš  tik  įkūnijau  tą  melą,  kurį  Imperija  kartoja 
sau  ramiu  oru,  o  jis  -  tą  tiesą,  kurią  Imperija  kartoja,  kai  pučia 
žvarbus  vėjas.  Dvi  Imperijos  valdymo  pusės,  nei  daugiau,  nei 
mažiau.  Bet  aš  stengiausi  prisitaikyti:  žvalgydavaus  po  tą  mažai 
kam  žinomą  pasienį,  po  tą  mažytį  gūdų  užkampį  su  dulkinomis 
vasaromis  ir  abrikosų  prikrautais  vežimais,  su  ilgomis  siestomis 
ir  vangia  įgula,  su  vandens  paukščiais,  kasmet  atskrendančiais, 
kasmet  išskrendančiais,  lakiojančiais  pirmyn  atgal  virš  akinan¬ 
čio,  lygaus  kaip  veidrodis  ežero  paviršiaus,  ir  sau  sakydavau: 
„Pakentėk,  ateis  diena,  kai  jis  išvyks,  ateis  diena,  kai  vėl  viskas 
aplinkui  bus  ramu:  tuomet  mūsų  siestos  pailgės,  mūsų  kardai 
pagels  nuo  rūdžių,  sargybinis  išsliūkins  iš  bokšto  leisti  naktų 
su  žmona,  plytos  po  mortyra  sutrupės  ir  ten  susisuks  lizdus 
driežai,  iš  varpinės  skraidys  pelėdos,  o  sienos  linija  Imperijos 
žemėlapiuose  apsitrins,  išbluks  ir  galiausiai  mes,  ačiū  Dievui, 
būsim  užmiršti."  Taip  gundžiau  save  ir  jau  ne  pirmąsyk  pasukau 
ne  ten,  kur  reikia,  eidamas  tuo  keliu,  kuris  atrodė  pasirinktas 
teisingai,  bet  nuvedė  mane  į  patį  labirinto  vidurį. 

Ir  vėl  sapnuoju,  kad  einu  prie  jos  per  apsnigtą  aikštę.  Iš  pra¬ 
džių  tiesiog  einu.  O  paskui  vėjas  įsisiautėja  ir  mane  neša  priekin 

sniego  sūkurys:  apsiaustas  išpūstas  kaip  burė,  rankas  tiesiu  į 
šonus.  Lekiu  vis  greičiau,  kojos  nesiekia  žemės,  staiga  neriu 
žemyn  ant  vienišos  figūros  aikštės  vidury.  „Ji  nespės  atsigręžti 
ir  atšokti!"  -  galvoju.  Prasižioju  ketindamas  surikti,  įspėti  ją. 
Išgirstu  tylią  aimaną,  kurią  nušluoja  vėjas  ir  nuneša  aukštyn  į 
dangų  it  popieriaus  skiautę.  Tuoj  nukrisiu  ant  jos,  tad  susigūžiu, 
ruošdamasis  susidūrimui,  bet  ji  atsisuka  ir  mane  pamato.  Aki¬ 
mirką  regiu  jos  veidą,  vaiko  veidą,  švytintį,  sveiką,  šypsantį  man 
be  baimės,  paskui  mudu  susiduriam.  Jos  galva  trenkiasi  į  mano 
pilvą,  paskui  aš  išnykstu,  nuneštas  vėjo.  Tas  smūgis  lengvas, 
kaip  drugelio  kepštelėjimas.  Mane  užlieja  palengvėjimo  banga. 
„Vadinasi,  veltui  baiminausi"  -  mąstau.  Mėginu  atsigręžti,  bet 
viskas  jau  pradingę  sniego  baltume. 

Burna  sudrėko  nuo  šlapių  bučinių.  Aš  spjaudausi,  purtau 
galvą,  atsimerkiu.  Šuo,  laižęs  mano  veidą,  traukiasi  atgal,  vizgina 
uodegą.  Pro  demblį  sunkiasi  šviesa.  Iššliaužiu  į  aušrą.  Ir  dan¬ 
gus,  ir  vanduo  -  vienodai  rausvi.  Ežeras,  kur  jau  buvau  įpratęs 
kas  rytą  matyti  bukanoses  žvejų  valtis,  -  tuščias.  Stovykla,  kur 
stoviu,  irgi  tuščia. 

Tvirčiau  susisupu  į  apsiaustą  ir,  aplenkęs  pagrindinius  var¬ 
tus,  -  jie  vis  dar  uždaryti,  -  išeinu  į  kelią,  nupėdinu  iki  šiaurės 
vakarų  sargybos  bokšto,  kur,  regis,  žmonių  irgi  nė  kvapo;  paskui 
suku  atgal  ežero  link  ir,  trumpindamas  kelią,  kertu  laukus  prie 
pylimo. 

Po  kojomis  iššoka  zuikis  ir  kilpuodamas  dumia  tolyn.  Lydžiu 
jį  žvilgsniu,  kol  jis,  apsukęs  ratą,  grįžta  ir  pradingsta  tarp  jau 
subrendusių  kviečių  tolimuose  laukuose. 

Už  kokių  penkiasdešimties  jardų  nuo  manęs  vidury  kelio 
stovi  mažas  berniukas  ir  siusioja.  Stebėdamas  mane  akies  kraš¬ 
teliu,  jis  nenuleidžia  akių  nuo  savo  čiurkšlės  lanko,  net  išriečia 

nugarą,  kad  paskutinė  čiurkšlė  nudryktų  kuo  toliau.  Paskui,  ore 
dar  nespėjus  išnykti  auksiniam  jos  pėdsakui,  berniuko  staiga 
nelieka  -  jį  sučiumpa  iš  nendrių  išlindusi  tamsi  ranka. 

Sustoju  ten,  kur  jis  ką  tik  stovėjo.  Bet  matau  tik  siūruojančias 
nendrių  viršūnes,  pro  kurias  švysčioja  akinantis  saulės  pusru¬ 
tulis. 

-  Jūs  galite  išeiti,  -  sakau  pusbalsiu.  -  Jums  nėra  ko  bijoti.  - 
Atkreipiau  dėmesį,  kad  kikiliai  vengia  šito  nendrių  plotelio. 
Neabejoju,  kad  mane  girdi  kokios  trys  dešimtys  ausų  porų. 

Apsisuku  ir  traukiu  miesto  link. 

Vartai  atviri.  Iki  dantų  apsiginklavę  kareiviai  šukuoja  upinių 
kaimelį.  Mane  išbudinęs  šuo  bidzena  paskui  juos  nuo  trobos  prie 
trobos,  pakėlęs  uodegą,  iškišęs  liežuvį,  pastatęs  ausis.  Vienas  ka¬ 
reivis  stumteli  stovą,  ant  kurio  džiovinama  išdarinėta  pasūdyta 
žuvis.  Girgžtelėjęs  stovas  nuvirsta. 

-  Nedaryk  to!  -  šaukiu  paspartindamas  žingsnį.  Kai  kurie  tų 
vyrų  man  pažįstami  iš  ilgų  kankinimo  kareivinių  kieme  dienų.  - 
Nedaryk  to,  jie  niekuo  dėti! 

Dabar  tas  pats  kareivis  parodomai  atsainiai  nuslimpina  prie 
didžiausios  lūšnos,  visas  įsitempia  priešais  du  išsikišusius  stogo 
ramsčius  ir  mėgina  nukelti  nendrių  stogą.  Kad  ir  kaip  įsiręžęs, 
padaryti  to  nepajėgia.  Aš  esu  matęs,  kaip  statomos  tos  iš  pažiū¬ 
ros  trapios  lūšnos.  Jos  statomos  taip,  kad  atlaikytų  vėją,  per  kurį 
nepaskristų  joks  paukštis.  Stogo  rėmas  būna  pririštas  prie  stat¬ 
ramsčių  odiniais  diržais,  pravertais  pro  pleišto  pavidalo  įrantas. 
Tų  diržų  nenupjovęs  stogo  nenukelsi. 

Prašau  kareivio: 

-  Aš  jums  papasakosiu,  kas  nutiko  aną  naktį.  Vaikščiojau  čia 
patamsy,  ir  šunys  pradėjo  ant  manęs  loti.  Žmonės  išsigando, 
pametė  galvas,  juk  žinote,  kokie  jie.  Matyt,  pamanė,  kad  atėjo 

barbarai.  Pabėgo  prie  ežero.  Jie  slepiasi  tarp  nendrių  -  mačiau 
juos  ką  tik.  Negalite  jų  bausti  dėl  tokio  kvailo  nesusipratimo. 

Jis  manęs  visiškai  nepaiso.  Draugas  padeda  jam  užsiropšti 
ant  stogo.  Balansuodamas  ant  dviejų  statramsčių,  jis  pradeda 
kulnu  kirsti  skyles  nendrių  stoge.  Girdžiu,  kaip,  atsimušdami  į 
grindis,  dunksi  tinko  luitai  iš  žolės  ir  molio. 

-  Liaukitės!  -  šaukiu.  -  Juk  jie  jums  nepadarė  nieko  blogo!  - 
Noriu  sučiupti  jį  už  kulkšnies,  tačiau  jis  stovi  per  toli.  Aš  toks 
įsiutęs,  kad  nusukčiau  jam  sprandą. 

Kažkas  įsispraudžia  priešais  mane  -  draugas,  kuris  padėjo 
jam  užlipt  ant  stogo. 

-  Dink  iš  čia,  -  murma  jis.  -  Dink  iš  čia!  Eik  šalin  ir  nudvėsk 
kokiame  kampe. 

Girdžiu,  kaip  stogo  ramsčiai  trakštelėjo  po  nendrėmis  ir  mo¬ 
liu.  Kareivis  ant  stogo  skėsteli  rankomis  ir  neria  žemyn.  Viskas 
vyksta  žaibiškai:  ką  tik  jis  dar  stovėjo  išpūtęs  akis  iš  nuostabos, 
o  štai  beliko  tik  dulkių  debesėlis  ore. 

Demblys  durų  angoje  nustumiamas  į  šalį,  ir  kareivis  išsvir¬ 
duliuoja  lauk  sukabinęs  rankas,  nuo  galvos  iki  kojų  aplipęs  gel¬ 
tonomis  dulkėmis. 

-  Po  perkūnais!  -  keikiasi  jis.  -  Po  perkūnais,  po  perkūnais.  Po 
perkūnais!  -  Jo  draugai  leipsta  juoku.  -  Nėr  ko  juoktis!  -  šaukia 
jis.  -  Susimušiau  sumautą  nykštį!  -  Suspaudžia  delną  tarp  ke¬ 
lių.  -  Velniškai  skauda!  -  Spiria  koja  į  sieną,  ir  vėl  girdžiu,  kaip 
krinta  tinkas.  -  Tie  sušikti  laukiniai!  -  nusikeikia.  -  Seniai  reikėjo 
sustatyti  juos  visus  prie  sienos  ir  sušaudyti...  su  jų  bičiuliais! 

Žiūrėdamas  virš  manęs,  kiaurai  mane,  atkakliai  stengdamasis 
manęs  nematyti,  kareivis  nusvirduliuoja  tolyn.  Žingsniuodamas 
pro  paskutinę  lūšną,  nutraukia  nuo  durų  angos  demblį.  Jį  puošę 
vėriniai  karoliukų,  raudonų  ir  juodų  uogų,  džiovintų  moliūgų 

sėklų,  pažyra  kaskadomis.  Stoviu  vidury  kelio  ir  laukiu,  kol 
apmalš  mane  purtantis  pyktis.  Prisimenu  jauną  valstietį,  atvestą 
pas  mane  dar  tuomet,  kai  įgula  priklausė  mano  jurisdikcijai. 
Teisėjas  iš  tolimo  kaimelio  priteisė  jam  atitarnauti  trejus  metus 
kariuomenėje  už  tai,  kad  pavogė  kelis  viščiukus.  Po  mėnesio  jis 
pamėgino  dezertyruoti.  Jį  pagavo  ir  atvedė  pas  mane.  Jis  paaiš¬ 
kino,  kad  pasiilgo  motinos  ir  seserų.  „Mes  negalime  elgtis  kaip 
užsigeidę,  -  pamokslavau.  -  Visi  paklūstame  įstatymui,  kuris 
už  mus  viršesnis.  Jus  čia  atsiuntęs  teisėjas,  aš,  jūs  -  visi  mes 
pavaldūs  įstatymui.  -  Jis  bukai  žvelgė  į  mane,  laukdamas  nuo¬ 
sprendžio,  už  nugaros  surakintomis  rankomis,  du  bejausmiai 
sargybiniai  stovėjo  už  jo.  -  Suprantu,  manai,  jog  neteisinga  būti 
nubaustam  už  švelnius  gero  sūnaus  jausmus.  Tau  atrodo,  kad  tu 
žinai,  kas  teisinga  ir  kas  neteisinga.  Suprantu.  Visi  mes  manome, 
kad  žinome.  -  Tuomet  nė  neabejojau,  kad  mes  visi:  vyras,  mo¬ 
teris,  vaikas,  gal  net  ta  vargana  kumelė,  kur  suka  malūno  ratą, 
visada  žinome,  kas  teisinga,  kad  visi  padarai  ateina  į  pasaulį 
atsinešdami  teisingumo  prisiminimą.  -  Bet  mes  gyvename  įsta¬ 
tymų  pasaulyje,  -  aiškinau  savo  vargšui  kaliniui,  -  netobulame 
pasaulyje.  Ir  nieko  nepadarysi.  Mes  -  puolusi  kūrinija.  Ir  galim 
tik  palaikyt  įstatymus,  visi  kartu,  neleisdami  išblukti  teisingu¬ 
mo  prisiminimui."  Atskaitęs  paskaitą  jį  nuteisiau.  Jis  išklausė 
nuosprendį  nė  nemurmtelėjęs,  ir  sargybiniai  išvedė  jį.  Prisimenu, 
kaip  tokiomis  dienomis  degdavau  iš  gėdos.  Pargrįždavau  namo 
iš  teismo  rūmų  ir  visą  vakarą  sėdėdavau  patamsy  supamojoje 
kėdėje,  be  vakarienės,  kol  ateidavo  metas  gultis.  „Kai  žmogus 
kenčia  neteisingai,  -  sakydavau  sau,  -  jo  kančių  liudininkams 
lemta  kęsti  gėdą."  Bet  ši  apgaulinga  paguoda  manęs  nenuramin¬ 
davo.  Ne  kartą  man  buvo  kilusi  pagunda  atsisakyti  savo  pos¬ 
to,  pasitraukti  iš  viešojo  gyvenimo,  nusipirkti  nediduką  daržą. 

auginti  daržoves  ir  jas  pardavinėti.  Bet  pamaniau:  juk  tuomet 
kuris  nors  kitas  bus  paskirtas  kęsti  teisėjavimo  gėdą  ir  niekas 
nepasikeis.  Todėl  toliau  ėjau  savo  pareigas,  kol  vieną  dieną  nuo 
manęs  nepriklausantys  įvykiai  viską  pakeitė. 


*  *  * 


Tie  du  raiteliai  buvo  pastebėti  tik  tada,  kai  juos  nuo  mūsų  skyrė 
vos  viena  mylia,  kai  jie  jau  kirto  tuščius  laukus.  Aš  -  vienas  iš 
daugelio,  kurie,  išgirdę  šūksnius  nuo  tvirtovės  sienos,  skuba 
pro  vartus  jų  pasveikinti:  juk  visi  atpažinome  plazdančią  virš 
jų  žalią  ir  auksinę  bataliono  vėliavą.  Žirglioju  per  ką  tik  suartą 
dirvą  tarp  lekiančių  susijaudinusių  vaikų. 

Raitelis  iš  kairės,  jojęs  petys  į  petį  su  savo  bendražygiu,  staiga 
pasisuka  ir  nurisnoja  ežero  link. 

Kitas  toliau  joja  eidine  prie  mūsų,  labai  tiesiai  sėdėdamas 
balne,  išskėtęs  rankas,  tarsi  ketintų  mus  apkabinti  arba  nuskrist 
į  dangų. 

Pasileidžiu  bėgte  kiek  įkabindamas,  mano  sandalai  kliūva  už 
žemės  grumstų,  širdis  plaka  kaip  pašėlusi. 

Man  dar  liko  koks  šimtas  jardų,  kai  už  nugaros  pasigirsta  kano¬ 
pų  kaukšėjimas  ir  trys  ginkluoti  kareiviai  prašuoliuoja  pro  mane, 
lėkdami  prie  tankaus  nendryno,  kuriame  išnyko  anas  raitelis. 

Įsilieju  į  žmonių  minią,  apspitusią  tą  vyrą  (atpažįstu  jį,  nors 
jis  ir  pasikeitęs),  kuris,  vėliavai  narsiai  plazdant  jam  virš  galvos, 
abejingai  žvelgia  į  miestą.  Jis  pririštas  prie  tvirto  medinio  rėmo, 
prilaikančio  jį  balne.  Nugarą,  kad  nesulinktų,  paremia  kartis,  o 
rankos  pririštos  prie  kryžmos.  Musės  dūzgia  jam  aplink  veidą. 
Jo  smakras  parištas  virve,  veidas  ištinęs,  nuo  jo  sklinda  šleikštus 
dvokas,  jis  jau  kelios  dienos  negyvas. 

Vienas  vaikas  timpteli  man  už  rankos. 

-  Dėde,  ar  jis  barbaras?  -  klausia  pašnibždom. 

-  Ne,  -  atsakau  jam  irgi  pašnibždom.  Jis  pasisuka  į  šalia  sto¬ 
vintį  berniuką. 

-  Ar  aš  tau  nesakiau?  -  šnibžda. 

Kadangi  niekas  kitas,  regis,  tam  nepasiruošęs,  mano  daliai 
tenka  pakelti  pažeme  besivelkančius  pavadžius  ir  įvesti  tą  bar¬ 
barų  atsiųstą  žinią  pro  didžiuosius  vartus,  pro  nuščiuvusius 
stebėtojus  į  kareivinių  kiemą,  o  tenai  išlaisvinti  žinios  nešėją  ir 
paguldyti  laidotuvėms. 

Kareiviai,  nusiviję  vienišą  jo  bendražygį,  netrukus  grįžta. 
Nušuoliuoja  per  aikštę  į  teismo  rūmus,  iš  kurių  Mandelis  valdo 
miestą,  ir  ten  pradingsta.  Kai  jie  vėl  pasirodo  aikštėje,  su  niekuo 
nekalba. 

Visos  nelaimės  nuojautos  pasitvirtino,  ir  mieste  pirmąsyk 
įsiviešpatauja  tikra  panika.  Parduotuves  užplūsta  pirkėjai  ir  vie¬ 
nas  kitą  perrėkdami  siūlo  pašėlusias  kainas  už  maisto  atsargas. 
Kai  kurios  šeimos  užsibarikaduoja  namuose,  užsirakina  drauge 
su  vištomis,  antimis  ir  netgi  kiaulėmis.  Mokykla  uždaryta.  Iš 
vienos  gatvės  į  kitą  sklinda  gandas,  kad  barbarų  orda  įsirengė 
stovyklą  už  kelių  mylių,  išdegintose  upės  pakrantėse,  ir  kad 
miesto  apgultis  neišvengiama.  Įvyko  nesuvokiamas  dalykas: 
kariuomenė,  kuri  prieš  tris  mėnesius  taip  linksmai  išžygiavo  iš 
miesto,  jau  niekada  nebegrįš. 

Didieji  vartai  uždaryti,  visos  velkės  užšautos.  Maldauju  sar¬ 
gybos  seržantą  įleisti  vidun  upinius. 

-  Jie  numirs  iš  baimės,  -  aiškinu. 

Nieko  neatsakęs,  jis  atsuka  man  nugarą.  Mums  virš  galvų, 
ant  pylimo,  kareiviai,  tie  keturiasdešimt  vyrų,  mūsų  skydas  nuo 
žūties,  žvelgia  virš  ežero  ir  dykumos. 

Vėlai  vakare,  grįždamas  į  pašiūrę  prie  klojimo,  kur  vis  dar  nak¬ 
voju,  matau,  kad  kelias  man  užkirstas.  Siaura  gatvele  driekiasi 
vilkstinė  dviračių  intendantūros  vežimų,  kuriuos  traukia  arkliai. 
Pirmasis  vežimas  prikrautas,  kaip  atpažįstu,  sėklinių  grūdų  iš 
klojimo,  kiti  slenka  tušti.  Paskui  juos  eina  vora  pabalnotų  ir  gū¬ 
niomis  apdengtų  arklių  iš  kareivinių  arklidžių:  spėju,  kad  visi 
jie  buvo  pavogti  ar  rekvizuoti  per  pastarąsias  savaites.  Triukšmo 
išbudinti,  žmonės  išlenda  iš  namų  ir  tyliai  stovi,  stebėdami  tą 
akivaizdžiai  senų  seniausiai  suplanuotą  atsitraukimo  manevrą. 

Prašau,  kad  man  leistų  pasikalbėti  su  Mandeliu,  bet  sargy¬ 
binis  prie  teismo  rūmų  toks  pat  medinis,  kaip  ir  visi  jo  draugai. 

Paaiškėja,  kad  Mandelio  rūmuose  nėra.  Į  aikštę  sugrįžtu  kaip 
tik  tą  minutę,  kai  jis  viešai  skaito  pareiškimo  „Imperijos  vadovy¬ 
bės  vardu"  pabaigą.  Atsitraukimas,  sako  jis,  tik  „laikina  priemo¬ 
nė".  Mieste  liks  „kariuomenė  tvarkai  prižiūrėti".  Tikimasi,  kad 
„žiemą  karo  veiksmai  bus  nutraukti  visame  pasienyje".  Jis  pats 
tikįsis  grįžti  pavasarį,  kai  kariuomenė  „pradės  naują  puolimą". 
Jis  norįs  padėkoti  visiems  už  „nepamirštamą  svetingumą",  kuris 
jam  buvo  parodytas. 

Kol  jis  kalba,  stovėdamas  viename  iš  tuščių  vežimų  tarp  dvie¬ 
jų  deglus  laikančių  kareivių  gretų,  su  prisiplėštu  laimikiu  grįžta 
jo  vyrai.  Du  iš  jų  pūškuoja,  kraudami  į  vežimą  gražią  ketaus 
viryklę,  pavogtą  iš  tuščių  namų.  Kitas  pergalingai  šypsodamasis 
atsitempia  gaidį  ir  vištą,  juodas  su  aukso  atšvaitais  gaidys  - 
stačiai  nuostabus.  Paukščių  kojos  surištos,  kareivis  laiko  juos 
sučiupęs  už  sparnų,  paukščių  akys  nuožmiai  žiba.  Kol  kažkas 
laiko  atviras  orkaitės  duris,  kareivis  įgrūda  paukščius  į  orkaitę. 
Vežimas  jau  kaupinai  prikrautas  maišų  ir  statinių  iš  apiplėštų 
parduotuvių,  jie  net  atsigabeno  staliuką  ir  kėdes.  Išvynioję  sun¬ 
kų  raudoną  kilimą  uždengia  juo  krovinį,  paskui  kilimą  pririša. 

Miestiečiai,  kurie  stovi  ir  stebi  šituos  metodiškai  veikiančius  iš¬ 
davikus,  neprotestuoja,  bet  aplinkui  jaučiu  bejėgio  pykčio  sroves. 

Štai  jau  pakrautas  paskutinis  vežimas.  Atidaromi  vartai,  ka¬ 
reiviai  sėda  ant  arklių.  Girdžiu,  kad  kolonos  priekyje  kažkas 
ginčijasi  su  Mandeliu. 

-  Tik  valandą  ar  panašiai,  -  sako  kažkas,  -  po  valandos  jie 
bus  jau  pasirengę. 

-  Apie  tai  negali  būti  nė  kalbos,  -  atsako  Mandelis,  kitus  jo 
žodžius  nusineša  vėjas.  Kažkoks  kareivis  nustumia  mane  ir  prie 
paskutinio  vežimo  priveda  tris  moteris,  nešinas  krūva  ryšulių. 
Prisidengusios  veidus  šydais,  jos  įsiropščia  į  vežimą  ir  susėda. 
Viena  neša  mažą  mergaitę  ir  pasodina  ją  ant  nešulių  krūvos.  Su- 
pliaukši  bizūnai,  kolona  pajuda  iš  vietos,  arkliai  įsitempia,  ratai 
girgžda.  Kolonos  gale  du  vyrai  lazdomis  varo  tuzino  avių  bandą. 
Avims  traukiant  pro  šalį  minia  jau  pradeda  murmėti.  Kažkoks 
jaunas  vyrukas  iššoka  į  priekį,  mojuoja  rankomis,  šaukia:  avys 
išsilaksto  patamsy,  o  minia  riaumodama  vėl  susilieja.  Beveik 
iškart  pasigirsta  pirmieji  šūviai.  Žmonės  šaukdami  puola  ma¬ 
siškai  bėgti,  aš  sprunku  drauge  su  jais,  ir  iš  to  bergždžio  minios 
puolimo  mano  atminty  išliko  tik  vienas  vaizdas:  paskutiniame 
vežime  vyras  grumiasi  su  moterimi,  plėšia  nuo  jos  drabužius,  o 
maža  mergytė  žiūri  į  juos  išputusi  akis,  įsikišusi  į  bumą  pirštą. 
Paskui  aikštė  vėl  ištuštėja  ir  paskęsta  tamsoje,  paskutinis  vežimas 
išrieda  pro  vartus,  įgula  paliko  miestą. 

Vartai  kiaurą  naktį  žioji  atviri,  ir  pavienės  šeimos,  didžiuma 
pėsčios,  sulinkusios  po  sunkiais  nešuliais,  skuba  pasivyti  ka¬ 
reivius.  O  dar  nespėjus  išaušti  upiniai  įsliūkina  atgal  į  miestą, 
nesutikdami  jokio  pasipriešinimo:  jie  vedasi  ligotus  vaikus,  ne¬ 
šasi  savo  apgailėtiną  mantą,  ryšulius  karčių  ir  kūlius  nendrių, 
pasirengę  ir  vėl  statytis  namus. 

*  *  * 


Mano  senojo  buto  durys  atviros.  Oras  jame  suplėkęs.  Niekas 
netvarkė  jo  jau  ilgą  laiką.  Mano  kolekcijos  -  akmenys,  kiaušiniai 
ir  dirbiniai  iš  griuvėsių  dykumoje  -  dingo.  Baldai  svetainėje  su¬ 
stumti  prie  sienų,  kilimo  nebėra.  Mažojoje  svetainėje,  regis,  nie¬ 
kas  nepaliesta,  bet  visos  užuolaidos  tvoskia  aitriu  pelėsių  kvapu. 

Miegamajame  antklodė  atmesta  tuo  pačiu  judesiu,  kokiu  ją 
atmetu  aš,  lyg  būčiau  pats  čia  miegojęs.  Bet  neskalbtų  lovos 
baltinių  kvapas  man  neįprastas. 

Naktinis  puodas  po  lova  puspilnis.  Spintoje  mėtosi  sulamdyti 
marškiniai:  ant  apykaklės  iš  vidaus  -  rudas  ruožas,  po  pažasti¬ 
mis  -  geltonos  dėmės.  Mano  drabužių  nė  padujų. 

Nuvelku  patalus  ir  atsigulu  ant  pliko  čiužinio,  manydamas, 
kad  bus  nejauku  kito  žmogaus  šmėklai  slankiojant  tarp  jo  pa¬ 
liktų  kvapų  ir  netvarkos.  Tačiau  toks  jausmas  manęs  neaplanko: 
kambarys  lygiai  toks  pats  savas,  koks  ir  buvo.  Užsidengiu  ranka 
veidą  ir  pajuntu,  kaip  mane  ima  snaudulys.  Ko  gero,  teisybė, 
kad  pasaulis,  toks,  koks  yra,  -  ne  iliuzija,  ne  nakties  slogutis. 
Ko  gero,  mes  neišvengiamai  jame  nubundame  ir  negalime  jo  nei 
pamiršti,  nei  be  jo  išsiversti.  Bet  man  vis  tiek,  kaip  ir  anksčiau, 
sunku  patikėti,  kad  galas  jau  arti.  Jei  staiga  barbarai  įsiveržtų  į 
mano  kambarį,  žinau,  numirčiau  savo  lovoje  toksai  pat  kvailas 
ir  naivus,  kaip  kūdikis.  Todėl  labiau  pritiktų,  jei  barbarai  mane 
sugautų  podėly  apačioje  su  šaukštu  rankoje  ir  pilna  burna  figų 
uogienės,  nukniauktos  iš  paskutinio  stiklainio  ant  lentynos: 
nukirsta  mano  galva  būtų  nusviesta  ant  galvų  krūvos  miesto 
aikštėje,  o  veide  liktų  įsirėžusi  skriauda  ir  kaltės  kupina  nuo¬ 
staba,  kad  istorija  taip  šiurkščiai  įsiveržė  į  nejudantį  mūsų  oazės 
laiką.  Kiekvienam  sava,  labiausiai  pritinkanti  mirtis.  Vieni  bus 

jos  užklupti  slėptuvėse  po  savo  rūsiais,  prisimerkę,  spaudžiantys 
prie  krūtinės  brangenybes.  Kiti  pragaiš  kelyje,  parblokšti  pirmų¬ 
jų  žiemos  pūgų.  Kai  kas  -  tokių  bus  nedaug  -  žus  kaudamiesi 
šakėmis.  Sutvarkę  mus,  barbarai  nusišluostys  užpakalius  mūsų 
miesto  archyvais.  Mes  taip  ir  numirsime  nieko  neišmokę.  Giliai 
visuose  mumyse  slūgso  kažkas  tvirto  kaip  granitas,  ko  niekaip 
neišmokysi.  Nors  gatvėse  siaučia  isterija,  niekas  iš  tikro  netiki, 
kad  ramių,  nenuginčijamų  dalykų  pasaulis,  kuriame  mes  gimė¬ 
me,  netrukus  išnyks.  Niekas  negali  susitaikyti  su  mintimi,  kad 
Imperijos  kariuomenė  buvo  sutriuškinta  žmonių,  apsiginklavu¬ 
sių  lankais,  ietimis  ir  surūdijusiomis  muškietomis,  žmonių,  kurie 
gyvena  palapinėse  ir  niekad  nesiprausia,  nemoka  nei  skaityti, 
nei  rašyti.  Ir  kas  gi  aš  toks,  kad  taip  šaipyčiaus  iš  gyvybingumo 
teikiančių  iliuzijų?  Kuo  gi  pagražinti  paskutines  dienas,  jei  ne 
svajonėmis  apie  išganytoją  su  kardu,  kuris  išvaikys  priešų  mi¬ 
nias  ir  atleis  mums  klaidas,  kurias  mūsų  vardu  padarė  kiti,  ir 
duos  mums  dar  vieną  galimybę  sukurti  rojų  žemėje?  Guliu  ant 
pliko  čiužinio  ir  susikaupęs  stengiuosi  persikūnyt  į  plaukiką, 
kuris  ritmingai,  nepailsdamas  plaukia  per  laiko  terpę,  terpę, 
inertiškesnę  už  vandenį,  be  jokių  ribulių,  prasismelkiančią  visur, 
bespalvę,  bekvapę,  sausą  kaip  popierius. 

Kartais  rytais  laukuose  pasirodo  švieži  kanopų  pėdsakai.  Sargas 
sako,  kad  tarp  pakrikų  krūmų,  žyminčių  tolimą  arimo  ribą,  jis 
matė  siluetą,  kurio,  jis  galįs  prisiekti,  prieš  dieną  ten  nebuvo  ir 
kuris  po  dienos  pradingo.  Upiniai  nerizikuoja  leistis  į  žūklę  prieš 
saulėtekį.  Jie  besugauna  taip  mažai  žuvies,  kad  beveik  badauja. 

Per  dvi  dienas,  nesiskirdami  su  ginklu,  bendromis  pastango¬ 
mis  nuėmėme  tolimųjų  laukų  derlių,  viską,  kas  liko  juos  užliejus. 
Kiekvienos  šeimos  dalis  -  mažiau  nei  keturi  puodeliai  grūdų  per 
dieną,  bet  vis  tiek  geriau  nei  nieko. 

Nors  aklas  arklys  ir  toliau  suka  ratą,  pripildantį  cisterną  prie 
ežero,  iš  kurios  drėkinami  miesto  sodai,  mes  žinome,  kad  vamz¬ 
dis  bet  kurią  akimirką  gali  būti  perrėžtas,  tad  pradėjome  kasti 
naujus  šulinius  pačiame  mieste. 

Aš  paskatinau  savo  bičiulius  miestiečius  užveisti  daržus  ir 
auginti  žiemos  šalčiams  atsparius  šakniavaisius. 

-  Mums  svarbiausia  ištverti  žiemą,  -  sakau  jiems.  -  Pavasarį 
jie  atsiųs  pagalbą,  nėra  ko  abejoti.  O  po  pirmojo  atlydžio  galėsim 
pasėti  greitai  prinokstančių  sorų. 

Mokykla  vis  dar  uždaryta,  ir  vaikai  gavo  užduotį  gaudyti 
tralu  smulkius  raudonus  vėžiagyvius,  kurių  gausu  druskingų 
pietinių  ežero  įlankėlių  seklumose.  Mes  juos  išrūkome  ir  supre¬ 
suojame  į  pusės  svaro  briketus.  Jie  nemalonaus  abejingo  skonio, 

šiaip  jau  juos  valgo  tik  upiniai,  bet  įtariu,  kad  dar  nepasibaigus 
žiemai  visi  mes  būsime  laimingi  galėdami  čiaumoti  žiurkes  ar 
tarakonus. 

Per  visą  šiaurinės  sienos  ilgį  iškabinome  šalmus  ir  įbedėme 
į  žemę  ietis.  Kas  pusvalandį  vaikas  praeina  pro  jų  gretą  ir  šiek 
tiek  pakeičia  kiekvieno  šalmo  padėtį.  Taip  mes  tikimės  apgausią 
budrias  barbarų  akis. 

Mandelio  mums  palikta  įgula  susideda  iš  trijų  vyrų.  Jie  pa¬ 
kaitomis  stovi  sargyboje  prie  užrakintų  teismo  rūmų  durų,  bet 
niekas  mieste  nekreipia  į  juos  dėmesio  ir  jie  bendrauja  tik  tar¬ 
pusavyje. 

Visoms  mūsų  gelbėjimo  priemonėms  vadovauju  aš.  Niekas 
tam  neprieštaravo.  Mano  barzda  nukirpta,  drabužiai  švarūs,  ir 
apskritai  aš  susigrąžinau  įgaliojimus,  kurių  netekau  prieš  metus 
atvykus  Civilinės  saugos  tarnybai. 

Mums  reikia  prisikirsti  medžių  ir  pasirūpinti  malkų  atsargo¬ 
mis,  bet  niekas  nenori  rizikuoti  eiti  į  išdegusį  mišką  prie  upės, 
kur  upiniai  prisiekia  matę  šviežius  barbarų  stovyklavietės  pėd¬ 
sakus. 


*  *  * 


Pabundu  nuo  garsaus  beldimo  į  buto  duris.  Priešais  stovi  vyras 
su  žibintu,  vėjo  nugairintas,  sulysęs,  uždusęs,  vilkintis  dukslia 
kareiviška  miline.  Jis  žiūri  į  mane  sutrikęs. 

-  Kas  jūs  toks?  -  klausiu. 

-  O  kur  viršila?  -  atsako  jis  klausimu,  gaudydamas  kvapą, 
stengdamasis  pažvelgti  man  per  petį. 

Dabar  antra  valanda  nakties.  Vartai  buvo  atverti,  kad  įleis¬ 
tų  pulkininko  Džolo  karietą.  Dabar  ji  stovi  vidury  aikštės  su 

nuleistomis  ienomis.  Už  jos  nuo  atšiauraus  vėjo  slepiasi  keletas 
vyrų.  Nuo  sienos  žemyn  spokso  sargybiniai. 

-  Mums  reikia  maisto,  pailsėjusių  arklių,  pašaro,  -  sako  mano 
svečias.  Jis  skubiai  mane  aplenkia,  atidaro  karietos  dureles,  iš¬ 
pyškina:  -  Viršilos  mieste  nėra,  jis  išvyko. 

Mėnulio  šviesoje  spėju  išvysti  paties  Džolo  veidą.  Jis  irgi 
mane  pamato:  durelės  užsitrenkia,  trinkteli  iš  vidaus  užšaunama 
velkė.  Įtempęs  akis  įžiūriu  jį  pro  stiklą,  sėdintį  atokiai  tamsiame 
kampe,  sustingusiu  veidu.  Pabarbenu  į  langelį,  bet  jis  nekreipia 
dėmesio.  Paskui  jo  parankiniai  nustumia  mane  šalin. 

Iš  tamsos  sviestas  akmuo  nukrinta  ant  karietos  stogo. 

Atbėga  dar  vienas  žmogus  iš  Džolo  palydos. 

-  Ten  nieko  nėra,  -  pareiškia  jis  gaudydamas  kvapą.  -  Arkli¬ 
dės  tuščios,  jie  išsivedė  visus  arklius  iki  vieno. 

Kareivis,  kuris  iškinkė  apsiputojusius  arklius,  pradeda  keik¬ 
tis.  Kitas  akmuo  į  karietą  nepataiko  ir  kone  kliudo  mane.  Akme¬ 
nys  mėtomi  iš  viršaus,  nuo  miesto  sienų. 

-  Žinote,  -  sakau,  -  jūs  sušalę  ir  pavargę.  Nuveskite  arklius 
į  arklidę  ir  užeikite  vidun,  pavalgysit  ir  mums  papasakosit,  kas 
nutiko.  Mes  neturime  jokių  žinių  nuo  tada,  kai  jūs  išvykote.  Jei 
tas  beprotis  nori  sėdėti  savo  karietoje,  tegu  sėdi. 

Bet  jie  vargu  ar  girdi  mane:  išbadėję,  išsekę  vyrai,  kurie  atli¬ 
ko  daugiau  nei  savo  pareigą,  ištraukdami  iš  barbarų  nagų  šitą 
policininką,  kažką  šnibžda  vienas  kitam,  jau  vėl  kinkydami  nu¬ 
sivariusius  nuo  kojų  arklius. 

Stebeiliju  pro  langelį  į  vos  įžiūrimą  tamsoje  dėmę,  vadinamą 
pulkininku  Džolu.  Mano  apsiaustas  plaikstosi  vėjyje,  drebu  ne 
tik  iš  šalčio,  bet  ir  iš  vos  sulaikomo  įsiūčio.  Mane  draskyte  drasko 
noras  išdaužti  stiklą,  įkišti  ranką  ir  ištraukti  tą  žmogų  lauk  pro 

šukėtą  skylę,  jaučiant,  kaip  kūnas  kliūva  už  šukių  ir  dryksta, 
nusviesti  jį  ant  žemės  ir  spardyti,  kol  jis  pavirs  tyre. 

Sakytum  paveiktas  tų  mano  kraugeriškų  troškimų,  pulki¬ 
ninkas  nenoriai  pasisuka  į  mane  veidu.  Paskui  šonu  pasislen¬ 
ka  arčiau  lango  ir  žvelgia  į  mane  pro  stiklą.  Jo  veidas  atrodo 
nuogas,  visiškai  švarus,  gal  dėl  tos  mėlynos  mėnesienos,  o  gal 
dėl  fizinio  išsekimo.  Spoksau  į  jo  aukštus  blyškius  smilkinius. 
Motinos  švelnios  krūties  ir  to,  kaip  ranką  veržė  pirmojo  paleisto 
aitvaro  virvelė,  prisiminimai  glūdi  tos  kaukolės  koryje  drauge 
su  iškreipto  žiaurumo,  dėl  kurio  aš  jo  nekenčiu,  prisiminimais. 

Jis  žiūri  į  mane,  jo  akys  tiria  mano  veidą.  Tamsių  stiklų  nebėra. 
Ar  ir  jis  turi  tramdyti  atkaklų  norą  ištiesti  ranką,  sučiupt  mane, 
apakinti  stiklo  šukėmis? 

Turiu  ką  jam  pasakyti:  ilgai  galvojau  rinkdamas  žodžius.  Iš¬ 
tariu  juos  be  garso  ir  stebiu,  kaip  jis  juos  skaito  iš  mano  lūpų. 
„Mumyse  slypintį  nusikaltimo  geismą  turime  nukreipti  į  save 
pačius,  -  sakau.  Vis  linksiu  ir  linksiu  galvą,  kad  žodžių  prasmė 
jį  pasiektų.  -  Ne  į  kitus",  -  priduriu.  Dar  pakartoju  tuos  žodžius, 
rodydamas  į  savo,  paskui  į  jo  krūtinę.  Jis  nenuleidžia  akių  nuo 
mano  lūpų,  plonos  jo  lūpos  juda  kartodamos,  o  gal  šaipydamosi. 
Nežinau.  Dar  vienas  akmuo,  sunkesnis,  gal  plyta,  su  griausmu 
atsimuša  į  karietą.  Jis  krūpteli,  arkliai  pasipurto. 

Kažkoks  žmogus  atbėga  per  aikštę. 

-  Važiuokit!  -  šaukia.  Nustumia  mane,  daužo  į  karietos  dure¬ 
les.  Glėbyje  laiko  krūvą  duonos  kepalų.  -  Turit  važiuoti!  -  šau¬ 
kia.  Pulkininkas  Džolas  atitraukia  velkę,  vyras  suverčia  vidun 
duonos  kepalus.  Durelės  garsiai  užsitrenkia.  -  Greičiau!  -  ragina 
jis.  Karieta  pajuda  iš  vietos,  lingės  sugirgžda. 

Sučiumpu  tą  vyrą  už  peties. 

-  Palauk!  -  šaukiu.  -  Aš  tavęs  nepaleisiu,  kol  nepasakysi, 
kas  nutiko! 

-  Ar  patys  nematote?  -  šaukia  jis  atsimušdamas  kumščiais. 
Mano  rankos  dar  per  silpnos;  kad  jį  išlaikyčiau,  turiu  tvirtai 

apkabinti. 

-  Paaiškinsi,  tada  paleisiu!  -  pažadu  gaudydamas  kvapą. 
Tuo  metu  karieta  artinasi  prie  vartų.  Du  raiti  kareiviai  pro 

juos  jau  prasmuko,  kiti  vyrai  bėga  iš  paskos.  Iš  tamsos  į  karietą 
lekia  akmenys,  liejasi  riksmai  ir  prakeiksmai. 

-  Ką  aš  turiu  paaiškinti?  -  klausia  jis  stengdamasis  ištrūkti. 

-  Kur  visi  kiti? 

-  Dingo.  Išsibarstė.  Kas  kur.  Aš  nežinau,  kur  jie.  Mes  vos 
nepasiklydom.  Laikytis  visiems  kartu  buvo  neįmanoma.  -  Ma¬ 
tydamas,  kaip  jo  draugai  pranyksta  tamsoje,  jis  muistosi  dar  la¬ 
biau.  -  Paleiskite!  -  kūkčioja.  Jėgų  jis  turi  ne  daugiau  kaip  vaikas. 

-  Tuoj  paleisiu.  Kaip  atsitiko,  kad  barbarai  jus  taip  sutvarkė? 

-  Mes  šalom  kalnuose!  Mes  badavom  dykumoje!  Kodėl  niekas 
neįspėjo,  kad  bus  šitaip?  Jie  mūsų  nesumušė  -  jie  išvedė  mus  į 
dykumą  ir  pradingo! 

-  Kas  jus  vedė? 

-  Jie  -  barbarai!  Viliojo  mus  vis  gilyn  ir  gilyn,  mums  taip  ir 
nepavyko  jų  pavyti.  Pasigaudavo  atsilikėlius,  naktimis  atrišdavo 
ir  paleisdavo  mūsų  arklius,  į  mūšį  su  mumis  nestojo  nė  karto! 

-  Tad  jūs  nebeištverėte  ir  leidotės  atgal? 

-  Taip! 

-  Manai,  aš  patikėsiu? 

Jis  žiūri  į  mane  apimtas  nevilties. 

-  Kodėl  turėčiau  meluoti?  -  sušunka.  -  Aš  nenoriu  atsilikti 
nuo  saviškių,  ir  tiek! 

Išsivaduoja  iš  mano  gniaužtų.  Prisidengęs  rankomis  galvą 
išlekia  pro  vartus  į  tamsą. 


*  *  * 


Darbas  trečiojo  šulinio  kasimo  aikštelėje  sustojo.  Kai  kurie  kasėjai 
grįžo  namo,  kiti  slampinėja  aplinkui  laukdami  nurodymų. 

-  Kas  nutiko?  -  klausiu. 

Jie  parodo  į  kaulus,  gulinčius  ant  ką  tik  iškastų  žemių:  vaiko 
kaulus. 

-  Matyt,  čia  buvo  kapas,  -  sakau.  -  Keista  vieta  kapui.  -  Mes 
stovime  tuščiame  sklype  už  kareivinių:  tarp  kareivinių  ir  pietinės 
sienos.  Kaulai  seni,  jau  persiėmę  raudono  molio  spalva.  -  Ką 
nusprendėte?  Galime  vėl  pradėti  kasti  arčiau  tvoros,  jei  norite. 

Jie  padeda  man  įlipti  į  duobę.  Stovėdamas  joje  iki  krūtinės, 
gramdau  žemes  nuo  išsikišusio  iš  duobės  sienelės  žandikaulio. 

-  O  štai  ir  kaukolė,  -  sakau.  Bet  ne,  kaukolė  iškasta  jau  anks¬ 
čiau,  jie  rodo  ją  man. 

-  Pažvelkite  sau  po  kojomis,  -  pataria  kasėjų  vadovas. 

Duobėje  tamsu,  nieko  nematyti,  bet  iš  lengvo  brūkštelėjęs 

kauptuku  pataikau  į  kažką  kieta:  pirštai  sako,  kad  tai  kaulas. 

-  Niekas  šitaip  nelaidoja,  -  sako  jis  ir  atsitupia  prie  duobės 
krašto.  -  Jie  nežinia  kiek  metų  guli  sumesti  vienas  ant  kito. 

-  Taip,  -  atsakau.  -  Čia  negalima  kasti,  ar  ne? 

-  Negalima,  -  atsako  jis. 

-  Reikia  užpilti  duobę  ir  pradėti  iš  naujo  arčiau  sienos. 

Jis  tyli.  Ištiesia  ranką  ir  padeda  man  išlipti  iš  duobės.  Stovin¬ 
tieji  šalia  irgi  tyli.  Gaunu  sumesti  kaulus  atgal  ir  užberti  žemė¬ 
mis,  tik  tuomet  jie  paima  į  rankas  kastuvus. 

*  *  * 


Sapnuoju,  kad  vėl  stoviu  toje  duobėje.  Žemė  drėgna,  iš  jos  sun¬ 
kiasi  tamsus  vanduo,  mano  kojos  klimpsta,  turiu  gerokai  pasi¬ 
stengti,  kad  jas  ištraukčiau. 

Grabalioju  po  vandeniu,  ieškau  kaulų.  Ranka  užčiuopia  džiu¬ 
to  maišo  kampą,  juodą,  sutrešusį,  jis  subyra  tarp  mano  pirštų. 
Vėl  kapstausi  dumble.  Šakutė,  sulenkta,  pajuodusi.  Negyvas 
paukštis,  papūga.  Laikau  ją  už  uodegos,  susitaršiusios  plunks¬ 
nos  nulinkusios  žemyn,  šlapi  sparnai  nukarę,  akiduobės  tuščios. 
Kai  ją  paleidžiu,  ji  nugrimzta  į  vandenį  net  nepliaukštelėjusi. 
„Vanduo  užnuodytas,  -  samprotauju.  -  Turiu  pasisaugoti  ir  iš 
čia  negerti.  Dešine  ranka  turiu  neprisiliesti  burnos." 


*  *  * 


Nesu  miegojęs  su  moterimi  nuo  tada,  kai  grįžau  iš  dykumos.  Ir 
štai  dabar,  pačiu  netinkamiausių  metu,  mano  lytis  pradeda  rei¬ 
kalauti  savo.  Miegu  prastai,  rytais  nubundu  su  išburkusia  lytim, 
kyšančia  man  iš  slėpsnų  kaip  šaka.  Su  geismu  tai  neturi  nieko 
bendra.  Guliu  tarp  suglamžytų  paklodžių,  bergždžiai  laukda¬ 
mas,  kol  tai  praeis.  Stengiuosi  prisimint  merginą,  kuri  miegojo 
čia  su  manimi  daug  naktų  iš  eilės.  Regiu  ją  stovint  basą:  ji  vilki 
ta  laisva  suknele,  viena  jos  koja  jau  dubenyje,  ji  laukia,  kada 
pradėsiu  ją  mazgoti,  ranka  atsirėmusi  man  į  petį.  Paskui  nusi¬ 
velka  per  galvą  suknelę.  Aš  išmuilinu  jos  šlaunis,  tada  padedu 
muilą  į  šalį,  apkabinu  jos  klubus,  veidu  trinuosi  į  pilvą.  Užuodžiu 
muilą,  jaučiu,  koks  šiltas  vanduo,  kaip  tvirtai  ji  įsikibusi  į  mane 
rankomis.  Giliai  nugrimzdęs  į  tuos  prisiminimus  liečiu  save 
pirštais.  Jokio  atsako.  Lyg  liesčiau  savo  riešą:  tai  mano  kūno 

dalis,  bet  sukietėjusi,  atbukusi,  lyg  kokia  galūnė  be  gyvybės. 
Stengiuosi  ją  išjudinti:  tuščias  reikalas,  aš  nieko  nejaučiu.  „Esu 
pavargęs",  -  sakau  sau. 

Valandą  sėdžiu  krėsle  laukdamas,  kol  šitas  kraujo  pritvin¬ 
kęs  gumulas  susitrauks.  Pagaliau  tai  įvyksta.  Tada  apsirengiu 
ir  išeinu  iš  namų. 

Naktį  tai  vėl  pasikartoja:  iš  manęs  išlenda  ta  strėlė,  nusitai¬ 
kiusi  į  niekur.  Vėl  stengiuosi  suteikti  jai  peno  vaizdais,  bet  ne¬ 
sulaukiu  jokio  gyvo  atsako. 

-  Išmėginkite  duonos  pelėsius  ir  pieno  šaknį,  -  pataria  man 
žolininkas.  -  Gali  padėti.  Jei  nepadės,  ateikite  dar  kartą.  Štai  jums 
truputis  pieno  šaknies.  Sumalkite  ją  ir  sumaišykite  su  duonos 
pelėsiais,  atskiedęs  šiltu  vandeniu.  Po  du  šaukštus  po  kiekvie¬ 
no  valgio.  Skonis  labai  nemalonus,  labai  kartus,  bet  nebijokite, 
nepakenks. 

Sumoku  jam  sidabru.  Varinių  monetų  niekas  nebeima,  nebent 
vaikai. 

-  Bet  jūs  man  paaiškinkit,  -  sako  jis,  -  kodėl  toks  šaunus 
sveikas  vyras,  kaip  jūs,  nori  atsikratyti  geidulių? 

-  Geiduliai  čia  nieko  dėti,  tėve.  Tai  tik  paprasčiausias  sudir¬ 
ginimas.  Sukietėjimas.  Kaip  sergant  reumatu. 

Jis  nusišypso.  Aš  atsakau  jam  šypsena. 

-  Jūsiškė  -  vienintelė  parduotuvė  visame  mieste,  kurios  jie 
neapiplėšė,  -  sakau.  Iš  esmės  tai  netgi  ne  parduotuvė,  tiesiog 
niša  po  stogine  su  lentynomis,  prikrautomis  dulkinų  stiklainių  ir 
nuo  vagių  karančių  šaknų  bei  sudžiovintų  lapų  ryšelių  -  vaistų, 
kuriais  jis  jau  penkiasdešimt  metų  gydo  miestiečius. 

-  Taip,  mane  jie  aplenkė.  Pasiūlė  man  palikti  miestą  savo  pa¬ 
ties  labui.  „Barbarai  pasikeps  tavo  pautus  ir  suvalgys",  -  pasakė 
jie,  štai  taip  ir  pasakė.  O  aš  atkirtau:  „Na  jau  ne,  aš  čia  gimiau, 

čia  ir  numirsiu.  Dabar  jų  nebėra  ir,  pasakysiu  jums,  be  jų  čia  kur 
kas  geriau. 

-  Taip. 

-  Išmėginkite  pieno  šaknį.  Jei  nepadės,  ateikit  vėl. 

Geriu  tą  kartų  gėralą  ir  šlamščiu,  kiek  galiu,  salotų  lapus,  nes 
žmonės  sako,  kad  jie  esą  mažina  vyro  galias.  Bet  darau  visa  tai 
nelabai  tikėdamas  sėkme,  suvokdamas,  jog  tai,  kas  su  manimi 
dedasi,  reikėtų  aiškinti  kitaip. 

Užsuku  ir  pas  Mėją.  Smuklė  uždaryta:  pernelyg  jau  mažai 
klientų;  dabar  ji  ateina  į  kareivines  padėti  motinai.  Užtinku  ją 
virtuvėje,  guldančią  miegoti  savo  kūdikį  į  lovelę  prie  krosnies. 

-  Man  labai  patinka  jūsų  didžiulė  sena  krosnis,  -  sako  ji.  -  Ji 
taip  ilgai  išsaugo  šilumą.  Tokią  malonią  šilumą.  -  Ji  užpliko  ar¬ 
batos;  mudu  sėdime  prie  stalo  ir  žiūrime,  kaip  už  grotelių  žėri 
įkaitusios  anglys.  -  Neturiu  jums  pasiūlyti  nieko  skanaus,  -  tei¬ 
sinasi  ji,  -  kareiviai  iššlavė  visą  podėlį,  beveik  nieko  nepaliko. 

-  Gal  galėtum  užlipti  su  manimi  viršun,  -  pasiūlau.  -  Ar  gali 
palikti  čia  vaiką? 

Mudu  -  seni  draugai.  Prieš  daugelį  metų,  kai  dar  nebuvo  ište¬ 
kėjusi  antrą  kartą,  ji  dažnai  apsilankydavo  popietėmis  mano  bute. 

-  Verčiau  jau  pasiimsiu  jį,  -  sako,  -  kad  kartais  nenubustų 
čia  vienas. 

Palaukiu,  kol  ji  suvysto  kūdikį,  tada  užkopiu  laiptais  paskui 
ją:  tai  vis  dar  jauna  moteris,  nors  kūnas  jau  apsunko,  šlaunys 
išplatėjo  ir  prarado  formą.  Noriu  prisiminti,  ką  jausdavau,  kai 
būdavau  su  ja,  bet  nepavyksta.  Tuomet  man  būdavo  gera  su 
visomis  moterimis. 

Ji  paguldo  kūdikį  kampe  ant  pagalvės  ir  tyliai  murma  kažką, 
kol  jis  vėlei  užminga. 

-  Tai  tik  nakčiai  ar  dviem,  -  sakau.  -  Viskam  ateina  galas. 
Turime  gyventi,  kaip  galime.  -  Ji  nusimeta  kelnaites,  trepsėda¬ 
ma  kaip  arklys,  ir  ateina  pas  mane  vien  su  palaidiniu.  Užpučiu 
lempą.  Mano  žodžiai  nuliūdino  mane  patį. 

Kai  įeinu  į  ją,  ji  atsidūsta.  Trinuosi  skruostu  į  jos  skruostą. 
Ranka  suranda  jos  krūtį,  ji  uždeda  savo  delną  ant  viršaus,  pa¬ 
glosto  mano  ranką,  nustumia  ją  šalin. 

-  Man  čia  truputį  skauda,  -  sušnibžda.  -  Nuo  kūdikio. 

Aš  vis  dar  galvoju,  ką  čia  pasakius,  tik  staiga  pajuntu,  kad 
artėja  orgazmas,  iš  labai  toli,  vos  juntamas,  tarsi  žemės  drebėji¬ 
mas  kitoje  pasaulio  dalyje. 

-  Tai  tavo  ketvirtas  vaikas,  ar  ne?  -  Mudu  gulime  greta  vienas 
kito  po  antklode. 

-  Taip,  ketvirtas.  Vienas  mirė. 

-  O  tėvas?  Ar  jis  padeda? 

-  Išeidamas  paliko  truputį  pinigų.  Jis  juk  išėjo  su  kariuomene. 

-  Neabejoju,  kad  jis  sugrįš.  -  Jaučiu  ramų  jos  svorį,  priglu¬ 
dusį  prie  mano  šono.  -  Žinai,  aš  labai  pamilau  tavo  vyresnįjį 
sūnų,  -  sakau.  -  Jis  atnešdavo  man  valgyti,  kai  kalėjau.  -  Kurį 
laiką  gulime  tylėdami.  Paskui  man  pradeda  svaigti  galva.  Išnir¬ 
damas  iš  miegų  spėju  išgirsti  krioktelėjimą,  išsprūdusį  man  iš 
gerklės,  -  senio  knarkimą. 

Ji  atsisėda. 

-  Man  metas  eiti,  -  sako.  -  Aš  negaliu  užmigti  tokiuose  tuš¬ 
čiuose  kambariuose,  kiaurą  naktį  vis  girdžiu  kažką  girgždant.  - 
Stebiu,  kaip  juda  blankus  jos  siluetas,  kai  ji  rengiasi  ir  paima  ant 
rankų  vaiką.  -  Ar  galiu  uždegti  lempą?  -  klausia.  -  Bijau  nurie¬ 
dėti  nuo  laiptų.  O  jūs  miegokite.  Iš  ryto  atnešiu  jums  pusryčius, 
sorų  košės,  jeigu  jūs  nieko  prieš. 

*  *  * 


-  Aš  ją  labai  mėgau,  -  sako  ji.  -  Visi  ją  mėgome.  Ji  niekad 
nesiskųsdavo,  visada  padarydavo  ko  paprašyta,  nors  žinau,  kad 
jai  skaudėdavo  kojas.  Buvo  draugiška.  Ir  kai  būdavome  su  ja, 
visuomet  rasdavome  iš  ko  pasijuokti. 

Vėl  esu  atbukęs,  tarsi  medinis.  Ji  pluša  drauge  su  manimi: 
didelės  jos  rankos  glosto  man  nugarą,  gniaužo  sėdmenis.  Pajuntu 
orgazmą:  sakytum  žiežirba  blykstelėjo  kažkur  toli  už  jūros  ir 
kaipmat  užgeso. 

Kūdikis  pradeda  knirkti.  Ji  išsilaisvina  iš  mano  glėbio,  atsi¬ 
kelia.  Stambi,  nuoga  vaikšto  pirmyn  atgal  mėnesienos  pluošte 
su  kūdikiu  ant  rankų,  plekšnoja  jį,  tyliai  niūniuoja. 

-  Jis  tuoj  užmigs,  -  sukužda. 

Aš  ir  pats  jau  beveik  užmigęs,  kai  pajuntu,  kad  vėsus  jos 
kūnas  vėl  įsitaiso  šalia  manęs,  lūpos  glaudžiasi  man  prie  peties. 


*  *  * 


-  Aš  nenoriu  galvoti  apie  barbarus,  -  sako  ji.  -  Gyvenimas  per 
trumpas,  kad  gaištum  laiką  nerimaudamas  dėl  ateities. 

Neturiu  ką  jai  atsakyti. 

-  Aš  jūsų  nepatenkinu,  -  sako  ji.  -  Žinau,  kad  nesuteikiu  jums 
malonumo.  Jūs  visąlaik  kažkur  kitur. 

Laukiu  tolesnių  jos  žodžių. 

-  Ji  sakė  man  tą  patį.  Sakė,  kad  jūs  būdavote  kažkur  kitur.  Ji 
nesuprato  jūsų.  Nesuprato,  ko  iš  jos  norite. 

-  Nežinojau,  kad  jūs  buvote  artimos  draugės. 

-  Aš  dažnai  būdavau  čia,  apačioj.  Tad  mudvi  ir  pasidalinda¬ 
vome  savo  rūpesčiais.  Kartais  jinai  pravirkdavo  ir  nesiliaudavo 
verkusi.  Su  jumis  ji  jautėsi  labai  nelaiminga.  Ar  jūs  tai  žinojote? 

Ji  tarsi  praveria  duris,  pro  kurias  mane  nutvilko  begalinės 
nevilties  vėjas. 

-  Tu  nesupranti,  -  sakau  kimiai.  Ji  gūžteli  pečiais.  -  Šitoj  isto¬ 
rijoj  -  krūva  dalykų,  kurių  nežinai,  kurių  ji  negalėjo  tau  papasa¬ 
koti,  nes  pati  nežinojo.  Nenoriu  dabar  apie  juos  kalbėti. 

-  Tai  ne  mano  reikalas. 

Mudu  tylime  ir  abudu  galvojame  apie  merginą,  kuri  šiąnakt 
miega  toli  nuo  čia  po  žvaigždėmis. 

-  Kas  žino,  gal,  kai  barbarai  atjos,  ji  bus  drauge  su  jais,  -  sa¬ 
kau.  Įsivaizduoju  ją  įjojančią  pro  atvirus  vartus  raitelių  būrio 
priekyje,  tiesią  balne,  blizgančiomis  akimis,  lyg  kokią  šauklę, 
vedlę,  rodančią  savo  draugams,  kaip  išsidėstęs  šis  svetimas  mies¬ 
tas,  kuriame  ji  kitados  gyveno.  -  Tada  viskas  pakryps  kitaip. 

Mudu  gulime  tamsoje  mąstydami. 

-  Man  taip  baisu,  -  sako  ji.  -  Man  net  baisu  pagalvoti,  kas 
mums  nutiks.  Mėginu  tikėtis  visų  geriausio  ir  gyvenu  diena 
po  dienos.  Bet  kartais  nei  iš  šio,  nei  iš  to  įsivaizduoju,  kas  gali 
nutikti,  ir  mane  sukausto  siaubas.  Nebežinau,  ką  daryti.  Apie 
nieką  nebegalvoju,  tik  apie  vaikus.  Kas  bus  su  jais?  -  Ji  atsisėda 
lovoje.  -  Kas  bus  su  vaikais ?  -  karštai  klausia  ji. 

-  Vaikų  jie  nenuskriaus,  -  sakau.  -  Jie  nieko  nenuskriaus.  - 
Glostau  jai  plaukus,  raminu  ją,  tvirtai  suspaudžiu  glėbyje,  ir 
mudu  taip  gulime,  kol  ateina  metas  maitinti  kūdikį. 


X-  X-  * 


Ji  sako,  kad  apačioje,  virtuvėje,  ji  miega  geriau.  Jaučiasi  kur  kas 
saugesnė,  kai  nubudusi  mato  už  grotelių  žėrint  žarijas.  Ir  dar  jai 
patinka  miegoti  vienoje  lovoje  su  vaiku.  Be  to,  geriau  būtų,  kad 
motina  nežinotų,  kur  ji  leidžia  naktis. 

Aš  irgi  jaučiu,  kad  tai  buvo  klaida,  ir  nebeužsuku  pas  ją.  Mie¬ 
godamas  vienas  ilgiuosi  čiobrelių  ir  svogūnų  kvapo,  sklindančio 
nuo  jos  pirštų  galiukų.  Pirmuosius  kelis  vakarus  man  taip  ramiai, 
permainingai  liūdna,  paskui  pamažėle  viskas  užsimiršta. 


*  *  * 


Stoviu  atviroje  vietoje,  stebiu,  kaip  artinasi  audra.  Dangus  toly¬ 
džio  blanko,  ir  dabar  jis  jau  baltas  kaip  kaulas,  tik  šiaurėje  ribu¬ 
liuoja  rausvais  tonais.  Tomis  paskutinėmis  akimirkomis  mirga 
gelsvai  rudos  stogų  čerpės,  oras  ima  švytėti,  miestas  be  šešėlių 
spindi  paslaptingu  grožiu. 

Užlipu  ant  sienos.  Žmonės  stovi  tarp  butaforinių  karių  ir  žiūri 
į  tolį,  kur  jau  verda  dulkių  ir  smėlio  debesis.  Niekas  neprataria 
nė  žodžio. 

Saulė  nusidažo  vario  spalva.  Valtys  visos  iki  vienos  paliko 
ežerą,  paukščiai  liovės  giedoję.  Kurį  laiką  viešpatauja  mirtina 
tyla.  Paskui  ją  nutraukia  vėjas. 

Glausdamiesi  namuose,  kur  langai  aklinai  uždaryti  ir  visos 
durys  apkamšytos,  bet  smulkios  pilkos  dulkės  jau  smelkiasi  pro 
stogą  bei  lubas  ir  nugula  kiekvieną  neuždengtą  paviršių,  ap¬ 
traukia  plėvele  geriamąjį  vandenį  ir  gurgžda  tarp  dantų,  sėdim 
galvodami  apie  bičiulius,  likusius  lauke,  kurie  tokiu  metu,  kaip 
šis,  neturi  jokio  kito  išsigelbėjimo,  kaip  tik  atsukti  vėjui  nugaras 
ir  tverti  tol,  kol  išgali. 


*  *  * 


Vakarais,  valandą  ar  dvi,  kurias  galiu  sau  leisti  pasėdėti  priešais 
židinį,  kol  sudega  dienai  skirtos  malkos  ir  jau  turiu  šliaužti  į 

lovą  apsikloti,  atsiduodu  seniai  pamėgtiems  užsiėmimams:  tai¬ 
sau  kaip  išmanydamas  savo  akmenų  kolekcijos  vitrinas,  kurias 
radau  sulaužytas  ir  išmestas  teismo  rūmų  parke,  ar  smagiai 
leidžiu  laiką,  stengdamasis  iššifruoti  tuos  archajiškus  rašmenis 
ant  tuopų  skalų. 

Iš  pagarbos  tiems,  kurie  kitados  gyveno  tuose  griuvėsiuose 
dykumoje,  mes  irgi  turėtume  palikti  busimosioms  kartoms  savo 
gyvenvietės  aprašymą,  palaidotą  po  miesto  sienomis;  ir  niekas 
tokios  istorijos  neparašytų  geriau  nei  paskutinis  mūsų  teisėjas. 
Tačiau  kai  atsisėdu  prie  rašomojo  stalo,  susisupęs  į  seną  lokeną, 
kad  apsiginčiau  nuo  šalčio,  su  vienui  viena  žvake  (nes  lajus  dabar 
irgi  normuojamas)  ir  pageltusių  dokumentų  šūsnimi  prie  šono, 
suvokiu,  kad  pradedu  rašyti  ne  Imperijos  pasienio  posto  metraštį 
ir  ne  ataskaitą  to,  kaip  žmonės  čia  praleido  paskutinius  metus 
drąsindami  save  ir  laukdami  ateinant  barbarų. 

„Nėra  žmogaus,  apsilankiusio  šioje  oazėje,  -  rašau,  -  kurio 
nebūtų  pribloškęs  čionykščio  gyvenimo  žavesys.  Visi  gyvenome 
metų  laikais,  derliaus  nuėmimu,  vandens  paukščių  viešnagė¬ 
mis  ir  jų  išlydėjimu.  Niekas  neskyrė  mūsų  nuo  žvaigždžių.  Mes 
būtume  sutikę  su  bet  kokiomis  nuolaidomis,  jei  būtume  žinoję, 
ko  iš  mūsų  norima,  kad  ir  toliau  galėtume  čia  gyventi.  Tai  buvo 
žemės  rojus." 

Ilgai  žiūriu  į  savo  parašytą  pareiškimą.  Kaip  būtų  apmaudu, 
jei  paaiškėtų,  kad  tuopų  skalose,  kurias  šifruodamas  sugaišau 
tiek  laiko,  glūdi  toks  pat  vingrus  ir  toks  pat  dviprasmiškas,  peik¬ 
tinas  pranešimas,  kaip  maniškis. 

„Gal  žiemai  baigiantis,  -  mąstau,  -  kai  iš  tikrųjų  graušime 
kumštį,  kai  būsime  visai  sušalę  ir  išbadėję  arba  kai  barbarai  išties 
stovės  prie  vartų,  gal  tuomet  atsisakysiu  valdininko,  turinčip 
literatūrinių  ambicijų,  gražbylystės  ir  pradėsiu  rašyti  tiesą." 

Ir  dar  galvoju:  „Aš  norėjau  gyventi,  apeidamas  istoriją.  Aš 
norėjau  gyventi,  apeidamas  istoriją,  kurią  Imperija  primeta  savo 
valdiniams,  net  savo  prarastiems  valdiniams.  Aš  niekad  neno¬ 
rėjau,  kad  barbarus  užgriūtų  Imperijos  istorijos  našta.  Tai  kodėl 
gi  turėčiau  šito  gėdytis?" 

Ir  dar  galvoju:  „Nugyvenau  metus,  per  kuriuos  daug  kas 
įvyko,  bet  suprantu  visa  tai  ne  daugiau  nei  kūdikis.  Iš  visų  šito 
miesto  žmonių  aš  mažiausiai  tinkamas  prisiminimams  rašyti. 
Verčiau  jau  tai  darytų  mūsų  kalvis  su  savo  tūžmingais,  sielvarto 
kupinais  riksmais." 

Ir  dar  galvoju:  „Tačiau  kai  barbarai  paragaus  duonos,  šviežios 
duonos  su  šilkmedžio  uogų  uogiene,  duonos  su  agrastų  uogie¬ 
ne,  mūsų  gyvenimo  būdas  juos  pakerės.  Ir  jie  supras  nebegalį 
gyventi  kaip  tuomet,  kai  jų  vyrai  dar  nemokėjo  auginti  švelnių 
javų,  o  moterys  dar  nebuvo  išmokusios  sveikatingų  vaisių  pa¬ 
ruošimo  meno." 

Ir  dar  galvoju:  „Kai  vieną  gražią  dieną  žmonės  ateis  čionai 
kasinėti  griuvėsių,  jiems  kur  kas  įdomiau  bus  dykumos  senienos 
nei  bet  kas,  ką  galėčiau  palikti  aš.  Ir  tai  bus  teisinga."  (Taip  pa¬ 
mąstęs,  visą  vakarą  tepu  skalas  sėmenų  aliejumi  vieną  po  kitos 
ir  vynioju  į  klijuotę.  Vėjui  nuščiuvus,  pasižadu,  nueisiu  ir  vėl 
užkasiu  jas  ten,  kur  radau.) 

Ir  dar  galvoju:  „Kažkas  žiūrėjo  man  į  veidą,  o  aš  to  vis  dar 
nematau." 


*  *  * 


Vėjas  nuščiuvo,  ir  dabar  žemyn  plevena  snaigės,  pirmosios  šių 
metų  snaigės,  nuklodamos  baltai  stogų  čerpes.  Kiaurą  rytą  stoviu 
prie  lango  ir  žiūriu  į  krintantį  sniegą.  Kai  žengiu  per  kareivinių 

kiemą,  jau  prisnigę  per  kelis  colius  ir  sniegas  paslaptingai,  leng¬ 
vai  gurgžda  po  mano  kojomis. 

Vidury  aikštės  žaidžia  vaikai  -  lipdo  senį  besmegenį.  Bijo¬ 
damas  juos  išgąsdinti,  bet  apniktas  nepaaiškinamo  džiaugsmo, 
artinuosi  prie  jų  per  sniegą. 

Jie  nė  trupučio  neišsigandę,  jie  tokie  užsiėmę,  kad  neturi  kada 
net  žvilgtelt  į  mane.  Jie  jau  nulipdė  didžiulį  apvalų  liemenį,  dabar 
ridena  kamuolį  galvai. 

-  Vienas  iš  mūsų  turi  paieškot  ko  nors  burnai,  nosiai  ir 
akims,  -  pareiškia  vaikų  vadas. 

Man  topteli,  kad  seniui  besmegeniui  reikės  ir  rankų,  bet  ne¬ 
noriu  kištis. 

Vaikai  uždeda  galvą  ant  liemens,  o  vietoj  akių,  ausų,  nosies 
ir  burnos  įspaudžia  akmenėlius.  Vienas  jų  užmaukšlina  seniui 
savo  kepurę. 

Išėjo  visai  neprastas  senis  besmegenis. 

Bet  aš  ne  tai  svajojau  pamatyti.  Kaip  ir  daugelis  kitų  šiais 
laikais,  nueinu  pasijutęs  labai  kvailai,  kaip  žmogus,  kuris  jau 
seniai  pasiklydo,  bet  atkakliai  žengia  keliu,  kuris,  ko  gero,  nie¬ 
kur  nenuves. 


J.  M.  Coetzee 
Barbarų  belaukiant 

Iš  anglų  kalbos  vertė 
Violeta  Tauragienė 

Redagavo 
Diana  Bučiūtė 

Viršelio  dailininkas 
Zigmantas  Butautis 

Maketavo 
Audris  Šimakauskas 


Tiražas  1  200  egz. 

Išleido  UAB  „Baltų  lankų"  leidyba 
Palangos  g.  4,  LT-01402  Vilnius 
leidykla@baltoslankos.lt 
www.baltoslankos.lt 

Spausdino  AB  „Spauda" 
Laisvės  pr.  60,  LT-05120  Vilnius 
www.spauda.com 


Johnas  Maxwellas  Coetzee  (Džonas  Maksvelas  Kutsė, 
gim.  1940)  -  PAR  rašytojas,  išleidęs  apie  dvidešimt  kny¬ 
gų  ir  apdovanotas  daugiau  kaip  dešimčia  garsių  premijų, 
tarp  jų  du  kartus  Bookerio  premija:  1983  m.  už  romaną 
Maiklo  K  gyvenimas  ir  laikai  (liet.  2005)  ir  1999  m.  už 
romaną  Nešlovė  (liet.  2002).  Lietuvių  kalba  dar  išleistas 
J.  M.  Coetzee  romanas  Lėtas  žmogus  (2012). 

Barbarų  belaukiant  -vienas  geriausių  rašytojo  romanų. 


Romano  Barbarų  belaukiant  pasakotojas,  lojalus  neįvardytos  Imperijos  pareigū¬ 
nas,  tarnaujantis  mažame  pasienio  mieste,  gyvena  ramų  gyvenimą,  kolekcionuoja 
akmenis,  kasinėja  griuvėsius  dykumoje  ir  šifruoja  paslaptingus  rašmenis  ant  tuopos 
skalų.  Bet  kartą  mieste  pasirodo  pulkininkas  Džolas  ir  stoja  į  žūtbūtinę  kovą  su  bar¬ 
barais,  kurie  laikomi  pavojingais  Imperijai.  Suvokęs,  kaip  žiauriai  ir  neteisingai  elgia¬ 
masi  su  belaisviais,  miestelio  teisėjas  pajunta  užuojautą  aukoms  ir  įvykdęs  protesto 
aktą  pats  tampa  Imperijos  priešu.  Būdamas  paprastas  žmogus,  graužiamas  sąžinės 
tolimais  laikais  nežinomoje  šalyje,  jis  tarytum  įkūnija  visus  žmones,  kurie  gyvena 
totalitarinėse  valstybėse,  nepripažįstančiose  teisingumo  ir  padorumo. 

Aš  visiškai  neketinau  veltis  j  šitų  reikalų.  Esu  miestelio  teisėjas ,  Imperijai  tarnau¬ 
jantis  atsakingas  pareigūnas,  nekantriai  stumiantis  šitame  tingiame  pasienyje 
dienas,  kol  sulauksiu  pensijos.  Renku  Bažnyčios  dešimtines  ir  mokesčius,  adminis¬ 
truoju  bendruomenės  žemes,  prižiūriu,  kad  įgulai  nieko  netrūktų,  vadovauju  jaunes¬ 
niesiems  karininkams  -  kitokių  čia  nėra,  -  nenuleidžiu  akių  nuo  prekybos  ir  dusyk 
per  savaitę  pirmininkauju  teismo  posėdžiams.  O  visa  kita  -  grožiuosi  saulėtekiais  ir 
saulėlydžiais,  valgau,  miegu  ir  jaučiuosi  patenkintas.  Kai  numirsiu,  tikiuosi  pelnyti 
tris  smulkaus  šrifto  eilutes  Imperijos  laikraštyje.  Nieko  daugiau  ir  nenorėjau  -  tik 
ramaus  gyvenimo  ramiais  laikais. 

Bet  pernai  iki  mūsų  iš  sostinės  jau  atsklisdavo  pasakojimai  apie  barbarų  keliamus 
neramumus... 


J.  M.  Coetzee,  Barbarų  belaukiant 


